„RICK RIORDAN 


i z excalibur 


Rick RIORDAN 


Hoţul fulgerului 


Rick Riordan -s-a născut la data de 5.06.1964, în Texas, Ame- 
rica. Pasionat încă de copil de mitologie și de lumile fantastice 
din romanele lui Tolkin, a publicat prima povestire când avea 
13 ani. Timp de 15 ani a predat limba engleză și istoria, fiind 
un profesor foarte apreciat. A devenit celebru ca autor al seriei 
Percy Jackson și Olimpienii, al cărei personaj principal - un 
băiat de 12 ani — descoperă, în zilele noastre, că este fiul unui 
zeu. Hoţul fulgerului face parte din această serie și are din plin 
cele trei ingrediente pe care autorul le crede foarte importante 
într-o carte adresată tinerilor cititori: umor, suspans și mis- 
ter. De același autor: seria The Heroes of Olympus, seria Kane 
Chronicles (inspirată din mitologia egipteană). 


RICK RIORDAN 


Hoţul fulgerului 


Traducere din engleză și note 
de Alex Moldovan 


ARTHUR 


Tehnoredactor: Corneliu Frumosu 
Coperta: Cornel Drăghia 


Tipănit la C.N.I. „CORESI“ S.A. 


Descrierea CIP a Bibliotecii Naţionale a României 
RIORDAN, RICK 

Hoţul fulgerului / Rick Riordan; 

- București: Editura Arthur, 2013 


ISBN 978-606-8044-42-2 
I. Moldovan, Alex (trad.) 
821.111-31=135.1 


Rick Riordan 
Percy Jackson & the Olympians 
Book One: The Lightning Thief 


Copyright © 2005 by Rick Riordan 
Permission for this edition was arranged through the Nancy Gallt 
Literary Agency. 


All rights reserved. 


© Editura Arthur, 2013, pentru prezenta ediție 


Editura Arthur este un imprint al Grupului Editorial Art. 


d CAPITOLUL | «6 


În care o fac să dispară din greșeală 
pe profesoara de algebră pregătitoare 


itați cum stă treaba, nu eu am cerut să fiu semizeu. 
U Das citiți această carte pentru că vă gândiţi c-ați 
putea fi un semizeu, vă dau un sfat: închideți-o chiar 
acum. Credeţi minciuna pe care v-au spus-o părinții 
despre nașterea voastră și încercaţi să duceți o viață 
normală. 

E periculos să fii semizeu. Și înfricoşător. De cele mai 
multe ori, ajungi să mori în chinuri și umilință. 

Dacă sunteți niște puști normali și citiți cartea asta 
pentru că vă închipuiţi că e pură ficţiune e minunat. Ci- 
tiți mai departe. Vă invidiez că puteţi crede că nimic din 
toate acestea nu s-a întâmplat cu adevărat. 

Dar dacă vă recunoașteţi în aceste pagini, dacă vă 
tulbură, opriți-vă imediat din lectură. S-ar putea să fiți 
de-ai noștri. Și, odată ce știți asta, e doar o chestiune de 
timp până când vor simţi și e: şi vor veni după voi. 

Să nu ziceţi că nu v-am avertizat. 


Mă numesc Percy Jackson. 

Am doisprezece ani. Până acum câteva luni, eram 
elev la Academia Yancy, o școală particulară cu internat, 
pentru copii cu probleme, situată în nordul statului New 
York. 

Sunt un copil cu probleme? 

Da. S-ar putea spune asta. 

Aș putea-o dovedi pornind de la orice moment al vieţii 
mele scurte și mizerabile, dar lucrurile s-au înrăutățit 
cu adevărat în luna mai, anul trecut, când am făcut o 
excursie cu clasa în Manhattan - douăzeci și opt de copii 
zănateci și doi profesori, într-un autobuz școlar galben, 
mergând la Muzeul Metropolitan de Artă ca să se uite la 
antichități grecești şi romane. 

Știu că sună a tortură. Cele mai multe excursii de la 
Yancy așa și erau. 

Dar ne însoțea în această călătorie domnul Brunner, 
profesorul nostru de latină, așa că eu, unul, aveam ceva 
speranţe. 

Domnul Brunner era un tip la vârsta a doua, imo- 
bilizat într-un scaun cu rotile. Avea părul rar, o barbă 
încâlcită și o jachetă de tweed uzată, care mirosea întot- 
deauna a cafea. N-aţi fi zis că e un tip cool, dar ne spu- 
nea povești și glume și ne lăsa să ne jucăm la ore. Avea 
și o minunată colecţie de arme și armuri romane, așa că 
era singurul profesor la ora căruia nu adormeam. 

Speram ca această călătorie să meargă bine. Cel 
puţin, speram ca măcar o dată să nu intru în vreo în- 
curcătură. 

Da' știu că m-am înșelat! 

Vedeţi voi, în excursii mi se întâmplă lucruri rele. 
Cum s-a întâmplat în clasa a cincea, când am vizitat 
câmpul de luptă de la Saratoga şi am avut un accident 
cu un tun din timpul Războiului de Independenţă. Nu 
ochisem spre autobuzul școlii, dar, desigur, m-au exma- 
triculat oricum. Și înainte de asta, într-a patra, când am 
făcut un tur în spatele bazinului cu rechini de la Marine 
World, am atins o manetă greșită și clasa noastră a fă- 
cut o baie neplanificată. Și mai înainte, când... Ei bine, 
cred că v-aţi prins. 

Dar în această călătorie eram hotărât să fiu cuminte. 

Tot drumul până în oraș, a trebuit s-o suport pe 
Nancy Bobofit, o roșcată pistruiată, cleptomană, care îi 
arunca în ceafă lui Grover, prietenul meu cel mai bun, 
bucăţi dintr-un sendviș cu unt de arahide și ketchup. 

Grover era o ţintă ușoară. Un sfrijit. Plângea când se 
enerva. Cred că rămăsese repetent de câteva ori, pentru 
că era singurul elev de clasa a șasea cu acnee și un în- 
ceput vag de barbă. Mai presus de toate, era schilod. Și 
avea scutire pe viață de la ora de educaţie fizică, pentru 
că avea probleme la musculatura picioarelor. Avea un 
mers ciudat, de parcă l-ar fi durut fiecare pas, dar nu vă 
lăsaţi păcăliți. Ar fi trebuit să-l vedeți cum alerga când 
se servea la prânz enchiladal. 

Deci spuneam că Nancy Bobofit arunca în el cu bu- 
căţele de sendviș, care rămâneau în părul lui castaniu, 
ondulat, și ea știa că nu-i puteam face nimic, pentru 
că eram în libertate sub supraveghere. Directorul mă 
amenințase cu moartea prin suspendarea din şcoală, 
dacă ceva rău, jenant sau chiar ușor distractiv s-ar fi 
întâmplat în această excursie. 

— O omor, am murmurat. 

Grover a încercat să mă calmeze. 

— Nu-i nimic. Îmi place untul de arahide. 

Apoi s-a ferit de o altă bucată din prânzul lui Nancy. 

— Pân-aici! am zis eu. 

Am dat să mă ridic, dar Grover m-a tras înapoi. 

— Eşti sub supraveghere, mi-a amintit el. Ştii cine va 
fi acuzat dacă se întâmplă ceva. 


1 Fel de mâncare mexican, care constă în fortillas umplute 
cu un amestec de legume şi carne tocată, gătite la cuptor, cu 
cașcaval ras deasupra. 

Privind înapoi, îmi doresc s-o fi aranjat pe Nancy 
Bobofit pe loc. Suspendarea din școală ar fi fost zero 
în comparaţie cu porcăria în care eram pe punctul de-a 
intra. 


Domnul Brunner conducea turul muzeului. 

Mergea în faţă, în scaunul cu rotile, ghidându-ne prin 
galeriile mari, cu ecou, pe lângă vechi statui de marmu- 
ră şi vitrine de sticlă pline cu piese de ceramică extrem 
de vechi, vopsite în negru cu portocaliu. 

Eram uimit de faptul că lucrurile astea supraviețui- 
seră două-trei mii de ani. 

Ne-a adunat în jurul unei coloane de piatră înaltă de 
patru metri, având deasupra un sfinx mare, și a început 
să ne spună că era o piatră de mormânt, o stelă, pentru 
o fată cam de vârsta noastră. Ne-a povestit despre sculp- 
turile de pe părţile laterale. Încercam să ascult ce avea 
de spus, pentru că era destul de interesant, dar toată lu- 
mea din jur vorbea şi de fiecare dată când le spuneam să 
tacă, celălalt profesor însoțitor, doamna Dodds, se uita 
urât la mine. 

Doamna Dodds era o profesoară de matematică micuță, 
din Georgia, care purta mereu o jachetă din piele neagră, 
chiar dacă avea cincizeci de ani. Părea suficient de dură 
ca să intre direct în dulapul tău cu un Harley. Venise la 
Yancy la jumătatea anului, când fostul nostru profesor 
de matematică a căzut într-o depresie. 

Din prima ei zi, doamna Dodds a îndrăgit-o pe Nancy 
Bobofit și şi-a dat seama că eu eram un pui de drac. 
Obișnuia să arate cu degetul ei strâmb spre mine și să 
spună: „Acum, scumpete“, pe un ton mieros, și știam că 
urma o lună de detenţie după cursuri. 

Odată, după ce m-a pus să șterg răspunsurile din niș- 
te vechi caiete de lucru de matematică până la miezul 
nopţii, i-am spus lui Grover că doamna Dodds nu merită 
numele de ființă umană. El m-a privit foarte serios și 
mi-a spus: 

— Ai perfectă dreptate. 

Domnul Brunner vorbea despre arta funerară gre- 
cească. 

În cele din urmă, Nancy Bobofit a chicotit pe seama 
tipului gol de pe stelă, iar eu m-am întors şi am spus: 

— N-ai de gând să taci odată? 

Vorbisem mai tare decât intenționasem. 

Întregul grup a râs. Domnul Brunner s-a oprit din 
povestit și m-a întrebat: 

— Domnule Jackson, ai zis ceva? 

M-am înroșit tot. 

— Nu, domnule, i-am răspuns. 

Domnul Brunner a arătat spre una dintre imaginile 
de pe stelă. 

— Poţi să ne spui ce reprezintă această imagine? 

M-am uitat la sculptură și m-am simțit ușurat pentru 
că știam. 

— Acesta e Cronos! mâncându-și copiii, nu-i așa? 

— Da, a spus domnul Brunner, evident nemulțumit. 
Și a făcut asta pentru că... 

— Păi... 

Mi-am stors creierii să-mi amintesc. 


1 În mitologia greacă, este conducătorul Titanilor și tatăl zeilor 
olimpieni. În general, în această carte autorul face uz de nume- 
le zeităților din panteonul grec. Singurele zeități din panteonul 
roman la care face trimitere autorul sunt cele trei Furii/Bine- 
voitoare (care în mitologia greacă se numesc Erinii/Eumenide) 
și cele trei Parce (Moire, în mitologia greacă). 

— Cronos era zeul-rege, și... 

— Zeu? a întrebat domnul Brunner. 

— Titan, m-am corectat. ȘI... n-avea încredere în co- 
piii săi, care erau zei. Deci, ăăă... Cronos i-a mâncat, 
nu-i așa? Dar soţia sa l-a ascuns pe micul Zeus! și i-a 
dat în schimb lui Cronos să mănânce un bolovan. $i, 
mai târziu, când Zeus a crescut, el și-a păcălit tatăl, pe 
Cronos, să-i vomite pe fraţii şi surorile sale... 

— Câh! a spus una dintre fetele din spatele meu. 

— ...Şi a fost o mare bătălie între zei și Titani, am 
continuat, iar zeii au câștigat. 

Chicote dinspre grup. 

In spatele meu, Nancy Bobofit i-a șoptit unei prietene: 

— De parcă asta ne va folosi cândva. De parcă la 
angajare ne vor zice: „Vă rugăm să explicații de ce şi-a 
mâncat Cronos copiii. “ 

— Și la ce, domnule Jackson, ca să reiau excelenta 
întrebare a domnișoarei Bobofit, la ce folosește asta în 
viaţa reală? a spus Brunner. 

— Te-a prins, a şoptit Grover. 

— Mai taci, a zis Nancy printre dinţi, cu faţa chiar mai 
roșie decât părul. 

Cel puţin fusese prinsă la înghesuială și Nancy. Dom- 
nul Brunner era singurul care o prindea spunând lu- 
cruri aiurea. Urechile lui erau ca un radar. 

M-am gândit la întrebarea lui și am ridicat din umeri. 

— Nu știu, domnule. 


1 Cel mai mare zeu din Olimp, stăpânul absolut al oamenilor 
și al zeilor. Era considerat zeul cerului și al trăsnetelor. Fiul lui 
Cronos și al Rheei, fratele lui Poseidon și al lui Hades; soțul He- 
rei. Locuia în palatul său aflat pe crestele Olimpului, de unde, 
înconjurat de ceilalți zei, conducea destinele lumii, împărțind 
binele și răul. Printre simbolurile puterii sale se numără fulge- 
rul, vulturul și stejarul. 

Domnul Brunner m-a privit dezamăgit. 

— Ei bine, primeşti jumătate de punct, domnule 
Jackson. Zeus i-a servit, într-adevăr, lui Cronos un ames- 
tec de muștar și vin care l-a făcut să-i dea afară pe 
ceilalți cinci copii ai săi, care, desigur, fiind zei nemu- 
ritori, trăiseră și crescuseră complet nedigeraţi în sto- 
macul Titanului. Zeii și-au învins tatăl, l-au tăiat în 
bucăţi cu propria-i coasă și i-au împrăștiat rămășițele în 
Tartar, cea mai întunecată parte a Lumii Subpământene. 
Păstrând același ton optimist, e timpul pentru masa de 
prânz. Doamnă Dodds, vreţi să ne conduceţi înapoi afară? 

Clasa se deplasa în dezordine, fetele ţinându-se de 
burtă și băieții împingându-se și purtându-se ca niște 
idioţi. 

Grover și cu mine eram pe punctul de a-i urma, când 
domnul Brunner m-a strigat: 

— Domnule Jackson! 

Eram sigur că asta urma. 

I-am spus lui Grover să plece. Apoi m-am întors spre 
domnul Brunner. 

— Da, domnule. 

Domnul Brunner avea o privire care te urmărea — 
niște ochi căprui pătrunzători care păreau să fie vechi 
de când lumea și să fi văzut totul. 

— Trebuie să afli răspunsul la întrebarea mea, mi-a 
spus domnul Brunner. 

— Despre Titani? 

— Despre viaţa reală. Și despre cum ceea ce ai învă- 

— Ceea ce înveţi de la mine, a continuat el, este ex- 
trem de important. Mă aştept să tratezi aceste informa- 
ţii ca atare. Am mari aşteptări de la tine, Percy Jackson. 

Aș fi vrut să mă enervez, tipul ăsta chiar exagera. 

Adică, sigur, era destul de mişto în zilele în care orga- 
niza câte-un turnir, când se îmbrăca în armură romană 
și striga: „Salutare!“ şi ne provoca, sabie contra cretă, să 
fugim la tablă și să-i numim pe toți grecii și romanii care 
trăiseră vreodată și pe mamele lor şi pe zeii cărora li se 
închinaseră. Dar domnul Brunner se aștepta să fiu la fel 
de bun ca toţi ceilalți, în ciuda faptului că eram dislexic 
și sufeream de deficit de atenţie și nu obținusem în viața 
mea un calificativ mai bun decât „suficient“. Nu - el nu 
se aștepta să fiu la fel de bun; el se aștepta să fiu mai 
bun. lar eu pur și simplu nu puteam învăţa toate acele 
nume și întâmplări, cu atât mai puţin să le scriu corect. 

Am mormăit ceva despre faptul că o să mă străduiesc, 
iar domnul Brunner a aruncat o privire lungă și tristă 
spre stelă, de parcă ar fi participat la înmormântarea 
acelei fete. 

Mi-a zis să ies și să mă duc la masă. 


Clasa se strânsese pe treptele din fața muzeului, de 
unde puteam urmări trecerea pietonilor pe Fifth Avenue. 

Deasupra se pregătea o furtună uriașă, cu nori mai 
negri decât văzusem vreodată deasupra orașului. M-am 
gândit că poate are de-a face cu încălzirea globală sau 
aşa ceva, pentru că vremea din tot statul New York 
fusese ciudată de la Crăciun încoace. Fuseseră furtuni 
mari de zăpadă, inundaţii, incendii provocate de trăsne- 
te. N-aș fi fost surprins dacă ar fi fost un uragan. 

Nimeni altcineva nu părea să observe. Câţiva băieți 
bombardau porumbeii cu biscuiţi Lunchables. Nancy 

Bobofit încerca să subtilizeze ceva din poșeta unei doam- 
ne și, desigur, doamna Dodds nu vedea nimic. 

Grover și cu mine ne-am așezat pe marginea fântânii, 
departe de ceilalți. Ne gândeam că, poate, dacă făceam 
asta, lumea nu și-ar fi dat seama că suntem de la școala 
aceea, şcoala de ciudați rataţi care nu se puteau integra 
altundeva. 

— Detenţie? a întrebat Grover. 

— Nu, am spus. Nu de la Brunner. Dar aș vrea să mă 
mai slăbească. Adică... nu sunt un geniu. 

Grover a tăcut o vreme. Apoi, când mă gândeam că va 
face un comentariu filozofic profund ca să mă facă să mă 
simt mai bine, a zis: 

— Îmi dai mie, te rog, mărul tău? 

Nu prea aveam poftă de mâncare, așa că i l-am dat. 

Mă uitam la valul de taxiuri care cobora pe Fifth Avenue 
și mă gândeam la apartamentul mamei mele, care era 
doar un pic mai spre periferie, față de unde ne aflam. 
N-o mai văzusem de la Crăciun. Îmi doream tare mult 
să sar într-un taxi și să merg acasă. Ea m-ar fi îmbrățișat 
și ar fi fost bucuroasă să mă vadă, dar ar fi fost și deza- 
măgită. M-ar fi trimis înapoi la Yancy, mi-ar fi amintit 
că trebuie să mă străduiesc mai mult, chiar dacă era a 
șasea mea școală în şase ani şi urma, probabil, să fiu dat 
afară din nou. N-aș fi suportat privirea aceea tristă pe 
care mi-ar fi aruncat-o. 

Domnul Brunner și-a parcat scaunul cu rotile la baza 
rampei pentru persoanele cu handicap. Mânca ţelină și 
citea un roman. O umbrelă roşie se ridica din spatele 
scaunului său, făcându-l să arate ca o măsuţă de cafenea 
motorizată. 

Tocmai voiam să-mi despachetez sendvișul, când Nancy 
Bobofit a apărut în faţa mea cu prietenele ei urâte — bă- 
nuiesc că se săturase să fure de la turiști — și şi-a aruncat 
prânzul pe jumătate mâncat în poala lui Grover. 

— Ups, a zis ea și a rânjit, scoţându-și la iveală dinţii 
strâmbi. 

Avea pistrui portocalii, de parcă cineva i-ar fi pulveri- 
zat pe faţă cereale Cheetos înmuiate. 

Am încercat să rămân calm. Consilierul școlar îmi spu- 
sese de un milion de ori: „Numără până la zece, contro- 
lează-ţi temperamentul.“ Dar eram atât de supărat, că 
vedeam negru în faţa ochilor. Îmi vâjâiau urechile. 

Nu-mi amintesc s-o fi atins, dar în secunda următoa- 
re, Nancy şedea în fund în fântână, urlând: 

— Percy m-a împins! 

Doamna Dodds s-a teleportat îndată lângă noi. 

Câţiva puști şopteau: 

— Al văzut... 

— Apa... 

— De parcă ar fi apucat-o... 

Nu știam despre ce vorbeau. Tot ce știam era că aveam 
iar probleme. 

De îndată ce doamna Dodds s-a asigurat că biata Nancy 
e bine, promițându-i să-i ia un tricou nou de la magazinul 
de cadouri al muzeului etc. etc., doamna Dodds s-a întors 
spre mine. Avea o văpaie triumfătoare în ochi, de parcă 
făcusem ceva ce așteptase întreg semestrul. 

— Acum, scumpete... 

— Știu, am mormăit. O lună de șters caiete de lucru. 

N-ar fi trebuit să spun asta. 

— Vino cu mine, mi-a zis doamna Dodds. 

— Aşteptaţi! a zbierat Grover. Eu sunt de vină. Eu 
am împins-o. 

L-am privit uimit. Nu-mi venea să cred că încearcă 
să mă acopere. Doamna Dodds îl speria de moarte pe 
Grover. 

Ea l-a privit atât de intens, încât i-a tremurat bărbia. 

— Nu cred asta, domnule Underwood, spuse ea. 

— Dar... 

— Tu... vel... sta... aici. 

Grover m-a privit cu îngrijorare. 

— E în regulă, omule, i-am spus. Mulţumesc că ai 
încercat. 

— Scumpete, a lătrat doamna Dodds la mine, acum! 

Nancy Bobofit a rânjit. 

I-am aruncat privirea care spunea cel mai convingă- 
tor te-voi-ucide-mai-târziu. Apoi m-am întors s-o înfrunt 
pe doamna Dodds, dar nu era acolo. Stătea la intrarea în 
muzeu, tocmai în capul scărilor, chemându-mă cu ges- 
turi nerăbdătoare. 

Cum ajunsese acolo așa repede? 

Am multe momente din-astea, în care mintea îmi 
adoarme sau cam așa ceva și mă trezesc că am ratat un 
lucru, de parcă un fragment dintr-un puzzle ar fi căzut 
din univers lăsându-mă să mă holbez la locul gol pe care 
l-a lăsat. Consilierul școlar îmi spusese că asta ţine de 
deficitul de atenţie, de faptul că mintea mea interpre- 
tează greşit anumite lucruri. 

Eu nu eram atât de sigur. 

M-am dus după doamna Dodds. 

La jumătatea treptelor, m-am uitat înapoi la Grover. 
Părea palid, uitându-se furios când la mine, când la dom- 
nul Brunner, de parcă ar fi vrut ca domnul Brunner să 
observe ce se întâmplă, dar domnul Brunner era absor- 
bit de romanul lui. 

Mi-am întors privirea. Doamna Dodds dispăruse din 
nou. Era acum în interiorul clădirii, la capătul holului 
de la intrare. 

„Bine“, m-am gândit. „Mă va obliga să cumpăr o că- 
mașă nouă pentru Nancy de la magazinul de cadouri.“ 

Dar se pare că avea alt plan. 

Am urmat-o în muzeu. Când, în sfârșit, am ajuns-o 
din urmă, eram din nou în secțiunea greacă și romană. 

În afară de noi, nu mai era nimeni în galerie. 

Doamna Dodds stătea cu braţele încrucișate în fața 
unei imense frize de marmură cu zeii greci. Scotea un 
zgomot ciudat din gât, ca un mârâit. 

Chiar şi fără zgomotul ăsta, tot aș fi fost nervos. 
E ciudat să fii singur cu un profesor, în special cu doam- 
na Dodds. Era ceva în felul în care se uita la friză, de 
parc-ar fi vrut s-o pulverizeze... 

— Ne-ai făcut probleme, scumpete, a spus. 

I-am răspuns cu mare precauție: 

— Da, doamnă. 

Și-a suflecat manşetele gecii de piele. 

— Chiar credeai c-o să scapi cu asta? 

Privirea ei exprima mai mult decât nebunie. Era ră- 
utate pură. 

„E profesoară“, m-am gândit eu agitat. „Doar n-o să-mi 
facă rău.“ 

I-am spus: 

— Mă voi strădui mai mult, doamnă. 

Clădirea a fost zguduită de un tunet. 

— Nu suntem tâmpiţi, Percy Jackson, a spus doamna 
Dodds. Era doar o chestiune de timp să te găsim. Mărtu- 
risește și vei suferi mai puțin. 

Nu știam despre ce vorbește. 

Tot ce-mi venea în minte era că profesorii trebuie să 
fi găsit în camera din cămin ascunzătoarea pentru dul- 
ciuri pe care le vindeam. Sau poate își dăduseră seama 
că luasem eseul despre Tom Sawyer de pe internet fără 
să fi citit cartea, iar acum aveau de gând să-mi anuleze 
nota. Sau, și mai rău, aveau de gând să mă facă să citesc 
cartea. 

— Deci? m-a întrebat ea. 

— Doamnă, eu nu... 

— Ţi-a expirat timpul, a rostit ea printre dinți. 

Apoi, s-a întâmplat cel mai ciudat lucru din lume. 
Ochii au început să-i strălucească precum niște cărbuni 
de grătar. Degetele i s-au lungit, devenind gheare. Gea- 
ca i s-a transformat în niște aripi mari, învelite în piele. 
Nu era o ființă umană. Era o babă zbârcită, cu aripi de 
liliac, gheare și o gură plină de colți galbeni, și era pe 
cale să mă facă ferfeniță. 

Apoi, lucrurile au devenit și mai ciudate. 

Domnul Brunner, care cu un minut în urmă era în 
faţa muzeului, a intrat în galerie în scaunul cu rotile 
ţinând în mână un stilou. 

— Hei, Percy! a strigat el, aruncându-și pixul prin 
aer. 

Doamna Dodds s-a repezit la mine. 

Am ţipat, dar am reușit să mă feresc și i-am simţit 
ghearele tăind aerul pe lângă urechea mea. Am apucat 
pixul din zbor, dar, când mi-a ajuns în mână, nu mai 
era un pix. Era o sabie — sabia de bronz a domnului 
Brunner, pe care o folosea întotdeauna în ziua de turnir. 

Doamna Dodds s-a întors spre mine cu o privire cri- 
minală. 

Mi s-au înmuiat genunchii. Mâinile îmi tremurau atât 
de rău, încât aproape că am scăpat sabia. 

— Mori, scumpete! a mârâit ea. 

Și a zburat direct spre mine. 

M-a cuprins o groază fără margini. Din instinct, am 
rotit sabia. 

Lama de metal i-a lovit umărul și a trecut prin corpul 
ei ca prin apă. Fâșșșș! 

Doamna Dodds era ca o mână de nisip în bătaia vân- 
tului. S-a prefăcut în pulbere galbenă și a dispărut pe 
dată, nelăsând în urmă decât miros de sulf, un țipăt de 
moarte și un fior malefic în aer, de parcă cei doi ochi 
strălucitori și roșii m-ar fi privit încă. 

Eram singur. 

Aveam un pix în mână. 

Domnul Brunner dispăruse. Nu mai era nimeni în 
afară de mine. 

Mâinile încă-mi tremurau. Probabil că prânzul meu 
fusese contaminat cu ciuperci magice sau ceva de genul 
ăsta. 

Îmi imaginasem eu totul? 

Am ieșit. 

Începuse să plouă. 

Grover şedea lângă fântână, purtând pe cap o hartă a 
muzeului făcută coif. Nancy Bobofit era încă acolo, udă 
leoarcă de la baia din fântână, șușotind cu prietenele ei 
urâte. Când m-a văzut, a zis: 

— Sper că doamna Kerr ţi-a bătucit fundul. 

— Cine? am întrebat. 

— Profesoara noastră. Dăăă! 

Am clipit. N-aveam nicio profesoară pe nume Kerr. 
Am întrebat-o pe Nancy despre ce vorbește. 

Fa și-a dat ochii peste cap şi mi-a întors spatele. 


ce 18 


Hoţul fulgerului 


L-am întrebat pe Grover unde era doamna Dodds. 

— Cine? mi-a răspuns el. 

Dar mai întâi ezitase și nu se uita la mine, așa c-am 
crezut că-și bate joc de mine. 

— Nu-i amuzant, omule, i-am spus. E ceva grav. 

Un tunet a bubuit deasupra noastră. 

L-am văzut pe domnul Brunner stând sub umbrela lui 
roșie, citindu-și cartea, de parcă nu s-ar fi mișcat din loc. 

M-am dus la el. 

Și-a ridicat privirea, puţin deranjat. 

— Ah, ăsta e pixul meu. Te rog ca pe viitor să-ți aduci 
propriile instrumente de scris, domnule Jackson. 

I-am dat pixul. Nici nu-mi dădusem seama că încă îl 
tineam în mână. 

— Domnule, am spus, unde e doamna Dodds? 

El s-a holbat aiurit. 

— Cine? 

— Cealaltă însoţitoare, doamna Dodds. Profesoara 
de algebră pregătitoare. 

EI s-a încruntat și a privit înainte, puţin preocupat. 

— Percy, nu este nicio doamnă Dodds în această ex- 
cursie. Din câte știu, n-a fost nicio doamnă Dodds la 
Academia Yancy. Te simţi bine? 

In care trei bătrâne tricotează șosetele morții 


ram obișnuit cu unele experiențe mai ciudate, dar 

de regulă se terminau rapid. Halucinaţia asta fără 
sfârșit era mai mult decât puteam suporta. În tot restul 
anului școlar, mi s-a părut că întregul campus îmi juca o 
festă. Elevii se purtau de parcă ar fi fost absolut convinși 
că doamna Kerr - o femeie blondă, plină de viaţă, pe 
care n-o mai văzusem niciodată până când urcase în auto- 
buzul nostru, la sfârşitul excursiei — fusese profesoara 
noastră de algebră pregătitoare începând de la Crăciun. 

Din când în când strecuram câte o aluzie la doamna 
Dodds, doar ca să văd dacă-i pot prinde pe picior greșit, 
dar mă priveau ca pe un nebun. 

Aproape că am ajuns să-i cred — doamna Dodds nu 
existase niciodată. 

Aproape. 

Dar Grover n-a reușit să mă păcălească. Atunci când 
îi pomeneam numele, întâi ezita, apoi susţinea că nu 
existase. Dar știam că minte. 

Ceva se întâmpla. Ceva chiar se petrecuse la muzeu. 

Nu prea aveam timp să mă gândesc la asta în tim- 
pul zilei, dar noaptea, imaginile cu doamna Dodds, cu 
gheare şi aripi lucioase, mă făceau să mă trezesc acope- 
rit de-o sudoare rece. 

Vremea a continuat să fie capricioasă, ceea ce nu mi-a 
îmbunătăţit starea de spirit. Într-o noapte, o furtună 

a deschis ferestrele dormitorului. Câteva zile mai târ- 
ziu, cea mai mare tornadă întâlnită vreodată în Valea 
Hudson a aterizat la doar optzeci de kilometri de Aca- 
demia Yancy. Unul dintre subiectele de la ora de studii 
sociale a fost numărul neobișnuit de avioane mici care 
se prăbușiseră în Atlantic din pricina rafalelor bruște 
din timpul anului. 

Am început să fiu irascibil și iritabil aproape tot tim- 
pul. Calificativele mele au scăzut de la „satisfăcător“ la 
„insuficient“. Mă certam mai des cu Nancy Bobofit şi cu 
prietenele ei. Eram dat afară aproape de la fiecare oră. 

În cele din urmă, când profesorul nostru de engle- 
ză, domnul Nicoll, m-a întrebat pentru a mia oară de ce 
mi-a fost prea lene să învăţ pentru testul de ortografie, 
am cedat. L-am făcut pilangiu bătrân. Nici măcar nu 
știam sigur ce zic, dar suna bine. 

Directorul i-a trimis mamei o scrisoare săptămâna 
următoare și astfel a devenit oficial: urma ca la anul să 
nu mai fiu primit înapoi la Academia Yancy. 

„Minunat“, mi-am spus. „E minunat.“ 

Mi-era dor de casă. 

Mi-aș fi dorit să fiu cu mama în micul nostru aparta- 
ment din Upper East Side, chiar dacă aș fi fost nevoit să 
merg la o școală de stat și să cad la pace cu nesuferitul 
meu tată vitreg și cu partidele lui de poker stupide. 

ȘI totuși... La Yancy erau niște lucruri care mi-ar fi 
lipsit. Pădurile pe care le vedeam de la fereastra dor- 
mitorului meu, râul Hudson în depărtare, aroma pini- 
lor. Mi-ar fi fost dor de Grover, care fusese un prieten 
bun, chiar dacă era cam ciudat. Mi-era teamă că nu va 
supravieţui anul viitor fără mine. 

Mi-ar fi lipsit și ora de latină - zilele nebunești de 
competiție organizate de domnul Brunner şi convinge- 
rea lui că o să mă descurc bine. 

Pe măsură ce se apropia săptămâna examenelor, la- 
tina era singurul obiect la care studiam. Nu uitasem 
ce-mi spusese domnul Brunner despre materia asta, că 
era ceva de viaţă și de moarte pentru mine. Nu eram 
sigur de ce, dar începusem să-l cred. 


În seara de dinaintea examenului final eram atât de 
nervos, încât am aruncat Ghidul Cambridge de mitolo- 
gie greacă în celălalt colţ al camerei de cămin. Cuvintele 
începuseră să-și ia zborul de pe pagină, mi se învârteau 
în cap, literele se plimbau înainte şi înapoi. Mi-a fost 
imposibil să-mi amintesc diferența dintre Chiron! și 
Charon? sau dintre Polidectes“ și Polideucef. Și să con- 
jung verbele latine? Exclus. 

Mă plimbam prin cameră simțind furnicături pe sub 
cămașă. 

Mi-am amintit expresia gravă a domnului Brunner, 
cu ochii lui ce păreau să existe de când lumea: „Am mari 
așteptări de la tine, Percy Jackson.“ 

Am respirat adânc. Am apucat manualul de mitologie. 

Nu mai cerusem niciodată ajutorul vreunui profesor. 

Poate că dacă aș fi vorbit cu domnul Brunner, mi-ar fi 
oferit câteva indicii. Cel puţin m-aș fi putut scuza pentru 


l! Cel mai în vârstă şi mai înțelept dintre centauri, fiu al Ti- 
tanului Cronos și frate vitreg al lui Zeus. 

2 Luntrașul lui Hades din Infern. El îi trecea pe cei morți 
peste râul Acheron dacă își puteau plăti călătoria. 

3 Regele Polidectes era conducătorul insulei Serifos. 

4 Unul dintre fiii lui Zeus. Acesta din urmă, luând forma 
unei lebede, a sedus-o pe Leda. 

calificativul de „insuficient“, mare cât casa, pe care urma 
să-l primesc la examenul lui. Nu doream să părăsesc Aca- 
demia Yancy fără să-i arăt că m-am străduit. 

Am coborât la birourile profesorilor. Cele mai multe 
erau întunecoase și goale, dar ușa domnului Brunner 
era întredeschisă, iar lumina de la geamul ușii lui cădea 
pe podeaua holului. 

Eram la trei pași de mânerul ușii, când am auzit voci 
dinăuntrul biroului. Domnul Brunner întrebase ceva. 
O voce care îi aparținea cu siguranţă lui Grover i-a răs- 
puns: 

— ...sunt îngrijorat pentru Percy, domnule. 

Am îngheţat. 

N-am obiceiul de a trage cu urechea, dar ia încercaţi 
să nu ascultați când îl auziţi pe cel mai bun prieten dis- 
cutând despre voi cu un adult. 

M-am apropiat. 

— „doar în această vară, a spus Grover. Vreau să 
spun, una dintre Furii! în școală! Acum, că știm sigur 
ȘI știu și et... 

— Lucrurile ar sta mai rău dacă l-am grăbi, a spus 
domnul Brunner. Băiatul trebuie să se mai maturizeze. 

— Dar s-ar putea să nu mai aibă timp. Solstiţiul de 
vară e termenul... 

— Va trebui să ne descurcăm fără el, Grover. Lasă-l 
să se bucure că nu știe cât mai poate. 

— Domnule, a văzut-o... 

— Și-a imaginat, insistă Brunner. Ceaţa de deasupra 
elevilor și a personalului va fi suficientă pentru a-l con- 
vinge. 


1 Nume generic din mitologia romană. Cele trei Furii (Alecto, 
Megera şi Tisiphone) erau zeițele răzbunării. Pentru a nu le 
stârni, erau numite Graţioasele sau Binevoitoarele. 

— Domnule, eu..., eu nu pot să dau greș din nou, a 
continuat Grover, cu vocea înăbușită de emoție. Știți 
ce-ar însemna asta. 

— N-ai greșit, Grover, a spus Brunner cu amabili- 
tate. Ar fi trebuit să-mi dau seama cine era ea cu ade- 
vărat. Acum să vedem doar cum putem să-l ţinem pe 
Percy în viaţă până la toamnă... 

Manualul de mitologie mi-a căzut din mână și a lovit 
podeaua cu o bufnitură. 

Domnul Brunner a tăcut. 

Cu inima bubuindu-mi în piept, am apucat cartea și 
m-am îndepărtat pe hol. 

O umbră a alunecat prin dreptul geamului luminat 
de la ușa biroului lui Brunner, o umbră mult mai înaltă 
decât profesorul meu aflat în scaunul cu rotile, ţinând în 
mână ceva care semăna suspect de mult cu un arc. 

Am deschis cea mai apropiată ușă și m-am strecurat 
înăuntru. 

Câteva secunde mai târziu am auzit un tropăit ușor, ca 
niște lovituri în surdină, apoi un sunet ca de animal for- 
năind chiar în fața ușii mele. O umbră mare, întunecată, 
s-a oprit în faţa ferestrei, apoi a trecut mai departe. 

Simţeam cum mi se preling pe gât broboane de su- 
doare. 

Undeva în hol, s-a auzit vocea domnului Brunner. 

— Nimic, a murmurat el. Nu stau prea bine cu nervii 
de la solstițiul de iarnă. 

— Nici eu, a spus Grover. Dar aș fi putut să jur... 

— Du-te înapoi în dormitor, i-a spus Brunner. Mâine 
ai o zi lungă, plină de examene. 

— Nu-mi aduceți aminte. 

Luminile s-au stins în biroul domnului Brunner. 


în 24 


Hoţul fulgerului 


Am așteptat în întuneric un răstimp care mi s-a pă- 
rut o veșnicie. 

În cele din urmă, m-am strecurat pe hol și am revenit 
în dormitor. 

Grover zăcea pe pat, studiindu-și notițele pentru exa- 
menul la latină de parcă s-ar fi aflat acolo toată seara. 

— Hei, mi-a spus el cu ochii împăienjeniți. Eşti pre- 
gătit pentru test? 

Nu i-am răspuns. 

— Arăţi groaznic, a mai spus el și s-a încruntat. Eşti 
bine? 

— Sunt... puţin obosit. 

M-am întors ca să nu-mi vadă fața și am început să 
mă pregătesc de culcare. 

Nu înţelegeam ce auzisem mai devreme. Aș fi vrut să 
cred că-mi imaginasem întreaga poveste. 

Dar un lucru era clar: Grover și domnul Brunner 
mă vorbiseră pe la spate. Credeau că mă pândește un 
pericol. 


În după-amiaza următoare, pe când plecam de la exa- 
menul de latină, care durase trei ore, cu toate numele 
grecești și romane pe care le scrisesem greșit jucându-mi 
în faţa ochilor, domnul Brunner m-a chemat înapoi. 

Pentru un moment, m-am temut că aflase că-l spiona- 
sem noaptea trecută, dar nu asta părea să fie problema. 

— Percy, a început el. Nu te lăsa descurajat de pleca- 
rea de la Yancy. E... E mai bine așa. 

Tonul său era cald, dar cuvintele mă făceau să mă 
rușinez. Chiar dacă vorbea în șoaptă, ceilalţi elevi care 
scriau la test îl puteau auzi. Nancy Bobofit mi-a rânjit și 
mi-a trimis mici sărutări sarcastice. 

— Bine, domnule, am bălmăjit eu. 

— Vreau să spun că... 

Domnul Brunner și-a dat scaunul cu rotile înainte și 
înapoi, de parcă nu era sigur de ce să spună. 

— Acesta nu-i locul potrivit pentru tine. Era doar o 
chestiune de timp. 

Ochii mă înţepau dureros. 

Profesorul meu preferat stătea în fața clasei și îmi 
spunea că nu mă descurc. După ce-mi spusese tot anul 
că are încredere în mine, acum spunea că-mi fusese sor- 
tit să fiu exmatriculat. 

— Corect, am spus eu, tremurând. 

— Nu, nu, a spus domnul Brunner. O, la naiba cu tot! 
Ce vreau să spun e că... tu nu eşti normal, Percy. Nu 
trebuie să-ți fie... 

— Vă mulţumesc, am izbucnit. Vă mulțumesc mult, 
domnule, că mi-aţi reamintit. 

— Percy... 

Dar eu plecasem deja. 


În ultima zi din semestru, mi-am îndesat hainele în 
valiză. 

Cei din jur glumeau, discutând despre planurile lor 
de vacanţă. Unul mergea într-o excursie în Elveţia. Al- 
tul pleca într-o croazieră în Caraibe pentru o lună. Și ei 
erau delincvențţi juvenili, ca mine, dar erau delincvenţi 
juvenili bogați. Taţii lor erau directori, ambasadori sau 
celebrități. Eu eram un nimeni, venind dintr-o familie 
de nimeni. 

M-au întrebat ce voi face peste vară și le-am spus că 
mă întorc în oraș. 

Ceea ce nu le-am spus era că trebuia să mă angajez 
peste vară, să plimb câini sau să vând abonamente la 

reviste și să-mi petrec timpul liber făcându-mi griji cu 
privire la școala unde urma să merg din toamnă. 

— O, a spus unul dintre ei. Super. 

Și-au reluat conversaţia de parcă nici n-aș fi existat. 

Singura persoană căreia îmi era groază să-i spun la 
revedere era Grover, dar, după cum s-a dovedit, nici n-a 
fost nevoie. Își rezervase un bilet spre Manhattan la 
același autocar Greyhound ca mine, aşa că iată-ne din 
nou împreună, îndreptându-ne spre oraș. 

Pe durata întregii călătorii, Grover s-a tot uitat ner- 
vos pe culoar, privindu-i pe ceilalți călători. Mi-am dat 
seama că întotdeauna era nervos şi neliniștit când ple- 
cam de la Yancy, de parcă se aștepta să se întâmple ceva 
rău. Înainte, presupusesem mereu că era îngrijorat să nu 
fie tachinat. Dar n-avea cine să-l tachineze în autocar. 

În cele din urmă n-am mai rezistat. 

I-am spus: 

— Te uiţi după Binevoitoare? 

Grover aproape că a sărit de pe scaun. 

— Ce... ce vrei să spui? 

I-am mărturisit că trăsesem cu urechea la convorbi- 
rea dintre el și domnul Brunner în noaptea de dinaintea 
examenului. 

Lui Grover i se zbătea un ochi. 

— Cât de mult ai auzit? 

— O, nu mult... Ce e cu termenul de la solstițiul de 
vară? 

A tresărit. 

— Uite, Percy... Eram doar îngrijorat pentru tine, 
înţelegi? Stii tu, cu halucinațiile despre profesori de ma- 
tematică demonici... 

— Grover... 

— ȘI i-am spus domnului Brunner că poate ești su- 
prasolicitat sau așa ceva, pentru că nu a existat nicio 
doamnă Dodds și... 

— Grover, nu te pricepi deloc să minţi. 

Urechile i s-au înroșit. 

A pescuit o carte de vizită soioasă din buzunarul că- 
măşii. 

— Ia asta, bine? În caz că ai nevoie de mine în vara 
asta. 

Cartea de vizită era imprimată cu caractere extrava- 
gante, o crimă pentru ochii mei de dislexic, dar în cele 
din urmă am priceput ceva de genul: 


Grover Undeuvood 
Supraveghetor 
Dealul Semizeilor 


Long IJsland, New York 
(800) 009-0009 


— Ce e Dealul... 

— Nu spune cu voce tare! a zbierat el. Asta e, ăăă..., 
adresa mea de vară. 

Mi s-a strâns inima. Grover avea o casă de vară. Nu 
mă gândisem niciodată că familia lui ar putea fi la fel de 
bogată ca a celorlalţi puşti de la Yancy. 

— Bine, i-am răspuns cu un aer posomorât. Deci, asta 
așa, dacă vreau să-ți vizitez conacul. 

E] a dat din cap aprobator. 

— Sau... sau dacă ai nevoie de mine. 

— ȘI de ce aș avea nevoie de tine? 

A sunat mai dur decât mi-aș fi dorit. 

Grover s-a înroșit până la mărul lui Adam. 

— Uite, Percy, adevărul e că... într-un fel, trebuie să 
te protejez. 

M-am holbat la el. 

Tot anul mă luasem la bătaie pentru a-i ţine pe der- 
bedei departe de el. Avusesem insomnii tot gândindu-mă 
cu îngrijorare că o va încasa anul viitor când nu voi mai 
fi lângă el. Și acum se purta de parcă el era cel care mă 
apărase pe mine. 

— Grover, de ce anume să mă protejezi? 

Sub picioarele noastre s-a auzit un scrâșnet. Un fum 
negru a ieșit din tabloul de bord și întreg autocarul s-a 
umplut cu un miros ca de ouă clocite. Șoferul a înjurat 
și a tras pe dreapta. 

După câteva minute de meșterit zgomotos la motor, 
șoferul a anunţat că toată lumea trebuie să coboare. Am 
ieșit și eu cu Grover, alături de ceilalți călători. 

Ne aflam pe un drum de ţară, într-un loc pe care nu 
l-ai fi observat dacă n-ai fi făcut o pană acolo. Pe partea 
noastră de autostradă nu era nimic, cu excepţia arțarilor 
și a gunoiului rămas în urma mașinilor care treceau. Pe 
cealaltă parte, dincolo de cele patru benzi de asfalt care 
sclipeau în dogoarea după-amiezii, era o tarabă veche cu 
fructe. 

Produsele arătau foarte bine: cutii pline-ochi cu cireșe 
roșii ca sângele și mere, nuci și caise, carafe de cidru 
puse într-o cadă cu picioare, în care era gheață. Nu exis- 
tau cumpărători, doar trei doamne în vârstă şezând în 
balansoare, la umbra unui arțar, tricotând cea mai mare 
pereche de șosete pe care o văzusem vreodată. 

Adică șosetele astea erau cât niște pulovere, dar erau 
în mod evident șosete. Doamna din dreapta tricota una 
dintre ele. Doamna din stânga o tricota pe cealaltă. 

Doamna din mijloc ţinea un coș enorm cu fire din lână 
de un albastru intens. 

Cele trei femei păreau antice, aveau chipuri palide și 
încrețite ca niște fructe stafidite, păr argintiu legat la 
spate cu basmale albe și brațe osoase care ieșeau din 
rochii albe de bumbac. 

Cel mai ciudat lucru era că păreau să mă privească 
fix. 

M-am uitat la Grover cu intenţia de a-i spune despre 
asta și am văzut că se albise tot. Nasul îi tresărea încon- 
tinuu. 

— Grover, i-am spus. Hei, omule... 

— Spune-mi că nu se uită la tine. Se uită, nu-i așa? 

— Da. Ciudat, nu? Crezi că șosetele astea mi s-ar 
potrivi? 

— Nu-i de râs, Percy. Nu-i nimic de râs. 

Bătrâna din mijloc a apucat o foarfecă imensă, cu au- 
riu și argintiu, cu o lamă lungă, ca niște foarfeci de gră- 
dină. Grover își ținea răsuflarea. 

— Ne suim în autocar, mi-a spus. Haide! 

— Poftim? i-am răspus. Cred că sunt o mie de grade 
acolo. 

— Haide! 

A forţat ușa și a urcat, dar eu am rămas în urmă. 

Peste drum, bătrânele încă mă priveau. Cea din mij- 
loc a tăiat firul şi pot să Jur că am auzit zgomotul peste 
cele patru benzi de trafic. Cele două prietene ale ei au 
împachetat şosetele de un albastru intens, eu întrebân- 
du-mă încă pentru cine ar putea fi — Bigfoot sau Godzilla. 

În spatele autocarului, șoferul a smuls o bucată mare 
de metal fumegând din compartimentul motorului. Au- 
tocarul s-a cutremurat, iar motorul a revenit, vuind, la 
viață. 

Pasagerii au ovaţionat. 

— O, da! a strigat șoferul. 

A lovit cu șapca în autocar. 

— Toată lumea înapoi la bord! 

Odată ce am pornit, am început să simt că am febră, 
de parcă aș fi răcit. 

Nici Grover n-arăta prea bine. Avea frisoane și îi clăn- 
ţăneau dinţii. 

— Grover? 

— Da? 

— Ce-mi ascunzi? 

Și-a șters fruntea cu mâneca tricoului. 

— Percy, ce-ai văzut acolo, la taraba cu fructe? 

— Te referi la bătrânele alea? Care-i treaba cu ele, 
omule? Nu sunt la fel ca... ca doamna Dodds, nu-i așa? 

Expresia lui era greu de citit, dar aveam senzaţia că 
doamnele de la standul cu fructe erau ceva mult, mult 
mai rău decât doamna Dodds. El mi-a spus: 

— Spune-mi ce-ai văzut. 

— Cea din mijloc a luat foarfeca și a tăiat firul. 

Grover a închis ochii și a făcut un gest cu degetele, ca 
și cum și-ar fi făcut cruce, dar nu era asta. Era un alt gest, 
un gest — nu știu cum să spun — străvechi. 

— Ai văzut-o tăind firul, a zis el. 

— Da. Și ce dacă? 

Dar chiar în timp ce rosteam asta, am înţeles că era 
ceva esențial. 

— Nu cred că mi se întâmplă asta, mormăi Grover, 
apoi își băgă degetul mare în gură şi începu să-l sugă. 
Nu vreau să se întâmple ca data trecută. 

— Care dată trecută? 

— ȘI toţi în clasa a șasea. Nu reușesc să treacă de 
clasa a șasea. 

Acum chiar începea să mă sperie. 

— Grover, despre ce vorbeşti? 

— Promite-mi că mă lași să te conduc acasă de la au- 
togară. 

Mi s-a părut o rugăminte ciudată, dar i-am promis. 

— Este o superstiție sau ceva de genul ăsta? l-am în- 
trebat. 

Niciun răspuns. 

— Grover — chestia cu tăiatul firului înseamnă că 
cineva o să moară? 

El m-a privit plin de jale, de parcă alegea deja florile 
pe care aș fi preferat să le am pe sicriu. 

In care Grover rămâne pe neașteptate 
fără pantaloni 


ste timpul pentru o mărturisire: m-am descotorosit 

de Grover imediat ce am ajuns la autogară. 

Știu, ştiu. Am fost nepoliticos. Dar Grover mă băga 
în sperieţi, privindu-mă de parcă aș fi fost deja mort și 
mormăind „de ce se tot întâmplă asta?“ și „de ce trebuie 
să fie toţi clasa a șasea?“. 

Ori de câte ori se supăra, vezica lui Grover își făcea 
de cap, așa că n-am fost surprins când, imediat ce am 
coborât din autobuz, m-a pus să promit că-l aștept, apoi 
a tăiat-o spre toaletă. În loc să-l aştept, mi-am luat va- 
liza, m-am strecurat afară şi am luat primul taxi spre 
periferie. 

— La intersecţia dintre 104 Street și First Avenue, 
i-am spus șoferului. 


Două vorbe despre mama mea, înainte s-o întâlniți. 

O cheamă Sally Jackson și e cea mai bună persoană 
din lume, ceea ce-mi confirmă teoria că cei mai buni oa- 
meni au parte de cel mai mare ghinion. Părinţii ei au 
murit într-un accident de avion când ea avea cinci ani și 
a fost crescută de un unchi căruia nu-i prea păsa de ea. 
Și-a dorit să devină scriitoare, așa că a muncit în timpul 
liceului pentru a economisi suficienţi bani ca să poată 
urma un colegiu unde există cursuri bune de scriere 
creativă. Apoi unchiul ei a făcut cancer și ea a trebuit 

să abandoneze școala în ultimul an, ca să aibă grijă de 
el. După ce unchiul a murit, ea a rămas fără bani, fără 
familie și fără o diplomă. 

Singura perioadă bună din viaţa ei a fost cea în care 
l-a întâlnit pe tata. 

N-am amintiri cu el, doar un fel de strălucire caldă, 
poate o urmă vagă de zâmbet. Mamei nu-i place să vor- 
bească despre el, pentru că o întristează. Și nu are poze 
cu el. 

Vedeţi voi, ei nu s-au căsătorit. Mama mi-a spus că 
el era un om bogat și important, iar relaţia lor, secretă. 
Apoi, într-o bună zi, el a plecat într-o călătorie impor- 
tantă, peste Atlantic, şi nu s-a mai întors niciodată. 

Pierdut pe mare, mi-a spus mama. Nu mort. Pierdut 
pe mare. 

Ea a lucrat pe ici, pe colo, a urmat cursuri la seral pen- 
tru a-și lua bacalaureatul și m-a crescut singură. Nu s-a 
plâns și nu s-a enervat niciodată. Nici măcar o singură 
dată. Dar știam că sunt un copil dificil. 

În cele din urmă, s-a măritat cu Gabe Ugliano, care a 
fost drăguţ în primele treizeci de secunde după ce l-am 
cunoscut, apoi și-a dat arama pe față, ca un nemernic ce 
era. Când eram mai mic, îl poreclisem Gabe-cel-împuțţit. 
Îmi pare rău, dar ăsta-i adevărul. Tipul puţea ca o pizza 
cu usturoi mucegăită înfășurată într-un şort. 

Fie vorba între noi, eu şi cu el îi făcuserăm mamei 
viaţa destul de grea. Cum o trata Gabe-cel-împuţit, cum 
ne „înțelegeam“ noi doi... Ei bine, venirea mea acasă 
este un bun exemplu în sensul ăsta. 


Am intrat în micul nostru apartament, sperând ca 
mama să se fi întors de la lucru. Dar, în camera de zi, 
nu era Gabe-cel-împuţit jucând poker cu prietenii lui. 

Televizorul urla, pus pe canalul de sport. Pe covor erau 
aruncate chipsuri și cutii de bere. 

Abia ridicându-și privirea şi fără să-și scoată trabucul 
din gură, a spus: 

— Deci așa, ai venit acasă. 

— Unde e mama? 

— La lucru, a spus el. Ai ceva bani? 

Și-atât. Nu tu „Bine ai revenit“, „Mă bucur să te văd“, 
„Ce-ai mai făcut în ultimele șase luni?“ 

Gabe se îngrășase. Arăta ca o morsă fără coli, îmbră- 
cată în haine ieftine. Mai avea doar vreo trei fire de păr 
pieptănate peste scalpul chel, de parcă asta l-ar fi făcut 
să arate mai frumos. 

Era manager la Electronics Mega-Mart, în Queens, dar 
își petrecea acasă cea mai mare parte a timpului. Habar 
n-am cum de încă nu fusese concediat. Continua să-și 
primească salariul, cheltuind banii pe trabucuri care 
îmi făceau greață și, desigur, pe bere. Întotdeauna bere. 
Ori de câte ori eram acasă, se aştepta să-i fac eu rost de 
fonduri pentru jocurile de noroc. Numea asta „secretul 
nostru, ca între bărbaţi“. Asta însemna că, dacă l-aș fi 
pârât mamei, m-ar fi bătut măr. 

— N-am niciun ban, i-am spus. 

A ridicat o sprânceană unsuroasă. 

Gabe mirosea banii ca un ogar, ceea ce e de mirare, 
având în vedere că duhoarea lui ar fi putut acoperi orice 
alt miros. 

— Ai luat un taxi din staţia de autobuz, a spus. Pro- 
babil ai folosit o bancnotă de douăzeci. Ai primit rest 
șase-şapte dolari. Cine vrea să trăiască sub acest aco- 
periș trebuie să nu-și uite contribuția. Am dreptate, 
Eddie? 

Eddie, administratorul clădirii, m-a privit cu o urmă 
de simpatie. 

— Haide, Gabe, i-a spus. Puștiul de-abia a ajuns. 

— Am dreptate? repetă Gabe. 

Eddie a privit supărat în castronul cu covrigei. Ceilalţi 
doi tipi au dat câte un vânt la unison. 

— Bine, am spus. 

Am scos un pumn de dolari din buzunar și i-am arun- 
cat pe masă. 

— Sper să pierzi. 

— Vezi că ţi-a sosit și carnetul de note, isteţule! a 
strigat el după mine. În locul tău, n-aş fi atât de în- 
gâmfat! 

Am trântit ușa de la camera mea, care, de fapt, nu mai 
era camera mea. În timpul școlii, era „camera de studiu“ 
a lui Gabe. El nu studia nimic, cu excepţia unor reviste 
auto vechi, dar îi făcea plăcere să-mi îndese lucrurile 
în dulap, să-și lase cizmele pline de noroi pe pervazul 
ferestrei și să facă tot posibilul ca locul să duhnească a 
parfumul lui infect, a trabucuri și bere stătută. 

Mi-am aruncat valiza pe pat. Casă, dulce casă. 

Mirosul lui Gabe era aproape mai rău decât coșmaru- 
rile cu doamna Dodds sau decât sunetul foarfecii bătrâ- 
nei care tăiase firul. 

Dar, de îndată ce m-am gândit la asta, picioarele 
mi s-au muiat. Mi-am amintit privirea panicată a lui 
Grover — cum mă făcuse să promit că n-o să merg acasă 
fără el. Dintr-odată m-a străbătut un fior. Am simţit că 
cineva — sau ceva — mă caută chiar acum, poate suind pe 
scări, scoțând gheare lungi, oribile. 

Apoi am auzit vocea mamei. 

— Percy? 

A deschis ușa dormitorului, iar temerile mi-au dis- 
părut. 

Mama are darul de a mă face să mă simt bine prin 
simplul fapt că intră în camera mea. Ochii ei strălucesc 
și își schimbă culoarea în lumină. Zâmbetul ei este cald 
și învăluitor. Are câteva șuviţe cărunte amestecate prin 
părul ei lung și castaniu, dar nu mă gândesc niciodată la 
ea ca fiind bătrână. Când se uită la mine, e ca și cum ar 
vedea toate părţile mele bune, nu și pe cele rele. N-am 
auzit-o niciodată ridicând vocea sau spunând cuiva ceva 
neplăcut, nici măcar mie sau lui Gabe. 

— O, Percy! 

M-a îmbrățișat strâns. 

— Nu pot să cred! Ai mai crescut de la Crăciun! 

Uniforma ei tricoloră de la Sweet on America miro- 
sea a cele mai bune lucruri din lume: ciocolată, lemn 
dulce și toate celelalte dulciuri pe care le vindea la ma- 
gazinul din Grand Station. Îmi adusese o pungă imensă 
de „mostre gratuite“, așa cum făcea întotdeauna când 
veneam acasă. 

Ne-am așezat împreună pe marginea patului. În timp 
ce atacam Jeleurile acrișoare cu afine, ea mi-a trecut 
mâna prin păr și mi-a cerut să-i spun tot ce nu-i povesti- 
sem în scrisori. N-a pomenit nimic despre exmatriculare. 
Nu părea să-i pese de asta. Dar eu eram bine? Băieţelul 
ei era bine? 

I-am spus că mă sufocă şi am rugat-o să mă lase în 
pace, dar în sinea mea mă bucuram foarte, foarte mult 
s-o văd. 

Din cealaltă cameră, Gabe a strigat: 

— Hei, Sally, ce-ai zice de niște mâncare de fasole, hm? 

Am scrâșnit din dinți. 

Mama e cea mai drăguță femeie din lume. Ar trebui 
să fie căsătorită cu un milionar, nu cu un cretin ca Gabe. 

De dragul ei, am încercat să par optimist cu privire la 
ultimele mele zile de la Academia Yancy. I-am spus că 
nu eram prea supărat cu privire la exmatriculare. Re- 
zistasem aproape tot anul de data asta. Îmi făcusem noi 
prieteni. Mă descurcasem destul de bine la limba lati- 
nă. Și, sincer, conflictele nu fuseseră atât de grave cum 
susținea directorul. Îmi plăcuse la Academia Yancy. Chiar 
îmi plăcuse. Îi prezentasem ultimul an atât de bine, în- 
cât aproape că mă convinsesem și pe mine. Începusem 
să mă sufoc de emoție, când mă gândeam la Grover și la 
domnul Brunner. Deodată, nici Nancy Bobofit nu mai 
părea atât de rea. 

Asta până la excursia de la muzeu... 

— Poftim? m-a întrebat mama. 

Ochii ei încercau să-mi pătrundă în minte și să-mi 
smulgă secretele. 

— Te-a speriat ceva? 

— Nu, mamă. 

M-am simțit prost că mint. Am vrut să-i spun despre 
doamna Dodds și cele trei bătrâne care tricotau, dar m-am 
gândit c-ar fi sunat stupid. 

Mama și-a ţuguiat buzele. Ştia că mint, dar n-a in- 
sistat. 

— Am o surpriză pentru tine, mi-a spus. Mergem la 
plajă. 

Am făcut ochii mari. 

— Montauk? 

— Trei nopţi, în aceeași cabană. 

— Când? 

Ea a zâmbit. 

— De îndată ce mă schimb. 

Nu mi-a venit să cred. Mama și cu mine nu mai fuse- 
serăm la Montauk în ultimele două veri, pentru că Gabe 
spunea că nu avem destui bani. 

Gabe a apărut în ușă şi a mârâit: 

— Sally, unde-i fasolea aia? Nu m-ai auzit? 

Mi-a venit să-l pocnesc, dar am întâlnit ochii mamei 
și am înțeles că-mi propunea un târg: să fiu drăguţ cu 
Gabe o vreme. Doar până termina pregătirile pentru 
Montauk. Apoi urma s-o ștergem de-aici. 

— Imediat, dragă, i-a spus ea lui Gabe. Tocmai vor- 
beam despre excursie. 

Ochii lui Gabe s-au micșorat. 

— Despre excursie? Vrei să spui că ai vorbit serios? 

— Ştiam eu, am murmurat. Nu ne va lăsa să plecăm. 

— Bineînţeles că ne va lăsa, a spus mama pe un ton 
egal. Tatăl tău vitreg își face griji în privinţa banilor. As- 
ta-i tot. În plus, a adăugat ea, Gabriel va avea parte ȘI 
de altceva decât de fasole. Voi face suficient sos cu șapte 
straturi, ca să-i ajungă pentru tot weekendul. Guacamole. 
Smântână. De toate. 

Gabe s-a înmuiat puţin. 

— Deci banii de excursie... se scad din bugetul tău 
pentru haine, corect? 

— Da, dragă, a spus mama. 

— Și n-o să mergi nicăieri cu mașina mea decât până 
acolo şi înapoi. 

— Vom fi foarte atenţi. 

Gabe și-a scărpinat bărbia dublă. 

— Poate dacă te grăbeşti cu sosul ăla cu șapte stra- 
turi... Și dacă puştiul își cere scuze că m-a întrerupt de 
la poker... 

„Poate dacă te lovesc între picioare“, m-am gândit eu. 

Dar ochii mamei m-au avertizat să nu-l enervez. 

De ce-l suporta pe tipul ăsta? Îmi venea să ip. De ce-i 
păsa de ce crede el? 

— Îmi pare rău, am murmurat. Îmi pare foarte rău 
că ţi-am întrerupt partida de poker incredibil de impor- 
tantă. Te rog să te întorci la joc chiar acum. 

Ochii lui Gabe s-au îngustat. Creierașul său încerca 
probabil să detecteze sarcasmul din vorbele mele. 

— Bine, fie, a hotărât el. 

ȘI s-a întors la partida lui. 

— Mulţumesc, Percy, a spus mama. După ce ajungem 
la Montauk, vom discuta mai mult despre... tot ce-ai uitat 
să-mi spui, bine? 

O clipă, am crezut că văd teamă în ochii ei, aceeași 
frică pe care o văzusem la Grover în timpul călătoriei 
cu autocarul, de parcă și mama simţise un fior ciudat 
în aer. 

Dar apoi zâmbetul i-a revenit și m-am gândit că pro- 
babil mă înșelasem. Mi-a ciufulit părul și s-a dus să-i 
prepare lui Gabe sosul cu șapte straturi. 


O oră mai târziu, eram gata de plecare. 

Gabe a luat o pauză de la partida de poker, suficient 
cât să mă vadă ducând bagajele mamei la mașină. Se 
plângea și se văita încontinuu că va trebui să se lipseas- 
că de mâncarea gătită de ea — și, mai important, de Ca- 
maroul lui din '78 — pentru tot weekendul. 

— Să nu văd o zgârietură pe mașină, isteţule, mă 
avertiză el în timp ce aduceam ultimul bagaj. Nici mă- 
car o zgârietură. 

De parcă eu aș fi condus. Aveam doisprezece ani. Dar 
asta nu conta pentru Gabe. Dacă un pescăruș ar fi scăpat 

un găinaţ pe vopseaua mașinii lui, el ar găsi o cale să dea 
vina pe mine. 

Privindu-l cum se târăște spre clădire, m-am enervat 
atât de tare, încât am făcut ceva ce nu-mi pot explica. 
Când Gabe a ajuns la ușă, am făcut gestul pe care îl vă- 
zusem la Grover în autocar, un fel de alungare a răului, 
cu mâna strânsă peste inima mea, apoi o mișcare spre 
Gabe. Ușa cu geam s-a trântit atât de tare, că l-a lovit în 
spate și l-a împins ca din pușcă în sus pe scări. Poate că 
a fost vântul sau un accident ciudat cu balamalele, n-am 
mai stat să aflu. 

M-am suit în Camaro și i-am spus mamei să-i dea 
bice. 


Cabana închiriată de noi era pe malul sudic, tocmai la 
extremitatea insulei Long Island. Era o căsuţă în culori 
pastelate, cu draperii decolorate, pe jumătate scufunda- 
tă în dune. Întotdeauna găseai nisip în așternuturi și 
păianjeni în dulapuri și în majoritatea timpului marea 
era prea rece pentru a înota. 

Eram înnebunit după locul ăla. 

Mergeam acolo de când eram mic. Mama mergea 
chiar de mai demult. Nu-mi spusese asta pe faţă, dar eu 
știam de ce plaja era specială pentru ea. Era locul unde 
îl întâlnise pe tatăl meu. 

Pe măsură ce ne apropiam de Montauk, ea părea să 
întinerească, anii de griji și de muncă dispărându-i de pe 
chip. Ochii ei au căpătat culoarea mării. 

Am ajuns acolo la apus, am deschis toate ferestrele 
cabanei și am trecut prin rutina noastră obișnuită de 
curățenie. Ne-am plimbat pe plajă, am hrănit pescăru- 
şii cu chipsuri din porumb albastru și am clefăit jeleuri 

albastre, bomboane albastre și toate celelalte mostre 
gratuite aduse de mama de la serviciu. 

Cred că ar trebui să explic ce-i cu mâncarea albastră. 

Vedeţi voi, Gabe îi spusese odată mamei că aşa ceva 
nu există. S-au certat, ceea ce a părut ceva neînsemnat 
pe moment. Dar de atunci, mama s-a străduit să mă- 
nânce chestii albastre. Cocea prăjituri aniversare albas- 
tre. Făcea smoothies! cu afine. Cumpăra chipsuri tortilla 
din porumb albastru și aducea acasă bomboane albastre 
de la magazin. Asta — şi faptul că-și păstrase numele de 
fată, Jackson, și nu se numea doamna Ugliano — era o 
dovadă că nu fusese în totalitate păcălită de Gabe. Avea 
totuși o vână rebelă, ca mine. 

Când s-a întunecat, am făcut un foc. Am pregătit 
hotdogi și bezele. Mama mi-a spus povești din copilăria 
ei, de dinainte ca părinţii ei să moară în accidentul de 
avion. Mi-a povestit despre cărţile pe care avea de gând 
să le scrie într-o bună zi, când va avea destui bani pen- 
tru a pleca de la magazinul de dulciuri. 

În cele din urmă, mi-am făcut curaj s-o întreb despre 
cine era mereu în mintea mea de fiecare dată când veneam 
la Montauk - tatăl meu. Ochii mamei s-au înceţoşat. 
Mi-am dat seama că-mi va spune aceleași lucruri ca întot- 
deauna, dar nu mă săturam niciodată de ele. 

— Era bun, Percy, a spus ea. Înalt, frumos şi puter- 
nic. Dar și blând. Ştii, ai părul lui negru și ochii lui verzi. 

Mama a pescuit un jeleu albastru din punga cu bom- 
boane. 

— Aş vrea să te poată vedea, Percy. Ar fi foarte mân- 
dru de tine. 


1 Băutură răcoritoare preparată din fructe proaspete. 

Mă întrebam de ce spune așa ceva. Ce aveam atât de 
special? Eram un puşti dislexic, hiperactiv, cu carnetul 
plin de calificative „suficient“, exmatriculat pentru a șa- 
sea oară în șase ani. 

— Câţi ani aveam? am întrebat-o. Vreau să spun... 
când a dispărut? 

Ea a privit flăcările. 

— A petrecut cu mine doar o vară, Percy. Chiar aici, 
pe plaja asta. La această cabană. 

— Dar... m-a cunoscut când eram mic. 

— Nu, scumpule. Ştia că aştept un copil, dar nu te-a 
văzut niciodată. A trebuit să plece înainte să te naști. 

Am încercat să cuplez asta cu faptul că mi se părea 
că-mi amintesc... ceva despre tatăl meu. O strălucire 
caldă. Un zâmbet. 

Crezusem întotdeauna că mă văzuse când eram mic. 
Mama nu mi-o spusese direct, dar simțeam că așa tre- 
buie să fi stat lucrurile. lar acum îmi spunea că nici măcar 
nu mă văzuse vreodată... 

Eram furios pe tatăl meu. Poate era o prostie, dar 
îi purtam pică pentru că plecase în călătoria aceea pe 
ocean, că nu avusese curajul s-o ia de soție pe mama. Ne 
părăsise şi noi rămăseserăm cu Gabe-cel-împuţit. 

— O să mă trimiţi iar undeva? am întrebat-o. La o altă 
școală cu internat? 

Ea a scos o bezea din foc. 

— Nu știu, dragul meu, mi-a răspuns cu o voce seri- 
oasă. Cred că... Cred că va trebui să facem ceva. 

— Pentru că nu mă vrei în preajmă? 

Am regretat cuvintele astea de îndată ce le-am rostit. 

Ochii mamei s-au umplut de lacrimi. Mi-a luat mâna 
și mi-a strâns-o cu putere. 

— O, Percy, nu. Eu... Eu sunt nevoită, scumpule. 
Pentru binele tău. Sunt nevoită să te trimit departe de 
casă. 

Cuvintele ei mi-au amintit de ceea ce spusese dom- 
nul Brunner — că era mai bine pentru mine să plec de 
la Yancy. 

— Pentru că nu sunt normal, am zis. 

— O spui de parcă ar fi ceva rău, Percy. Dar tu nu 
înţelegi cât de important ești. Am crezut că Academia 
Yancy e suficient de departe. Am crezut că vei fi, în sfâr- 
şit, protejat. 

— Protejat de cine? 

Privirile ni s-au întâlnit şi m-au potopit amintirile — 
toate lucrurile ciudate, înfricoșătoare care mi se întâmpla- 
seră de-a lungul timpului, dintre care pe unele încercasem 
să le uit. 

În clasa a treia, un om într-un trenci negru m-a ur- 
mărit pe terenul de joacă. Când profesorii au amenințat 
că o să cheme poliţia, el a plecat mârâind, dar nimeni nu 
m-a crezut când am spus că, sub pălăria lui cu boruri 
largi, omul avea un singur ochi, chiar în mijlocul capului. 

O altă amintire, și mai îndepărtată: eram la grădiniţă, 
iar un profesor m-a culcat din greşeală într-un pătuţ în 
care se strecurase un șarpe. Mama a ţipat când a venit 
să mă ia și m-a găsit jucându-mă cu o funie moale, sol- 
zoasă, pe care reușisem s-o sugrum și s-o ucid cu mâinile 
mele grăsuţe de copil. 

La fiecare școală se întâmplase ceva înfiorător, ceva 
primejdios, și fusesem nevoit să mă mut. 

Stiam că trebuie să-i spun mamei despre bătrânele 
de la taraba cu fructe și despre doamna Dodds de la mu- 
zeul de artă, despre halucinațiile mele ciudate cum că 
aş fi spintecat-o cu o sabie pe profesoara de matematică. 

Dar nu mă puteam hotărî să-i spun. Aveam un senti- 
ment ciudat că veștile ar fi pus capăt călătoriei noastre 
la Montauk și nu doream asta. 

— Am încercat să te țin cât mai aproape de mine, a 
zis mama. Mi s-a spus că e o greșeală. Dar mai există o 
singură opţiune, Percy — locul unde ar fi vrut să te trimi- 
tă tatăl tău. Doar că eu... mie mi-e greu s-o fac. 

— Tata își dorea să merg la o şcoală specială? 

— Nu e o școală, a spus ea încet. E o tabără de vară. 

Simţeam că mi se învârte capul. De ce să-i fi spus tata — 
care nici măcar nu fusese prin preajmă suficient de mult 
cât să mă vadă născut — despre o tabără de vară? Și dacă 
era atât de important, de ce mama nu pomenise niciodată 
de ea? 

— Îmi pare rău, Percy, mi-a spus ea, văzându-mi pri- 
virea. Dar nu pot discuta despre asta. Eu... eu nu te-am 
putut trimite în locul acela. Ar fi însemnat să-mi iau ră- 
mas-bun de la tine pentru totdeauna. 

— Pentru totdeauna? Dar dacă e doar o tabără de vară... 

Fa s-a întors spre foc şi am știut după expresia ei că 
va izbucni în plâns dacă îi mai pun și alte întrebări. 


În acea noapte am avut un vis foarte real. 

Plaja era lovită de furtună și două animale splendi- 
de, un cal alb și un vultur auriu, încercau să se omoare 
la marginea valurilor. Vulturul s-a năpustit și a crestat 
botul calului cu ghearele lui uriașe. Calul s-a ridicat în 
două picioare şi a lovit spre aripile vulturului. În timp 
ce se luptau, pământul huruia și o voce monstruoasă s-a 
auzit undeva sub pământ, îndemnând animalele să lup- 
te mai aprig. 

Am fugit spre ele, știind că trebuie să le opresc să se 
omoare, dar parcă alergam cu încetinitorul. Ştiam că va 

fi prea târziu. Am văzut vulturul planând în jos, cu cio- 
cul aţintit spre ochii mari ai calului, și am țipat: „Nu!“ 

M-am trezit brusc. 

Afară chiar era furtună, genul de furtună care do- 
boară copaci și dărâmă case. Nu era niciun cal și niciun 
vultur, doar fulgere care luminau plaja, de parcă ar fi 
fost zi, și valuri înalte de șase metri izbindu-se de dune, 
ca nişte rafale de artilerie. 

La fulgerul următor, mama s-a trezit. S-a ridicat, cu 
ochii larg deschişi, și a spus: 

— Uraganul. 

Stiam că e o nebunie. În Long Island nu erau uraga- 
ne la începutul verii. Dar oceanul părea să fi uitat asta. 
Peste vuietul vântului, am auzit un muget îndepărtat, 
un zgomot furios, chinuit, care mi-a făcut părul mă- 
clucă. 

Apoi un zgomot mult mai apropiat, ca niște ciocane 
de lemn lovind în nisip. Și o voce disperată — cineva stri- 
ga, lovind în ușa cabanei noastre. 

Mama a sărit din pat în cămașa de noapte și a tras 
zăvorul și a deschis. 

Grover stătea în cadrul ușii învăluit de ploaia torențială. 
Dar nu era... nu era tocmai Grover. 

— V-am căutat toată noaptea. Ce-a fost în capul vostru? 

Mama m-a privit cuprinsă de groază — nu speriată de 
Grover, ci de motivul pentru care venise. 

— Percy, mi-a spus, strigând pentru a acoperi ploaia. 
Ce s-a întâmplat la școală? Ce nu mi-ai spus? 

Mă uitam la Grover împietrit. Nu înţelegeam ceea ce 
vedeam. 

— O, Zeu kai alloi theo! a strigat el. E chiar în spate- 
le meu! Nu i-ai spus şi ei?! 

Fram prea șocat ca să-mi dau seama că el tocmai 
înjurase în greaca veche, iar eu îl înțelesesem perfect. 
Eram prea șocat să întreb cum ajunsese aici Grover, de 
unul singur, în toiul nopţii. Pentru că Grover nu purta 
pantaloni — și acolo unde ar fi trebuit să fie picioarele 
lui... acolo unde ar fi trebuit să fie picioarele lui... 

Mama s-a uitat la mine aspru și mi-a vorbit pe un ton 
pe care nu-l mai folosise niciodată: 

— Percy. Spune-mi acum! 

Am bâiguit ceva despre bătrânele de la taraba cu 
fructe și despre doamna Dodds și mama m-a privit, pali- 
dă ca moartea în lumina fulgerelor. 

Și-a luat poşeta, mi-a aruncat haina de ploaie și a 
spus: 

— Mergeţi la mașină. Amândoi. Plecafi! 

Grover a fugit spre Camaro - dar nu era tocmai o 
fugă. Mergea la trap, dând din dosul păros, şi, dintr-oda- 
tă, am înţeles ce era cu povestea lui despre o afecțiune 
musculară la picioare. Acum înţelegeam cum de alerga 
atât de repede și totuși șchiopăta când mergea. 

Pentru că acolo unde ar fi trebuit să aibă labele picioa- 
relor, nu avea labele picioarelor. Avea copite despicate. 

oneam pe drumuri de ţară cuprinse de beznă. Vân- 
tul se izbea de automobilul nostru Camaro. Ploaia 
biciuia parbrizul. Nu-mi dădeam seama cum poate mama 
să vadă ceva, dar nu ridica deloc piciorul de pe acceleraţie. 

De fiecare dată când fulgera, mă uitam la Grover, care 
stătea lângă mine pe bancheta din spate, și mă întrebam 
dacă înnebunisem sau dacă nu cumva purta niște panta- 
loni mițoși. Dar nu, mirosul era cel pe care mi-l aminteam 
din excursiile de la grădina zoologică — miros de lanolină, 
miros de lână. Miros de animal jilav dintr-un ţare. 

Tot ce am putut spune a fost: 

— Deci tu și cu mama... vă cunoaşteţi? 

Ochii lui Grover s-au îndreptat rapid spre oglinda re- 
trovizoare, deși nu erau mașini în spate. 

— Nu tocmai, a spus. Adică, nu ne-am întâlnit în per- 
soană. Dar ea știa că veghez asupra ta. 

— Că tu veghezi asupra mea? 

— Că stau cu ochii pe tine. Ca să fiu sigur că ești bine. 
Dar n-am fost prietenul tău doar de formă, a adăugat în 
grabă. Chiar sunt prietenul tău. 

— Aăă... ce anume ești tu, mai exact? 

— Nu contează asta acum. 

— Nu contează? De la brâu în jos, prietenul meu cel 
mai bun este un măgar... 

Grover a scos un „Me-he-he!“ ascuțit, gutural. 

Îl mai auzisem scoțând sunetul ăsta, dar crezusem că 
era un râs nervos. Acum îmi dădeam seama că era mai 
degrabă un behăit nervos. 

— Țap! a strigat el. 

— Poftim? 

— Sunt fap de la brâu în jos. 

— Parcă spuneai că nu contează. 

— Me-he-he! Știu satiri care te-ar călca în picioare 
pentru o asemenea insultă! 

— Hei, ce... Satiri? Adică... așa ca în miturile domnu- 
lui Brunner? 

— Bătrânele de la taraba cu fructe au fost un mut, 
Percy? A fost doamna Dodds un mit? 

— Deci recunoști că a existat o doamnă Dodds! 

— Desigur. 

— Atunci de ce... 

— Cu cât ştiai mai puţine, cu atât atrăgeai mai puţini 
monștri, a spus Grover, de parcă ar fi fost evident. Am 
pus o ceaţă peste ochii oamenilor. Am sperat că vei crede 
că Binevoitoarea a fost o halucinație. Dar n-a funcționat. 
Ai început să-ţi dai seama cine ești. 

— Cine sunt? Stai așa, ce vrei să spui? 

Mugetul ciudat s-a auzit iar undeva, din spate, mai 
aproape decât înainte. Chestia care ne vâna era încă pe 
urmele noastre. 

— Percy, a spus mama, sunt prea multe de explicat 
și prea puţin timp. Trebuie să te ducem într-un loc pro- 
tejat. 

— Protejat de ce? Cine mă urmăreşte? 

— O, nimeni important, a spus Grover, încă vizibil 
îmbufnat că-l făcusem măgar. Doar Stăpânul Morților 
și câteva din creaturile lui însetate de sânge. 

— Grover! 

— Îmi pare rău, doamnă Jackson. Puteţi conduce 
mai repede, vă rog? 

Încercam să pricep ce se întâmplă, dar nu reuşeam. 
Știam că ăsta nu-i un vis. N-aveam o imaginaţie prea 
bogată. N-aș fi putut visa niciodată ceva atât de ciudat. 

Mama a cotit brusc la stânga. Am virat apoi pe un 
drum îngust, trecând pe lângă ferme învăluite de întu- 
neric și dealuri împădurite şi pancarte care spuneau: 
CULEGEȚI-VĂ SINGURI CĂPȘUNILE, afişate pe gar- 
duri albe făcute din ţăruși. 

— Unde mergem? am întrebat. 

— La tabăra de vară despre care ţi-am povestit. 

Vocea mamei era reținută; încerca, de dragul meu, să 
nu se sperie. 

— Locul în care voia să te trimită tatăl tău. 

— Locul în care tu nu voiai să merg. 

— Te rog, scumpule, m-a implorat. Oricum e greu. În- 
cearcă să înţelegi. Eşti în pericol. 

— Din cauză că niște bătrâne au tăiat un fir. 

— Alea nu erau niște bătrâne, a spus Grover. Alea 
erau Parcele!. Știi ce înseamnă c-au apărut în fața ta? 
Ele fac asta doar când urmează ca tu să... când cineva 
urmează să moară. 

— Stai. Ai spus „tu“. 

— Nu-i adevărat, am spus „cineva“. 

— Al spus „tu“. Adică eu. 

— Am spus „tu“, adică cineva, oricine. Nu tu. 

— Băieți! a spus mama. 


1 Termen din mitologia romană. Parcele sau Ursitoarele sunt 
fiice ale lui Zeus și ale zeiței Themis, care controlează destinul 
tuturor oamenilor, din momentul nașterii și până la moarte. 
Numele lor sunt: Clotho, Lachesis și Atropos. 

A tras de volan mult spre dreapta și am zărit cu coa- 
da ochiului o umbră pe care a evitat-o virând brusc — o 
formă întunecată fâlfâitoare, acum pierdută în spatele 
nostru, în furtună. 

— Ce-a fost asta? am întrebat. 

— Aproape am ajuns, a spus mama, ignorând între- 
barea mea. Încă un kilometru și jumătate. Te rog. Te 
rog. Te rog. 

Nu ştiam unde trebuie să ajungem, dar m-am trezit 
aplecându-mă în față, presimțind ceva, dorindu-mi 
să ajungem. 

Afară, doar ploaie și beznă — pustietatea aceea rurală 
pe care o întâlneşti în extremitatea insulei Long Island. 
M-am gândit la doamna Dodds și la momentul în care se 
preschimbase în chestia aia cu dinți ascuțiți și aripi din 
piele. Membrele mi-au amorţit de la șocul întârziat. Ea 
chiar nu era o ființă umană. A vrut să mă omoare. 

Apoi m-am gândit la domnul Brunner... şi la sabia 
pe care mi-o aruncase. N-am mai apucat să-l întreb pe 
Grover despre asta, că mi s-a ridicat părul de pe ceafă. 
A fulgerat orbitor, s-a auzit un bum! care a făcut să-mi 
clănțăne dinţii și mașina noastră a explodat. 

Îmi amintesc starea de vid, de parcă aș fi fost strivit, 
prăjit și udat cu furtunul în același timp. 

Mi-am dezlipit fruntea de pe spătarul scaunului șofe- 
rului și am spus „Au!“. 

— Percy! a strigat mama. 

— Sunt bine... 

Am încercat să-mi revin. Nu murisem. Mașina nu 
explodase, de fapt. Intrasem într-un șanț. Uşile de pe 
partea șoferului se înțepeniseră în noroi. Plafonul cră- 
pase de parc-ar fi fost coajă de ou și turna cu găleata 
înăuntru. 

Un fulger. Era singura explicaţie. Fusesem azvârliți 
de pe drum. Lângă mine, pe bancheta din spate, se afla 
o chestie mare, nemișcată. 

— Grover! 

Se prăbușise și îi curgea sânge dintr-un colț al gu- 
rii. I-am scuturat șoldul îmblănit, spunându-mi: „Nu! 
Chiar dacă ești pe jumătate animal, eşti prietenul meu 
cel mai bun și nu vreau să mori!“ 

Apoi el a gemut „Mâncare“ și am știut că mai există 
speranţă. 

— Percy, a spus mama, trebuie să... 

Vocea îi tremura. 

M-am uitat înapoi. La lumina unui fulger, prin parbri- 
zul din spate stropit cu noroi, am văzut o umbră târân- 
du-se spre noi pe marginea drumului. S-a încrețit pielea 
pe mine la vederea ei. Era silueta întunecată a unui tip 
imens, ca un jucător de fotbal. Ziceai că are o pătură pes- 
te cap. Partea de sus a corpului său era mai umflată și 
neclară. Mâinile ridicate făceau să pară că are coarne. 

Am înghițit în sec. 

— Cine... 

— Percy, a spus mama foarte serioasă, ieși din ma- 
șină! 

Mama s-a izbit în portiera de pe partea șoferului. Era 
blocată de noroi. Am încercat-o pe a mea. Și ea era în- 
ţepenită. Mi-am ridicat disperat privirea spre gaura din 
acoperiș. Ar fi putut fi o ieșire, dar marginile sfârâiau și 
scoteau fum. 

— Sări din mașină pe partea cealaltă! mi-a spus 
mama. Percy, trebuie să fugi. Vezi copacul ăla mare? 

— Poftim? 

Încă un fulger și prin gaura fumegândă din acoperiș 
am văzut copacul de care vorbea: un pin imens, mare 

cât bradul de Crăciun de la Casa Albă, pe coama celui 
mai apropiat deal. 

— Ăsta e hotarul, a spus mama. Treci dealul şi o să 
vezi o fermă mare în vale. Fugi şi nu privi înapoi. Strigă 
după ajutor. Nu te opri până când nu ajungi la ușă. 

— Mamă, vino și tu! 

Faţa ei era palidă și avea ochii trişti, ca atunci când 
se uita la ocean. 

— Nu! am strigat. Trebuie să vii cu mine. Ajută-mă 
să-l duc pe Grover. 

— Mâncare! a gemut Grover, puţin mai tare. 

Omul cu pătura pe cap venea spre noi, scoțând gro- 
hăituri şi sforăituri. Pe măsură ce se apropia, mi-am dat 
seama că n-avea cum să-şi ţină o pătură peste cap, pen- 
tru că mâinile — imense și cărnoase — i se legănau pe 
lângă corp. Nu era nicio pătură. Asta însemna că um- 
flătura aia înceţoșată, care era prea mare ca să fie capul 
lui... chiar era capul lui. Și ridicăturile care semănau cu 
niște coarne... 

— Nu pe noi ne vrea, a spus mama. Te vrea pe tine. 
În plus, eu nu pot trece hotarul. 

— Dar... 

— N-avem timp, Percy. Du-te. Te rog. 

Atunci m-am enervat — pe mama, pe țapul de Grover, 
pe chestia cu coarne care se târa spre noi încet, fără gra- 
bă, la fel... la fel ca un taur. 

Am trecut peste Grover şi am deschis ușa în ploaie. 

— Mergem împreună. Haide, mamă. 

— 'Ţi-am spus... 

— Mamă! Nu te las aici. Ajută-mă cu Grover. 

N-am mai așteptat răspunsul ei. M-am târât afară, 
scoțându-l pe Grover din mașină. Era surprinzător de 

ușor, dar nu l-aș fi putut duce foarte departe dacă nu 
mi-ar fi venit mama în ajutor. 

Împreună, am tras braţele lui Grover pe deasupra 
umerilor noștri și am început să urcăm poticnit prin 
iarba udă, înaltă până la brâu. 

Aruncând o privire în spate, l-am văzut pentru prima 
dată clar pe monstru. Avea cel puţin doi metri înălțime, 
iar braţele şi picioarele păreau copiate de pe coperta re- 
vistei Muscle Man -— bicepși şi tricepși bulbucați și o gră- 
madă de alți „-cepși“ bombaţți, umfiaţi ca niște mingi de 
baseball sub pielea brăzdată de vene. Nu purta haine, cu 
excepţia lenjeriei — adică boxeri Fruit of the Loom de un 
alb strălucitor —, ceea ce ar fi fost amuzant, dacă jumăta- 
tea superioară a corpului său n-ar fi fost atât de înfrico- 
șătoare. De la buric în sus era acoperit de păr maroniu, 
aspru, care se îndesea pe măsură ce se apropia de umeri. 

Gâtul lui era o masă de mușchi și blană care se con- 
tinua cu un cap enorm, cu un bot cât braţul meu, nări 
pline de mucus în care era prins un inel de bronz strălu- 
citor, ochi negri, cruzi, și coarne — niște coarne enorme, 
negru cu alb, cu vârfuri pe care nu le-ai fi putut obţine 
nici cu o ascuţitoare electrică. 

Am recunoscut, desigur, monstrul. Apăruse într-una 
dintre primele povești ale domnului Brunner. Dar n-avea 
cum să fie real. 

Am clipit pentru a-mi îndepărta ploaia din ochi. 

— E... 

— Fiul lui Pasifae!, a spus mama. Aș fi vrut să știu 
cât de înverșunațţi sunt să te omoare. 


! Pasifae, soția regelui Minos, l-a zămislit, vrăjită de Posei- 
don, pe Minotaur iubindu-se cu taurul alb pe care zeul mării îl 
trimisese ca semn lui Minos. 

— Dar e Min... 

— Nu-i rosti numele, m-a avertizat. Numele au puteri. 

Pinul era încă prea departe -— la cel puţin o sută de 
metri pe deal în sus. 

Am privit iar în urmă. 

Omul-taur se aplecase peste mașina noastră, ui- 
tându-se pe geamuri — sau nu tocmai uitându-se, mai 
degrabă fornăind și scurmând. Nu prea înțelegeam de 
ce-și mai bate capul, având în vedere că eram la doar 
cincisprezece metri depărtare. 

— Mâncare? a gemut Grover. 

— Sst, i-am spus. Mamă, ce face? Oare nu ne vede? 

— Vede și aude foarte slab, a spus ea. Se ghidează după 
miros. Dar își va da seama destul de repede unde suntem. 

Ca la un semn, omul-taur a urlat cuprins de furie. A apu- 
cat mașina lui Gabe de acoperișul distrus, iar șasiul a 
scârțâit şi a gemut. A ridicat mașina deasupra capului și 
a aruncat-o pe drum. Aceasta s-a izbit de asfaltul umed 
și a alunecat într-o explozie de scântei aproape un kilo- 
metru, apoi s-a oprit. Rezervorul a explodat. 

Mi-am amintit ce zisese Gabe: „Nici măcar o zgârietură.“ 

Ghinion. 

— Percy, când ne va vedea, va ataca, a spus mama. 
Așteaptă până în ultima secundă, apoi sari din calea lui, 
într-o parte. Când atacă, nu-și poate schimba direcţia 
foarte ușor. Ai înțeles? 

— De unde ştii lucrurile astea? 

— Mi-am făcut griji legate de un atac de multă vre- 
me. Ar fi trebuit să mă aștept la asta. Am fost egoistă, 
ţinându-te lângă mine. 

— M-ai ţinut lângă tine? Dar... 

Încă un muget de furie și omul-taur a început să suie 
dealul tropăind. 

Ne simţise. 

Pinul era la doar câţiva metri, dar dealul devenea 
mai abrupt și mai alunecos, iar Grover nu era prea ușor. 

Omul-taur s-a apropiat. În numai câteva secunde avea 
să ne ajungă. 

Mama trebuie să fi fost epuizată, dar l-a luat pe Grover 
în spate. 

— Du-te, Percy! Ne despărţim! Amintește-ţi ce ţi-am 
spus. 

Nu voiam să ne despărţim, dar am simţit că are drep- 
tate — era singura noastră şansă. Am iuțit pasul spre 
stânga, m-am întors și am văzut monstrul îndreptân- 
du-se spre mine. În ochii lui negri strălucea ura. Puţea 
a carne stricată. 

Și-a coborât capul și s-a pregătit de atac, cu coarnele 
ascuțite îndreptate direct spre pieptul meu. 

Frica din stomac mă făcea s-o iau la goană, dar nu era 
o soluție. N-aș fi putut fugi niciodată mai repede decât 
creatura asta. Așa că am rămas pe poziţie și în ultimul 
moment am sărit într-o parte. 

Omul-taur a trecut pe lângă mine ca un tren de mar- 
fă, apoi a mugit plin de frustrare şi s-a întors, dar de 
data asta nu spre mine, ci spre mama, care îl așezase pe 
Grover în iarbă. 

Ajunsesem pe coama dealului. De cealaltă parte se ve- 
dea o vale, întocmai cum îmi spusese mama, și luminile 
galbene ale unei ferme strălucind în ploaie. Dar asta era la 
aproape un kilometru distanță. N-aveam cum să reușim. 

Omul-taur a mârâit, lovind pământul. Nu-și lua ochii 
de la mama, care cobora încet, mergând spre drum, în- 
cercând să-l îndepărteze pe monstru de Grover. 

— Fugi, Percy! a spus ea. Nu pot merge mai departe. 
Fugi! 

Dar eu stăteam acolo, încremenit de frică, în timp ce 
monstrul o ataca. Ea a încercat să se eschiveze, așa cum 
îmi spusese mie să fac, dar monstrul învățase lecţia. 
Mâna lui a țâșnit și a apucat-o de gât când ea a încercat 
să scape. A ridicat-o în aer în timp ce ea se lupta, lovind 
cu pumnii şi cu picioarele. 

— Mamă! 

Ea s-a uitat în ochii mei, reușind să mai scoată un 
ultim cuvânt: 

— Du-te! 

Apoi, cu un urlet furios, monstrul şi-a încleștat pum- 
nii în jurul gâtului mamei mele și ea s-a evaporat sub 
privirea mea, topindu-se în lumină, o formă aurie stră- 
lucitoare, ca o proiecţie holografică. Un fulger orbitor și 
ea pur și simplu... a dispărut. 

— Nu! 

Furia a luat locul fricii. O putere abia dobândită a 
făcut să-mi ardă mâinile și picioarele — simțisem ace- 
lași flux de energie când doamnei Dodds îi crescuseră 
gheare. 

Omul-taur s-a apropiat de Grover, care zăcea neaju- 
torat în iarbă. Monstrul s-a aplecat peste el, amuşinân- 
du-l pe cel mai bun prieten al meu, de parcă avea de 
gând să-l ridice pe Grover şi să-l dezintegreze și pe el. 

Nu puteam lăsa să se întâmple așa ceva. 

Mi-am dat jos haina roşie de ploaie. 

— Hei! am strigat, fluturându-mi jacheta, apropiin- 
du-mă de monstru dintr-o parte. Hei, tâmpitule! Carne 
tocată! 

— Grrrrr! 

Monstrul s-a întors spre mine, agitându-și pumnii 
CĂrNOȘI. 

Mi-a venit o idee — o idee tâmpită, dar era mai bine 
decât nimic. M-am sprijinit cu spatele de pinul imens și 
mi-am fluturat jacheta roșie în fața omului-taur, plănu- 
ind să sar într-o parte în ultima clipă. 

Dar nu s-a întâmplat așa. 

Omul-taur a atacat prea repede, cu brațele deschise 
pentru a mă apuca din orice parte m-aș fi eschivat. 

Timpul parcă încetinise. 

Picioarele mi s-au încordat. Nu puteam sări în late- 
ral, așa c-am sărit în sus, aplicând o lovitură în capul 
creaturii și, folosindu-l ca rampă de lansare, m-am rotit 
în aer și am aterizat pe gâtul lui. 

Cum făcusem asta? N-aveam timp să-mi dau seama. 
O milisecundă mai târziu, capul monstrului s-a izbit de 
copac și aproape că mi-am pierdut dinţii în urma impac- 
tului. 

Omul-taur s-a clătinat, încercând să se scuture de 
mine. M-am prins de coarnele lui pentru a nu fi azvâr- 
lit. Tunetele și fulgerele erau încă puternice. Ploaia îmi 
intra în ochi. Mirosul de carne stricată îmi ardea nările. 

Monstrul s-a întors și a împuns ca un taur de rodeo. 
S-ar fi putut izbi de copac, zdrobindu-mă, dar am în- 
ceput să-mi dau seama că el avea o singură direcţie de 
atac: înainte. 

Între timp, Grover începuse să geamă în iarbă. Aș 
fi vrut să țip la el să tacă, dar după cum eram azvârlit 
încolo şi încoace, dacă mi-aș fi deschis gura, pariez că 
mi-aș fi mușcat limba. 

— Mâncare! a mormăit Grover. 

Omul-taur s-a întors spre el, a lovit din nou pămân- 
tul şi s-a pregătit de atac. Mi-am amintit cum storsese 
viaţa din mama, cum o făcuse să dispară într-o explo- 
zie luminoasă, și furia m-a umplut ca un combustibil cu 

cifră octanică ridicată. Mi-am pus ambele mâini pe un 
corn şi am tras înapoi cu toată puterea. Monstrul s-a 
încordat, a mormăit surprins, apoi — poc! 

Omul-taur a răcnit şi m-a aruncat prin aer. Am ateri- 
zat pe spate, în iarbă. Am dat cu capul de o piatră. Când 
m-am ridicat, vederea îmi era neclară, dar aveam un 
corn în mâini, o armă de os dur de mărimea unui cuţit. 

Monstrul a atacat. 

Fără să stau pe gânduri, m-am rostogolit într-o parte 
și m-am ridicat în genunchi. Când monstrul a țâșnit pe 
lângă mine, i-am înfipt cornul rupt chiar sub cutia tora- 
cică acoperită cu blană. 

Omul-taur a urlat în agonie. S-a prăbușit, cu ghea- 
rele la piept, apoi a început să se dezintegreze - nu ca 
mama, într-o explozie de lumină aurie, ci împrăștiin- 
du-se ca nisipul dus de vânt, la fel cum explodase și 
doamna Dodds. 

Monstrul a dispărut. 

Ploaia s-a oprit. Încă mai tuna, dar numai în depăr- 
tare. Miroseam a animal și genunchii îmi dârdâiau. 
Simţeam că mi-a crăpat capul. Eram slăbit și speriat 
și tremuram de durere. Tocmai asistasem la dispariția 
mamei. Voiam să mă întind pe jos și să plâng, dar Gro- 
ver avea nevoie de ajutorul meu, așa că am reușit să-l 
târăsc și să-l cobor în vale, spre ferma luminată. Plân- 
geam, strigând-o pe mama, dar nu-i dădeam drumul lui 
Grover — n-aveam de gând să-l abandonez. 

Ultimul lucru pe care mi-l amintesc e că m-am pră- 
bușit pe o podea de lemn, privind la un ventilator de 
tavan care se rotea deasupra mea, la moliile care zburau 
în jurul luminii galbene și la două chipuri serioase - al 
unui bărbat cu barbă care îmi părea cunoscut și al unei 

fete drăguţe, cu părul blond cârlionţat, ca de prințesă. 
Amândoi mă priveau, iar fata a spus: 

— El este alesul. El trebuie să fie. 

— Liniște, Annabeth, a spus bărbatul. Încă e conști- 
ent. Adu-l înăuntru. 


d CAPITOLUL V 6 


In care joc cărți cu un cal 


A" avut vise ciudate, populate de animale. Majori- 
tatea voiau să mă omoare. Restul voiau de mân- 
care. 

Cred că m-am trezit de mai multe ori, dar ceea ce au- 
zeam și vedeam n-avea niciun sens, așa că-mi pierdeam 
cunoștința din nou. Îmi amintesc că eram culcat într-un 
pat moale, fiind hrănit cu lingurița din ceva care avea 
gust de popcorn cu unt, numai că era budincă. Fata cu 
părul blond și cârlionţat plutea deasupra mea, zâmbind 
în timp ce-mi lua cu lingura picăturile scurse pe bărbie. 

Când a văzut că am deschis ochii, m-a întrebat: 

— Ce se va întâmpla la solstițiul de vară? 

Am reușit să îngaim: 

— Poftim? 

S-a uitat în jur, parcă temându-se că am putea fi auziţi. 

— Ce se întâmplă? Ce s-a furat? Mai avem doar câte- 
va săptămâni! 

— Îmi pare rău, am murmurat, eu nu... 

Cineva a bătut la ușă, iar fata mi-a umplut rapid gura 
cu budincă. 

Când m-am trezit din nou, fata plecase. 

Un tip blond, solid ca un surfer, stătea în colțul dor- 
mitorului și mă supraveghea. Avea ochi albaștri — o du- 
zină, cel puţin, așa erau — pe obraji, pe frunte, pe dosul 
palmelor. 

Când în sfârşit mi-am revenit de-a binelea, nu era 
nimic ciudat în jur, cu excepția faptului că lumea era 
mai amabilă decât eram eu obişnuit. Stăteam într-un 
şezlong, pe o verandă imensă, privind, pe deasupra unei 
pajişti, la dealurile verzi din depărtare. Briza mirosea a 
căpşuni. Aveam o pătură peste picioare și o pernă sub 
ceafă. Toate astea erau grozave, dar îmi simţeam gura 
de parcă un scorpion și-ar fi făcut cuib în ea, iar lim- 
ba îmi era uscată și murdară și mă dureau absolut toți 
dinții. 

Pe masa de lângă mine era o băutură într-un pahar 
înalt. Arăta ca sucul de mere rece, cu un pai verde și o 
umbreluţă de hârtie prinsă de o cireașă marasca. 

Eram atât de slăbit, încât aproape că am scăpat paha- 
rul când l-am luat. 

— Al grijă, s-a auzit o voce cunoscută. 

Grover stătea rezemat de balustrada pridvorului și 
arăta de parcă nu dormise de o săptămână. Sub un braţ, 
ţinea cu grijă o cutie de pantofi. Purta blugi, bascheţi 
Converse și un tricou de un portocaliu strălucitor pe care 
scria TABĂRA SEMIZEILOR. Era vechiul Grover. Nu 
băiatul-ţap. 

Așa că poate avusesem un coșmar. Poate că mama 
era bine. Eram încă în vacanţă și ne opriserăm aici, la 
casa asta mare, pentru un motiv oarecare. ȘI... 

— Mi-ai salvat viaţa, a spus Grover. Eu... ei bine, mă- 
car atât am putut face... M-am dus înapoi pe deal. Mă 
gândeam că poate vrei asta. 

Mi-a pus respectuos cutia de pantofi pe genunchi. 

Înăuntru se afla un corn de taur negru cu alb, cu mar- 
ginea zimţată acolo unde fusese rupt și cu vârful stropit 
cu sânge uscat. Nu fusese un coșmar. 

— Minotaurul, am spus eu. 

— Aăă, Percy, nu-i o idee bună... 

— Aşa i se spune în miturile grecești, nu? am între- 
bat. Minotaur. Jumătate om, jumătate taur. 

Grover s-a foit, încurcat. 

— Ai fost inconștient două zile. Cât de mult îţi amin- 
teşti? 

— Mama. Oare chiar a... 

Si-a lăsat ochii în pământ. 

Am privit peste pajiște. Erau pâlcuri de arbori, un pâ- 
râu șerpuind, hectare de căpșuni care se întindeau sub 
cerul albastru. Valea era înconjurată de dealuri, iar cel 
mai înalt, chiar în fața noastră, era cel cu pinul imens. 
Chiar și acesta părea frumos în lumina soarelui. 

Mama nu mai era. Toată lumea ar fi trebuit să fie 
întunecată și rece. Nimic nu trebuia să arate frumos. 

— Îmi pare rău, a fonfăit Grover. Sunt un ratat. Sunt 
cel mai prost satir din lume. 

A gemut și a bătut din picior atât de tare, că i-a căzut. 
Adică baschetul Converse a căzut. Interiorul era umplut 
cu polistiren, cu excepția unei găuri în formă de copită. 

— O, pe râul Styx!! a mormăit el. 

Un tunet a bubuit pe cerul senin. 

În timp ce se chinuia să-și vâre copita la loc în picio- 
rul fals, m-am gândit: „Deci e clar.“ 

Grover era un satir. Eram gata să pariez că dacă i-aș 
fi ras părul creț și șaten, i-aș fi găsit niște corniţe pe cap. 
Dar eram prea trist ca să-mi pese că satirii sau chiar 
minotaurii existau. Tot ce conta era că mama fusese ni- 
micită, dispărând într-o lumină galbenă. 


! Styxul este râul care separă lumea celor vii de cea a mor- 
ților, înconjurând de nouă ori ţinutul lui Hades. 

Eram singur. Orfan. Trebuia să trăiesc cu... Gabe-cel- 
împuțit? Nu. Asta nu se va întâmpla niciodată. Preferam 
să trăiesc pe străzi. Aș fi minţit că am șaptesprezece ani 
și m-aș fi înrolat în armată. Aș fi făcut eu ceva. 

Grover încă fonfăia. Bietul băiat -— bietul țap, satir 
sau ce-o fi fost — arăta de parcă se aştepta să fie pocnit. 

I-am spus: 

— N-a fost vina ta. 

— Ba da, trebuia să te protejez. 

— Ţi-a cerut mama să mă protejezi? 

— Nu, dar asta e sarcina mea, sunt supraveghetor. 
Cel puţin... am fost. 

— Dar de ce... 

Am ameţit brusc și lucrurile au început să-mi joace 
în faţa ochilor. 

— Nu te forţa, a spus Grover. Poftim. 

M-a ajutat să țin paharul și mi-a pus paiul între buze. 

M-am strâmbat când am simţit gustul, căci mă aş- 
teptam la suc de mere. Și era altceva. Avea gust de fur- 
securi cu ciocolată. Fursecuri lichide. Și nu orice fel 
de fursecuri — ci din acelea albastre făcute în casă de 
mama, untoase și fierbinţi, cu bucăţi de ciocolată încă 
topindu-se. Am băut și am simţit o senzaţie de cald și 
bine în tot corpul, eram plin de energie. Durerea nu 
mi-a dispărut, dar m-am simţit de parcă mama tocmai 
m-ar fi mângâiat pe obraz, dându-mi o prăjiturică exact 
ca în copilărie, spunându-mi că totul va fi bine. 

Nici nu mi-am dat seama când am golit paharul. M-am 
uitat în el, convins că tocmai băusem ceva cald, dar cu- 
burile de gheaţă nu se topiseră încă. 

— A fost bun? a întrebat Grover. 

Am dat din cap aprobator. 

— Ce gust a avut? 

A sunat așa de pofticios, încât m-am simţit vinovat. 

— Îmi pare rău, am spus. Ar fi trebuit să-ţi dau să 
guști. 

El a făcut ochii mari. 

— Nu! Nu asta am vrut să spun. Eu doar... eram 
curios. 

— Fursecuri cu ciocolată, am spus. Făcute de mama. 
În casă. 

El a oftat. 

— Şi cum te simți? 

— De parcă aș putea-o azvârli pe Nancy Bobofit la o 
sută de metri. 

— Asta e bine, a spus el. Asta e bine. Nu cred că riști 
dacă mai bei din chestia asta. 

— Ce vrei să spui? 

Mi-a luat cu grijă paharul gol, de parcă ar fi fost dina- 
mită, și l-a pus înapoi pe masă. 

— Haide, Chiron și domnul D. te așteaptă. 


Veranda înconjura întreaga casă. 

Îmi simțeam picioarele nesigure, încercând să merg 
atât de mult. Grover se oferise să ducă el cornul Minota- 
urului, dar nu i-am dat drumul din mână. Plătisem cel 
mai mare preţ pentru suvenirul ăla. N-aveam de gând 
să-l dau nimănui. 

Când am ajuns în capătul opus al casei, mi-am tras 
răsuflarea. 

Probabil că ne aflam pe țărmul nordic al insulei Long 
Island, pentru că în această parte a casei valea ajungea 
chiar până la apă, care strălucea la vreun kilometru și 
jumătate. Pur și simplu nu puteam procesa tot ce ve- 
deam aici. Peisajul era presărat cu clădiri care aduceau 
cu arhitectura grecească antică — un pavilion în aer liber, 

un amfiteatru, o arenă circulară — doar că toate păreau 
noi-nouțe, cu coloane de marmură albă strălucind în 
soare. Într-o groapă cu nisip din apropiere, o duzină de 
copii şi de satiri de vârsta unor liceeni jucau volei. Nişte 
canoe pluteau pe un lac mic. Câţiva puști cu tricouri de 
un portocaliu strălucitor, ca al lui Grover, se fugăreau în 
jurul unui grup de cabane construite în pădure. Câţiva 
trăgeau la ţintă într-un stand de tir cu arcul. Alţii călă- 
reau pe un drum împădurit și, dacă nu era doar o halu- 
cinație, câțiva dintre caii lor aveau aripi. 

La capătul verandei, doi bărbaţi stăteau faţă în față 
la o masă de joc. Blonda care îmi dăduse cu linguriţa din 
budinca aceea cu gust de popcorn se sprijinea de balus- 
trada verandei, în apropierea lor. 

Bărbatul care stătea cu fața spre mine era mic, dar 
îndesat. Avea nasul roșu, ochii mari și umezi și un păr 
cret atât de negru, că era aproape purpuriu. Arăta ca 
o pictură din-aia cu îngerași — cum se numesc, bedu- 
ini? Nu, heruvimi. Da. Arăta ca un heruvim între două 
vârste crescut într-un parc de rulote. Purta o cămașă 
hawaiiană cu un imprimeu cu tigri şi s-ar fi integrat per- 
fect într-una din partidele de poker ale lui Gabe, doar 
că aveam senzaţia că l-ar fi învins chiar și pe tatăl meu 
vitreg. 

— Dânsul e domnul D., mi-a șoptit Grover. E directo- 
rul taberei. Să fii politicos. Fata e Annabeth Chase. Ea 
locuiește în tabără de mai mult timp decât oricine. Și îl 
cunoști deja pe Chiron... 

A arătat spre tipul care stătea cu spatele la mine. 

Mai întâi am observat că stătea într-un scaun cu ro- 
tile. Apoi, am recunoscut jacheta de tweed, părul șaten 
rar, barbă încâleită. 

— Domnul Brunner! am strigat. 

Profesorul de latină s-a întors și mi-a zâmbit. Ochii 
lui aveau acea licărire răutăcioasă pe care o avea uneori 
în clasă când ne dădea câte un test-fulger și făcea ca toa- 
te întrebările să aibă ca rezultat varianta B. 

— A, bun, a venit Percy, a spus el. Acum suntem pa- 
tru la Jocul de cărți. 

Mi-a oferit un scaun în dreapta domnului D., care 
m-a privit cu ochii injectați și a oftat apăsat. 

— Of, bănuiesc că mie mi se cuvine s-o spun. Bine ai 
venit în Tabăra Semizeilor! Gata. Acum, nu aștepta să 
mă bucur că te văd. 

— Aăă... mulţumesc. 

M-am îndepărtat puţin de el, pentru că, dacă învăța- 
sem ceva locuind cu Gabe, asta era să recunosc când un 
adult e prieten cu sticla. Dacă domnul D. era străin de 
alcool, eu eram un satir. 

— Annabeth! 

Domnul Brunner a chemat-o pe fata cea blondă. 

Ea s-a apropiat și domnul Brunner a făcut prezentările. 

— Domnișoara aceasta a avut grijă de tine, să-ți re- 
vii, Percy. Annabeth, draga mea, ce-ar fi să mergi să-i 
aranjezi patul lui Percy? Va locui în cabana unsprezece 
deocamdată. 

— Sigur că da, Chiron, a răspuns Annabeth. 

Era, probabil, cam de vârsta mea, poate cu vreo doi 
centimetri mai înaltă, și părea mult mai atletică. Bron- 
zată bine și cu părul blond și cârlionţat, se apropia mult 
de tiparul unei fete din California, cu excepția ochilor, 
care stricau imaginea. Erau uimitor de gri, ca nişte nori 
de furtună; drăguțţi, dar și intimidanţi, de parcă analiza 
cel mai bun mod de a mă învinge. 

S-a uitat la cornul de minotaur din mâinile mele, apoi 
din nou la mine. Mă gândeam că-mi va spune: „Ai ucis 


în 67 


RICK RIORDAN 


un minotaur!“ sau „Uau, ești grozav!“ sau ceva de genul 
ăsta. 

În schimb, mi-a zis: 

— Salivezi în somn. 

Apoi a alergat pe pajiște, cu părul blond fluturând. 

— Așadar, am spus, nerăbdător să schimb subiectul, 
lucraţi aici, domnule Brunner? 

— Nu „domnule Brunner“, a spus fostul domn Brunner. 
Mă tem că acela era un pseudonim. Îmi poţi spune 
Chiron. 

— În regulă. 

Total zăpăcit, l-am privit pe director. 

— lar domnul D. ... vine de la ceva anume? 

Domnul D. s-a oprit din amestecarea cărților. M-a 
privit de parcă aș fi râgâit tare. 

— Tinere, numele sunt lucruri puternice. Nu se face 
să le foloseşti pur şi simplu, fără niciun motiv. 

— A, da. Mă scuzaţi. 

— Trebuie să spun, Percy, interveni Chiron-Brunner, 
că mă bucur să te văd în viaţă. De mult n-am mai făcut o 
vizită la domiciliu pentru un potenţial rezident al tabe- 
rei. Nu-mi place să-mi pierd vremea. 

— Vizită la domiciliu? 

— Anul petrecut la Academia Yancy, ca să te instru- 
iesc. Avem satiri în majoritatea școlilor, desigur, care 
veghează. Dar Grover m-a alertat imediat ce te-a cunos- 
cut. A simţit că ești special, așa că am decis să vin în 
nord. L-am convins pe celălalt profesor de latină să... 
ăăă, să-și ia un concediu. 

Am încercat să-mi amintesc începutul anului școlar. 
Părea foarte îndepărtat, dar aveam o amintire vagă lega- 
tă de un alt profesor de latină în prima mea săptămână 

la Yancy. Fără nicio explicaţie, acesta dispăruse, iar 
domnul Brunner preluase clasa. 

— Aţi venit la Yancy doar ca să mă instruiți pe mine? 
l-am întrebat. 

Chiron a dat din cap aprobator. 

— Sincer, n-am fost sigur de tine la început. Am luat 
legătura cu mama ta, i-am spus că suntem cu ochii pe 
tine în caz că erai pregătit pentru Tabăra Semizeilor. 
Dar mai aveai atâtea de învăţat. Cu toate astea, ai ajuns 
aici viu, iar acesta e întotdeauna primul test. 

— Grover, a spus nerăbdător domnul D., joci sau nu? 

— Da, domnule! 

Grover s-a așezat tremurând pe cel de-al patrulea 
scaun, deși nu știam de ce-i e atât de frică de un bărbat 
mic și îndesat care purta o cămașă hawaiiană cu un im- 
primeu cu tigri. 

— Ștu să joci pinacle? m-a privit cu neîncredere 
domnul D. 

— Mă tem că nu, am spus. 

— Mă tem că nu, domnule, mi-a răspuns. 

— Domnule, am repetat. 

Îmi plăcea tot mai puţin de directorul taberei. 

— Ei bine, a spus el, ăsta e, alături de luptele cu gla- 
diatori și de Pac-Man, unul dintre cele mai măreţe jo- 
curi inventate vreodată de către om. Mă aştept ca toți 
tinerii civilizati să-i cunoască regulile. 

— Sunt sigur că băiatul le poate învăţa, a intervenit 
Chiron. 

— Vă rog, am schimbat eu subiectul, ce e cu locul 
ăsta? Ce caut aici? Domnule Brun... Chiron..., de ce-ai fi 
venit la Academia Yancy doar pentru a mă instrui? 

Domnul D. a rostit fornăind: 

— ȘI eu l-am întrebat același lucru. 

Directorul taberei a împărţit cărţile. Grover tresărea 
de fiecare dată când o carte ateriza în grămada lui. 

Chiron mi-a zâmbit cu simpatie, la fel ca în timpul 
orei de latină, parcă pentru a-mi spune că, indiferent ce 
medie aveam, eu eram elevul lui preferat. Se aștepta ca 
eu să ofer răspunsul corect. 

— Percy, a spus el, mama ta nu ţi-a povestit nimic? 

— Mi-a zis... 

Mi-am amintit ochii ei trişti, privind spre mare. 

— Mi-a zis că s-a temut să mă trimită aici, chiar dacă 
asta ar fi dorit tatăl meu. Mi-a zis că, odată ajuns aici, 
probabil n-o să mai pot pleca. Dorea să mă ţină aproape 
de ea. 

— "Tipic, a spus domnul D. De obicei, așa ajung să fie 
uciși. Tinere, licitezi sau nu? 

— Poftim? l-am întrebat. 

Mi-a explicat, nerăbdător, cum se licitează la pinacle, 
iar eu am făcut întocmai. 

— Mă tem că sunt prea multe de spus, a zis Chiron. 
Mă tem că filmul nostru obișnuit de prezentare nu va fi 
suficient. 

— Film de prezentare? l-am întrebat. 

— Mai bine nu, a decis Chiron. Percy, ştii că priete- 
nul tău Grover este un satir. Știi, a zis el arătând spre 
cornul din cutia de pantofi, că l-ai ucis pe Minotaur și 
asta nu-i puţin lucru, băiete. Ceea ce poate nu știi e că 
niște forțe uriașe acționează în viața ta. Zeii — forțele 
numite zeii greci — sunt cât se poate de vii. 

M-am uitat la ceilalţi din jurul mesei. 

Am așteptat ca cineva să strige „Nici vorbă!“, dar sin- 
gurul lucru pe care l-am auzit a fost țipătul domnului D.: 

— Ha, cvintă regală. Levată! 

A chicotit numărându-și punctele. 

— Domnule D., a întrebat Grover timid, dacă n-o 
mâncaţi, pot să iau eu cutia dumneavoastră de cola die- 
tetică? 

— Poftim? A, sigur. 

Grover a mușcat o bucată mare din cutia de aluminiu 
ȘI a început s-o mestece. 

— Stai, i-am spus lui Chiron. Vrei să-mi spui că exis- 
tă Dumnezeu. 

— Ei bine, a spus Chiron, Dumnezeu - Dumnezeu 
cu majusculă — e cu totul altceva. N-o să ne ocupăm de 
metafizică. 

— Metafizică? Dar tocmai discutai despre... 

— A, despre zei, la plural, acele fiinţe minunate care 
controlează forțele naturii și strădaniile omului: zeii ne- 
muritori din Olimp. Asta e o chestiune mai măruntă. 

— Mai măruntă? 

— Da, mult mai măruntă. Zeii despre care am discu- 
tat la ora de latină. 

— Zeus, am spus. Hera!. Apollo?. La ei te referi. 

Si s-a auzit din nou un tunet îndepărtat într-o zi 
senină. 

— Tinere, a spus domnul D., în locul tău aș fi mult 
mai atent când folosesc aceste nume. 


1 Regina zeilor și a oamenilor și zeița protectoare a familiei, 
a căsniciei şi a femeilor căsătorite. Are ca simbol sceptrul. Hera 
este înfățișată ca o soţie geloasă și violentă, care nu ezită să se 
răzbune pentru infidelitățile săvârşite de soțul ei, Zeus. Adese- 
ori, mânia ei este capricioasă și nejustificată. 

2 Zeul zilei, al luminii şi al artelor, protector al poeziei și al 
muzicii, al profeţiilor și arcașilor, conducătorul corului muze- 
lor, personificare a soarelui. 

— Dar astea sunt povești, am spus eu. Sunt mituri, 
pentru a explica anotimpurile și trăsnetul și alte lucruri. 
E ceea ce credeau oamenii înainte să existe știința. 

— Știința! a pufnit domnul D. Ia spune-mi, Perseu 
Jackson — am tresărit când mi-a pronunţat numele ade- 
vărat, pe care nu-l spusesem nimănui —, ce vor crede oa- 
menii despre „știința“ ta peste două mii de ani? Hm? 
Vor spune că sunt niște aiureli primitive. Asta vor spu- 
ne. Ah, îmi plac muritorii — n-au deloc simţul perspecti- 
vei. Au impresia că au avansat atââât de mult. Așa să fie, 
Chiron? Uită-te la acest băiat şi spune-mi. 

Nu-mi prea plăcea de domnul D., dar era ceva în felul 
în care mă numea muritor, de parcă... el n-ar fi fost. Era 
de ajuns ca să mi se pună un nod în gât, de-ajuns ca să 
explice de ce Grover nu-și scotea nasul din cărțile lui, 
mestecând cutia fără să spună nimic. 

— Percy, a spus Chiron, crezi sau nu, adevărul e că 
nemuritor înseamnă nemuritor. Îți poți imagina pentru 
o clipă cum e să nu mori niciodată? Să nu te stingi nici- 
odată? Să exiști, așa cum eşti, o veșnicie? 

Eram gata să răspund, fără să stau pe gânduri, că 
suna destul de bine, dar tonul vocii lui Chiron m-a făcut 
să ezit. 

— Vrei să spui, indiferent dacă oamenii cred sau nu 
în tine, am spus. 

— Întoemai, a încuviințat Chiron. Dacă ai fi zeu, ţi-ar 
plăcea să fii numit un mit, o poveste învechită creată 
pentru a explica fulgerul? Ce-ar fi dacă ţi-aș spune, Per- 
seu Jackson, că într-o bună zi oamenii te vor numi pe 
tine un mit, creat doar pentru a le explica băieţeilor cum 
pot trece peste pierderea mamei? 

Mi-a tresărit inima. Dintr-un motiv sau altul, încerca 
să mă enerveze, dar n-aveam de gând să-i fac jocul. I-am 
spus: 

— Nu mi-ar plăcea. Dar eu nu cred în zei. 

— O, ai face bine să crezi, murmură domnul D. Îna- 
inte ca unul dintre ei să te facă cenușă. 

— Vă... vă rog, domnule. Tocmai şi-a pierdut mama. 
E în stare de șoc, a zis Grover. 

— Înc-un noroc, a mormăit domnul D., jucând o car- 
te. E destul de neplăcut că sunt prins în slujba asta mi- 
zerabilă, unde lucrez cu băieţi care nici măcar nu cred. 

A fluturat din mână și pe masă a apărut o cupă, de 
parcă lumina soarelui s-ar fi curbat o secundă și ar fi 
transformat aerul în sticlă. Cupa s-a umplut singură cu 
vin roşu. 

Mi-a căzut faţa, dar Chiron abia dacă şi-a ridicat pri- 
virea. 

— Domnule D., l-a avertizat el, restricţiile dumnea- 
voastră. 

Domnul D. s-a uitat la vin și a mimat surpriza. 

— Vai de mine! 

A privit spre cer și a strigat: 

— Obișnuinţa! Scuze! 

Încă un tunet. 

Domnul D. a fluturat iar din mână, iar paharul de 
vin s-a preschimbat într-o nouă cutie de cola dietetică. 
A oftat nefericit, a deschis cutia de cola și a revenit la 
jocul de cărți. 

Chiron mi-a făcut cu ochiul. 

— Domnul D. l-a supărat pe tatăl său acum ceva 
timp, făcând o pasiune pentru o nimfă a pădurii care 
fusese declarată intangibilă. 

— O nimfă a pădurii, am repetat, încă holbându-mă 
la cola dietetică, de parcă ar fi venit din spaţiul cosmic. 

— Da, a mărturisit domnul D. Tatălui meu îi place 
să mă pedepsească. Prima dată, cu prohibiţia. Sinistru! 
Zece ani absolut oribili! A doua oară — ei bine, ea era cu 
adevărat frumoasă și nu m-am putut abţine - a doua 
oară, m-a trimis aici. La Dealul Semizeilor. Tabără de 
vară pentru puști răsfățaţi ca tine. „Fii o influenţă bene- 
fică“, mi-a spus. „Lucrează cu tinerii, nu îi corupe.“ Ha! 
Absolut nedrept. 

Văicărelile Domnului D. sunau ca ale unui puști de 
șase ani, era ca un copilaș bosumfiat. 

— ȘI..., m-am bâlbâit eu, tatăl dumneavoastră este... 

— Di immortales, Chiron! a spus domnul D. Am 
crezut că l-ai învăţat lucrurile de bază. Tatăl meu este 
Zeus, desigur. 

M-am gândit la numele din mitologia greacă care în- 
cepeau cu D. Vinul. Pielea de tigru. Satirii care păreau 
să lucreze aici. Felul în care Grover se lingușea, de parcă 
domnul D. era stăpânul lui. 

— Sunteţi Dionysost, am spus. Zeul vinului. 

Domnul D. și-a dat ochii peste cap. 

— Cum se zice în zilele noastre, Grover? Cum spun 
copiii, dăăă!? 

— D-da, domnule D. 

— Atunci, dăăă, Percy Jackson. Ori poate credeai că 
sunt Afrodita?? 

— Sunteţi un zeu. 

— Da, băiete. 

— Un zeu. Dumneavoastră. 


i Zeul vinului, petrecerilor și extazului. Protector al teatrului. 
2 Zeița iubirii, frumuseţii și a dorinţei. 


& l4 


Hoţul fulgerului 


S-a întors și m-a privit direct și în ochii lui am ză- 
rit o văpaie purpurie, semn că acest bărbat plângăreţ și 
grăsuţ îmi arăta doar o părticică din adevărata lui na- 
tură. Am văzut imagini cu viță-de-vie care îi sufocă pe 
necredincioşi până la moarte, războinici beţi, înnebuniţi 
de plăcerea luptei, marinari țipând în timp ce braţele li 
se transformă în înotătoare și fețele li se alungesc în bo- 
turi de delfin. Ştiam că, dacă l-aș fi provocat, domnul D. 
mi-ar fi arătat lucruri și mai rele. Mi-ar fi plantat o boa- 
lă în creier, care m-ar fi trimis direct într-o cămașă de 
forță, într-o încăpere capitonată, pentru tot restul vieţii. 

— Vrei să mă pui la-ncercare, băiete? a spus el liniștit. 

— Nu, nu, domnule. 

Văpaia s-a mai stins. S-a întors la jocul de cărți. 

— Cred că am câștigat. 

— Nu chiar, domnule D., a spus Chiron. 

A pus pe masă o cvintă, a adunat punctele și a zis: 

— Mâna este a mea. 

Am crezut că domnul D. îl va pulveriza pe Chiron 
direct din scaunul său cu rotile, dar el doar a pufnit ne- 
mulțumit, de parcă ar fi fost obișnuit să fie învins de 
profesorul de latină. S-a ridicat, și Grover a făcut același 
lucru. 

— Sunt obosit, a spus domnul D. Cred că o să trag un 
pui de somn înainte de cântarea de seară. Dar înainte, 
Grover, trebuie să discutăm din nou despre prestaţia ta 
mai-puțin-ca-perfectă din această misiune. 

Faţa lui Grover s-a umplut de sudoare. 

— D-da, domnule. 

Domnul D. s-a întors spre mine. 

— Cabana unsprezece, Percy Jackson. Și ai grijă cum 
te porți. 

S-a dus apoi în casă, cu nefericitul de Grover pe ur- 
mele lui. 

— Grover o să fie bine? l-am întrebat pe Chiron. 

Chiron a dat din cap aprobator, deși părea puţin ne- 
liniștit. 

— Bătrânul Dionysos nu-i chiar nebun. Doar își urăş- 
te jobul. A fost... consemnat, cred că putem spune așa, și 
nu suportă că trebuie să mai aștepte un secol înainte de 
a 1 se permite să se întoarcă în Olimp. 

— Muntele Olimp, am spus. Vrei să spui că acolo 
chiar există un palat? 

— Ei bine, există Muntele Olimp din Grecia. Apoi 
există casa zeilor, punctul de convergenţă a puterilor 
lor, care se afla, într-adevăr, pe Muntele Olimp. Se nu- 
mește încă Muntele Olimp, din respect pentru tradiţie, 
dar palatul se deplasează, Percy, la fel ca zeii. 

— Vrei să spui că zeii greci sunt aici? Adică... în 
America? 

— Cu siguranţă. Zeii se deplasează odată cu inima 
Occidentului. 

— Cu ce? 

— Hai să vedem, Percy, ce numim noi „civilizaţia oc- 
cidentală“. Crezi că e doar un concept abstract? Nu, e o 
forţă vie. O conștiință colectivă care strălucește de mii 
de ani. Zeii fac parte din ea. S-ar putea spune chiar că 
sunt sursa ei sau, cel puţin, că sunt legați atât de strâns 
de ea, încât n-ar putea dispărea, nu fără ca întreaga 
civilizație occidentală să fie nimicită. Focul a început în 
Grecia. Apoi, după cum bine știi — sau după cum sper că 
știi, de vreme ce-ai trecut examenul —, inima focului s-a 
mutat la Roma, și la fel și zeii. Ah, au nume diferite — Ju- 
piter în loc de Zeus, Venus în loc de Afrodita și așa mai 
departe —, dar sunt aceleași forțe, aceiași zei. 

— Și apoi au murit. 

— Să moară? Nu. A murit Occidentul? Zeii s-au mu- 
tat pur și simplu în Germania, în Franţa, în Spania, 
pentru o vreme. Unde flacăra ardea mai strălucitor, zeii 
erau acolo. Au petrecut câteva secole în Anglia. Tot ce 
trebuie să faci este să studiezi arhitectura. Oamenii nu-i 
uită pe zel. În orice loc au guvernat, în ultimii trei mii 
de ani, îi poţi vedea în picturi, în statui, pe cele mai im- 
portante clădiri. Și da, Percy, bineînţeles că acum sunt 
în Statele Unite. Uită-te la simbolul vostru, vulturul lui 
Zeus. Uită-te la statuia lui Prometeu din Rockefeller 
Center, la fațadele greceşti ale clădirilor guvernului vos- 
tru din Washington. Te provoc să găseşti un oraș ame- 
rican în care Olimpienii să nu fie înfățișaţi vizibil în mai 
multe locuri. Îţi place sau nu - și, crede-mă, multora nu 
le-a fost dragă nici Roma —, America este acum inima 
flăcării. Ea e marea putere a Occidentului. Și, de aceea, 
Olimpul e aici. Și noi suntem aici. 

Era prea mult, mai ales faptul că eu păream să fiu 
inclus în pluralul no: de care vorbea Chiron, ca și cum 
aș fi făcut parte dintr-un club. 

— Cine ești tu, Chiron? Cine... cine sunt eu? 

Chiron a zâmbit. Și-a mutat greutatea de parcă ar fi 
avut de gând să se ridice din scaunul cu rotile, dar știam 
că era imposibil. Era paralizat de la brâu în jos. 

— Cine ești tu? a cugetat el. Ei bine, asta e întrebarea 
la care toți vrem un răspuns, nu-i așa? Dar, deocamdată, 
să-ți facem rost de un pat în cabana unsprezece. Îți vei 
face noi prieteni. Și vei avea destul timp mâine pentru 
lecții. În plus, se vor servi prăjituri la focul de tabără 
din seara asta şi eu sunt pur şi simplu înnebunit după 
ciocolată. 

Apoi s-a ridicat din scaunul cu rotile. Dar ceva era 
ciudat în felul în care făcuse asta. Pătura i-a căzut de 
pe picioare, dar picioarele nu i s-au mișcat. Talia lui a 
devenit tot mai înaltă, ridicându-i-se deasupra centurii. 
La început, am crezut că poartă lenjerie de corp foarte 
lungă, din catifea albă, dar, pe măsură ce se ridica din 
scaun, mai înalt decât orice fiinţă omenească, am obser- 
vat că lenjeria de corp din catifea nu era lenjerie de corp; 
era partea din față a unui animal, cu mușchi și tendoane 
sub blana albă şi aspră. lar scaunul cu rotile nu era un 
scaun. Era un fel de container, o cutie enormă pe roți, 
și probabil că era magică, pentru că altfel n-ar fi încăput 
cu totul în ea. Întâi a ieșit un picior, lung şi noduros, cu 
o imensă copită lustruită. Apoi un alt picior din faţă, 
apoi cele din spate, iar cutia s-a golit, nu rămăsese decât 
o simplă cochilie de metal de care era lipită o pereche de 
picioare umane false. 

Am privit lung la calul care tocmai ieşise din scaunul 
cu rotile: un imens armăsar alb. Dar acolo unde ar fi 
trebuit să fie gâtul animalului era jumătatea superioară 
a corpului profesorului meu de latină, altoită perfect pe 
trunchiul calului. 

— Ce uşurare, a spus centaurul. Am stat închis acolo 
atât de mult, că mi-au amorțit chișițele. Percy Jackson, 
acum hai să-i cunoşti și pe ceilalți. 

În care devin stăpânul absolut al băii 


dată ce am trecut peste faptul că profesorul meu de 

latină era un cal, am făcut un tur instructiv, deși 
am avut grijă să nu merg în spatele lui. Făcusem parte 
de câteva ori din patrula care adună fecale de animale 
în timpul Paradei de Ziua Recunoștinței, organizată de 
lanţul de magazine Macy's, și, să-mi fie iertat, nu aveam 
la fel de multă încredere în jumătatea posterioară a lui 
Chiron pe cât aveam în cea din față. 

Am trecut pe lângă terenul de volei. Câţiva dintre cei 
de-acolo şi-a dat coate. Unul a arătat spre cornul de mi- 
notaur pe care-l duceam. Un altul a spus: 

— El este. 

Majoritatea erau mai mari decât mine. Prietenii lor 
satiri, mai mari decât Grover, tropăiau îmbrăcaţi în tri- 
couri portocalii cu inscripția Tabăra Semizeilor, fără ni- 
mic care să le acopere posterioarele păroase. În general 
nu eram timid, dar felul în care se holbau la mine mă 
făcea să nu mă simt deloc în largul meu. Aveam impresia 
că se așteptau să mă dau peste cap sau ceva de genul ăsta. 

M-am uitat înapoi la casă. Era mult mai mare decât 
mi se păruse — patru etaje, albastră precum cerul și cu 
lemnăria albă, ca într-o staţiune de lux. Tocmai priveam 
girueta de bronz în formă de vultur de pe acoperiș, când 
am zărit ceva cu coada ochiului, o umbră la fereastra 
cea mai de sus, aflată la mansardă, chiar sub acoperiş. 

Perdeaua fusese trasă doar pentru o secundă, și am avut 
impresia clară că sunt urmărit. 

— Ce e acolo sus? l-am întrebat pe Chiron. 

A privit spre locul pe care i-l arătam și zâmbetul i s-a 
stins. 

— Doar mansarda. 

— Locuiește cineva acolo? 

— Nu, a spus el cu hotărâre. Absolut nimeni. 

Am avut senzația că e sincer. Dar în același timp am 
fost sigur că perdeaua se mișcase. 

— Haide, Percy, a spus Chiron, cu o voioşie un pic 
forțată. Sunt multe de văzut. 


Ne-am plimbat peste câmpurile de căpşuni, unde re- 
zidenţii taberei culegeau coșuri cu fructe, iar un satir 
cânta la nai. 

Chiron mi-a spus că tabăra producea o frumoasă recol- 
tă pe care o trimitea către restaurantele din New York și 
către Muntele Olimp. 

— Asta ne acoperă cheltuielile, mi-a explicat el. Și pen- 
tru căpșuni nu trebuie să depunem aproape niciun efort. 

Mi-a spus că domnul D. avea acest efect asupra plan- 
telor: o luau razna când se afla el în preajmă. Cea mai 
mare putere o avea asupra strugurilor de vin, dar dom- 
nului D. îi fusese interzis să-i cultive, așa că se cultivau 
căpşuni. | 

M-am uitat la satirul care cânta la nai. Din cauza 
muzicii lui, şiruri întregi de gâze părăseau straturile 
de căpşuni, răspândindu-se în toate direcţiile, ca niște 
refugiaţi care fug din calea focului. Mă întrebam dacă 
Grover putea face și el șmecheria asta cu ajutorul mu- 
zicii și dacă se afla tot în casă, muștruluit de domnul D. 

— Grover n-o să aibă necazuri prea mari, nu-i așa? 
l-am întrebat pe Chiron. Vreau să spun că... a fost un 
bun supraveghetor. Serios. 

Chiron a oftat. Și-a scos jacheta de tweed și și-a pus-o 
pe spinare, ca pe o șa. 

— Grover are visuri mărețe, Percy. Poate mai mărețe 
decât ar fi înțelept. Ca să-și atingă țelul, trebuie să dea 
dovadă de mare curaj și să-și ducă la bun sfârșit sarci- 
na de supraveghetor, adică să găsească un nou rezident 
pentru tabără și să-l aducă în siguranţă la Dealul Semi- 
zeilor. 

— Dar el a făcut asta! 

— Sunt de acord cu tine, a spus Chiron. Dar nu eu 
judec asta. Dionysos și Consiliul Bătrânilor Copitaţi tre- 
buie să decidă. Mi-e teamă că ei ar putea să nu considere 
misiunea un succes. La urma urmei, Grover te-a pier- 
dut în New York. Apoi, mai e soarta... hm... nefericită a 
mamei tale. Și faptul că Grover era inconștient când l-ai 
târât peste hotar. Consiliul s-ar putea îndoi că asta e o 
dovadă de curaj din partea lui Grover. 

Am vrut să protestez. Nimic din ce se întâmplase nu 
fusese din vina lui Grover. De asemenea, mă simţeam 
foarte, foarte vinovat. Dacă nu m-aș fi descotorosit de 
Grover în stația de autobuz, el n-ar fi intrat în bucluc. 

— O să-i mai daţi o șansă, nu-i așa? 

Chiron a tresărit. 

— Mi-e teamă că asta a fost a doua șansă a lui Grover, 
Percy. Consiliul n-a fost prea dornic să i-o ofere, după 
ceea ce s-a întâmplat prima dată, acum cinci ani. Olim- 
pul mi-e martor, l-am sfătuit să mai aștepte înainte de-a 
încerca din nou. E încă atât de slab pentru vârsta lui... 

— Câţi ani are? 

— Ah, douăzeci și opt. 

— Poftim? Și e în clasa a șasea? 

— Satirii se maturizează de două ori mai încet decât 
oamenii, Percy. De șase ani, Grover e echivalentul unui 
elev de gimnaziu. 

— Asta e groaznic. 

— Cam așa, a fost de acord Chiron. În orice caz, Gro- 
ver e mai întârziat, chiar și după standardele satirilor, și 
nu-i încă tocmai un expert în magia pădurii. Din păcate, 
era nerăbdător să-și împlinească visul. Poate că acum își 
va găsi o altă carieră... 

— Nu-i corect, am spus. Ce s-a întâmplat prima dată? 
A fost chiar atât de rău? 

Chiron s-a uitat rapid în altă parte. 

— Să continuăm, bine? 

Dar nu eram pregătit să închid subiectul. Mi-am dat 
seama de ceva când Chiron a vorbit despre soarta mamei 
mele, de parcă ar fi evitat în mod intenţionat cuvântul 
moarte. Mugurii unei idei — o flăcăruie de speranţă — 
mi-au încolțit în minte. 

— Chiron, am spus, dacă zeii și Olimpul și tot restul 
sunt reale... 

— Da, băiete? 

— Asta înseamnă că şi Lumea Subpământeană! e re- 
ală, nu-i așa? 

Chipul lui Chiron s-a întunecat. 

— Da, băiete. S-a oprit, parcă pentru a-și alege cu 
grijă cuvintele. Există un loc unde spiritele ajung după 
moarte. Dar deocamdată... până când vom ști mai mul- 
te... te-aș ruga să-ți scoţi asta din cap. 

— Cum adică „până când vom şti mai multe“? 

— Haide, Percy. Să mergem să vedem pădurea. 


l Împărăție stăpânită de Hades; cuprinde Tartarul, Câmpia 
Asfodelelor şi Câmpiile Elizee. 

Când ne-am apropiat, mi-am dat seama ce mare era 
pădurea. Acoperea cel puţin un sfert din vale, cu copaci 
atât de înalți și groși, încât ţi-ai fi putut închipui că ni- 
meni nu mai călcase pe-acolo de pe vremea indienilor. 

Chiron a spus: 

— Pădurile sunt înțesate, în caz că vrei să-ţi încerci 
norocul, dar să fii înarmat. 

— Înţesate cu ce? l-am întrebat. Înarmat cu ce? 

— Vei vedea. „Capturează steagul“ e vineri seara. Ai 
sabie și scut? 

— Dacă am...? 

— Nu, a spus Chiron. Se pare că nu. Cred că ţi se po- 
trivește mărimea cinci. Voi vizita arsenalul mai târziu. 

Am vrut să-ntreb ce tabără de vară deţine un arsenal, 
dar aveam prea multe alte probleme pe cap, așa că tu- 
rul a continuat. Am văzut standul de tir cu arcul, lacul 
pentru canotaj, grajdurile (care nu prea păreau să fie pe 
placul lui Chiron), standul de tir cu sulița, amfiteatrul 
pentru cântări și arena unde Chiron a spus că se ţin 
lupte cu sabia și sulița. 

— Lupte cu sabia și sulița? l-am întrebat. 

— Întreceri între cabane şi așa mai departe, mi-a ex- 
plicat el. Nu sunt mortale. De obicei. Ah, da, iată și sala 
de mese. 

Chiron mi-a arătat un pavilion în aer liber încadrat de 
coloane grecești albe, pe un deal care dădea spre mare. 
Erau zeci de mese de picnic din piatră. Fără acoperiș. 
Fără pereți. 

— Ce se întâmplă când plouă? l-am întrebat. 

Chiron m-a privit de parcă l-aș fi întrebat ceva ciudat. 

— Tot trebuie să mâncăm, nu-i aşa? 

Am hotărât să abandonez subiectul. 

În cele din urmă, mi-a arătat cabanele. Erau în nu- 
măr de douăsprezece, amplasate în pădure, pe malul la- 
cului. Erau dispuse în formă de U, două la bază și cinci 
înșirate de fiecare parte. Era, fără îndoială, cel mai bizar 
grup de clădiri pe care îl văzusem vreodată. 

Cu excepţia faptului că fiecare avea un număr mare 
de bronz deasupra ușii (impare pe partea stângă, pare 
pe dreapta), nu semănau absolut deloc. Numărul nouă 
avea furnale, ca o făbricuță. Numărul patru avea lujeri 
de tomate pe pereţi și un acoperiș făcut din iarbă adevă- 
rată. Numărul șapte părea făcută din aur masiv și stră- 
lucea atât de tare în lumina soarelui, încât era aproape 
imposibil de privit. Toate dădeau spre o zonă comună de 
mărimea unui teren de fotbal, presărată cu statui gre- 
cești, fântâni, straturi de flori și câteva coșuri de baschet 
(care erau mai pe gustul meu). 

În centrul terenului se afla o vatră imensă căptuși- 
tă cu pietre. Chiar dacă era o după-amiază caldă, va- 
tra mocnea. O fată de vreo nouă ani întreținea flăcările, 
scormonind cărbunii cu un băț. 

Cele două cabane din capul terenului, numerele unu 
ȘI doi, semănau cu niște mausolee gemene, cu niște cutii 
mari din marmură albă, având coloane masive în faţă. 
Cabana numărul unu era cea mai mare și mai încărcată 
dintre cele douăsprezece. Ușile ei de bronz lustruit li- 
căreau ca o hologramă, astfel că, în funcţie de locul din 
care priveai, păreau străbătute de fulgere. Cabana nu- 
mărul doi era oarecum mai grațioasă, cu coloane mai 
subțiri, împodobite cu rodii și flori. Pe pereţi erau sculp- 
tate imagini cu păuni. 

— Zeus și Hera? am încercat eu. 

— Corect, a spus Chiron. 

— Cabanele lor par goale. 


æ 84 


Hoţul fulgerului 


— Mai multe cabane sunt goale. E adevărat. Nimeni 
nu locuiește la numărul unu sau doi. 

Bun. Deci fiecare cabană avea un zeu diferit, ca o mas- 
cotă. Douăsprezece cabane pentru cei doisprezece Olim- 
pieni. Dar de ce erau unele goale? 

M-am oprit în faţa primei cabane de pe stânga, cea cu 
numărul trei. 

Nu era mare și grandioasă precum cabana unu, ci 
lungă, joasă și solidă. Pereţii exteriori erau din piatră 
gri neprelucrată, împodobită cu bucăţi de scoici și corali, 
de parcă plăcile ar fi fost desprinse direct de pe fundul 
oceanului. Am tras cu ochiul dincolo de ușa deschisă și 
Chiron mi-a spus: 

— O, eu n-aş face asta! 

Până să apuce să mă tragă înapoi, am simțit miro- 
sul sărat dinăuntru, ca al vântului ce bătea pe țărm la 
Montauk. Pereţii interiori sclipeau ca sideful. Erau șase 
paturi suprapuse goale, cu așternuturi de mătase desfă- 
cute. Dar nu exista niciun semn că cineva ar fi dormit 
vreodată acolo. Locul părea atât de trist şi de singura- 
tic, încât m-am bucurat când Chiron mi-a pus mâna pe 
umăr Și mi-a spus: 

— Să mergem, Percy. 

Majoritatea celorlalte cabane erau ocupate. 

Numărul cinci era de un roşu strălucitor — o zugrăvea- 
lă de mântuială, de parcă culoarea ar fi fost împroșcată 
cu gălețile și pumnii. Acoperișul era acoperit cu sârmă 
ghimpată. Capul unui porc sălbatic împăiat stătea dea- 
supra uşii, iar ochii lui păreau să mă urmărească. Înă- 
untru se vedea o adunătură de copii răutăcioși, fete și 
băieţi laolaltă, întrecându-se la skanderbeg și certân- 
du-se în timp ce se auzea urlând muzică rock. Cea mai 
zgomotoasă era o fată care avea probabil treisprezece 

sau paisprezece ani. Purta un tricou cu inscripţia Tabă- 
ra Semizeilor de mărimea XXXL pe sub o haină de ca- 
muflaj. Și-a îndreptat atenţia asupra mea și mi-a rânjit 
dispreţuitor. Îmi amintea de Nancy Bobofit, deși fata de 
aici era mult mai masivă și părea mai dură, iar părul ei 
era lung, aspru, și era castaniu, nu roșcat. 

Am mers mai departe, încercând să mă feresc de co- 
pitele lui Chiron. 

— N-am mai văzut niciun centaur, am observat eu. 

— Nu, a spus Chiron cu tristeţe. Mă tem că rudele 
mele sunt un popor sălbatic și barbar. S-ar putea să-i 
întâlnești în pustietate sau la evenimente sportive im- 
portante. Dar nu-i vei vedea aici. 

— Spuneai că numele tău e Chiron. Chiar ești... 

El mi-a zâmbit superior. 

— Acel Chiron din poveste? Profesorul lui Hercule şi 
așa mai departe? Da, Percy, eu sunt. 

— Dar n-ar trebui să fii mort? 

Chiron s-a oprit, de parcă întrebarea l-ar fi intrigat. 

— Sincer, nu ştiu cum ar trebui să fiu. Adevărul e că 
nu pot muri. Vezi tu, cu eoni în urmă, zeii mi-au îndepli- 
nit dorința. Puteam continua munca pe care o iubeam. 
Puteam fi profesorul eroilor, atâta timp cât omenirea 
avea nevoie de mine. Am câștigat mult de pe urma do- 
rinţei mele... și am renunțat la multe. Dar sunt încă aici, 
așa că presupun că încă mai e nevoie de mine. 

M-am gândit cum e să fii profesor timp de trei mii de 
ani. Nu intra în topul celor zece lucruri pe care mi le-aș 
fi dorit. 

— Nu devine plictisitor? 

— Nu, nu, a spus el. Îngrozitor de deprimant, uneori, 
dar niciodată plictisitor. 

— De ce deprimant? 

Chiron a părut să fie din nou tare de urechi. 
— A, uite, a spus el. Annabeth ne așteaptă. 


KKK 


Fata cea blondă pe care o întâlnisem în Casa cea Mare 
citea o carte în fața ultimei cabane de pe stânga, cea cu 
numărul unsprezece. 

Când am ajuns la ea, m-a privit cu un ochi critic, de 
parcă se mai gândea și acum la cât de mult am salivat. 

Am încercat să văd ce citește, dar n-am distins titlul. 
M-am gândit că de vină e dislexia mea. Apoi mi-am dat 
seama că titlul nici măcar nu era în engleză. Literele pă- 
reau grecești. Adică, literalmente grecești. Erau imagini 
cu temple și statui și diferite tipuri de coloane, ca acelea 
dintr-o carte de arhitectură. 

— Annabeth, a spus Chiron, la prânz am oră de tir cu 
arcul pentru avansați. Te ocupi tu de Percy? 

— Da, domnule. 

— Cabana unsprezece, a spus Chiron, arătând spre 
ușă. Simte-te ca acasă. 

Dintre toate cabanele, cea cu numărul unsprezece 
semăna cel mai bine cu o cabană veche obișnuită din 
taberele de vară, cu accentul pe veche. Pragul era to- 
cit, vopseaua maronie era decojită. Pe ușă era un simbol 
medical, un stâlp înaripat cu doi șerpi încolăciți în jurul 
lui. Cum se numea oare...? Un caduceu. 

Înăuntru era plin — atât de băieţi, cât și de fete, cu mult 
peste numărul de paturi. Pe podea erau împrăștiați saci 
de dormit. Arăta ca o tabără de refugiaţi organizată de 
Crucea Roșie într-o sală de sport. 

Chiron n-a intrat. Uşa era prea scundă pentru el. Dar 
când rezidenții l-au văzut, s-au ridicat şi s-au înclinat cu 
respect. 

— Bine, a spus Chiron. Noroc, Percy. Ne vedem la cină. 

A luat-o la galop spre standul de tir cu arcul. 

Stăteam în ușă, uitându-mă la copii. Acum nu mai 
făceau reverenţe. Mă priveau, cântărindu-mă din ochi. 
Stiam cum e. Trecusem prin asta în destule şcoli. 

— Ce mai aștepți? m-a îndemnat Annabeth. Intră. 

Și evident că în timp ce intram m-am împiedicat și 
m-am făcut de râs. Au fost câteva chicote din partea re- 
zidenţilor, dar niciunul dintre ei n-a spus nimic. 

— Percy Jackson, asta este cabana unsprezece, a 
anunțat Annabeth. 

— Obișnuit sau nedeterminat? a întrebat cineva. 

N-am știut ce să răspund, dar Annabeth a zis: 

— Nedeterminat. 

Un oftat general. 

A intervenit un tip puţin mai în vârstă decât ceilalți. 

— Haideţi, oameni buni! Doar de-asta suntem aici. 
Bine-ai venit, Percy. Poţi să te așezi acolo pe podea, 
chiar acolo. 

Tipul avea în jur de nouăsprezece ani și părea des- 
tul de cool. Era înalt și musculos, cu un păr roșcat tuns 
scurt și un zâmbet prietenos. Purta un maiou portoca- 
liu, vestă, sandale și un colier din piele cu cinci mărgele 
de lut colorate. Singurul lucru tulburător legat de as- 
pectul său era o cicatrice groasă, albă, care pornea chiar 
de sub ochiul drept și se termina la maxilar, ca o veche 
tăietură de cuțit. 

— El e Luke, a spus Annabeth, iar vocea i-a sunat 
oarecum diferit. 

Am privit-o și aș fi putut jura că s-a înroșit. Ea a ob- 
servat că o privesc și expresia i-a redevenit dură. 

— Deocamdată, el e consilierul tău. 

— Deocamdată? am întrebat. 

— Eşti nedeterminat, mi-a explicat Luke răbdător. 
N-au ştiut în ce cabană să te pună, așa că ești aici. Toţi 
nou-veniţii, toți vizitatorii sunt preluaţi de cabana un- 
sprezece. E și normal. Hermes!, patronul nostru, e zeul 
călătorilor. 

M-am uitat la bucăţica de podea care-mi fusese repar- 
tizată. N-aveam ce pune acolo ca s-o marchez ca fiind a 
mea, nu tu bagaje sau haine sau un sac de dormit. Doar 
cornul Minotaurului. Am vrut să-l pun pe jos, dar apoi 
mi-am amintit că Hermes era și zeul hoţilor. 

M-am uitat în jur la feţele rezidenţilor, unii ursuzi și 
suspicioși, unii rânjind stupid, unii privindu-mă de par- 
că abia așteptau o ocazie să mă buzunărească. 

— Cât timp o să stau aici? am întrebat. 

— Bună întrebare, a spus Luke. Până ţi se decide soarta. 

— Cât timp va dura? 

Toţi rezidenții au izbucnit în râs. 

— Haide! mi-a spus Annabeth. O să-ți arăt terenul 
de volei. 

— L-am văzut deja. 

— Haide! 

M-a apucat de încheietură și m-a târât afară. I-am au- 
zit pe puștii din cabana unsprezece râzând în spatele meu. 


După câţiva metri, Annabeth a spus: 

— Jackson, trebuie să te descurci mai bine de-atât. 
— Poftim? 

Și-a dat ochii peste cap și a murmurat: 

— Nu pot să cred că mi-am închipuit că tu ești alesul. 
— Care e problema ta? 

Deja mă enervam. 


1 Mesagerul zeilor; zeul comerţului și negustoriei, al hoţilor 
și tâlharilor, protectorul călătorilor. 

— Tot ce ştiu e că am ucis un om-taur... 

— Nu vorbi așa! a spus Annabeth. Ştii câți puşti din 
tabără își doresc să fi avut șansa ta? 

— De a fi uciși? 

— De a lupta cu Minotaurul! Pentru ce crezi că ne 
antrenăm? 

Am clătinat din cap. 

— Uite, dacă chestia cu care m-am luptat a fost cu 
adevărat acel Minotaur din legende... 

— Da. 

— Atunci, există doar unul. 

— Da. 

— Și a murit acum un trilion de ani, nu-i așa? Tezeu 
l-a ucis în labirint. Deci... 

— Monștnii nu mor, Percy. Pot fi uciși. Dar nu mor. 

— A, mulțumesc. Acum e clar. 

— Ei nu au suflete, ca tine și ca mine. Îi poţi înde- 
părta o vreme, poate chiar pe durata unei vieţi întregi, 
dacă ești norocos. Dar sunt forțe primordiale. Chiron îi 
numeşte arhetipuri. În cele din urmă, se refac. 

M-am gândit la doamna Dodds. 

— Vrei să spui că, dacă am ucis vreunul, accidental, 
cu o sabie... 

— Fur... Adică profesoara ta de matematică. Așa e. 
Încă trăieşte. Doar că ai înfuriat-o foarte, foarte tare. 

— De unde știi de doamna Dodds? 

— Ai vorbit în somn. 

— Aproape i-ai spus pe nume. O Furie? Sunt călăii lui 
Hades, nu-i așa? 

Annabeth a privit neliniștită în pământ, de parcă s-ar 
fi așteptat ca acesta să se deschidă și s-o înghită. 

— N-ar trebui să le spui pe nume, nici măcar aici. 
Noi le numim Binevoitoare, dacă e neapărat necesar să 
vorbim despre ele. 

— Uite, există vreun lucru pe care-l putem spune fără 
să tune? 

Chiar și mie mi s-a părut că am o voce plângăcioasă, 
dar în acel moment nu-mi păsa. 

— Și de ce trebuie să stau în cabana unsprezece? 
Ce-i cu înghesuiala aia? Sunt o mulțime de paturi libere 
chiar acolo. 

Am arătat spre primele câteva cabane, iar Annabeth 
a pălit. 

— Nu-ţi poţi alege pur și simplu o cabană, Percy. 
Contează cine-ţi sunt părinții. Sau... părintele. 

S-a uitat la mine, așteptând să pricep. 

— Mama mea e Sally Jackson, am spus. Lucrează la 
magazinul de dulciuri din Grand Station. Sau, cel puțin, 
lucra acolo. 

— Îmi pare rău pentru mama ta, Percy. Dar nu la 
asta mă refeream. Vorbeam de celălalt părinte al tău. 
De tatăl tău. 

— A murit. Nu l-am cunoscut niciodată. 

Annabeth a oftat. Era evident că mai avusese această 
discuţie și cu alţi puști. 

— Tatăl tău n-a murit, Percy. 

— Cum poţi să spui asta? Îl cunoşti? 

— Nu, sigur că nu. 

— Atunci, cum poţi să spui... 

— Pentru că te cunosc pe tine. Nu te-ai afla aici dacă 
n-ai fi de-al nostru. 

— Nu știi nimic despre mine. 

— Nu? a întrebat, ridicându-și o sprânceană. Pun pa- 
riu că ai trecut de la o școală la alta. Pun pariu că te-au 
exmatriculat de o mulţime de ori. 

— Cum de... 

— Diagnosticat cu dislexie. Probabil ai și deficit de 
atenţie. 

Am încercat să-mi ascund jena. 

— Ce legătură are asta? 

— Luate laolaltă, sunt semne aproape sigure. Litere- 
le plutesc pe pagină în timp ce citeşti, nu-i așa? Asta 
pentru că mintea ta e setată pe greaca veche. Și mai e 
și deficitul de atenţie — ești impulsiv, nu poți sta locului 
în sala de clasă. E vorba de reflexele tale pe câmpul de 
luptă. Într-o luptă reală, ele ti-ar salva viața. Iar proble- 
mele de atenție sunt pentru că vezi prea multe, Percy, 
nu prea puține. Simțurile tale sunt superioare celor ale 
unui muritor de rând. Bineînțeles că profesorii vor să iei 
medicamente. Cei mai mulți sunt nişte monştri. Nu vor 
să-i vezi aşa cum sunt cu adevărat. 

— Vorbeşti de parcă... ai trecut și tu prin asta? 

— Majoritatea puștilor de aici au trecut. Dacă nu erai 
ca noi, nu i-ai fi supraviețuit Minotaurului, cu atât mai 
puțin ambroziei și nectarului. 

— Ambroziei și nectarului? 

— Mâncarea și băutura cu care te-am hrănit ca să te 
însănătoşești. Chestiile alea ar fi ucis un puști normal. 
Ti-ar fi transformat sângele în foc şi oasele în nisip și ai 
fi murit. Recunoaste. Eşti un semizeu. 

Un semizeu. 

Aveam atâtea întrebări, că nu știam de unde să încep. 

Apoi o voce răgușită a strigat: 

— Hei, un nou-venit! 

Am privit într-acolo. Fata masivă de la cabana roșie 
și urâtă venea agale spre noi. În spatele ei mai erau trei 
fete, toate la fel de mari, de urâte și de amenințătoare ca 
ea, toate purtând geci de camuflaj. 

— Clarisse, a oftat Annabeth, ce-ar fi să mergi să-ți 
lustruieşști sulița sau ce-oi vrea tu? 

— Sigur, prinţesă, a spus fata cea masivă. Ca s-o înfig 
în tine vineri seara. 

— Erre es korakas! a spus Annabeth. 

Cumva, am înţeles că asta însemna „Lua-te-ar ciori- 
le!“ în grecește, deși aveam senzaţia că era un blestem 
mai grav decât suna. 

— N-ai nicio şansă. 

— Vă vom face una cu pământul, a spus Clarisse, dar 
i s-a zbătut o pleoapă. 

Probabil că nu era sigură că-și poate duce la îndepli- 
nire ameninţarea. S-a întors spre mine. 

— Piticul ăsta cine-i? 

— Percy Jackson, ţi-o prezint pe Clarisse, fiica lui 
Ares, a spus Annabeth. 

Am clipit. 

— Adică... zeul războiului? 

Clarisse a rânjit batjocoritor: 

— Ai o problemă cu asta? 

— Nu, am spus, recăpătându-mi prezenţa de spirit. 
Asta explică mirosul urât. 

Clarisse a mârâit. 

— Există o ceremonie de iniţiere pentru începători, 
Prissy. 

— Percy. 

— Cum spui tu. Hai, o să-ţi arăt. 


1 Zeul războiului, al violenţei și al vărsării de sânge. 

— Clarisse..., a încercat să intervină Annabeth. 

— Nu te amesteca, isteaţo! 

Annabeth părea să se simtă jignită, dar nu s-a ames- 
tecat, iar eu nu doream cu adevărat să mă ajute. Eram 
tipul cel nou. Trebuia să-mi fac singur un nume. 

I-am dat lui Annabeth cornul meu de minotaur și 
m-am pregătit de luptă, dar, până să-mi dau seama, Cla- 
risse mă prinsese de gât și mă târa spre o clădire cenușie 
care, mi-am dat seama imediat, era baia. 

Dădeam din mâini și din picioare. Mă mai bătusem 
de nenumărate ori, dar această Clarisse avea mâini ca 
de fier. M-a târât în baia fetelor. Era un șir de toalete 
într-o parte și un șir de cabine de duș în cealaltă. Mi- 
rosea la fel ca în orice baie publică și mă gândeam - în 
măsura în care puteam gândi, în timp ce Clarisse îmi 
smulgea părul — că dacă locul ăsta aparţinea zeilor, ar fi 
trebuit să-și permită nişte toalete mai stilate. 

Toate prietenele lui Clarisse râdeau, iar eu încercam 
să găsesc forța pe care o avusesem în lupta cu Minotau- 
rul, dar aceasta dispăruse fără urmă. 

— Dacă şi ăsta e bucăţică ruptă din „Cei Trei“! a spus 
Clarisse și m-a împins spre una dintre toalete. Da, cum 
să nu. Probabil că Minotaurul s-a prăpădit de râs, la cât 
de caraghios arată. 

Prietenele ei au chicotit. 

Annabeth stătea în colţ, privind printre degete. 

Clarisse m-a pus în genunchi și a început să-mi îm- 
pingă capul spre vasul de toaletă. Puţea a țevi ruginite 
și a... ei bine, a ceea ce ajunge în toalete. M-am străduit 
să ţin capul sus. Mă uitam la apa murdară, gândindu-mă: 
„Nu voi ajunge acolo. Nu voi ajunge.“ 

Apoi s-a întâmplat ceva. Am simţit o zvâcnitură în sto- 
mac. Am auzit țevăria huruind şi conductele tremurând. 

Strânsoarea Clarissei a slăbit. Apa a ţâșnit din toaletă, 
arcuindu-mi-se peste cap, și în secunda următoare eram 
întins pe gresia băii, iar Clarisse ţipa în spatele meu. 

M-am întors exact în momentul în care apa a ţâșnit 
din nou din toaletă, lovind-o pe Clarisse drept în față 
cu atâta forță, încât a căzut în fund. Apa continua s-o 
izbească precum jetul care ţâșnește dintr-un furtun de 
pompieri, împingând-o într-o cabină de duș. 

Se zbătea icnind, iar când prietenele ei au dat să 
se apropie, au explodat și celelalte toalete și alte șase 
șuvoaie de apă din canalizare le-au împins înapoi. Du- 
șurile s-au pornit și ele și, împreună, toate instalaţiile 
sanitare au început să le împroașşte pe fetele cu haine de 
camuflaj, împingându-le afară din baie, învârtindu-le ca 
pe niște gunoaie spălate de apă. 

De îndată ce au ieşit pe ușă, am simţit că zvâcnitura 
din stomac se mai domolește, iar apa s-a oprit la fel de 
repede cum pornise. 

Toată baia era inundată. Nici Annabeth nu fusese 
cruţată. Era udă leoarcă, dar nu fusese împinsă pe ușă 
afară. Se afla exact în același loc, privindu-mă șocată. 

M-am uitat în jos și mi-am dat seama că stăteam în 
singurul loc uscat din întreaga încăpere. Eram înconju- 
rat de o zonă de podea uscată. N-aveam nicio picătură 
de apă pe haine. Nimic. 

M-am ridicat și picioarele îmi tremurau. 

— Cum ai făcut...? a întrebat Annabeth 

— Nu ştiu. 

Am ieșit. Afară, Clarisse și prietenele ei zăceau în 
noroi, iar mulțimea care se adunase în Jur se holba 
prostește. Clarisse avea părul lipit de față. Geaca ei de 
camuflaj era leoarcă și mirosea a canal. M-a privit cu o 
ură absolută. 

— Eşti mort, nou-venitule! Eşti mort de-a binelea. 

Probabil c-ar fi trebuit s-o las baltă, dar i-am spus: 

— Vrei să mai faci o gargară cu apă din canalizare, 
Clarisse? Ţine-ţi gura! 

Prietenele au trebuit s-o ţină. Au târât-o spre cabana 
cinci, în timp ce toţi ceilalţi s-au dat la o parte ca să nu 
fie ajunși de loviturile ei de picior. 

Annabeth se holba la mine. Nu-mi dădeam seama 
dacă era pur și simplu îngreţoșată sau supărată pe mine 
pentru că o udasem. 

— Ce e? am întrebat-o. La ce te gândești? 

— Mă gândesc, a spus ea, că te vreau în echipa mea la 
„Capturează steagul“. 


œ CAPITOLUL VII 6 


In care prânzul meu se transformă în fum 


estea despre incidentul de la baie s-a răspândit 
V imediat. Oriunde mergeam, rezidenții arătau spre 
mine şi murmurau ceva despre apa din canalizare. Sau 
poate că doar se uitau la Annabeth, care era încă udă 
până la piele. 

Ea mi-a mai arătat câteva locuri: fierăria (unde puștii 
își forjau propriile săbii), sala de arte și meserii (unde sa- 
tirii sablau o statuie uriașă de marmură a unui om-țap) 
și peretele de cățărare, care, de fapt, consta în doi pereţi 
aflați față în față care se zguduiau violent, aruncau cu 
bolovani, împroșcau cu lavă și se izbeau unul de celălalt 
strivindu-te dacă nu ajungeai în vârf suficient de repede. 

În cele din urmă, ne-am întors la lacul pentru cano- 
taj, de unde cărarea ducea înapoi la cabane. 

— Trebuie să mă antrenez, a spus Annabeth pe un 
ton categoric. Cina e la șapte și jumătate. Să-ţi urmezi 
colegii de cabană spre sala de mese. 

— Annabeth, îmi pare rău pentru incidentul cu toa- 
letele. 

— Cum spui tu. 

— N-a fost vina mea. 

M-a privit sceptică și am înțeles că era vina mea. Eu 
făcusem ca apa să ţâșnească din instalațiile sanitare. Nu 
înțelegeam cum. Dar toaletele îmi răspunseseră. Deve- 
nisem una cu instalațiile sanitare. 

— Trebuie să vorbeşti cu Oracolul, a spus Annabeth. 

— Cu cine? 

— Nu cu cine. Cu ce. Cu Oracolul. O să vorbesc cu 
Chiron. 

Am privit în apa lacului, dorindu-mi să primesc mă- 
car o dată un răspuns direct. 

Nu mă aşteptam să fiu privit de pe fundul apei, așa 
că mi-a stat inima-n loc când am observat două adoles- 
cente stând cu picioarele încrucișate la baza digului, la 
vreo șase metri sub apă. Purtau blugi și tricouri de un 
verde sclipitor, iar părul castaniu le plutea în voie în ju- 
rul umerilor, în timp ce niște peștișori intrau și ieșeau 
dintre șuviţe. Mi-au zâmbit și mi-au făcut cu mâna, de 
parcă am fi fost prieteni vechi. 

Nu știam ce altceva să fac. Le-am făcut și eu cu mâna. 

— Nu le încuraja, m-a avertizat Annabeth. Naiadele! 
sunt îngrozitor de cochete. 

— Naiadele, am repetat, simţindu-mă complet depă- 
şit. Gata. Vreau să merg acasă. 

Annabeth s-a încruntat. 

— Nu te-ai prins, Percy? Eşti acasă. Asta e singurul 
Joc sigur din lume pentru puști ca noi. 

— Vrei să spui puști cu probleme psihice? 

— Vreau să spun, care nu sunt ființe omenești. În orice 
caz, nu în totalitate ființe omenești. Pe jumătate oameni. 

— Pe jumătate oameni și pe jumătate ce? 

— Cred că ştii. 

Nu voiam să recunosc, dar, din păcate, știam. Am 
simțit furnicături în braţe și în picioare, o senzație pe 
care o aveam uneori când mama îmi vorbea despre tata. 

— Zei, am spus. Pe jumătate zei. 


1! Nimfe, divinităţi ale izvoarelor și râurilor. 

Annabeth a dat din cap, aprobator. 

— Tatăl tău nu a murit, Percy. E unul dintre Olim- 
pieni. 

— Asta e... o nebunie. 

— Oare? Care e cel mai obișnuit lucru pe care zeii îl 
făceau în vechile poveşti? Mergeau de colo-colo îndră- 
gostindu-se de muritori și făcându-le copii. Crezi că şi-au 
schimbat obiceiurile în ultimele câteva milenii? 

— Dar astea sunt doar... 

Aproape că spusesem mituri din nou. Apoi mi-am 
adus aminte de avertismentul lui Chiron, cum că, peste 
două milenii, s-ar putea ca și eu să fiu considerat un mit. 

— Dar dacă toţi copiii de aici sunt pe jumătate zei... 

— Semizei, a spus Annabeth. Ăsta e termenul oficial. 
Semizei. 

— Atunci, cine e tatăl tău? 

Mâinile i s-au încleștat pe balustrada digului. Aveam 
sentimentul că atinsesem o coardă sensibilă. 

— Tatăl meu e profesor la West Point, a spus ea. 
Nu l-am văzut de când eram foarte mică. Predă istoria 
Americii. 

— E om. 

— Ce? Crezi că doar un zeu-bărbat poate găsi atră- 
gătoare o femeie din lumea oamenilor? Cât de misogin 
poţi fi? 

— Cine e mama ta, atunci? 

— Cabana șase. 

— Adică? 

Annabeth şi-a îndreptat spatele. 

— Atenal. Zeița înţelepciunii și a luptei. 


1 Zeița înțelepciunii, a meșteşșugarilor, a apărării şi strategiei 
militare. 

„Bine“, m-am gândit. „De ce nu?“ 

— Și tatăl meu? 

— Nedeterminat, a spus Annabeth, așa cum ţi-am mai 
spus. Nimeni nu știe. 

— Cu excepţia mamei. Ea ştia. 

— Poate că nu, Percy. Zeii nu-și dezvăluie mereu iden- 
titatea. 

— Tatăl meu ar fi făcut-o. O iubea. 

Annabeth mi-a aruncat o privire prudentă. Nu voia 
să-mi zgândărească rana. 

— Poate că ai dreptate. Poate va trimite un semn. E 
singura cale de-a ști sigur: tatăl tău trebuie să-ți trimită 
un semn și să te revendice. Se întâmplă uneori. 

— lar alteori, nu? 

Annabeth și-a trecut mâna peste balustradă. 

— Zeii sunt ocupați. Au o mulțime de copii și nu în- 
totdeauna... Ei bine, uneori nu le pasă de noi, Percy. Ne 
ignoră. 

Mi-am amintit de câțiva dintre puștii pe care îi văzu- 
sem în cabana lui Hermes, adolescenți cu o înfățișare 
ursuză și deprimată, parcă în aşteptarea unui apel te- 
lefonic care nu va veni niciodată. Cunoscusem aseme- 
nea copii la Academia Yancy, abandonaţi la internat de 
părinți bogaţi care nu aveau timp să se ocupe de ei. Dar 
zeii ar fi trebuit să se poarte mai bine. 

— Deci sunt blocat aici, am spus. Asta-i tot? Pentru 
tot restul vieţii? 

— Depinde, a spus Annabeth. Unii stau doar peste 
vară. Dacă ești copilul Afroditei sau al Demetrei!, proba- 
bil că nu ești o forță cu adevărat puternică. E posibil ca 


! Fiica lui Cronos și a Rheei; zeița fertilităţii, a agriculturii, 
ocrotitoare a naturii și stăpâna anotimpurilor. 

monștrii să te ignore, așa că poţi scăpa cu câteva luni de 
pregătire peste vară și poţi trăi în lumea muritorilor în 
restul anului. Dar pentru unii dintre noi e prea pericu- 
los să plecăm. Suntem rezidenţi permanenți. În lumea 
muritorilor, noi atragem monștri. Ne simt. Vin să ne 
provoace. De cele mai multe ori, ne ignoră până suntem 
suficient de mari ca să creăm probleme - până în jur de 
zece sau unsprezece ani —, dar după aceea cei mai mulți 
semizei fie ajung aici, fie sunt uciși. Câţiva reușesc să 
supraviețuiască în lumea exterioară și să devină celebri. 
Crede-mă, dacă ţi-aș spune niște nume, ai ști despre cine 
e vorba. Unii nici nu-și dau seama că sunt semizei. Dar 
aceștia sunt foarte, foarte puțini. 

— Deci monștrii nu pot ajunge aici? 

Annabeth a clătinat din cap. 

— Nu, cu excepţia cazului în care sunt în mod inten- 
ţionat aduși în pădure sau invocaţi anume de cineva din 
interior. 

— De ce ar vrea cineva să invoce un monstru? 

— Pentru a se antrena la lupte. Ca să facă farse. 

— Farse? 

— Ideea e că graniţele sunt închise ca să-i țină la dis- 
tanţă pe muritori și pe monștri. De afară, muritorii pri- 
vesc în vale şi nu văd nimic neobișnuit, doar o fermă de 
căpşuni. 

— Deci... tu ești rezidentă permanentă? 

Annabeth a dat din cap aprobator. De sub gulerul tri- 
coului a scos un colier din piele cu cinci mărgele de lut 
colorate. Era la fel ca al lui Luke, cu excepția faptului 
că pe colierul lui Annabeth era înșirat și un inel din aur 
masiv, ca un inel de colegiu. 

— Sunt aici de la şapte ani, a spus ea. În fiecare au- 
gust, în ultima zi a sesiunii de vară, primeşti un şirag de 

mărgele pentru că ai supraviețuit încă un an. Sunt aici 
de mai de mult timp decât majoritatea consilierilor, iar 
ei sunt cu toţii la facultate. 

— De ce-ai venit atât de devreme? 

Și-a răsucit inelul de pe colier. 

— Nu-i treaba ta. 

— A. 

Urmă un minut de tăcere stânjenitoare. 

— Deci... aș putea pleca de aici chiar acum, dacă aș 
vrea? 

— Ar fi sinucidere curată, dar ai putea, cu permisiu- 
nea domnului D. sau a lui Chiron. Dar ei nu ţi-ar acorda 
permisiunea până la sfârșitul sesiunii de vară, cu excep- 
ţia cazului în care... 

— Cu excepţia cazului în care? 

— 'Ți se încredinţează o misiune. Dar se întâmplă rar. 
Ultima dată... 

Vocea i-a pierit. Mi-am dat seama din tonul ei că ulti- 
ma dată nu mersese bine. 

— În infirmerie, am spus, când mă hrăneai cu ches- 
tia aia... 

— Cu ambrozie. 

— Da. M-ai întrebat ceva despre solstițiul de vară. 

Umerii lui Annabeth au tresărit. 

— Deci ştii, totuși, ceva? 

— Păi... nu prea. La fosta mea școală, i-am auzit pe 
Grover și Chiron discutând despre asta. Grover a po- 
menit de solstițiul de vară. A spus ceva de genul că nu 
avem prea mult timp, din cauza termenului-limită. Ce 
însemna asta? 

Și-a încleștat pumnii. 

— Mi-ar plăcea să știu. Chiron şi satirii știu, dar nu 
vor să-mi spună. Ceva nu-i în regulă în Olimp, ceva destul 

de important. Ultima dată când am fost acolo, totul părea 
atât de normal! 

— Ai fost în Olimp? 

— Câţiva dintre rezidenții permanenţi — Luke și Cla- 
risse, eu şi alți câțiva — am făcut o excursie în timpul sol- 
stițiului de iarnă. Atunci se întrunește Marele Consiliu 
anual al zeilor. 

— Dar... cum ai ajuns acolo? 

— Pe linia ferată ce leagă Long Island de Manhattan, 
desigur. Trebuie să cobori în gara Penn. Empire State 
Building, liftul special până la etajul şase sute. 

M-a privit de parcă era convinsă că trebuie să știu deja. 

— Eşti newyorkez, nu-i așa? 

— A, bineînţeles. 

Din câte știam, Empire State Building avea doar o 
sută două etaje, dar m-am hotărât să nu mai zic nimic. 

— Chiar după vizită, a continuat Annabeth, vremea 
a devenit ciudată, de parcă zeii ar fi început să se lupte. 
După aceea, i-am auzit pe satiri discutând de vreo două 
ori. Din câte îmi dau seama, s-a furat ceva important. 
Și dacă nu se găseşte până la solstițiul de vară, vor fi 
probleme. Când ai venit tu, speram... Adică... Atena se 
înțelege cu aproape oricine, cu excepţia lui Ares. Și, de- 
sigur, mai e rivalitatea cu Poseidon!. Dar, lăsând asta la 
o parte, mă gândeam că am putea lucra împreună. Mă 
gândeam că poate știi ceva. 

Am clătinat din cap. Mi-ar fi plăcut s-o pot ajuta, dar 
eram prea flămând și obosit și surmenat ca să mai pun 
întrebări. 


! Stăpânul mărilor, cutremurelor şi al cailor. Simbolurile pu- 
terii sale cuprind calul, delfinul și tridentul. 

— Trebuie să obţin o misiune, a murmurat Annabeth 
ca pentru sine. Nu sunt prea tânără. Dacă mi-ar spune 
pur și simplu care e problema... 

Am simțit miros de grătar venind de undeva din apro- 
piere. Probabil că Annabeth mi-a auzit mațele chiorăind. 
Mi-a spus să plec, urmând să ne vedem mai târziu. Am 
lăsat-o pe dig, făcând semne cu degetul pe balustradă, 
de parcă ar fi întocmit un plan de luptă. 


În cabana unsprezece, toată lumea vorbea și se zben- 
guia, în așteptarea cinei. Am observat, pentru prima 
oară, că mulți dintre rezidenţi aveau trăsături similare: 
nas ascuţit, sprâncene îndreptate în sus, zâmbete rău- 
tăcioase. Erau genul de copii pe care profesorii îi etiche- 
tează drept scandalagii. Din fericire, nimeni nu mi-a dat 
nicio atenție când m-am dus la locul meu, unde m-am 
prăbușit pe podea, cu tot cu cornul de minotaur. 

Consilierul Luke s-a apropiat. Și el semăna cu cei din 
familia Hermes. Acest lucru era atenuat de cicatricea de 
pe obrazul drept, dar zâmbetul îi era intact. 

— Ți-am găsit un sac de dormit, a spus el. Și, poftim, 
ţi-am șterpelit niște produse de toaletă din proviziile ta- 
berei. 

Nu mi-am dat seama dacă glumeșşte în legătură cu 
furatul. 

I-am spus: 

— Mulţumesc. 

— Pentru puțin. 

Luke s-a așezat lângă mine și s-a sprijinit cu spatele 
de perete. 

— A fost grea prima zi? 

— Locul meu nu-i aici, am spus. Eu nici măcar nu 
cred în zel. 


æ 104 = 


Hoţul fulgerului 


— Mda, a spus el. Așa am fost toți la început. Și nu 
devine mai ușor odată ce începi să crezi în el. 

Amărăciunea din glasul lui m-a surprins, pentru că 
Luke părea un tip destul de relaxat. Arăta de parcă s-ar 
fi putut descurca în orice situaţie. 

— Deci tatăl tău e Hermes? l-am întrebat. 

A scos un cuţit cu arc din buzunarul de la spate şi, 
pentru o secundă, am crezut că are de gând să mă spin- 
tece, însă n-a făcut decât să-și curețe noroiul de pe talpa 
sandalei. 

— Da, Hermes. 

— Mesagerul cu picioare înaripate. 

— Chiar el. Mesageri. Medicină. Călători, comercianți, 
hoți. Oricine foloseşte drumurile. Asta-i motivul pentru 
care ești aici, bucurându-te de ospitalitatea cabanei un- 
sprezece. Hermes nu e pretenţios cu cei pe care-i patro- 
nează. 

M-am gândit că Luke nu avusese intenţia să spună că 
sunt un nimeni. Pur şi simplu era preocupat. 

— L-ai întâlnit vreodată pe tatăl tău? l-am întrebat. 

— O dată. 

Am așteptat, gândindu-mă că dacă vrea să-mi poves- 
tească, îmi va povesti. Se pare că nu voia. M-am întrebat 
dacă povestea avea vreo legătură cu modul în care își 
dobândise cicatricea. 

Luke şi-a ridicat privirea și a schițat un zâmbet. 

— Nu-ţi face griji, Percy. Rezidenţiide aici sunt în cea 
mai mare parte oameni buni. La urma urmei, suntem o 
mare familie, nu-i așa? Avem grijă unul de celălalt. 

Părea să înțeleagă cât de pierdut mă simţeam și îi 
eram recunoscător, pentru că un tip ca el, mai mare — 
chiar dacă era consilier —, ar fi trebuit să evite un şcolar 
deloc cool, așa, ca mine. Dar Luke mă primise în cabană. 

Chiar furase niște produse de toaletă pentru mine, cel 
mai drăguţ lucru pe care-l făcuse cineva pentru mine în 
ziua aceea. 

Am decis să-i pun ultima întrebare importantă, des- 
pre ceva care mă frământase toată după-amiaza. 

— Clarisse, din cabana Ares, a glumit pe seama mea, 
spunând că m-aș trage din „Cei Trei“. lar Annabeth... a 
zis de două ori că aș putea fi „alesul“. Și că ar trebui să 
vorbesc cu Oracolul. Care-i treaba? 

Luke şi-a închis cuțitul. 

— Urăsc profețiile. 

— Ce vrei să spui? 

l-a tresărit un mușchi din apropierea cicatricii de pe 
față. 

— Să zicem că am făcut o greşeală care i-a afectat pe 
toţi. În ultimii doi ani, de la eșecul expediției mele în 
Grădina Hesperidelor, Chiron nu a mai permis nicio mi- 
siune. Annabeth era înnebunită să iasă în lume. L-a bă- 
tut la cap pe Chiron atât de mult, că până la urmă el i-a 
spus că ştia deja ce soartă o așteaptă. Primise o profeție 
de la Oracol. Nu i-a povestit totul, dar a spus că An- 
nabeth nu trebuia încă să plece într-o misiune. Trebuia 
să aștepte până când... cineva special venea în tabără. 

— Cineva special? 

— Nu-ţi bate capul cu asta, puștiule, a spus Luke. An- 
nabeth vrea să creadă că fiecare nou rezident care vine 
pe-aici e cel așteptat de ea. Acum, haide, e ora cinei. 

În secunda în care a spus asta, s-a auzit un corn în 
depărtare. Cumva, știam că vine din cochilia unei scoici 
de mare, chiar dacă nu mai auzisem vreuna. 

Luke a strigat: 

— Unsprezece, încolonarea! 


&æ 106 =& 


Hoţul fulgerului 


Toţi cei din cabană, cam douăzeci de oameni, s-au 
înşirat în curtea comună. Ne-am aliniat în ordinea ve- 
chimii, așa că, desigur, eu eram ultimul. Au început să 
apară rezidenţi din toate celelalte cabane, cu excepţia 
celor trei din capăt, care erau goale, și a cabanei opt, care 
arăta obișnuit în timpul zilei, dar începea acum să ca- 
pete o strălucire argintie, pe măsură ce apunea soarele. 

Am mărșăluit în sus pe deal, până la pavilionul cu 
sala de mese. De pe pajiște, satirii ni s-au alăturat. Na- 
iadele au ieșit din lacul pentru canotaj. Alte câteva fete 
au ieșit din pădure, și când spun „din pădure“, vreau să 
spun că direct din copaci. Am văzut o fată, de vreo nouă 
sau zece ani, cum se desprindea din trunchiul unui ar- 
ţar şi urca dealul țopăind. 

În total, erau poate o sută de rezidenţi, câteva zeci de 
satiri şi vreo douăsprezece nimfe ale pădurii şi naiade. 

La pavilion, torțele ardeau în jurul coloanelor de mar- 
mură. În mijloc, focul ardea într-un cuptor din bronz de 
mărimea unei căzi de baie. Fiecare cabană avea propria 
masă, acoperită cu feţe de masă albe tivite cu purpuriu. 
Patru dintre mese erau goale, dar cea a cabanei unspre- 
zece era supraaglomerată. A trebuit să mă înghesui pe 
marginea unei bănci, cu fundul pe jumătate în aer. 

L-am văzut pe Grover stând la masa doisprezece cu 
domnul D., câțiva satiri și doi băieței blonzi, grăsuți, 
care semănau perfect cu domnul D. Chiron stătea într-o 
parte, masa de picnic fiind prea mică pentru un centaur. 

Annabeth era la masa șase cu o grămadă de puști 
atletici, cu mină serioasă, toţi cu ochii gri şi părul blond 
ca mierea. 

Clarisse stătea în spatele meu la masa lui Ares. Se 
părea că depășise momentul incidentului cu apa, pentru 
că râdea și râgâia alături de prietenele ei. 

În cele din urmă, Chiron a lovit cu copita în podeaua 
de marmură a pavilionului și toată lumea a tăcut. A ri- 
dicat un pahar. 

— Pentru zei! 

Toată lumea a ridicat paharele. 

— Pentru zei! 

Nimfele pădurii au adus platouri cu mâncare: stru- 
guri, mere, căpşuni, brânză, pâine proaspătă și, da, 
grătare! Paharul meu era gol, dar Luke a spus: 

— Vorbește-i. Cere orice băutură doreşti — nealcooli- 
că, desigur. 

I-am spus: 

— Cola cu aromă de vișine. 

Paharul s-a umplut cu lichid acidulat de culoare ca- 
ramel. 

Mi-a venit o idee. 

— Cola albastră cu aromă de vişine. 

Băutura a prins o nuanță violentă de cobalt. 

Am sorbit precaut. Era perfect. 

Am toastat pentru mama. 

„Nu s-a dus“, mi-am spus. „Nu pentru totdeauna, în 
orice caz. E în Lumea Subpământeană. Iar dacă acest 
loc chiar există, atunci, într-o bună zi...“ 

— Poftim, Percy, a spus Luke, întinzându-mi un platou 
cu frigărui. 

Mi-am umplut farfuria și tocmai mă pregăteam să 
iau o mușcătură sănătoasă, când am observat că toată 
lumea s-a ridicat în picioare, ducându-și farfuriile spre 
focul din centrul pavilionului. M-am întrebat dacă se 
duc după desert sau așa ceva. 

— Haide, mi-a spus Luke. 

Apropiindu-mă, am văzut că toată lumea ia o parte 
din mâncarea din farfurie și o aruncă în foc: cele mai 

coapte căpşuni, cea mai suculentă felie de carne de vită, 
cele mai aromate chifle. 

Luke mi-a murmurat la ureche: 

— Ardem ofrande pentru zei. Le place aroma. 

— Glumești. 

Privirea lui m-a avertizat să nu iau asta în glumă, dar 
nu puteam să nu mă întreb de ce unei ființe nemuritoa- 
re și atotputernice i-ar plăcea mirosul de mâncare arsă. 

Luke s-a apropiat de foc, şi-a înclinat capul şi a arun- 
cat un ciorchine de struguri mari, roșii. 

— Hermes. 

Urmam eu. 

Mi-aș fi dorit să știu ce nume de zeu să spun. 

În cele din urmă, am rostit o rugăminte în gând: 
„Oricine ai fi, spune-mi! Te rog.“ 

Am aruncat în flăcări o felie mare de friptură. 

Când am inhalat fumul, nu m-am înecat. 

Nu mirosea deloc a mâncare arsă. Mirosea a ciocola- 
tă caldă și a negrese proaspăt coapte, a hamburgeri pe 
grătar și a flori sălbatice și a o sută de alte bunătăţi, care 
n-ar fi trebuit să meargă bine împreună, dar mergeau. 
Mai că-mi venea să cred că zeii ar putea trăi doar cu 
fumul acela. 

După ce s-au întors cu toţii la locurile lor și au terminat 
de mâncat, Chiron a bătut din nou din copită ca să ne 
atragă atenția. 

Domnul D. s-a ridicat oftând din greu. 

— Da, cred că e momentul să vă salut, neastâmpăra- 
ţilor. Ei bine, salut! Directorul responsabil cu activități- 
le, Chiron, spune că următoarea partidă de „Capturează 
steagul “ este vineri. Cabana cinci deţine în prezent laurii. 

Un cor de aclamații grosolane s-a ridicat de la masa 
lui Ares. 

— Mie personal, a continuat Domnul D., nu-mi pasă 
câtuşi de puţin, dar felicitări! De asemenea, trebuie să 
vă spun că de azi avem un nou rezident. Peter Johnson. 

Chiron a murmurat ceva. 

— Aăă, Percy Jackson, s-a corectat domnul D. Așa-i. 
Ura și așa mai departe. Acum, valea la focul vostru de 
tabără prăpădit! Daţi-i drumul! 

Toată lumea a aplaudat. Ne-am îndreptat spre amfi- 
teatru, unde cabana lui Apollo a dat tonul unei cântări. 
Am intonat cântece de tabără despre zei, am mâncat 
prăjituri și am glumit și, lucru ciudat, n-am observat ca 
cineva să se uite la mine. Mă simţeam ca acasă. 

Mai spre seară, când scânteile de la focul de tabără 
se ridicau pe cerul înstelat, cornul a sunat din nou și 
ne-am înapoiat la casele noastre. Nu-mi dădusem sea- 
ma cât eram de epuizat până când nu m-am prăbușit pe 
sacul de dormit împrumutat. 

Degetele mi s-au încleştat pe cornul Minotaurului. 
M-am gândit la mama, dar erau gânduri liniștitoare: 
zâmbetul ei, poveştile pe care mi le citea în pat când 
eram mic, felul în care-mi spunea „Noapte bună, somn 
ușor, șapte purici pe-un picior“. 

Când am închis ochii, am adormit instantaneu. 

Asta fusese prima mea zi în Tabăra Semizeilor. 

Ce bine era să fi știut cât de puţin aveam să mă bucur 
de noua mea casă! 

In care capturăm un steag 


AN o A e . A . w 
E următoarele câteva zile am intrat într-o rutină care 


se apropia de normalitate, dacă nu luăm în conside- 
rare faptul că luam lecții de la satiri, nimfe și de la un 
centaur. 

În fiecare dimineață studiam greaca veche cu Anna- 
beth și vorbeam despre zei şi zeițe la timpul prezent, 
ceea ce era puţin ciudat. Am descoperit că Annabeth 
avea dreptate în ceea ce privește dislexia mea: nu-mi 
era atât de greu să citesc în greaca veche. Cel puţin, nu 
mai greu decât în engleză. După vreo două dimineţi, mă 
descurcam cu câteva rânduri din Homer fără mare bă- 
taie de cap. 

În restul zilei, alternam mai multe activităţi în aer 
liber, căutând ceva la care să mă pricep. Chiron încer- 
case să mă înveţe să trag cu arcul, dar mi-am dat seama 
destul de repede că tirul nu era de mine. Nu s-a plâns, 
nici atunci când a trebuit să-şi scoată din coadă o săgea- 
tă rătăcită. 

La alergări, același lucru. Instructoarele, nimfele pă- 
durii, m-au depășit cu mult. Mi-au spus să nu-mi fac 
griji. Ele aveau secole de practică, fugind din calea zeilor 
îndrăgostiţi. Totuşi era puţin umilitor să fii mai lent decât 
un copac. 

Iar la lupte? Nici pomeneală. De fiecare dată când 
ajungeam pe saltea, Clarisse mătura cu mine pe jos. 

— Și asta încă nu-i nimic, fraiere, îmi murmura ea la 
ureche. 

Singurul lucru la care chiar excelam era canotajul, 
iar ăsta nu era genul de însușire eroică pe care lumea se 
aștepta s-o vadă la puștiul care l-a învins pe Minotaur. 

Știam că rezidenții seniori și consilierii sunt cu ochii 
pe mine, încercând să afle cine e tatăl meu, dar nu le 
era ușor. Nu eram la fel de puternic precum copiii lui 
Ares sau la fel de bun la tir cu arcul precum copiii lui 
Apollo. Nu aveam priceperea lui Hefaistos! în prelucra- 
rea metalelor sau - ferească zeii! — talentul lui Dionysos 
cu viţa-de-vie. Luke îmi spusese că tatăl meu ar putea 
fi Hermes, care era bun la toate şi la nimic. Dar aveam 
senzația că doar încearcă să mă facă să mă simt mai 
bine. Nici el nu ştia de unde să mă ia. 

Cu toate astea, îmi plăcea tabăra. Mă obișnuisem cu 
ceața matinală de pe plajă, cu aroma câmpurilor de căp- 
șuni înfierbântate după-amiaza, chiar și cu zgomotele 
ciudate făcute noaptea în pădure de monștri. Cinam în 
cabana unsprezece, aruncam o parte din mâncare în 
foc și încercam să simt o legătură cu adevăratul meu 
tată. Nu se întâmpla nimic. Doar senzaţia aceea caldă 
pe care o avusesem întotdeauna, care semăna cu aminti- 
rea zâmbetului său. Am încercat să nu mă gândesc prea 
mult la mama, dar mă întrebam încontinuu: dacă zeii 
și monștrii erau reali, dacă toate aceste lucruri magice 
erau posibile, cu siguranţă exista o cale s-o salvez, s-o 
aduc înapoi... 

Am început să înţeleg amărăciunea lui Luke și felul 
în care părea să nu-și sufere tatăl, pe Hermes. Bun, poate 


! Fiu al lui Zeus, zeu al focului, al metalelor și al metalurgiei, 
al fierarilor, sculptorilor și artizanilor. 

că zeii aveau lucruri mai importante de făcut. Dar nu 
puteau să sune și ei din când în când, sau să tune sau 
așa ceva? Dionysos putea face să apară cola dietetică de 
nicăieri. De ce n-ar putea tatăl meu, oricine ar fi, să facă 
să apară un telefon? 


Joi după-amiază, la trei zile după venirea mea în Ta- 
băra Semizeilor, am luat prima lecţie de scrimă. Toţi rezi- 
denţii din cabana unsprezece s-au adunat în marea arenă 
circulară, unde Luke urma să ne instruiască. 

Am început cu mișcările de bază de împungere și tă- 
iere, folosind niște manechine umplute cu paie purtând 
armuri grecești. Cred că m-am descurcat. Cel puţin, am 
înțeles ce trebuie să fac, iar reflexele mele erau bune. 

Problema era că n-am găsit o sabie care să mi se po- 
trivească. Erau fie prea grele, fie prea ușoare, fie prea 
lungi. Luke a încercat din răsputeri să mă ajute, dar a 
recunoscut că niciuna dintre săbiile de antrenament nu 
mi se potrivea. 

Am trecut la duel. Luke a anunţat că va fi partenerul 
meu, pentru că eram începător. 

— Baftă! mi-a urat unul dintre rezidenţi. Luke e cel 
mai bun spadasin din ultimii trei sute de ani. 

— Poate mă va menaja, i-am răspuns. 

Rezidentul a râs zgomotos. 

Luke nu m-a menajat când mi-a arătat atacul, pa- 
rarea și folosirea scutului. Cu fiecare lovitură eram tot 
mai plin de vânătăi. 

— Ține garda sus, Percy, îmi spunea, apoi mă pocnea 
peste coaste cu latul lamei. Nu, nu așa sus! Jap’ Fanda- 
re! Jap! Acum, înapoi! Jap! 

Când a hotărât să luăm o pauză, eram leoarcă de 
sudoare. Toată lumea s-a îngrămădit la frigiderul cu 

răcoritoare. Luke și-a turnat apă rece în cap și, pentru 
că părea o idee bună, am făcut la fel. 

Instantaneu, m-am simţit mai bine. Forţa mi-a reve- 
nit în braţe. Sabia nu mai părea atât de nepotrivită. 

— În regulă, toată lumea în cerc! a ordonat Luke. 
Dacă Percy n-are nimic împotrivă, vreau să vă fac o 
mică demonstraţie. 

„Super“, m-am gândit. „Hai să vedeţi cu toţii cum o 
încasează Percy.“ 

Fiii lui Hermes s-au apropiat. Abia își ascundeau 
zâmbetele. M-am gândit că fuseseră și ei în locul meu și 
de-abia așteptau să vadă cum mă folosea Luke ca pe un 
sac de box. Le-a spus tuturor că urma să prezinte o teh- 
nică de dezarmare: cum să răsucești sabia adversarului 
cu latul propriei săbii, astfel încât acesta să fie nevoit să 
arunce arma. 

— E dificilă, a subliniat el. A fost folosită împotri- 
va mea. Să nu râdeţi de Percy. Majoritatea spadasinilor 
trebuie să lucreze ani buni pentru a stăpâni această teh- 
nică. 

A demonstrat mișcarea pe mine, cu încetinitorul. 
După cum era de așteptat, sabia mi-a sărit cu zgomot 
din mână. 

— Acum, în timp real, a spus el, după ce mi-am recu- 
perat arma. Luptăm până când unul dintre noi e dezar- 
mat. Gata, Percy? 

Am dat din cap, iar Luke a atacat. Am reușit cumva 
să-l împiedic să-mi lovească apărătoarea sabiei. Simţuri- 
le mi s-au ascuţit. Îi anticipam atacurile. Contracaram. 
Am făcut un pas înainte și am încercat și eu o împunsă- 
tură. Luke a deviat-o cu ușurință, dar am văzut o schim- 
bare pe faţa lui. Ochii i s-au îngustat și a început să mă 
preseze cu mai multă forță. 

Sabia a devenit grea. Nu era bine echilibrată. Am ști- 
ut că e doar o chestiune de secunde înainte ca Luke să 
mă învingă, așa că mi-am zis: „Ce-o fi o fi!“ 

Am încercat manevra de dezarmare. 

Lama mea a lovit baza sabiei lui Luke şi am răsucit-o, 
punându-mi toată greutatea într-o lovitură descendentă. 

Cling! 

Sabia lui Luke a zăngănit pe pietre. Vârful sabiei mele 
se afla la un centimetru de pieptul lui lipsit de apărare. 

Ceilalţi rezidenţi au amuţit. 

Mi-am lăsat sabia în jos. 

— Hm, îmi pare rău. 

Pentru un moment, Luke a fost prea uimit să vor- 
bească. 

— Îţi pare rău? Faţa lui s-a lăţit într-un rânjet. Pen- 
tru numele zeilor, Percy, de ce-ţi pare rău? Arată-mi încă 
o dată! 

Nu voiam. Scurta explozie de energie maniacală dis- 
păruse complet. Dar Luke a insistat. 

De data asta, n-a existat luptă. În momentul în care 
ni s-au încrucișat săbiile, Luke mi-a lovit apărătoarea și 
arma a zburat, alunecând pe podea. 

După o lungă pauză, cineva din public a spus: 

— Norocul începătorului? 

Luke și-a șters sudoarea de pe frunte. M-a cântărit 
din ochi cu interes. 

— Poate, a spus el. Dar mă întreb ce ar putea face 
Percy cu o sabie potrivită... 


Vineri după-amiaza, stăteam cu Grover lângă lac, 
odihnindu-mă după ce fusesem aproape ucis la peretele 
de cățărare. Grover s-a repezit în vârf ca o capră de 
munte, dar pe mine era cât pe-aci să mă termine lava. 

Aveam găuri fumegânde în cămașă. Părul de pe ante- 
braţe mi se pârlise. 

Ne-am așezat pe dig, privind la naiadele care împle- 
teau coșuri sub apă, până când mi-am făcut curaj să-l în- 
treb pe Grover cum decursese conversaţia cu domnul D. 

Faţa lui a căpătat o paloare bolnăvicioasă. 

— Bine, a spus el. Splendid. 

— Deci cariera ta e încă pe drumul cel bun? 

Mi-a aruncat o privire neliniștită. 

— Chiron ţi-a spus că vreau un permis de căutător? 

— Păi... nu tocmai. 

N-aveam nici cea mai vagă idee despre ce e acela un 
permis de căutător, dar nu părea momentul potrivit să 
întreb. 

— Mi-a spus doar că aveai planuri mari, înţelegi... 
ȘI că aveai nevoie de aprobare ca să duci la îndeplinire 
sarcina de supraveghetor. Ai obținut-o? 

Grover a privit în jos, spre naiade. 

— Domnul D. a suspendat judecata. A spus că, în ceea 
ce te privește, nici n-am eșuat, nici n-am avut succes, 
așa că destinele noastre sunt încă legate. Dacă ai obține 
o misiune, iar eu te-aș însoţi ca să te protejez și amândoi 
ne-am întoarce vii, atunci poate că ar considera sarcina 
îndeplinită. 

M-am mai înviorat. 

— Ei bine, nu-i tocmai rău, nu-i aşa? 

— Me-he-he! M-ar fi putut transfera la fel de bine 
la curățatul grajdurilor. Șansele să obţii o misiune... și 
chiar dacă ai obține-o, de ce-ai vrea să mă iei și pe mine? 

— Bineînţeles c-aș vrea să te iau și pe tine! 

Grover a privit încruntat în apă. 

— Împletitul de coșuri... Trebuie să fie plăcut să ai o 
deprindere utilă. 

Am încercat să-l asigur că are o mulțime de talente, 
dar asta l-a făcut să pară și mai nefericit. Am vorbit des- 
pre canotaj și despre mânuirea sabiei o vreme, apoi am 
dezbătut punctele tari și slabe ale diferiților zei. În cele 
din urmă, l-am întrebat despre cele patru cabane goale. 

— Numărul opt, cea de argint, aparține zeiței Arte- 
mist, a spus el. A jurat să rămână fecioară pentru tot- 
deauna. Deci, în mod sigur, nu există copii. Cabana e, 
mă-nţelegi, onorifică. Dacă n-ar avea una, s-ar înfuria. 

— Da, bine. Dar celelalte trei, cele din capăt? Sunt ale 
Celor Trei? 

Grover a devenit încordat. Ne apropiam de un su- 
biect sensibil. 

— Nu. Una dintre ele, numărul doi, e a Herei, a spus 
el. E tot cu titlu onorific. E zeița căsătoriei, aşa că bine- 
înţeles că nu își face de cap cu muritorii. Asta e treaba 
soțului ei. Când spunem „Cei Trei“, ne referim la cei trei 
frați puternici, fiii lui Cronos. 

— Zeus, Poseidon, Hades. 

— Exact. Ai înțeles. După marea bătălie cu Titanii, ei 
au preluat lumea de la tatăl lor și au tras la sorți pentru 
a decide cine ce primeşte. 

— Zeus a primit cerul, mi-am amintit. Poseidon ma- 
rea, Hades, Lumea Subpământeană. 

— Aha. 

— Dar Hades nu are o cabană aici. 

— Nu are nici tron în Olimp. Tot ce are e în Lumea 
Subpământeană. Dacă ar avea o cabană aici... Grover s-a 
cutremurat. Ei bine, n-ar fi ceva plăcut. S-o lăsăm așa. 

— Dar Zeus și Poseidon — amândoi au avut milioane 
de copii în mituri. De ce cabanele lor sunt goale? 


1 Zeița vânătorii, a virginităţii, a nașterii, a lunii și animalelor. 

Grover s-a mutat stânjenit de pe o copită pe alta. 

— Acum vreo șaizeci de ani, după cel de-al Doilea 
Război Mondial, Cei Trei au fost de acord să nu mai dea 
naștere şi altor eroi. Copiii lor erau pur și simplu prea 
puternici. Ei influențau fără măsură cursul evenimen- 
telor umane, provocând adevărate măceluri. Înţelegi tu, 
cel de-al Doilea Război Mondial a fost, practic, o luptă 
între fiii lui Zeus şi Poseidon, pe de o parte, și fiii lui Ha- 
des, pe de altă parte. Câștigătorii, Zeus și Poseidon, l-au 
făcut pe Hades să jure, laolaltă cu ei: gata cu aventurile 
cu femei muritoare! Au jurat cu toţii pe râul Styx. 

S-a auzit un tunet. 

l-am spus: 

— Ăsta e cel mai serios jurământ pe care-l poţi face. 

Grover a dat din cap. 

— ȘI fraţii s-au ţinut de cuvânt — n-au mai avut copii? 

Faţa lui Grover s-a întunecat. 

— Acum șaptesprezece ani, Zeus a călcat strâmb. 
A fost vorba de o starletă TV cu o coafură înfoiată, de 
anii '80 — pur și simplu nu s-a putut abţine. Când s-a 
născut copilul lor, o fetiță pe nume Thalia... ei bine, Sty- 
xul nu glumește cu promisiunile. Zeus a scăpat ușor, 
pentru că e nemuritor, dar o soartă îngrozitoare s-a abă- 
tut asupra fiicei lui. 

— Dar nu-i corect! N-a fost vina fetei. 

Grover a ezitat. 

— Percy, copiii Celor Trei au puteri mai mari decât 
alți semizei. Au o aură puternică, un parfum care atrage 
monștri. Când Hades a aflat de fetiță, n-a fost prea fericit că 
Zeus şi-a încălcat jurământul. Hades i-a lăsat pe mon- 
ștrii cei mai sadici din Tartar s-o chinuie pe Thalia. Un 
satir a fost trimis să-i fie supraveghetor când a împlinit 
doisprezece ani, dar n-a putut face nimic. A încercat s-o 

escorteze aici împreună cu alți doi semizei cu care ea se 
împrietenise. Aproape că au reușit. Au ajuns până pe 
coama dealului. 

A arătat dincolo de vale, spre pinul unde luptasem cu 
Minotaurul. 

— 'Toate cele trei Binevoitoare îi urmăreau, împreu- 
nă cu o haită de câini infernali. Erau pe punctul de-a 
fi ajunși din urmă, când Thalia i-a spus satirului ei să-i 
ducă pe ceilalți semizei la adăpost în timp ce ea îi ţine 
în loc pe monștri. Era rănită și obosită și nu dorea să 
trăiască tot restul vieţii ca un animal vânat. Satirul n-a 
vrut s-o lase, dar n-a putut s-o răzgândească și a trebuit 
să-l protejeze pe ceilalți. Așa că Thalia a dus bătălia fina- 
lă singură, pe coama acelui deal. Înainte ca ea să moară, 
lui Zeus i s-a făcut milă de ea. A transformat-o în pinul 
acela. Spiritul ei încă protejează granițele văii. De aceea 
dealul e numit Dealul Semizeilor. 

Am privit pinul din depărtare. 

Povestea m-a făcut să mă simt gol pe dinăuntru și 
vinovat. O fată de vârsta mea se sacrificase ca să-și sal- 
veze prietenii. Înfruntase o întreagă armată de monștri. 
Prin comparaţie, victoria mea asupra Minotaurului nu 
părea ceva deosebit. Mă întrebam: dacă aș fi acţionat 
altfel, aș fi putut-o salva pe mama? 

— Grover, am spus, au existat într-adevăr eroi care 
au plecat în misiuni în Lumea Subpământeană? 

— Câţiva, a spus el. Orfeu. Hercule. Houdini. 

— Şi au adus vreodată pe cineva dintre morţi? 

— Nu. Niciodată. Orfeu a fost pe-aproape... Percy, 
doar nu te gândești serios... 

— Nu, am minţit. Întrebam și eu... Deci un satir tre- 
buie să supravegheze întotdeauna un semizeu? 

Grover m-a studiat cu precauţie. Nu l-am convins că 
renunțasem cu adevărat la ideea cu Lumea Subpămân- 
teană. 

— Nu întotdeauna. Mergem sub acoperire la o mulți- 
me de școli. Încercăm să-i simţim pe semizeii care au ap- 
titudini de mari eroi. Dacă găsim unul cu o aură foarte 
puternică, cum ar fi un copil al Celor Trei, îl alertăm pe 
Chiron. El încearcă să stea cu ochii pe ei, deoarece pot 
provoca probleme foarte mari. 

— ȘI aşa m-ai găsit pe mine. Chiron mi-a spus că tu 
credeai că aș putea avea ceva special. 

Grover a părut încolțit. 

— Eu n-am... Ah, ascultă, nu gândi așa! Dacă ai fi — știi 
tu —, nu ţi s-ar permite niciodată să pleci într-o misiune, 
iar eu nu mi-aş obține permisul. Probabil ești un fiu de-al 
lui Hermes. Sau poate chiar al unui zeu minor, cum e 
Nemesis, zeița răzbunării. Nu-ţi face griji, bine? 

Aveam impresia că mai degrabă se linişteşte pe sine 
decât pe mine. 


În seara aceea, după cină, a fost mai multă agitaţie 
decât de obicei. 

În sfârșit, era timpul pentru „Capturează steagul“. 

După ce-au fost duse farfuriile, a sunat cornul și am 
rămas la mesele noastre. 

Rezidenţii strigau și aclamau în timp ce Annabeth și 
doi dintre fraţii ei au intrat în fugă în pavilion aducând 
o flamură de mătase. Avea cam trei metri lungime, era 
de un gri scânteietor și avea desenată pe el o bufniță 
deasupra unui măslin. Din partea opusă a pavilionului, 
Clarisse și prietenele ei au venit cu o altă flamură, de 
dimensiuni identice, dar de un roșu țipător, având picta- 
te o suliță însângerată și un cap de mistreț. 

M-am întors către Luke și am strigat pentru a aco- 
peri zgomotul: 

— Acelea sunt steagurile? 

— Da. 

— Ares şi Atena conduc întotdeauna echipele? 

— Nu întotdeauna, a spus el. Dar de multe ori. 

— Deci dacă o altă cabană capturează steagul, ce face, 
îl pictează din nou? 

A rânjit. 

— Vei vedea. În primul rând trebuie să-l dobândim. 

— Noi de partea cui suntem? 

Mi-a aruncat o privire vicleană, de parcă ar fi știut 
ceva ce eu nu știam. Cicatricea de pe chip îl făcea să pară 
aproape răutăcios în lumina făcliilor. 

— Am făcut o alianţă temporară cu Atena. În seara 
asta, trebuie să luăm steagul de la Ares. Și tu vei da o 
mână de ajutor. 

Au fost anunţate echipele. Atena făcuse o alianță cu 
Apollo și Hermes, cele mai mari cabane. Se pare că fuse- 
seră negociate privilegii — orele de duș, schemele pentru 
diverse sarcini, cele mai bune perioade pentru activități — 
pentru a obține sprijin. 

Ares se aliase cu toți ceilalți: Dionysos, Demetra, 
Afrodita și Hefaistos. Din ce văzusem, copiii lui Dionysos 
erau niște buni sportivi, dar nu erau decât doi. Copiii 
Demetrei aveau avantajul abilităților legate de natură 
și de tot ce se petrece în aer liber, dar nu erau foarte 
agresivi. Fiii și fiicele Afroditei nu prea mă îngrijorau. 
În general, evitau orice activitate şi își priveau chipurile 
reflectate în lac, își aranjau părul și bârfeau. Copiii lui 
Hefaistos nu erau frumoși și erau doar patru, dar erau 
mari şi voinici de la lucrul neîncetat în fierărie. Ei ar 
fi putut reprezenta o problemă. Mai rămânea, desigur, 

cabana lui Ares: cei mai mari, mai urâţi și mai răi dol- 
sprezece puști din Long Island sau de oriunde altundeva 
din lume. 

Chiron a bătut cu copita în marmură. 

— Eroi! a strigat el. Știţi regulile. Pârâul este linia 
de graniță. Aveţi întreaga pădure la dispoziţie. Toate 
elementele magice sunt permise. Flamura trebuie să fie 
vizibilă și să nu aibă mai mult de doi paznici. Prizonierii 
pot fi dezarmaţi, dar nu e permis să fie legaţi sau să li 
se pună căluș. Este interzisă uciderea sau mutilarea. Eu 
voi sluji drept arbitru și medic pe câmpul de luptă. La 
arme! 

Și-a desfăcut braţele și mesele s-au acoperit brusc cu 
echipamente: căști, săbii de bronz, sulițe, scuturi din 
piele de bou îmbrăcate în metal. 

— Stai așa, am spus. Chiar trebuie să folosim astea? 

Luke m-a privit ca pe un nebun. 

— Doar dacă nu vrei să fii spintecat de prietenii tăi 
din cabana cinci. Poftim - Chiron s-a gândit că astea ţi 
s-ar potrivi. Vei fi în patrula de frontieră. 

Scutul meu avea dimensiunea unei panou de baschet, 
cu un caduceul mare în mijloc. Cântărea aproximativ 
un milion de kile. L-aș fi putut folosi liniștit ca snow- 
board, dar speram că nimeni nu se așteaptă cu adevărat 
să alerg repede. Casca mea, la fel ca toate căștile din 
tabăra Atenei, avea în vârf un panaș albastru, din păr 
de cal. Ares şi aliaţii lor aveau panașuri roșii. 

Annabeth a strigat: 

— Echipa albastră, înainte! 


1 Sceptrul lui Hermes, reprezentat printr-un baston cu două 
aripioare în vârf, înconjurat de doi şerpi; simbolizează pacea și 
comerțul. 

Am urlat și ne-am agitat săbiile și am urmat-o pe căra- 
rea ce ducea în partea sudică a pădurii. Echipa roșie ne-a 
strigat cuvinte batjocoritoare, îndreptându-se spre nord. 

Am reușit s-o ajung din urmă pe Annabeth fără să 
mă împiedic în echipament. 

— Hei! 

Ea a continuat să mărșăluiască. 

— Deci care-i planul? am întrebat. Ai ceva obiecte ma- 
gice pe care să le împrumut? 

Mâna i s-a îndreptat spre buzunar, de parcă i-ar fi fost 
teamă să nu-i fi furat ceva. 

— Ai grijă la sulița Clarissei, a spus ea. N-ai vrea să 
te nimerească. În rest, nu-ţi face griji. Vom lua flamura 
de la Ares. Ţi-a încredințat Luke o misiune? 

— Patrula de frontieră, ce-o fi însemnând și asta. 

— E ușor. Stai în zona pârâului, nu-i lăsa pe roșii să 
intre. Lasă restul în seama mea. Atena are întotdeauna 
un plan. 

A avansat, lăsându-mă în urmă. 

— Bine, am murmurat. Mă bucur că m-ai vrut în 
echipa ta. 

Era o noapte caldă, lipicioasă. Pădurea era întune- 
coasă, cu licurici care apăreau și dispăreau. Annabeth 
mi-a zis să stau lângă un pârâu care clipocea peste 
pietre, apoi ea și restul echipei s-au împrăștiat printre 
copaci. 

Stând acolo singur, cu o cască uriașă cu panaș albas- 
tru şi un scut imens, m-am simțit ca un idiot. Sabia de 
bronz, ca toate săbiile pe care le încercasem deja, părea 
total nepotrivită. Mânerul îmbrăcat în piele îmi trăgea 
mâna în jos, ca o bilă de bowling. 

„N-are cum să mă atace cineva pe bune, nu-i așa? 
Adică, în Olimp trebuie să existe niște clauze legate de 
siguranţă, nu?“ 

În depărtare, a răsunat cornul. Din pădure s-au auzit 
ţipete şi strigăte, zăngănit de metal — copiii luptau. Un 
aliat de-al lui Apollo purtând panaș albastru a trecut pe 
lângă mine ca o căprioară, a sărit prin pârâu și a dispă- 
rut pe teritoriul inamic. 

„Super“, m-am gândit eu. „O să pierd toată distrac- 
ţia, ca de obicei.“ 

Apoi am auzit un sunet care m-a făcut să mă înfior, 
un mârâit slab, ca de câine, undeva în apropiere. 

Mi-am ridicat instinctiv scutul; aveam senzația că 
sunt urmărit. 

Apoi, mârâitul a încetat. Am simţit că acel ceva se 
retrage. 

De cealaltă parte a pârâului, lăstărișul a explodat. 
Cinci luptători de-ai lui Ares au apărut din beznă stri- 
gând și ţipând. 

— Prindeţi-l pe ticălos! a țipat Clarisse. 

Ochii ei porcini, urâţi, străluceau prin fantele coifu- 
lui. Agita o suliță lungă de un metru și jumătate, cu vâr- 
ful metalic ascuţit pâlpâind în lumina roșie. Fraţii ei 
erau echipați doar cu săbii standard de bronz - nu că 
asta m-ar fi făcut să mă simt mai bine. 

Au atacat peste pârâu. N-aveam niciun ajutor. Pu- 
team fugi. Sau puteam lupta ca să mă apăr împotriva a 
jumătate dintre ocupanţii cabanei Ares. 

Am reușit să evit lovitura primului puști, dar tipii ăș- 
tia nu erau la fel de proști ca Minotaurul. M-au înconju- 
rat, iar Clarisse a aruncat sulița spre mine. Scutul meu 
i-a deviat vârful, dar am simțit o furnicătură dureroasă 
în tot corpul. Mi s-a ridicat părul pe mine. Braţul cu scu- 
tul îmi era amorțţit, iar aerul ardea. 

Electricitate. Nenorocita ei de suliță era electrică. Am 
dat înapoi. 

Un alt puşti de-al lui Ares m-a pocnit în piept cu latul 
sabiei și am căzut. 

M-ar fi putut face una cu pământul, dar erau prea 
ocupați să râdă. 

— Tunde-l, a spus Clarisse. Prinde-l de păr. 

Am reușit să mă ridic. Am ridicat sabia, dar Clarisse 
mi-a zburat-o din mână cu sulița, de-au sărit scântei. 
Acum ambele braţe îmi erau amorțite. 

— O, uau! a exclamat Clarisse. Mi-e frică de tipul ăsta. 
Foarte frică. 

— Steagul e în direcţia aia, i-am spus. 

Am vrut să par furios, dar mă tem că nu mi-a ieșit 
prea bine. 

— Aha, a spus cineva din cabana ei. Dar, vezi tu, 
nouă nu ne pasă de steag. Nouă de pasă de tipul care 
ne-a făcut să părem niște proști. 

— N-aveaţi nevoie de ajutorul meu, le-am spus. 

Probabil că n-a fost cel mai inteligent lucru pe care-l 
puteam spune. 

Doi dintre ei au venit la mine. M-am retras spre 
pârâu, încercând să ridic scutul, dar Clarisse era prea 
rapidă. Suliţa ei m-a lovit chiar între coaste. Dacă n-aş 
fi purtat o platoșă, aș fi fost făcut bucăţi. Așa, vârful 
electric a făcut doar să-mi clănțănească dinții din gură. 
Unul dintre coechipierii ei m-a lovit cu sabia peste braț, 
lăsând o tăietură frumoasă. 

Vederea sângelui m-a făcut să amețesc — îmi era cald 
ȘI frig în același timp. 

— Fără mutilări, am reuşit să spun. 

— Ups! a spus tipul. Cred că mi-am pierdut dreptul 
la desert. 

M-a împins în pârâu, unde am aterizat împroşcând 
în toate părțile. Au râs cu toții. M-am gândit că de în- 
dată ce vor termina cu distracţia, voi muri. Dar apoi s-a 

întâmplat ceva. Apa a părut să-mi trezească simțurile, 
de parcă tocmai aș fi mâncat o pungă de jeleuri cu cafea 
de-ale mamei. 

Clarisse și colegii ei de cabană au venit în pârâu după 
mine, dar m-am ridicat ca să-i întâmpin. Ştiam ce am de 
făcut. L-am lovit pe primul tip în cap cu latul sabiei și 
i-am zburat coiful. L-am lovit atât de tare, că i-am văzut 
ochii jucându-i în cap în timp ce se prăbușea în apă. 

Urâţenia Numărul Doi și Urâțenia Numărul Trei au 
venit spre mine. Pe unul l-am pocnit în față cu scutul 
și m-am folosit de sabie ca să retez panașul din păr de 
cal al celuilalt. Amândoi au dat înapoi rapid. Urâţenia 
Numărul Patru n-a părut prea nerăbdătoare să atace, 
dar Clarisse nu s-a lăsat, iar vârful suliței ei trosnea de 
energie. De îndată ce a aruncat, i-am prins sulița între 
marginea scutului şi sabie și am rupt-o ca pe-o surcică. 

— Ah! a ţipat ea. Idiotule! Vierme cu respiraţie de 
cadavru! 

Probabil ar fi vorbit și mai urât, dar am lovit-o între 
ochi cu mânerul sabiei și am împins-o, făcând-o să iasă 
din pârâu cu spatele, poticnindu-se. 

Apoi am auzit strigăte, ţipete entuziasmate, și l-am vă- 
zut pe Luke gonind spre graniţă cu flamura echipei roșii 
ridicată sus. Era flancat de doi tipi de-ai lui Hermes care-i 
acopereau retragerea și câțiva Apollo în spate, care lup- 
tau cu fiii lui Hefaistos. Cei din cabana Ares s-au ridicat, 
iar Clarisse a mormăit un blestem năuc. 

— Un şiretlic! a strigat ea. A fost un șirethc. 

S-au repezit după Luke, dar era prea târziu. Toată 
lumea s-a adunat la pârâu în timp ce Luke intra pe te- 
ritoriul coechipierilor săi. Tabăra noastră a izbucnit în 
urale. Flamura roșie a pâlpâit și a devenit argintie. Mis- 
treţul și sulița au fost înlocuite de un caduceu imens, 

simbolul cabanei unsprezece. Cei din echipa albastră 
l-au ridicat pe Luke și l-au purtat pe umeri. Chiron a 
venit galopând din pădure și a suflat în corn. 

Jocul se terminase. Câștigaserăm. 

Eram gata să mă alătur sărbătorii, când s-a auzit vo- 
cea lui Annabeth, chiar de lângă mine, din pârâu: 

— Nu-i rău, eroule. 

M-am uitat într-acolo, dar n-am văzut-o. 

— Unde naiba ai învăţat să lupți așa? a întrebat ea. 

Aerul a pâlpâit și ea s-a materializat, ținând în mână 
o șapcă de baseball cu Yankees, de parcă tocmai și-ar fi 
dat-o jos de pe cap. 

Simţeam cum mă înfurii. Nici măcar nu m-a mirat 
faptul că fusese invizibilă. 

— Al pus totul la cale, am spus. M-ai pus aici pentru 
că știai că Clarisse va veni după mine, iar pe Luke l-ai 
trimis pe flanc. Ai plănuit totul. 

Annabeth a ridicat din umeri. 

— Ţi-am spus doar. Atena are întotdeauna, dar întot- 
deauna, un plan. 

— Un plan ca eu să fiu nimicit. 

— Am venit cât de repede am putut. Mă pregăteam 
să intervin, dar... N-ai avut nevoie de ajutor, a adăugat 
ea ridicând din umeri. 

Apoi mi-a observat brațul rănit. 

— Cum ai reușit să faci asta? 

— E o tăietură de sabie, am spus. Tu cam cum crezi? 

— Nu. A fost o tăietură de sabie. Uită-te la ea. 

Sângele dispăruse. Acolo unde fusese tăietura cea 
mare, era o zgârietură lungă şi albă, și chiar și asta pă- 
lea. În timp ce o priveam, s-a transformat într-o cicatri- 
ce mică și a dispărut. 

— Nu... nu înțeleg, am spus. 

Annabeth gândea intens. Aproape că vedeam rotițele 
învârtindu-i-se în cap. S-a uitat la picioarele mele, apoi 
la sulița ruptă a Clarissei și a spus: 

— leşi din apă, Percy. 

— Poftim? 

— Fă ce ţi-am zis. 

Am ieșit din pârâu și m-am simţit imediat epuizat. 
Braţele au început să-mi amorțească din nou. Infuzia de 
adrenalină m-a părăsit. Era gata să cad, dar Annabeth 
m-a susținut. 

— O, pe râul Styx! a blestemat ea. Nu e bine. N-aş fi 
vrut... Am presupus că e Zeus... 

Înainte s-o întreb ce voia să spună, am auzit iar mâ- 
râitul canin, dar mult mai aproape ca înainte. Un urlet 
a sfâșiat pădurea. 

Ovaţiile rezidenţilor au încetat instantaneu. Chiron 
a strigat ceva în greaca veche, ceva ce, aveam să-mi dau 
seama doar mai târziu, am înțeles perfect: 

— Fiți gata! Arcul meu! 

Annabeth și-a scos sabia. 

Sus, pe stâncile de deasupra noastră, era un câine ne- 
gru cât un rinocer, cu ochi roșii, însângerați, și colți ca 
niște pumnale. 

Se uita fix la mine. 

Nimeni nu s-a mișcat, cu excepţia lui Annabeth, care 
a strigat: 

— Percy, fugi! 

Ea a încercat să se pună în fața mea, dar câinele era 
prea rapid. A sărit peste ea — o enormă umbră cu dinţi — 
ȘI în momentul în care m-a lovit, în timp ce mă împleti- 
ceam înapoi și îi simţeam ghearele ascuţite trecând prin 
armură, s-au auzit niște zbârnâituri, ca și cum patruzeci 
de coli de hârtie ar fi fost rupte pe rând, una după alta. 

În gâtul câinelui a apărut un mănunchi de săgeți. Mon- 
strul a căzut mort la picioarele mele. 

Printr-un miracol, eram încă în viață. Nu voiam să 
mă uit sub rămășițele armurii zdrențuite. Pieptul îmi 
era cald şi umed și știam că am tăieturi grave. Încă o 
clipă și monstrul m-ar fi făcut pastramă. 

Chiron a galopat până la noi, cu un arc în mână, ală- 
turându-mi-se posomorât. 

— Di immortales! a spus Annabeth. Acesta e un câi- 
ne infernal din Câmpiile Pedepsei!. N-au voie... n-ar fi 
trebuit să... 

— Cineva l-a invocat, a spus Chiron. Cineva din inte- 
riorul taberei. 

Luke și-a făcut apariţia, dar flamura din mâna lui fu- 
sese dată uitării și momentul său de glorie se încheiase. 

Clarisse a strigat: 

— E vina lui Percy! Percy l-a invocat! 

— Linişte, copilă, i-a spus Chiron. 

Am privit corpul câinelui infernal topindu-se, scurgân- 
du-se în pământ, până a dispărut. 

— Eşti rănit, a spus Annabeth. Repede, Percy, intră 
în apă. 

— Sunt în regulă. 

— Nu, nu ești, a spus ea. Chiron, privește aici. 

Eram prea obosit ca să mă cert. Am pășit înapoi în 
pârâu și întreaga tabără s-a strâns în jurul meu. 

Instantaneu, m-am simţit mai bine. Am simţit cum 
mi se închid tăieturile de pe piept. Unii dintre rezidenţi 
au rămas fără grai. 

— Uite, eu... nu știu de ce, am spus, încercând să-mi 
cer scuze. Îmi pare rău... 


! Câmpiile Pedepsei sunt asociate Tartarului. 

Dar ei nu priveau cum mi se vindecă rănile. Se hol- 
bau la ceva de deasupra capului meu. 

— Percy, a spus Annabeth, arătând cu degetul. Ăăă... 

Până să apuc să mă uit, semnul se estompase deja, 
dar am apucat să văd holograma verde, luminoasă, care 
se rotea și strălucea. O suliță cu trei vârfuri: un trident. 

— Tatăl tău, a murmurat Annabeth. Nu-i bine deloc. 

— S-a decis, a anunţat Chiron. 

În jurul meu, rezidenții au început să îngenuncheze, 
chiar și cei din cabana Ares, deși nu păreau tocmai bu- 
curoși. 

— Tatăl meu? am întrebat, complet uluit. 

— Poseidon, a spus Chiron. Aducătorul Cutremure- 
lor, Aducătorul Furtunii, Părintele Cailor. Slavă ție, 
Perseu Jackson, fiul Zeului Mării. 


œ CAPITOLUL IX 6 


In care mi se încredințează o misiune 


Tn dimineața următoare, Chiron m-a transferat în ca- 
bana trei. 

Nu trebuia s-o împart cu nimeni. Aveam o grămadă 
de spațiu pentru toate lucrurile mele: cornul Minotauru- 
lui, un rând de haine de schimb și o gentuță cu produse 
de toaletă. Puteam sta la propria masă, îmi puteam alege 
singur activitățile, puteam „da stingerea“ când aveam 
chef și nu trebuia să ascult de nimeni. 

Si mă simțeam groaznic. 

Tocmai când începusem să am impresia că sunt ac- 
ceptat, să mă simt ca acasă în cabana unsprezece și să 
cred că aș putea fi un copil normal — sau cât se poate de 
normal pentru un semizeu —, fusesem izolat de parcă aș 
fi avut o boală rară. 

Nimeni nu pomenea de câinele infernal, dar aveam 
sentimentul că toți vorbesc despre el pe la spatele meu. 
Atacul speriase pe toată lumea. Acesta trimitea două 
mesaje: unu, că eram fiul Zeului Mării; și doi, că mon- 
ștrii nu se dădeau în lături de la nimic ca să mă omoare. 
Puteau invada chiar şi o tabără care fusese considerată 
sigură dintotdeauna. 

Ceilalţi rezidenţi mă evitau cât mai mult posibil. Cei 
din cabana unsprezece erau prea stresaţi să nu lupte cu 
mine la orele de scrimă după ce le făcusem celor din ca- 
bana Ares în pădure, așa că Luke a devenit unicul meu 

partener. Mă provoca mai mult ca oricând și nu se sfia 
să-mi provoace tăieturi. 

— Vei avea nevoie de toată pregătirea din lume, m-a 
asigurat el, în timp ce lucram cu săbii şi torţe în flăcări. 
Acum, hai să mai încercăm decapitarea viperei. Repe- 
tăm de încă cincizeci de ori. 

Annabeth încă îmi preda limba greacă dimineaţa, dar 
părea tulburată. De fiecare dată când îi spuneam ceva, 
se încrunta la mine, de parcă aș fi lovit-o între ochi. 

După lecţii, se îndepărta mormăind: 

— Misiune... Poseidon?... Nenorocitul... Trebuie să 
fac un plan de... 

Până și Clarisse păstra distanţa, chiar dacă privirile 
ei veninoase spuneau că m-ar fi ucis pentru că-i rupse- 
sem sulița magică. Mi-aș fi dorit să ţipe, să mă lovească 
sau ceva asemănător. Aș fi preferat să mă bat zilnic de- 
cât să fiu ignorat. 

Știam că cineva din tabără nu mă suferă, pentru că 
într-o noapte am intrat în cabană și am găsit un ziar 
din lumea muritorilor, aruncat pe hol, un exemplar din 
New York Daily News, deschis la pagina de știri locale. 
Mi-a luat aproape o oră să citesc articolul, pentru că, pe 
măsură ce furia mea creștea, cuvintele îmi jucau din ce 
în ce mai tare în faţa ochilor. 


UN BĂIAT ȘI MAMA SA DISPĂRUȚI 
DUPĂ UN CIUDAT ACCIDENT DE MAȘINĂ 


DE EILEEN SMYTHE 


Sally Jackson și fiul ei Percy n-au fost încă găsiţi, la o 
săptămână după misterioasa lor dispariţie. Mașina familiei, 
un Camaro din '78, ars aproape în totalitate, a fost desco- 
perită sâmbăta trecută pe un drum din nordul insulei Long 

Island, cu acoperișul smuls și axul din față rupt. Vehiculul 
a derapat și a alunecat câteva zeci de metri, iar apoi a ex- 
plodat. 

Mama și fiul se aflau într-o vacanţă de weekend la Mon- 
tauk, dar au plecat în grabă, în împrejurări misterioase. 
Mici pete de sânge au fost găsite în mașină și lângă locul 
accidentului, dar nu există alte urme ale familiei Jackson. 
Mai mulţi locuitori din zona rurală au declarat că n-au 
observat nimic neobișnuit în momentul producerii acci- 
dentului. 

Soţul doamnei Jackson, Gabe Ugliano, susţine că fiul 
său vitreg, Percy Jackson, este un copil-problemă care a 
fost exmatriculat din mai multe școli cu internat şi a avut 
tendinţe violente în trecut. 

Poliţiştii n-au declarat dacă Percy este suspectat în ca- 
zul dispariţiei mamei sale, dar n-au exclus ipoteza unei cri- 
me. lată, mai jos, câteva fotografii recente cu Sally Jackson 
și Percy. Poliţia le cere insistent tuturor celor care dețin 
informaţii să sune la următorul număr gratuit destinat 
combaterii infracţiunilor. 


Numărul de telefon fusese încercuit cu marker negru. 
Am mototolit ziarul și l-am aruncat, apoi m-am pră- 

buşit pe patul supraetajat din mijlocul cabanei goale. 
— Stingerea, mi-am spus, pe-un ton jalnic. 


În noaptea aceea am avut cel mai îngrozitor coşmar 
din viaţa mea. 

Alergam de-a lungul plajei, pe furtună. De data asta, 
în spate aveam un oraș. Nu era New Yorkul. Dispune- 
rea era diferită: clădirile se întindeau mai mult în late- 
ral, erau palmieri și dealuri joase în depărtare. 

La vreo sută de metri de apa oceanului, doi bărbaţi 
se luptau. Arătau ca niște luptători, plini de mușchi, cu 
bărbi și păr lung. Amândoi purtau tunici greceşti, una 

tivită cu albastru, cealaltă cu verde. Se încleștau, se lup- 
tau, se loveau și își trăgeau capete în față, și de fiecare 
dată când se atingeau fulgera, cerul se întuneca și vân- 
tul se înăsprea. 

Eu trebuia să-i opresc. Nu ştiam de ce. Dar cu cât fu- 
geam mai repede, cu atât mai tare îmi sufla vântul din 
față, până când am ajuns să fug pe loc, călcâiele mele 
săpând în nisip degeaba. 

Peste vuietul furtunii, l-am auzit pe cel îmbrăcat în 
albastru strigându-i celui îmbrăcat în verde: Dă-mu-l 
înapoi! Dă-mi-l înapoi! Ca doi copii de grădiniţă certân- 
du-se pentru o jucărie. 

Valurile erau tot mai mari și se loveau de plajă, îm- 
proșcându-mă cu sare. 

Am strigat: Opriţi-vă! Opriţi lupta! 

Pământul s-a cutremurat. De undeva, de sub pământ, 
s-au auzit râsete și o voce atât de gravă și malefică, încât 
mi-a îngheţat sângele în vine. 

Coboară, micule erou, a spus vocea. Coboară/ 

Nisipul s-a despicat sub mine, deschizându-se o fan- 
tă tocmai până în centrul pământului. Picioarele mi-au 
alunecat și m-a înghiţit bezna. 

M-am trezit, convins că sunt în cădere liberă. 

Eram încă în pat, în cabana trei. Corpul îmi spunea 
că e dimineaţă, dar afară era întuneric și tunetele se ros- 
togoleau peste dealuri. Se apropia o furtună. Ăsta nu 
era un vis. 

Am auzit o bătaie în ușă, ca o copită lovind în prag. 

— Intră. 

Grover a tropăit înăuntru, părând îngrijorat. 

— Domnul D. vrea să te vadă. 

— De ce? 

— Vrea să omoare... Adică, mai bine îl las pe el să-ți 
spună. 

Agitat, m-am îmbrăcat şi l-am urmat, convins că sunt 
într-o mare încurcătură. 

De zile întregi aşteptam să fiu convocat la Casa cea 
Mare. Acum, că fusesem declarat fiu al lui Poseidon, 
unul dintre Cei Trei care n-ar fi trebuit să aibă copii, 
mă gândisem că era un delict chiar și faptul că eram 
în viaţă. Ceilalţi zei discutaseră, probabil, cea mai bună 
metodă de-a mă pedepsi pentru că exist, iar acum dom- 
nul D. era gata să-mi comunice verdictul lor. 

Cerul de deasupra strâmtorii Long Island arăta ca o 
supă de cerneală gata să dea în clocot. O perdea cețoasă 
de ploaie se apropia. L-am întrebat pe Grover dacă avem 
nevoie de umbrelă. 

— Nu, a spus el. Aici nu plouă niciodată, decât dacă 
vrem nol. 

Am arătat spre furtună. 

— Atunci, ce naiba e asta? 

S-a uitat neliniștit la cer. 

— O să ne ocolească. Vremea proastă întotdeauna ne 
ocolește. 

Mi-am dat seama că are dreptate. De-o săptămână, 
de când eram aici, nu fusese nici măcar înnorat. Puţinii 
nori de ploaie pe care îi zărisem ne ocoliseră chiar pe la 
marginile văii. 

Dar furtuna asta... era uriașă. 

Pe terenul de volei, puștii din cabana lui Apollo ju- 
cau o partidă matinală împotriva satirilor. Gemenii lui 
Dionysos se plimbau prin straturile cu căpșuni, făcând 
plantele să crească. Toţi își vedeau de treburi, dar pă- 
reau încordați. Nu-și luau ochii de la cerul prevestitor 
de furtună. 

Grover și cu mine am mers până pe veranda din fața 
Casei celei Mari. Dionysos stătea la masa de pinacle, pur- 
tând cămașa lui hawaiană cu tigri, bând cola dietetică, 
la fel ca-n prima zi. Chiron stătea de cealaltă parte a me- 
sei în falsul lui scaun cu rotile. Jucau împotriva unor ad- 
versari invizibili — două seturi de cărți pluteau în aer. 

— Măi să fie, a spus domnul D., fără a ridica privirea. 
Mica noastră celebritate. 

Am așteptat. 

— Apropie-te, a spus domnul D. Și nu te aștepta să 
mă ploconesc în faţa ta, muritorule, doar pentru că bă- 
trânul Barbă-cu-Scoici e tatăl tău. 

Un mănunchi de fulgere a scăpărat deasupra norilor. 
Bubuitura a zguduit ferestrele casei. 

— Bla, bla, bla, a spus Dionysos. 

Chiron se prefăcea interesat de jocul de cărți. Grover 
s-a ghemuit lângă balustradă, tropăind înainte și înapoi. 

— Dac-ar fi după mine, a spus Dionysos, aș face ca 
toate moleculele tale să ia foc. Am mătura cenușa și asta 
ne-ar scuti de o grămadă de probleme. Dar Chiron pare 
să creadă că asta ar contrazice misiunea mea din tabăra 
asta blestemată: să mă asigur că voi, răsfăţaților, sun- 
teţi vii şi nevătămaţi. 

— Combustia spontană este o formă de vătămare, 
domnule D., a intervenit Chiron. 

— Prostii, a spus Dionysos. Băiatul n-ar simţi nimic. 
Cu toate astea, am fost de acord să mă abțin. În schimb, 
mă gândeam să te transform într-un delfin și să te tri- 
mit înapoi la tatăl tău. 

— Domnule D..., l-a avertizat Chiron. 

— Ah, în regulă, s-a potolit Dionysos. Mai există o 
variantă, dar e curată nebunie. 


e 136 


Hoţul fulgerului 


Dionysos s-a ridicat, iar cărţile jucătorilor invizibili 
au căzut pe masă. 

— Plec în Olimp pentru o întâlnire de urgenţă. Dacă 
băiatul e încă aici când mă întorc, o să-l transform în- 
tr-un delfin de Atlantic. Ai înţeles? Și, Perseu Jackson, 
dacă ai vreun pic de minte în cap, vei vedea că asta ar fi o 
alegere mai înțeleaptă decât ce crede Chiron că trebuie 
să faci. 

Dionysos a luat o carte de joc, a întors-o, iar aceasta 
s-a transformat într-un dreptunghi de plastic. O carte 
de credit? Nu, un permis de acces. 

A pocnit din degete. 

Aerul a părut să se îndoaie și să se curbeze în jurul 
lui. El a devenit o hologramă, apoi o pală de vânt, apoi 
a dispărut, lăsând în urmă doar un miros persistent de 
struguri proaspăt storși. 

Chiron mi-a zâmbit, dar părea obosit și tensionat. 

— Stai jos, Percy, te rog. Și tu, Grover. 

Am făcut întocmai. 

Chiron a pus cărțile pe masă, o mână câștigătoare pe 
care nu apucase s-o folosească. 

— Spune-mi, Percy, a zis el, cum a fost cu câinele 
infernal? 

M-am cutremurat doar la auzul numelui. Chiron do- 
rea, probabil, ca eu să-i spun „La naiba, n-a fost mare 
lucru. Mănânc câini infernali pe pâine“. Dar nu voiam 
să mint. 

— Mi-a fost teamă, i-am spus. Dacă nu-l străpungeai, 
eram mort. 

— Vei întâlni lucruri mai rele, Percy. Mult mai rele. 
Înainte să termini. 

— Să termin... ce? 

— Misiunea ta, desigur. O vei accepta? 

M-am uitat la Grover, care-și ținea degetele încruci- 
gate. 

— Aăă... domnule, încă nu mi-ați spus despre ce e 
vorba, am spus. 

Chiron s-a strâmbat. 

— Ei bine, asta e partea cea mai grea, detaliile. 

Un tunet a bubuit deasupra văii. Norii de furtună 
ajunseseră acum la marginea plajei. Cât vedeai cu ochii, 
cerul și marea fierbeau. 

— Poseidon și Zeus, am spus. Se luptă pentru ceva de 
valoare... ceva ce a fost furat, nu-i aşa? 

A urmat un schimb de priviri între Chiron și Grover. 

Chiron şi-a tras mai în față scaunul cu rotile. 

— De unde ştii asta? 

Îmi ardea faţa. Regretam că nu mi-am ţinut gura. 

— De la Crăciun, vremea a fost ciudată, de parcă ma- 
rea și cerul s-ar lupta. Apoi am vorbit cu Annabeth, care 
auzise ceva despre un furt. Și... am avut și niște vise. 

— tiam eu, a spus Grover. 

— 'Tăcere, satirule! a ordonat Chiron. 

— Dar e misiunea lui! a zis Grover cu ochii strălucin- 
du-i de entuziasm. Trebuie să fie! 

— Numai Oracolul poate decide, a răspuns Chiron, 
mângâindu-și barba zbârlită. Cu toate astea, Percy, ai 
dreptate. Tatăl tău și Zeus sunt implicaţi în cea mai urâ- 
tă ceartă din ultimele secole. Sunt învrăjbiţi din cauza 
unui lucru valoros care a fost furat, mai precis, a unui 
fulger. 

Am râs nervos. 

— A unui ce...? 

— Nu lua lucrurile în derâdere, m-a avertizat Chiron. 
Nu-i vorba despre un zigzag acoperit cu staniol pe care 
îl poți vedea într-o piesă de teatru pentru clasa a doua. 

E vorba de un cilindru de şaizeci de centimetri din bronz 
celest de înaltă calitate, învelit la ambele capete în ex- 
plozivi zeieşti. 

— Ah. 

— Fulgerul lui Zeus, a spus Chiron, ambalându-se. 
Simbolul puterii sale, după care sunt modelate toate ce- 
lelalte fulgere. Prima armă făcută de ciclopi pentru răz- 
boiul împotriva Titanilor, fulgerul care a spulberat vârful 
Muntelui Etna și l-a aruncat pe Cronos de pe tron; ful- 
gerul care e suficient de puternic pentru a face ca bom- 
bele cu hidrogen ucigașe să pară niște artificii. 

— Și a dispărut? 

— A fost furat, a spus Chiron. 

— De cine? 

— De către cine, m-a corectat Chiron. 

Un profesor rămâne profesor. 

— De tine. 

Am rămas cu gura căscată. 

— Cel puţin - Chiron a ridicat o mână - asta crede 
Zeus. În timpul solstițiului de iarnă, la ultimul Consiliu 
al zeilor, Zeus şi Poseidon s-au certat. Prostii obișnuite: 
„Mamei Rhea i-a plăcut întotdeauna mai mult de tine“, 
„Catastrofele aeriene sunt mult mai spectaculoase de- 
cât catastrofele maritime“ și așa mai departe. După ace- 
ea, Zeus și-a dat seama că-i lipsea fulgerul, care fusese 
luat din sala tronului, chiar de sub nasul lui. L-a acuzat 
imediat pe Poseidon. Acum, un zeu nu poate uzurpa în 
mod direct simbolul puterii unui alt zeu — acest lucru e 
interzis de cele mai vechi legi divine. Dar Zeus crede că 
tatăl tău a convins un erou muritor să-l ia. 

— Dar eu nu l-am... 

— Ai răbdare și ascultă-mă, băiete, a spus Chiron. 
Zeus are motive întemeiate să fie suspicios. Fierăriile 

ciclopilor sunt sub ocean, ceea ce-i oferă lui Poseidon 
o anumită influenţă asupra făurarilor fulgerului. Zeus 
crede că Poseidon i-a luat fulgerul și acum le-a cerut în 
secret ciclopilor să creeze un arsenal de cópii ilegale care 
ar putea fi folosite pentru a-l detrona pe Zeus. Singurul 
lucru pe care Zeus nu-l ştia sigur era numele eroului de 
care s-a folosit Poseidon pentru a fura fulgerul. Acum 
Poseidon te-a recunoscut fățiș drept fiu. Te aflai la New 
York în timpul sărbătorilor de iarnă. Ar fi fost ușor să te 
strecori în Olimp. Zeus crede că a găsit hoţul. 

— Dar eu n-am fost niciodată în Olimp! Zeus e 
nebun! 

Chiron și Grover au privit agitaţi spre cer. Norii nu 
păreau să ne ocolească, așa cum îl asigurase Grover. Se 
rostogoleau chiar peste valea noastră, acoperindu-ne ca 
un capac de sicriu. 

— Aăă... Percy? a spus Grover. Noi nu folosim cu- 
vântul care începe cu n ca să-l descriem pe Stăpânul Ce- 
rului. 

— Poate paranoic, a sugerat Chiron. Pe de altă parte, 
Poseidon a mai încercat să-l detroneze pe Zeus. Cred că 
e vorba de întrebarea treizeci şi opt din examenul tău 
final... 

M-a privit de parcă într-adevăr se aștepta să-mi amin- 
tesc întrebarea treizeci și opt. 

Cum să mă acuze cineva de furtul armei unui zeu? 
Nu puteam fura nici măcar o felie de pizza de la partide- 
le de poker ale lui Gabe fără să fiu prins. Chiron aștepta 
un răspuns. 

— Ceva cu o plasă de aur? am încercat eu. Poseidon 
și Hera și alți câţiva zei... l-au prins, cum ar veni, pe 
Zeus și nu l-au eliberat decât după ce a promis să fie un 
conducător mai bun, nu-i așa? 

— Corect, a spus Chiron. lar de atunci, Zeus nu a 
mai avut încredere în Poseidon. Desigur, Poseidon nea- 
gă furtul fulgerului. A fost foarte ofensat de acuzaţie. 
Cei doi s-au certat încontinuu luni de zile, amenințând 
cu războiul. Și acum, ai apărut tu — proverbiala ultimă 
picătură. 

— Dar eu sunt doar un copil! 

— Percy, a intervenit Grover, dacă ai fi Zeus și ai cre- 
de că fratele tău complotează să te răstoarne, iar apoi 
fratele tău ar recunoaște brusc că a încălcat jurământul 
sacru de după cel de-al Doilea Război Mondial, că e tatăl 
unui nou erou muritor care ar putea fi folosit ca o armă 
împotriva ta... Asta nu te-ar pune pe gânduri? 

— Dar n-am făcut nimic. Poseidon - tatăl meu - n-a 
furat, de fapt, fulgerul, nu-i așa? 

Chiron a oftat. 

— Majoritatea specialiștilor cu scaun la cap ar fi de 
acord că furtul nu-i stă în fire lui Poseidon. Dar Zeul 
Mării e prea mândru ca să încerce să-l convingă pe Zeus 
de asta. Zeus a cerut ca Poseidon să înapoieze fulgerul 
până la solstițiul de vară. Asta e pe 21 iunie, peste zece 
zile. Poseidon solicită scuze, la aceeași dată, pentru că 
a fost numit hoţ. Speram că diplomaţia va învinge, că 
Hera sau Demetra sau Hestia! îi va face pe cei doi fraţi 
să-și vină în fire. Dar sosirea ta a pus paie pe foc. Acum, 
niciun zeu nu va da înapoi. Dacă nu intervine cineva, 
dacă fulgerul nu e găsit și înapoiat lui Zeus înainte de 
solstițiu, va fi război. Și știi ce ar însemna un război în 
toată regula, Percy? 

— Ceva rău? am încercat eu să ghicesc. 


|! Zeița căminului, a focului sfânt, prima fiică a lui Cronos şi 
a Rheei, soră cu Zeus, Poseidon, Demetra, Hera și Hades. 

— Imaginează-ţi lumea cuprinsă de haos. Natura în 
război cu ea însăși. Olimpienii nevoiţi să aleagă între Zeus 
și Poseidon. Distrugere. Masacru. Milioane de morți. 
Civilizaţia occidentală transformată într-un câmp de 
luptă atât de mare, că ar face ca războiul troian să pară 
o luptă cu baloane de apă. 

— Ceva rău, am repetat. 

— Iar tu, Percy Jackson, ai fi primul care ai simţi 
mânia lui Zeus. 

A început să plouă. Jucătorii de volei au întrerupt jo- 
cul, privind cerul în tăcere, uluiţi. 

Eu făcusem să se abată furtuna asupra Dealului Se- 
mizeilor. Zeus pedepsea întreaga tabără din cauza mea. 
Eram furios. 

— Deci trebuie să găsesc blestematul ăla de fulger, 
am spus. Și să i-l înapoiez lui Zeus. 

— Ce ofertă de pace mai bună, a spus Chiron, decât 
ca fiul lui Poseidon să-i înapoieze lui Zeus obiectul furat? 

— Dacă nu e la Poseidon, atunci unde-i chestia aia? 

— Cred că știu. 

Expresia lui Chiron era sumbră. 

— Ține de o profeție de acum câţiva ani... ei bine, acum 
încep să înţeleg câte ceva. Dar înainte să-ţi spun mai 
multe, trebuie să accepţi misiunea în mod oficial. Tre- 
buie să consulţi Oracolul. 

— De ce nu poţi să-mi spui dinainte unde e fulgerul? 

— Pentru că dacă ţi-aş spune, ţi-ar fi prea teamă să 
accepţi provocarea. 

Am înghiţit în sec. 

— Un motiv foarte bun. 

— Așadar, ești de acord? 

M-am uitat la Grover, care a dat din cap încurajator. 

Pentru el era simplu. Eu eram cel pe care Zeus voia 
să-l omoare. 

— În regulă, am spus. E mai bine decât să fiu trans- 
format într-un delfin. 

— Atunci e timpul să consulți Oracolul, a spus Chiron. 
Du-te sus, Percy Jackson, la mansardă. Când cobori, pre- 
supunând că încă ești în toate minţile, mai vorbim. 

Patru etaje mai sus, scările se terminau cu o trapă 
verde. 

Am tras de frânghie. Ușa s-a lăsat în jos și o scară din 
lemn a coborât cu zgomot. 

Aerul cald de sus mirosea a mucegai și a lemn putred 
și a încă ceva... un miros care îmi amintea de ora de bio- 
logie. Reptile. Miros de șerpi. 

Mi-am ţinut respiraţia și am urcat. 

Mansarda era plină de chestii eroice grecești: supor- 
turi de armuri acoperite cu pânze de păianjen; scuturi 
cândva strălucitoare, mâncate de rugină; cufere vechi 
din piele acoperite de autocolante pe care scria ITHACA, 
INSULA LUI CIRCE și ŢINUTUL AMAZOANELOR. O 
masă lungă era ticsită cu borcane de sticlă umplute cu 
nişte chestii îmbălsămate — gheare păroase retezate, ochi 
galbeni uriași, diverse alte bucăţi de monstru. Un trofeu 
prăfuit prins pe perete arăta ca un cap de șarpe uriaș, 
dar avea coarne și o dantură completă de rechin. Pe placă 
scria: CAPUL HIDREI nr. 1, Woodstock, NY, 1969. 

La fereastră, pe un scaun de lemn cu trei picioare, era 
cea mai înspăimântătoare vechitură: o mumie. Nu de 
tipul celor învelite în pânză, ci corpul unei femei, uscat 
ca o coajă. Purta o rochie cu imprimeu, o mulțime de 
coliere cu mărgele şi o bentiță peste părul lung, negru. 
Pielea de pe faţa ei era subţire și pergamentoasă, întinsă 
peste craniu, iar ochii erau două fante albe sticloase, de 

parcă ochii ei adevărați ar fi fost înlocuiți cu nişte bile; 
era moartă de mult, de foarte mult timp. 

M-au trecut fiorii când am văzut-o. Și asta înainte ca 
ea să se ridice de pe scaun și să deschidă gura. Un abur 
verde a ieșit din gura mumiei, înfășurându-se pe podea 
în colaci groși, sâsâind ca douăzeci de mii de șerpi. M-am 
împiedicat încercând să ajung la trapă, dar aceasta s-a 
trântit. Am auzit o voce în cap, strecurându-mi-se prin- 
tr-o ureche şi încolăcindu-se în jurul creierului: „Eu 
sunt spiritul din Delfi, crainic al profeţiilor lui Phoebus 
Apollo, ucigașul puternicului Python. Apropie-te, căută- 
torule, și întreabă.“ 

Aș fi vrut să spun: „Nu, mulţumesc, am greșit ușa, 
eu căutam toaleta.“ Dar m-am străduit să respir adânc. 

Mumia nu era vie. Era un fel de receptacul înspăi- 
mântător pentru altceva, pentru forța care se insinua în 
mine sub forma aburului verde. Dar nu părea o prezen- 
tă malefică, ca demonica mea profesoară de matematică, 
doamna Dodds, sau ca Minotaurul. Aducea mai degrabă 
cu cele trei Parce pe care le văzusem tricotând în fața ta- 
rabei cu fructe de pe autostradă: era străveche, puterni- 
că şi nu avea nimic omenesc. Însă nu se arăta interesată 
în mod deosebit de uciderea mea. 

Mi-am făcut curaj să întreb: 

— Care e destinul meu? 

Ceaţa s-a încolăcit și mai vârtos, adunându-se chiar 
în faţa mea și în jurul mesei pe care erau borcanele cu 
bucăţi de monstru îmbălsămate. Dintr-odată în jurul 
mesei au apărut patru bărbaţi care jucau cărți. Am în- 
ceput să le disting mai clar trăsăturile. Erau Gabe-cel- 
împuţit şi prietenii lui. 

Mi-am încleștat pumnii, deși ştiam că partida asta de 
poker nu poate fi reală. Era o iluzie, plămădită din abur. 

Gabe s-a întors spre mine și mi-a vorbit cu vocea as- 
pră a Oracolului: 

— Vei merge spre vest și-l vei înfrunta pe zeul care a 
trădat. 

Tipul din dreapta a ridicat privirea și a spus, cu ace- 
eași voce: 

— Vei găsi ceea ce s-a furat și îl vei duce la loc sigur. 

Tipul din stânga a aruncat două jetoane de poker, 
apoi a spus: 

— Vei fi trădat de cineva care spune că ti-e prieten. 

În cele din urmă, Eddie, administratorul clădirii, a 
rostit cea mai nefavorabilă profeție: 

— Și la sfârșit nu vei reuși să salvezi ceea ce contează 
cel mai mult. 

Chipurile au început să dispară. La început am fost 
prea uimit ca să spun ceva, dar în timp ce aburul se re- 
trăgea sub forma unui șarpe verde uriaș și se strecura 
înapoi în gura mumiei, am strigat: 

— Stai! Ce vrei să spui? Ce prieten? Ce nu voi reuși 
să salvez? 

Coada şarpelui de abur a dispărut în gura mumiei. 
Ea s-a sprijinit la loc de perete. Gura i s-a închis și s-a 
încleștat, de parcă nu s-ar mai fi deschis de un secol. 
Mansarda era tăcută din nou, abandonată, doar o încă- 
pere plină de amintiri. 

Aveam sentimentul că și de-aș fi rămas până aș fi fă- 
cut și eu pânze de păianjen, tot n-aş fi aflat nimic în plus. 

Audienţa mea la Oracol se încheiase. 


— Ei bine? m-a întrebat Chiron. 
Am alunecat într-un scaun de la masa de pinacle. 
— Mi-a spus că voi recupera ceea ce s-a furat. 

Grover s-a aplecat în față, mestecând emoţionat ră- 
mășiţele unei cutii de cola dietetică. 

— Asta e grozav! 

— Ce-a spus exact Oracolul? a insistat Chiron. Este 
important. 

Încă simţeam furnicături în urechi de la vocea aia 
foarte rece. 

— A... a spus că voi merge spre vest și voi înfrunta un 
zeu care a trădat. Voi găsi ceea ce s-a furat și îl voi duce 
la loc sigur. 

— Ştiam eu, a spus Grover. 

Chiron nu părea mulțumit. 

— Altceva? 

Nu voiam să-i spun. 

Ce prieten urma să mă trădeze? N-aveam atât de mulţi. 

ȘI ultima propoziţie — nu voi reuși să salvez ceea ce 
contează cel mai mult. Ce fel de Oracol era cel care mă 
trimitea într-o misiune spunându-mi: „O, apropo, o s-o 
dai în bară.“ 

Cum puteam să mărturisesc asta? 

— Nu, am spus. Cam asta e tot. 

M-a privit cu atenţie. 

— Foarte bine, Percy. Dar să ştii un lucru: cuvintele 
Oracolului au adesea dublu înțeles. Nu zăbovi prea mult 
asupra lor. Adevărul nu e întotdeauna clar până când 
evenimentele nu se petrec. 

Am avut senzația că știe că ascund ceva rău și că în- 
cearcă să mă facă să mă simt mai bine. 

— Bine, am spus, nerăbdător să schimb subiectul. 
Deci, încotro mă duc? Cine e acest zeu din vest? 

— Ah, gândeşte, Percy, a spus Chiron. Dacă Zeus și 
Poseidon își slăbesc reciproc puterile într-un război, cine 
are de câștigat? 

— Altcineva care vrea să preia puterea? mi-am dat cu 
presupusul. 

— Da, exact. Cineva ranchiunos, nemulțumit de soar- 
ta sa de la împărțirea lumii, cu eoni în urmă, a cărui 
împărăție a crescut substanţial prin moartea a milioane 
de oameni. Cineva care își urăște fraţii pentru că l-au 
silit să jure că nu va mai avea copii, un jurământ pe care 
acum amândoi l-au încălcat. 

M-am gândit la visele mele, la vocea malefică ce-mi 
vorbise de sub pământ. 

— Hades. 

Chiron a dat din cap, aprobator. 

— Stăpânul Morților e singura variantă. 

O bucăţică de aluminiu a căzut din gura lui Grover. 

— Staţi aşa. Poftim? 

— O Furie a venit după Percy, i-a reamintit Chiron. 
L-a urmărit pe acest tânăr până când a fost sigură de 
identitatea lui, apoi a încercat să-l omoare. Furiile se 
supun unui singur stăpân: Hades. 

— Da, dar... dar Hades îi urăște pe toți eroii, protestă 
Grover. Mai ales dacă a aflat că Percy e fiul lui Poseidon... 

— Un câine infernal a pătruns în pădure, a continuat 
Chiron. Ei pot fi invocaţi doar din Câmpiile Pedepsei, iar 
invocațţia trebuie făcută de cineva din tabără. Probabil că 
Hades are un spion aici. E posibil să creadă că Poseidon 
va încerca să-l folosească pe Percy ca să-și reabiliteze nu- 
mele. Lui Hades i-ar plăcea foarte mult să-l ucidă pe acest 
tânăr semizeu înainte ca el să pornească în misiune. 

— Super, am murmurat. Doi dintre cei mai puternici 
zei vor să mă ucidă. 

— Dar o misiune în..., a zis Grover, înghițind în sec. 
Vreau să spun, nu e posibil ca fulgerul să se afle într-un 

loc precum Maine? Maine e un oraș foarte frumos în 
această perioadă a anului. 

— Hades a trimis o creatură de-a lui pentru a fura 
fulgerul, a insistat Chiron. L-a ascuns în Lumea Sub- 
pământeană, știind foarte bine că Zeus îl va învinui pe 
Poseidon. Nu spun că înţeleg perfect motivele Stăpânu- 
lui Morților sau de ce a ales acest moment pentru a de- 
clanșa un război, dar un lucru e sigur. Percy trebuie să 
meargă în Lumea Subpământeană, să găsească fulgerul 
și să dezvăluie adevărul. 

Un foc ciudat îmi ardea în stomac. Cel mai ciudat lu- 
cru era că nu era vorba de frică. Era nerăbdare. Dorinţa 
de răzbunare. Hades încercase să mă omoare de trei ori 
până acum, cu ajutorul unei Furii, al Minotaurului şi al 
câinelui infernal. Din vina lui, mama dispăruse într-o 
explozie de lumină. Acum încerca să ne însceneze mie și 
tatălui meu un furt pe care nu-l comiseserăm. 

Eram gata să-l înfrunt. 

În plus, dacă mama era în Lumea Subpământeană... 

„Hei, băiete“, mi-a spus acea părticică de creier care 
era încă funcțională, „tu ești un copil. Hades e un zeu“. 

Grover tremura. Începuse să mănânce cărțile de joc 
ca pe chipsuri. 

Bietul de el avea nevoie să ducă la îndeplinire o misiu- 
ne împreună cu mine ca să obțină permisul de căutător, 
ce-o mai fi și ăsta, dar cum să-i cer să vină în această mi- 
siune, mai ales că Oracolul spusese că e sortită eşecului? 
Era sinucidere curată. 

— Uite, dacă știm că e Hades, i-am spus lui Chiron, 
de ce nu le putem spune pur și simplu celorlalţi zei? Zeus 
sau Poseidon ar putea cobori în Lumea Subpământeană 
să spargă niște capete. 

— Să bănuiești și să ştii sunt două lucruri diferite, a 
spus Chiron. În plus, chiar dacă ceilalți zei îl bănuiesc pe 
Hades - și îmi închipui că Poseidon o face —, n-ar putea 
recupera fulgerul ei înșiși. Zeii nu pot intra pe teritoriile 
altor zei decât invitaţi. Asta e o altă regulă din vechime. 
Eroii, pe de altă parte, au anumite privilegii. Ei pot mer- 
ge oriunde, pot provoca pe oricine, atât timp cât sunt 
destul de îndrăzneţi și suficient de puternici. Niciun zeu 
nu poate fi considerat responsabil pentru faptele unui 
erou. De ce crezi că zeii acționează întotdeauna prin in- 
termediul oamenilor? 

— Vrei să spui că sunt folosit. 

— Vreau să spun că nu e o întâmplare că Poseidon 
te-a recunoscut acum. E un pariu foarte riscant, dar el e 
într-o situaţie disperată. Are nevoie de tine. 

„Tatăl meu are nevoie de mine.“ 

Reacţii diverse mi se învârteau în cap ca cioburile de 
sticlă într-un caleidoscop. Nu știam dacă trebuie să mă 
simt indignat sau recunoscător sau fericit sau furios. 
Poseidon mă ignorase timp de doisprezece ani. Acum, 
dintr-odată, avea nevoie de mine. 

M-am uitat la Chiron. 

— Ai știut tot timpul că sunt fiul lui Poseidon, nu-i 
așa? 

— Am bănuit ceva. Așa cum ţi-am spus... și eu am 
vorbit cu Oracolul. 

Am avut senzaţia că sunt o mulțime de lucruri pe 
care nu mi le spune despre profeția lui, dar m-am hotă- 
rât să nu-mi fac griji pentru asta acum. La urma urmei, 
și eu ascundeam informaţii. 

— Deci, să văd dacă am înţeles corect, am spus. Tre- 
buie să cobor în Lumea Subpământeană și să-l înfrunt 
pe Stăpânul Morților. 

— Corect, a spus Chiron. 

— Să găsesc arma cea mai puternică din univers. 

— Corect. 

— Şi s-o duc înapoi în Olimp înainte de solstițiul de 
vară; în zece zile. 

— Cam asta ar fi. 

M-am uitat la Grover, care înghiţea asul de cupă. 

— Am mai zis că în Maine e foarte frumos în această 
perioadă a anului? a întrebat el slab. 

— Nu trebuie să vii, i-am spus. Nu-ţi pot cere asta. 

— Oh..., a răspuns, mutându-se de pe o copită pe alta. 
Nu... doar că satirii și locurile de sub pământ... ei bine... 

A respirat adânc, apoi s-a ridicat, măturându-și de pe 
tricou bucăţelele de cărți de joc și de aluminiu. 

— Mi-ai salvat viaţa, Percy. Dacă... dacă ai vorbit se- 
rios că vrei să mă iei cu tine, n-o să te dezamăgesc. 

M-am simţit atât de ușurat, că-mi venea să plâng, 
deși nu cred că ar fi fost foarte eroic. Grover era singurul 
prieten pe care îl avusesem pentru mai mult de câteva 
luni. Nu știam prea bine ce putea face un satir împotri- 
va forțelor morții, dar mă simţeam mai bine știind că 
mă va însoți. 

— Împreună de la-nceput până la sfârșit, omule. M-am 
întors spre Chiron: Deci, încotro? Oracolul a spus doar să 
merg spre vest. 

— Intrarea în Lumea Subpământeană e întotdeauna 
în partea de vest. Ea se mută de la epocă la epocă, la fel 
ca Olimpul. În acest moment este, desigur, în America. 

— Unde? 

Chiron m-a privit surprins. 

— Am crezut că e destul de evident. Intrarea în Lu- 
mea Subpământeană este în Los Angeles. 

— Oh, am spus. Normal. Așa că doar ne suim într-un 
avion... 

— Nu! a țipat Grover. Percy, ce-ţi trece prin cap? Ai 
fost vreodată cu avionul? 

Am clătinat din cap, jenat. Mama nu mă dusese nică- 
ieri cu avionul. Îmi spunea mereu că nu avem bani pen- 
tru asta. În plus, părinţii ei muriseră într-un accident 
de avion. 

— Percy, gândește-te, a spus Chiron. Tu eşti fiul Ze- 
ului Mării. Cel mai mare dușman al tatălui tău e Zeus, 
Stăpânul Cerului. Mama ta ştia că nu te poate lăsa să te 
urci într-un avion. Te-ai afla pe teritoriul lui Zeus. Nu 
te-ai mai întoarce viu. 

Deasupra noastră, a scăpărat un fulger. Tunetul n-a 
întârziat să bubuie. 

— Bine, am spus, hotărât să nu bag în seamă furtu- 
na. Deci voi călători pe uscat. 

— Exact, a spus Chiron. Poţi avea doi însoțitori. Gro- 
ver este unul dintre ei. S-a mai oferit cineva, dacă-i accepți 
ajutorul. 

— Măi să fie! m-am prefăcut eu surprins. Cine să fie 
atât de prost, încât să se ofere voluntar pentru o misiu- 
ne ca asta? 

Aerul a tremurat în spatele lui Chiron. 

Annabeth a devenit vizibilă, punându-și șapca cu Yan- 
kees în buzunarul de la spate. 

— Aştept de mult timp o misiune, băi, creier de alge, 
a spus ea. Atena nu este fan Poseidon, dar dacă ai de 
gând să salvezi lumea, eu sunt cea mai potrivită ca să te 
împiedic s-o dai în bară. 

— Dacă spui tu, i-am răspuns. Presupun că ai un 
plan, isteațo? 

Obrajii i s-au colorat. 

— Vrei să te ajut sau nu? 

Adevărul era că voiam. Aveam nevoie de tot ajutorul 
din lume. 

— Un trio, am spus. E bine-așa. 

— Excelent, a spus Chiron. După-amiază, vă putem 
duce la autogara din Manhattan. După aceea, sunteţi pe 
cont propriu. 

A fulgerat. Turna cu găleata pe pajiștile care n-ar fi 
trebuit să cunoască vremea rea. 

— Nu-i timp de pierdut, a spus Chiron. Cred că tre- 
buie să vă faceţi bagajele. 


ce CAPITOLUL X a 


In care distrug un autocar 
în perfectă stare de funcționare 


u mi-a luat mult timp să-mi fac bagajele. Am decis să 
Nis cornul Minotaurului în cabană, aşa că am pus în 
rucsacul de care îmi făcuse rost Grover doar un schimb 
de haine şi o periuţă de dinţi. 

De la magazinul din tabără am împrumutat o sută 
de dolari în bani muritori și douăzeci de drahme de aur. 
Monedele astea erau cât nişte fursecuri rotunde și aveau 
imprimate diverși zei greci pe o parte și Empire State 
Building pe cealaltă parte. Drahmele antice omeneşti 
erau de argint, ne spusese Chiron, dar Olimpienii nu 
foloseau niciodată altceva decât aur curat. Chiron ne-a 
spus că monedele ne-ar putea folosi pentru tranzacții 
cu nemuritorii — orice ar fi însemnat asta. Ne-a dat mie 
și lui Annabeth câte un recipient cu nectar şi o pungă 
plină cu pătrăţele de ambrozie, care urmau să fie folo- 
site doar în caz de urgenţă, dacă am fi fost grav răniți. 
Asta era hrana zeilor, ne-a amintit Chiron. Ea poate 
vindeca aproape orice rană, dar e letală pentru muri- 
tori. O cantitate prea mare îi produce unui semizeu o 
febră foarte, foarte puternică. O supradoză ne-ar fi ars, 
la propriu. 

Annabeth a luat cu ea şapca magică cu Yankees, pe 
care îmi spusese că o primise de la mama ei când împli- 
nise doisprezece ani. Mai avea o carte despre arhitectura 

clasică celebră, scrisă în greaca veche, pentru a citi în 
momentele de plictiseală, și un cuţit lung de bronz, 
ascuns în mâneca de la cămașă. Eram sigur că vom fi 
arestaţi din pricina cuțitului la prima trecere printr-un 
detector de metale. 

Grover purta picioarele lui false și pantaloni, ca să 
treacă drept om. Purta o căciulă verde în stil rasta pen- 
tru că, atunci când ploua, părul lui creţ se pleoștea și i se 
vedeau vârfurile coarnelor. Rucsacul său de un portoca- 
liu intens era plin de gustări precum fier vechi și mere. 
În buzunar avea un nai pe care i-l confecționase tatăl 
lui, deși știa doar două piese: Concertul nr. 12 pentru 
pian al lui Mozart și So Yesterday a lui Hilary Duff, am- 
bele sunând destul de prost la nai. 

Le-am făcut cu mâna celorlalți rezidenţi, am mai arun- 
cat o privire spre câmpurile de căpșuni, spre ocean și spre 
Casa cea Mare, apoi am urcat pe Dealul Semizeilor spre 
pinul cel înalt care fusese cândva Thalia, fiica lui Zeus. 

Chiron ne aștepta în scaunul cu rotile. Alături de el 
stătea tipul care semăna cu un surfer, pe care-l văzusem 
pe când mă recuperam la infirmerie. Potrivit lui Grover, 
tipul era șeful forțelor de pază din tabără. Se pare că 
avea corpul presărat cu ochi, aşa că nu putea fi luat prin 
surprindere niciodată. Astăzi însă, purta o uniformă de 
șofer, așa că i se vedeau doar ochii suplimentari de pe 
mâini, față și gât. 

— El e Argus, a spus Chiron. Vă va duce în oraș și, de- 
sigur, va sta cu ochii-n patru. 

Am auzit pași în spate. 

Luke a venit în fugă pe deal, aducând o pereche de 
bascheți. 

— Hei! a gâfâit. Mă bucur că v-am prins. 

Annabeth a roșit, așa cum făcea întotdeauna când 
era Luke în preajmă. 

— Am vrut doar să vă urez noroc, mi-a zis Luke. Și 
m-am gândit că... poate o să ai nevoie de ăştia. 

Mi-a dat bascheţii, care păreau normali. Chiar și mi- 
rosul lor era normal. 

Luke a spus: 

— Maia! 

Nişte aripi albe de pasăre au apărut din tocuri, speri- 
indu-mă atât de tare, că i-am scăpat. Încălţările au fâlfă- 
it pe pământ până când aripile s-au pliat şi au dispărut. 

— Genial! a spus Grover. 

Luke a zâmbit. 

— Mi-au fost de mare ajutor în misiunea mea. Un 
cadou de la tata. Bineînţeles, nu prea îi mai folosesc... 

Chipul i se întristă. 

Nu știam ce să zic. Oricum, era grozav că Luke a ve- 
nit să-și ia la revedere. Mă temusem că e iritat de atenția 
exagerată care mi se acordase în ultimele zile. Dar acum 
îmi oferea un cadou magic... Asta m-a făcut să roşesc 
aproape la fel de tare ca Annabeth. 

— Hei, omule, am spus. Îţi mulţumesc. 

— Ascultă, Percy..., a continuat Luke, cam stânjenit. 
Lumea își pune mari speranţe în tine. Așa că... ucide 
niște monştri şi pentru mine, bine? 

Am dat mâna. Luke l-a bătut ușor cu palma pe Grover 
între coarne, apoi a îmbrăţișat-o de adio pe Annabeth, 
care a fost gata să leșine. 

După ce a plecat Luke, i-am spus: 

— Suferi de hiperventilație. 

— Ba nu. 

— L-ai lăsat să captureze steagul în locul tău, nu-i așa? 

— Ah... oare de ce aș vrea să merg undeva cu tine, 
Percy? 

A pășit de partea cealaltă a dealului, unde ne aștepta 
la cotitură un SUV alb. A venit și Argus, zornăind cheile 
de la mașină. 

Am luat bascheţii zburători și brusc am avut o pre- 
simţire rea. M-am uitat la Chiron. 

— N-o să-i pot folosi, nu-i așa? 

A clătinat din cap. 

— Luke a fost bine intenționat, Percy. Dar să zbori... 
nu cred că e o idee înțeleaptă. 

Am clătinat din cap, dezamăgit, dar apoi mi-a venit 
o idee. 

— Hei, Grover! Vrei un obiect magic? 

Ochii i s-au însufiețit. 

— Eu? 

Imediat i-am pus bascheţii în picioarele false și primul 
băiat-țap zburător din lume era gata de decolare. 

— Maia! a strigat el. 

S-a ridicat bine de la sol, dar apoi s-a înclinat, iar ruc- 
sacul i-a alunecat pe iarbă. Bascheţii înaripaţi urcau și 
coborau ca niște ponei sălbatici. 

— Antrenament, a strigat Chiron după el. Ai nevoie 
doar de antrenament! 

— Aaaaa! 

Grover a planat în lateral pe deal în jos, ca o mașină 
de tuns iarba care a luat-o razna, îndreptându-se spre 
camionetă. 

Inainte de a-l urma, Chiron m-a prins de braț. 

— Ar fi trebuit să te pregătesc mai temeinic, Percy, 
a spus el. Dacă aș fi avut mai mult timp... Hercule!, Ia- 
son? — toți au fost pregătiți mai bine. 


1 Fiul lui Zeus și al Alcmenei. Hercule e cel care l-a eliberat 
pe Prometeu. După moartea sa, a fost chemat în Olimp, deve- 
nind nemuritor. 

2 Conducătorul argonauţilor, eroul care a recuperat Lâna 
de Aur. 

— Nu-i nimic. Vreau doar să... 

M-am oprit pentru că aș fi părut un puşti răsfățat. Îmi 
doream ca și tatăl meu să-mi fi oferit un obiect magic ca 
să mă ajute în misiune, ceva la fel ca bascheţii zburători 
ai lui Luke sau ca șapca invizibilă a lui Annabeth. 

— Unde mi-e capul? a strigat Chiron. Nu te pot lăsa 
să pleci fără asta. 

A scos un pix din buzunarul hainei şi mi l-a dat. Era 
un pix banal de unică folosință, cu pastă neagră și ca- 
pac detașabil. Probabil nu costa mai mult de treizeci de 
cenți. 

— Uau, am spus. Mulţumesc. 

— Percy, acesta e un cadou de la tatăl tău. L-am păs- 
trat ani de zile, neștiind că tu ești cel așteptat. Dar profeția 
mi-e clară acum. Tu eşti alesul. 

Mi-am amintit de excursia la Muzeul Metropolitan 
de Artă, când o făcusem să dispară pe doamna Dodds. 
Chiron îmi aruncase un pix care se transformase într-o 
sabie. Să fi fost oare...? 

I-am scos capacul și, în mâna mea, pixul a devenit 
lung şi greu. Într-o jumătate de secundă, tineam o sa- 
bie de bronz sclipitoare, cu o lamă cu două tăișuri, un 
mâner îmbrăcat în piele și o apărătoare plată fixată cu 
nituri din aur. Era prima armă care părea să fie făcută 
pentru mâna mea. 

— Sabia are o istorie lungă și tragică pe care nu mai 
trebuie s-o reluăm, mi-a spus Chiron. Numele ei e Ana- 
klusmos. 

— „Forţa apei“, am tradus eu imediat, surprins că 
greaca antică mi-e atât de la îndemână. 

— Folosește-o doar în situaţii de urgenţă, a spus 
Chiron, și numai împotriva monștrilor. Niciun erou nu 

trebuie să-i rănească pe muritori decât dacă e absolut 
necesar, desigur, dar sabia asta oricum nu-i poate răni. 

M-am uitat la lama bine ascuţită. 

— Cum adică nu-i poate răni pe muritori? Cum e po- 
sibil? 

— Sabia e făcută din bronz celest. Forjată de ciclopi, 
călită în inima muntelui Etna, răcită în râul Lethe. E 
mortală pentru monştri, pentru orice creatură din Lu- 
mea Subpământeană. Dar lama va trece prin muritori 
ca o părere. Pur și simplu nu sunt destul de importanți 
pentru a fi ucişi de această lamă. Şi trebuie să te averti- 
zez: ca semizeu, poți fi ucis deopotrivă de arme celeste și 
de cele obişnuite. Eşti de două ori vulnerabil. 

— E bine de ştiut. 

— Acum, pune-i capacul. 

Am atins capacul pixului de vârful sabiei și, instanta- 
neu, Anaklusmos a revenit la forma de pix. L-am băgat 
în buzunar, puțin neliniștit, pentru că la școală eram 
renumit pentru pixurile pierdute. 

— N-ai cum, a spus Chiron. 

— N-am cum să ce? 

— Să pierzi pixul, a spus el. E fermecat. Va reapărea 
mereu în buzunar. Ia încearcă. 

Eram neîncrezător, dar am aruncat pixul cât am putut 
de departe pe deal în jos și l-am văzut dispărând în iarbă. 

— S-ar putea să dureze câteva momente, a spus Chi- 
ron. Acum, verifică-ţi buzunarul. 

Desigur, pixul era acolo. 

— În regulă, asta e absolut grozav, am recunoscut. Dar 
ce se întâmplă dacă un muritor mă vede scoțând o sabie? 

Chiron a zâmbit. 

— Ceaţa e puternică, Percy. 

— Ceaţa? 

— Da. Citeşte Iliada. E plină de trimiteri la asta. Ori 
de câte ori elementele divine sau monstruoase se ames- 
tecă în lumea muritorilor, ele generează Ceaţa, care 
întunecă vederea oamenilor. Tu, un semizeu, o să vezi 
lucrurile așa cum sunt, dar oamenii le vor interpreta 
destul de diferit. E remarcabil ce sunt dispuși oamenii 
să facă pentru a potrivi lucrurile cu versiunea lor de 
realitate. 

Anaklusmos s-a înapoiat în buzunar. 

Pentru prima dată, misiunea mi s-a părut reală. Pă- 
răseam cu adevărat Dealul Semizeilor. Mă îndreptam 
spre vest, lipsit de supravegherea vreunui adult, fără un 
plan de rezervă, fără măcar un telefon mobil. (Chiron 
îmi spusese că telefoanele mobile puteau fi urmărite de 
monștri, dacă le foloseam, ar fi fost mai rău decât dacă aș 
fi lansat o rachetă de semnalizare.) N-aveam nicio armă 
mai puternică decât sabia pentru a lupta împotriva mon- 
ștrilor și a ajunge pe Tărâmul Morților. 

— Chiron..., am spus. Când spui că zeii sunt nemuri- 
tori... Adică, a existat ceva și înaintea lor, nu-i așa? 

— De fapt, au existat patru epoci înaintea lor. Tim- 
pul Titanilor a fost Epoca a patra, uneori numită Epo- 
ca de Aur, cu siguranţă un termen impropriu. Perioada 
asta, a civilizaţiei occidentale şi a domniei lui Zeus, este 
Epoca a cincea. 

— Și cum era... înainte de zei? 

Chiron și-a ţuguiat buzele. 

— Nici măcar eu nu sunt destul de bătrân să-mi amin- 
tesc asta, băiete, dar ştiu că pentru muritori a fost o 
perioadă a întunericului și sălbăticiei. Cronos, stăpânul 
Titanilor, și-a numit domnia Epoca de Aur pentru că 
oamenii trăiau inocenți și lipsiţi de orice cunoaștere. 
Dar asta era doar propagandă. Pe regele Titanilor nu-l 

interesa deloc rasa voastră, poate doar ca aperitiv sau 
ca sursă de divertisment ieftin. Doar în timpul domniei 
timpurii a lui Zeus, când Prometeu, Titanul cel bun, a 
adus focul oamenilor, specia ta a început să progreseze, 
și chiar și atunci Prometeu a fost considerat un gânditor 
radical. Zeus l-a pedepsit cu severitate, așa cum poate îţi 
aminteşti. Desigur, în cele din urmă, zeii s-au mai îm- 
bunat cu privire la oameni şi astfel s-a născut civilizația 
occidentală. 

— Dar zeii nu pot muri acum, nu-i așa? Adică, atâta 
timp cât civilizația occidentală este în viaţă, și ei sunt în 
viață. Deci, chiar dacă dau greș, nu se poate întâmpla 
nimic atât de rău încât să distrugă totul, nu-i așa? 

Chiron mi-a zâmbit melancolic. 

— Nimeni nu știe cât va dura Epoca Occidentului, 
Percy. Zeii sunt nemuritori, da. Dar la fel au fost şi Ti- 
tanii. Ei continuă să existe, încuiaţi în diferite închisori, 
siliți să îndure dureri și pedepse fără sfârșit, cu puteri 
reduse, dar încă în viaţă. Ferească Parcele ca zeii să aibă 
vreodată parte de o asemenea soartă sau ca noi să tre- 
buiască să ne întoarcem vreodată la întunericul și hao- 
sul trecutului. Tot ce putem face, băiete, e să ne urmăm 
destinul. 

— Destinul nostru..., presupunând că ştim care e. 

— Linişteşte-te, a spus Chiron. Păstrează-ţi mintea 
limpede și amintește-ți că ai putea preveni cel mai mare 
război din istoria omenirii. 

— Să mă liniștesc, mi-am zis. Sunt foarte liniștit. 

Când am ajuns la poalele dealului, m-am uitat îna- 
poi. Sub pinul care fusese cândva Thalia, fiica lui Zeus, 
stătea Chiron, sub formă de om-cal, ridicându-și arcul 
pentru a ne saluta. O despărţire tipică pentru un centaur 
tipic, într-o tabără de vară. 

Argus ne-a scos din zona rurală și ne-a dus în partea 
de vest a insulei Long Island. M-am simțit ciudat să fiu 
din nou pe o autostradă, cu Annabeth și Grover alături, 
ca niște autostopiști obișnuiți. După două săptămâni pe- 
trecute la Dealul Semizeilor, lumea reală părea o fantezie. 
M-am trezit holbându-mă la fiecare McDonald's, la fie- 
care copil de pe bancheta din spate a mașinii părinților, 
la toate panourile și mallurile. 

— Până acum, totul e bine, i-am spus lui Annabeth. 
Cincisprezece kilometri și niciun monstru. 

Ea m-a privit iritată. 

— Aduce ghinion să vorbeşti așa, creier de alge. 

— Mai zi-mi o dată, te rog, de ce mă urăşti atât de mult? 

— Nu te urăsc. 

— Nu mă păcălești. 

Și-a îndoit șapca de invizibilitate. 

— Uite... pur şi simplu nu e scris să ne înțelegem, 
pricepi? Părinţii noștri sunt rivali. 

— De ce? 

A oftat. 

— Câte motive vrei? Odată, mama l-a prins pe Po- 
seidon cu iubita lui în templul Atenei — o lipsă totală de 
respect. Altă dată, Atena şi Poseidon au concurat pen- 
tru a patrona orașul Atena. Tatăl tău a creat o porcărie 
de izvor cu apă sărată. Mama mea a creat măslinul. Oa- 
menii şi-au dat seama că darul ei era mai bun, așa că au 
numit orașul după ea. 

— Cred că le plac măslinele la nebunie. 

— O, las-o baltă. 

— Totuși, dac-ar fi inventat pizza, asta aș mai fi înţeles. 

— Am spus las-o baltă! 

De pe locul din față, Argus a zâmbit. Nu a spus nimic, 
dar un ochi albastru de pe ceafă mi-a clipit complice. 

Traficul din Queens era greoi. Când am ajuns în 
Manhattan, soarele apunea și începuse să plouă. 

Argus ne-a lăsat la autogara Greyhound din Upper 
East Side, nu departe de apartamentul mamei și al lui 
Gabe. Pe o cutie poştală era lipit un fluturaș ud cu poza 
mea pe el: L-AȚI VĂZUT PE ACEST BĂIAT? 

L-am rupt până să-l observe Annabeth și Grover. 

Argus ne-a descărcat bagajele, s-a asigurat că avem 
bilete la autocar, apoi a plecat, urmărindu-ne cu ochiul 
de pe dosul palmei în timp ce ieșea din parcare. 

M-am gândit ce aproape eram de fostul meu aparta- 
ment. Într-o zi obișnuită, până la ora asta mama ar fi 
ajuns deja acasă de la magazinul de dulciuri. Gabe-cel- 
împuţit era probabil sus chiar acum, jucând poker, fără 
să-i ducă lipsa. 

Grover și-a pus rucsacul pe umeri. A privit în direcția 
în care mă uitam eu. 

— Vrei să ştii de ce s-a măritat cu el, Percy? 

M-am holbat la el. 

— Mi-ai citit cumva gândurile? 

— Doar emoţiile. A ridicat din umeri. Cred că am uitat 
să-ţi spun că satirii pot face asta. Te gândeai la mama ta 
și la tatăl tău vitreg, nu-i așa? 

Am dat din cap, întrebându-mă ce altceva mai uitase 
Grover să-mi spună. 

— Mama ta s-a măritat cu Gabe pentru tine, a spus 
Grover. Îi spui tu „îimpuţitul“, dar de fapt habar n-ai ce 
aură are tipul... Câh. Eu îl simt de aici. Îi simt mirosul 
pe tine și tu nu te-ai mai apropiat de el de-o săptămână. 

— Mulţumesc, am spus. Unde e cel mai apropiat duș? 

— Ar trebui să fii recunoscător, Percy. Tatăl tău vi- 
treg miroase atât de respingător a om, încât a mascat 
prezenţa oricărui semizeu. De îndată ce am mirosit 
interiorul Camaroului său, am știut: Gabe îţi acoperă 
mirosul de ani de zile. Dacă n-ai fi stat cu el în fiecare 
vară, probabil că ai fi fost găsit de monștri cu mult timp 
în urmă. Mama ta a rămas cu el ca să te protejeze. A fost 
o femeie inteligentă. Probabil că te-a iubit foarte mult 
dacă a rezistat cu tipul ăla — dacă asta te face să te simţi 
mai bine. 

Nu m-am simţit mai bine, dar am încercat să nu arăt 
asta. „O voi revedea“, m-am gândit eu. „Nu a murit.“ 

M-am întrebat dacă Grover îmi ghicește în continua- 
re emoţiile, așa amestecate cum erau. Eram bucuros că 
el și Annabeth erau cu mine, dar mă simțeam vinovat că 
nu sunt sincer cu ei. Nu le spusesem motivul real pen- 
tru care acceptasem această misiune nebunească. 

Adevărul era că nu-mi păsa de recuperarea fulgerului 
lui Zeus sau de salvarea lumii și nici măcar de ajuto- 
rul pentru tatăl meu. Cu cât mă gândeam mai mult, cu 
atât îl disprețuiam mai tare pe Poseidon pentru că nu 
mă vizitase niciodată, pentru că n-o ajutase niciodată 
pe mama, pentru că nu trimisese nici măcar o pensie 
alimentară. Mă recunoscuse doar pentru că trebuia să 
rezolve o treabă. 

Mie nu-mi păsa decât de mama. Hades o luase pe ne- 
drept și Hades urma s-o înapoieze. 

„Vei fi trădat de cineva care spune că ţi-e prieten“, 
șoptea Oracolul în mintea mea. „Și la sfârșit nu vei reuși 
să salvezi ceea ce contează cel mai mult.“ 

„Taci din gură“, i-am spus. 

Ploua fără încetare. 

Ne plictisisem așteptând autocarul și am hotărât să 
jucăm Hacky Sack! cu unul dintre merele lui Grover. 
Annabeth era incredibilă. Putea sălta mărul cu genun- 
chiul, cu cotul, cu umărul, cu orice. Nici eu nu mă des- 
curcam prea rău. 

Partida s-a încheiat când am aruncat mărul spre Gro- 
ver și acesta i-a ajuns prea aproape de gură. Dintr-o în- 
ghițitură, mingea noastră a dispărut — cu cotor, codiţă, 
cu totul. 

Grover s-a înroșşit. A încercat să-și ceară scuze, dar 
Annabeth și cu mine eram prea prinși — ne prăpădeam 
de râs. 

În cele din urmă a apărut autocarul. În timp ce aștep- 
tam la rând ca să urcăm, Grover a început să privească 
în Jur, adulmecând aerul de parcă ar fi simțit felul lui 
preferat de mâncare de la cantina şcolii — enchilada. 

— Care-i problema? l-am întrebat. 

— Nu ştiu, a spus el încordat. Poate că nu-i nimic. 

Dar mi-am dat seama că, totuși, ceva era. Am început 
să fiu atent. 

M-am liniștit când în sfârșit ne-am îmbarcat şi am 
găsit locuri unul lângă altul, în spatele autocarului. Ne-am 
înghesuit rucsacurile. Annabeth își tot lovea de picior 
șapca ei cu Yankees. 

În timp ce urcau și ultimii pasageri, Annabeth mi-a 
pus mâna pe genunchi. 

— Percy. 


! Denumit și footbag, este un joc al cărui scop este controla- 
rea unei mingi fără ca aceasta să atingă pământul și fără a folosi 
mâinile. 

O doamnă în vârstă tocmai se urcase în autocar. Pur- 
ta o rochie mototolită de catifea, mănuși de dantelă și 
o pălărie împletită diformă, portocalie, care îi acoperea 
fața, și o poșetă mare din material textil. Când şi-a ri- 
dicat privirea, ochii ei negri au sclipit, iar mie mi-a stat 
inima în loc. 

Era doamna Dodds. Mai în vârstă, mai uscată, dar cu 
siguranţă aceeași față malefică. 

M-am scufundat în scaun. 

Era urmată de alte două doamne în vârstă: una cu 
o pălărie verde, una cu o pălărie mov. În rest, arătau 
exact ca doamna Dodds — aceleași mâini noduroase, po- 
șete din material textil, rochii şifonate de catifea. Trioul 
bunicuțelor demonice. 

S-au așezat pe locurile din față, chiar în spatele șoferu- 
lui. Cele două dinspre mijloc și-au încrucișat picioarele 
pe culoar, formând un X. Nu era nimic ieșit din comun, 
dar trimitea un mesaj clar: nu pleacă nimeni. 

Autocarul a ieșit din autogară și am pornit pe străzile 
drepte ale Manhattanului. 

— N-a rămas moartă prea mult timp, am spus, încer- 
când să-mi maschez tremurul vocii. Parcă spuneai că ele 
pot fi spulberate pe durata unei vieți. 

— Am spus „dacă ești norocos“, a zis Annabeth. E clar 
că tu nu ești. 

— Toate trei, a scâncit Grover. Di immortales! 

— E în regulă, a spus Annabeth, în mod evident gân- 
dind intens. Furiile. Cei mai groaznici trei monștri din 
Infern. Nicio problemă. Nicio problemă. Ne vom strecu- 
ra pe fereastră. 

— Nu se deschid, a gemut Grover. 

— O ieşire prin spate? a sugerat ea. 


&æ 165 


RICK RIORDAN 


Nu exista. Chiar dacă ar fi existat, nu ne-ar fi ajutat. 
Deja ajunseserăm pe Ninth Avenue, îndreptându-ne 
spre tunelul Lincoln. 

— Nu ne vor ataca dacă sunt martori în preajmă, am 
spus. Nu-i așa? 

— Muritorii nu au vederea bună, mi-a amintit An- 
nabeth. Creierele lor pot procesa doar ceea ce văd prin 
Ceaţă. 

— Vor vedea trei bătrâne care ne ucid, nu? 

Ea a căzut pe gânduri. 

— Greu de spus. Dar nu putem conta pe ajutorul mu- 
ritorilor. Poate e vreo ieșire de urgenţă în plafon...? 

Am pătruns în tunelul Lincoln, iar în autocar s-a fă- 
cut întuneric, cu excepţia luminilor de serviciu de pe cu- 
loar. Era o liniște sinistră fără sunetul ploii. 

Doamna Dodds s-a ridicat. Pe un ton egal, de parcă ar 
fi repetat replica, a spus tare, s-o audă întreg autocarul: 

— Trebuie să merg la toaletă. 

— Și eu, a spus a doua soră. 

— ȘI eu, a spus a treia soră. 

Toate trei au început să se apropie pe culoar. 

— Am o idee, a spus Annabeth. Percy, ia șapca mea. 

— Poftim? 

— Pe tine te vor. Fă-te invizibil și ia-o pe culoar. La- 
să-le să treacă de tine. Poate reușești să ajungi în față 
ȘI să scapi. 

— ȘI voi... 

— Există o mică șansă să nu ne observe, a spus Anna- 
beth. Tu ești fiul unuia dintre Cei Trei. Mirosul tău poate 
fi copleșitor. 

— Nu vă pot abandona pur și simplu. 

— Nu-ţi face griji pentru noi, a spus Grover. Du-te! 

Îmi tremurau mâinile. Mă simțeam ca un laş, dar am 
luat șapca Yankees și mi-am pus-o pe cap. 

Când m-am uitat în jos, corpul meu dispăruse. 

Am început să mă furișez pe culoar. Am reușit să trec 
de zece rânduri, apoi m-am așezat pe un scaun gol chiar 
când Furiile au trecut pe lângă mine. 

Doamna Dodds s-a oprit, adulmecând, și a privit direct 
spre mine. Inima îmi bătea nebunește. 

Se pare că n-au văzut nimic. Ea și surorile ei și-au 
continuat drumul. 

Eram liber. Am ajuns în partea din față a autocaru- 
lui. Eram aproape de ieșirea din tunelul Lincoln. Eram 
gata să apăs butonul pentru opririle de urgență, când 
am auzit niște gemete sinistre din rândul din spate. 

Bătrânele nu mai erau bătrâne. Aveau aceleași fețe — 
nu cred că puteau deveni mai urâte — dar corpurile li se 
zbârciseră, arătând ca nişte trupuri maronii, cu aripi de 
liliac și mâini și picioare cu gheare de gargui. Poșetele li 
se transformaseră în bice învăpăiate. 

Furiile i-au înconjurat pe Grover și pe Annabeth și, 
lovind din bice, au șuierat: 

— Unde este? Unde? 

Ceilalţi călători țipau, ghemuindu-se în scaune. Vă- 
zuseră ceva, clar. 

— Nu-i aici! a țipat Annabeth. A plecat! 

Furiile şi-au ridicat bicele. 

Annabeth și-a scos cuțitul de bronz. Grover a scos o 
conservă din punga cu gustări și s-a pregătit s-o arunce. 

Chestia pe care am făcut-o în continuare a fost atât 
de impulsivă și de periculoasă, încât meritam să fiu nu- 
mit puştiul cu deficit de atenţie al anului. 

Soferul autocarului era tulburat, încercând să vadă 
în oglinda retrovizoare ce se întâmplă. 

Încă invizibil, am apucat volanul și am tras de el spre 
stânga. Toată lumea a urlat când a fost aruncată spre 
dreapta şi am auzit ceva ce speram să fie sunetul a trei 
Furii zdrobindu-se de fereastră. 

— Hei! a strigat şoferul. Hei-ho! 

Ne luptam pentru volan. Autocarul s-a lovit de par- 
tea laterală a tunelului, iar metalul a scrâșnit aruncând 
scântei la un kilometru în spatele nostru. 

Am ieșit în zigzag din tunelul Lincoln și am reintrat 
în furtună. Oameni și monștri erau aruncaţi în toate 
direcțiile prin autocar, iar mașinile erau date la o parte 
ca popicele. 

Şoferul a reușit să găsească o ieșire. Am părăsit au- 
tostrada, trecând de vreo şase stopuri, și am sfârșit pe 
un drum de țară din New Jersey, unde e incredibil câtă 
pustietate poate exista chiar peste râu de New York. În 
stânga erau păduri, în dreapta, râul Hudson, iar șoferul 
părea să cotească spre râu. 

Încă o idee grozavă: am tras frâna de mână. 

Autocarul a scrâșnit, a făcut un cerc complet pe asfal- 
tul umed și s-a izbit de copaci. S-au activat luminile de 
avarie. S-a deschis ușa. Şoferul autocarului a fost pri- 
mul care a ieșit, cu pasagerii bulucindu-se și urlând în 
urma lui. M-am aşezat pe scaunul șoferului şi i-am lăsat 
să treacă. 

Furiile și-au recăpătat echilibrul. Au pocnit din bice 
spre Annabeth, iar ea și-a fluturat cuțitul și a strigat 
în greaca veche, spunându-le să nu se apropie. Grover 
arunca în ele cu cutii de conserve. 

M-am uitat la ușa deschisă. Eram liber să plec, dar 
nu-mi puteam abandona prietenii. Mi-am scos șapca in- 
vizibilă. 

— Hei! 

Furiile s-au întors, rânjindu-și colții galbeni la mine, 
și dintr-odată fuga mi s-a părut o idee excelentă. Doamna 
Dodds s-a apropiat încet pe culoar, așa cum făcea și la 
ore când îmi aducea testele de matematică notate cu 
„insuficient“. De fiecare dată când pocnea din bici, flă- 
cări roșii dansau în jurul firului de piele. 

Celelalte două urâţenii au luat-o pe deasupra scau- 
nelor, de o parte şi de alta a ei, și înaintau spre mine ca 
niște șopârle uriașe și sinistre. 

— Perseu Jackson, a spus doamna Dodds, cu un ac- 
cent care era cu siguranță de mai la sud de Georgia. I-ai 
jignit pe zei. Vei muri. 

— Îmi plăceaţi mai mult ca profesoară de matemati- 
că, l-am spus. 

A mârâit. 

Annabeth și Grover veneau cu prudenţă în spatele 
Furiilor, căutând o scăpare. 

Mi-am scos pixul din buzunar și i-am scos capacul. 
Anaklusmos s-a transformat într-o sclipitoare sabie cu 
două tăișuri. 

Furiile au ezitat. 

Doamna Dodds simţise pe pielea ei lama sabiei Ana- 
klusmos. Era evident că nu se bucura s-o revadă. 

— Predă-te acum, a șuierat ea, şi vei scăpa de chinu- 
rile veșnice. 

— Al vrea tu, i-am spus eu. 

— Percy, ai grijă! a strigat Annabeth. 

Doamna Dodds și-a încolăcit biciul în jurul mâinii în 
care țineam sabia, în timp ce Furiile celelalte s-au repe- 
zit la mine din lateral. 

Îmi simţeam mâna de parcă ar fi fost înfășurată în 
plumb topit, dar am reușit să nu scap sabia. Am împuns-o 

pe Furia din stânga cu mânerul, răsturnând-o înapoi 
pe un scaun. M-am întors și am împuns-o pe Furia din 
dreapta. De îndată ce lama i-a atins gâtul, a ţipat și a ex- 
plodat. Annabeth a prins-o pe doamna Dodds într-o priză 
de wrestling și a tras-o înapoi, iar Grover i-a smuls biciul 
din mâini. 

— Au! a strigat el. Au! Arde! Arde! 

Furia pe care o lovisem cu mânerul m-a atacat din 
nou, cu ghearele pregătite, dar am învârtit-o pe Anaklus- 
mos, spintecând-o ca pe-o piriatal. 

Doamna Dodds încerca să și-o dea pe Annabeth jos 
din spate. Lovea, dădea cu ghearele, șuiera și mușca, dar 
Annabeth rezista, în timp ce Grover îi lega picioarele 
doamnei Dodds cu propriul ei bici. În cele din urmă, au 
împins-o în spate, pe culoar. Doamna Dodds încerca să 
se ridice, dar n-avea loc să-și desfacă aripile de liliac, așa 
că se tot prăbușea. 

— Zeus te va distruge! mi-a promis. Sufletul tău este 
al lui Hades! 

— Braccas meas vescimini! i-am strigat. 

Nu prea ştiu de unde mi-a venit expresia în latină. 
Cred că însemna „Mânca-mi-ai pantalonii!“. 

Un tunet a zguduit autocarul. Mi s-a ridicat părul pe 
ceafă. 

— Ieși afară! a țipat Annabeth la mine. Acum! 

N-aveam nevoie să mi se spună de două ori. 

Ne-am repezit afară și i-am găsit pe ceilalți pasageri — 
unii rătăcind uluiţi, alţii certându-se cu șoferul sau în- 
vârtindu-se fără noimă și strigând: 


! Recipient de diverse forme, umplut cu jucării și bomboane 
Și suspendat la înălțime, pe care copiii, legaţi la ochi, îl sparg cu 
niște bețe. Piñata este un element nelipsit de la sărbători tradi- 
ționale, în anumite regiuni ale lumii. 

— O să murim! 

Un turist cu cămașă hawaiiană și un aparat foto mi-a 
făcut o fotografie până să apuc să retrag sabia. 

— Rucsacurile! și-a dat seama Grover. Ne-am lăsat... 

BUUUUUUM! 

Ferestrele autocarului au explodat, iar pasagerii fu- 
geau care-ncotro să se adăpostească. Fulgerul făcuse un 
crater imens în plafon, dar un strigăt furios dinăuntru 
mi-a spus că doamna Dodds nu murise încă. 

— Fugiţi! a spus Annabeth. Furia cheamă întăriri. 
Trebuie să plecăm de-aici! 

Ne-am avântat în pădure pe ploaia torențială. În spa- 
te, autocarul ardea în flăcări și în faţă aveam doar beznă. 


Ge CAPITOLUL XI e6 


In care vizităm magazinul cu pitici de grădină 


[tru fel, e bine de știut că există zei greci, pentru că 


ai pe cine învinui când lucrurile merg prost. De exem- 
plu, dacă te văd că fugi de un autocar care tocmai a fost 
atacat de nişte babe monstruoase și aruncat în aer de 
un fulger, şi pe lângă toate astea mai şi plouă, majori- 
tatea oamenilor ar spune doar că ai ghinion; dar când 
ești semizeu, știi că e vorba de o putere divină care se 
străduiește să-ţi facă probleme. 

Așadar, iată-ne, Annabeth, Grover și cu mine, mer- 
gând prin pădure în New Jersey, pe lângă râu. Luminile 
New Yorkului îngălbeneau cerul nopţii, în spatele nos- 
tru, iar miasmele râului Hudson ne umpleau nările. 

Grover avea frisoane și zbiera, cu ochii lui mari de 
tap plini de groază. 

— Trei Binevoitoare. Toate trei deodată. 

Și eu eram destul de șocat. Explozia ferestrelor auto- 
carului încă îmi răsuna în urechi. Dar Annabeth ne tot 
zorea, spunând: 

— Haideţi! Cu cât ajungem mai departe, cu atât e 
mai bine. 

— Toți banii noștri erau acolo, i-am reamintit. Mân- 
carea şi hainele noastre. Totul. 

— Ei bine, poate dacă n-ai fi decis să intri în luptă... 

— Ce-ai fi vrut să fac? Să vă las să fiți uciși? 

— Nu trebuia să ne protejezi pe noi, Percy. Ne-am fi 
descurcat. 

— 'Tăiaţi ca pâinea pentru sendviș, a intervenit Gro- 
ver, dar ne-am fi descurcat. 

— Tu să taci, ţapule, a spus Annabeth. 

Grover mormăia cu jale. 

— Cutii de conserve... O pungă plină cu cutii de con- 
serve. 

Ne-am înnămolit în pământul ud, printre copaci cu 
forme fioroase și miros de rufe murdare. 

După câteva minute, Annabeth a venit lângă mine. 

— Uite ce e, eu..., a ezitat ea o clipă. Chiar apreciez că 
al venit după noi. A fost un gest foarte curajos. 

— Suntem o echipă, nu? 

A mai făcut câţiva pași în tăcere. 

— Chestia e că, dacă mori... în afară de faptul că ar fi 
foarte neplăcut pentru tine, ar însemna că misiunea s-a 
încheiat. Și misiunea asta ar putea fi singura mea șansă 
de-a vedea lumea reală. 

Furtuna se oprise în sfârșit. Luminile orașului au 
pălit în urma noastră, lăsându-ne într-o beznă aproape 
totală. Din Annabeth nu mai vedeam decât licărirea pă- 
rului ei blond. 

— N-ai mai ieșit din Tabăra Semizeilor de când aveai 
șapte ani? am întrebat-o. 

— Nu... Doar în câteva excursii scurte. Tata... 

— Profesorul de istorie. 

— Da. Nu mi-a priit să locuiesc acasă. Adică, Tabăra 
Semizeilor este casa mea. 

Vorbea precipitat, de parcă s-ar fi temut că cineva ar 
putea încerca s-o oprească. 

— În tabără te antrenezi și te tot antrenezi. Şi asta-i 
grozav, dar monștrii se află în lumea reală. Acolo afli 
dacă ești bun de ceva sau nu. 

Dacă n-aş fi cunoscut-o, aș fi putut să jur că simțeam 
ezitare în glasul ei. 

— Te descurci destul de bine cu cuțitul ăla, i-am spus. 

— Crezi? 

— Oricine se poate sui în spinarea unei Furii se des- 
curcă bine, cred eu. 

N-aveam cum să observ, dar cred că a zâmbit. 

— Ştii, a spus ea, poate c-ar trebui să-ți spun... 
S-a-ntâmplat ceva ciudat în autocar... 

Nu ştiu ce voia să-mi spună, dar a fost întreruptă de 
un strident bu-hu-hi, ceva care aducea cu sunetul unei 
bufniţe chinuite. 

— Hei, naiul meu încă funcționează! a strigat Grover. 
Dacă mi-aş putea aminti un cântec de „găsit drumul“, 
am putea ieşi din pădurea asta! 

A mai scos câteva note, dar cântecul încă semăna sus- 
pect de mult cu melodia cântată de Hilary Duff’. 

În loc să găsesc drumul, m-am izbit imediat de un 
copac, alegându-mă cu un frumos cucui în frunte. 

De adăugat la lista cu superputeri pe care nu le aveam: 
vederea pe timp de noapte. 

După ce m-am împiedicat și am înjurat și, în general, 
m-am simţit îngrozitor încă vreun kilometru și jumătate, 
am zărit în faţă lumină: culorile unei firme cu neoane. 
Mirosea a mâncare. Mâncare prăjită, grasă, excelentă. 
Mi-am dat seama că nu mâncasem nimic nesănătos 
de când ajunsesem la Dealul Semizeilor, unde ne hră- 
neam cu struguri, brânză, pâine şi cu câte un grătar 


! Aluzie la melodia Bad Girls, în care este reluată secvența 
„Toot toot hey beep beep“. 

extrasubţire, preparat de nimfe. Subsemnatul avea ne- 
voie de un cheeseburger dublu. 

Am continuat să mergem până când am văzut printre 
copaci o stradă pustie, cu două benzi. Pe cealaltă parte 
se afla o pompă de benzină închisă, o reclamă zdrenţuită 
la un film din anii 1990 și un magazin deschis, care era 
sursa luminii de neon și a mirosului plăcut. 

Nu era un restaurant fast-food, așa cum sperasem. 
Era unul dintre acele magazine ciudate de curiozităţi de 
pe marginea drumurilor, care vând ornamente de gră- 
dină reprezentând păsări flamingo, indieni din lemn și 
urși grizzly din ciment și alte chestii de genul ăsta. Clă- 
direa principală era un depozit lung, scund, înconjurat 
de hectare de statui. Nu reușeam să descifrez ce scrie pe 
firmă, pentru că dacă există ceva mai rău pentru disle- 
xia mea decât engleza normală, acest ceva e textul unei 
firme luminate, scris cu litere cursive roșii. 

Mie mi se părea că scrie: GAMAZILUN CU PICITI 
ED RĂGDINĂ AL ULI TATNI ME. 

— Ce naiba înseamnă asta? am întrebat. 

— Nu ştiu, a spus Annabeth. 

Îi plăcea atât de mult să citească, încât uitasem că şi 
ea era dislexică. 

Grover a tradus: 

— Magazinul cu pitici de grădină al lui Tanti Em. 

Flancând intrarea, așa cum fuseserăm preveniţi, 
erau doi pitici de grădină din ciment, niște bondoci băr- 
bosi și urâţi, zâmbind și făcând cu mâna, de parcă se 
pregăteau să fie fotografiaţi. 

Am traversat strada, pe urma mirosului de hambur- 
geri. 

— Hei..., ne-a avertizat Grover. 

— Luminile sunt aprinse înăuntru, a spus Annabeth. 
Poate că e deschis. 

— Un snack-bar, am spus melancolic. 

— Un snack-bar, a zis și ea. 

— Sunteţi nebuni? a spus Grover. Locul ăsta e ciudat. 

Nu l-am luat în seamă. 

Terenul din faţă era o pădure de statui: animale de 
ciment, copii de ciment, chiar și un satir de ciment cân- 
tând la nai, care i-a dat fiori lui Grover. 

— Me-he-he! a behăit el. Seamănă cu unchiul meu 
Ferdinand! 

Ne-am oprit la ușa depozitului. 

— Nu bateți, ne-a implorat Grover. Simt miros de 
monștri. 

— i s-a înfundat nasul de când cu Furiile, i-a spus 
Annabeth. Tot ce simt eu e mirosul de burgeri. Ţie nu 
ţi-e foame? 

— Carne! a spus el dispreţuitor. Eu sunt vegetarian. 

— Tu mănânci enchilada cu brânză și cutii de alumi- 
niu, i-am amintit. 

— Alea sunt legume. Haideţi. Să plecăm. Statuile as- 
tea... se uită la mine. 

Apoi ușa s-a deschis cu un scârţâit și în fața noastră 
a apărut o femeie înaltă din Orientul Mijlociu - sau cel 
puţin am presupus că era din Orientul Mijlociu, pen- 
tru că purta o rochie lungă și neagră care o acoperea 
cu totul, cu excepția mâinilor, iar capul îi era complet 
acoperit. Ochii îi sclipeau în spatele unui voal negru, dar 
mai mult de-atât nu puteam zări. Mâinile ei de culoarea 
cafelei păreau bătrâne, dar îngrijite și elegante, așa că 
mi-am imaginat că e o bunicuţă care fusese cândva o 
doamnă frumoasă. 

Chiar și accentul ei aducea vag a Orientul Mijlociu. 
Ne-a spus: 

— Copii, e prea târziu să umblaţi singuri pe-afară. 
Unde sunt părinţii voştri? 

— Sunt... ăăă..., a început Annabeth. 

— Suntem orfani, am spus eu. 

— Orfani? a repetat femeia, iar cuvântul suna ciudat 
în gura ei. Nu se poate, dragii mei! 

— Ne-am pierdut de caravana noastră, am spus. Ca- 
ravana noastră de circ. Maestrul de ceremonii ne-a spus 
să ne întâlnim la benzinărie dacă ne pierdem, dar poate 
a uitat sau poate vorbea de altă benzinărie. În orice caz, 
ne-am pierdut. Miroase cumva a mâncare? 

— O, dragii mei, a spus femeia. Intraţi, bieţii de voi. 
Eu sunt Tanti Em. Mergeţi tot înainte până în spatele 
depozitului, vă rog. Acolo e zona de luat masa. 

I-am mulţumit și am intrat. 

Annabeth mi-a şoptit: 

— O caravană de circ? 

— E bine să ai întotdeauna o strategie, nu-i așa? 

— Al capul plin de alge. 

Depozitul era înțesat de statui — oameni în diferite 
ipostaze, purtând tot felul de costume și având diferite 
expresii. Mă gândeam că îţi trebuia o grădină destul de 
mare ca să ți se potrivească și o singură statuie ca astea, 
pentru că toate erau în mărime naturală. Dar cel mai 
mult mă gândeam la mâncare. 

N-aveţi decât să mă faceţi idiot pentru că am intrat 
pur și simplu în magazinul unei doamne ciudate doar 
pentru că-mi era foame, dar eu mă port impulsiv câteo- 
dată. În plus, n-aveţi idee cum miroseau burgerii lui 
Tanti Em. Aroma era ca gazul ilariant de la dentist — 
făcea ca orice altceva să dispară. Abia dacă observam 
scâncetele agitate ale lui Grover sau felul în care ochii 
statuilor păreau să mă urmărească sau faptul că Tanti 
Em încuiase ușa în urma noastră. 

Singurul lucru care mă interesa era să găsesc zona 
de luat masa. Și, desigur, aceasta se afla în partea din 
spate a depozitului — o tejghea de fast-food cu un grătar, 
un dozator de răcoritoare, un încălzitor de covrigi și un 
automat de nachos cu brânză. Tot ce-ţi puteai dori, plus 
câteva mese de picnic din oţel în față. 

— Vă rog, staţi jos, a spus Tanti Em. 

— Super! am spus. 

— Hm, a spus Grover fără tragere de inimă, nu avem 
niciun ban, doamnă. 

Până să apuc să-l înghiontesc, Tanti Em a spus: 

— Nu, nu, copii, nu-i nevoie de bani. E un caz special, 
nu-i așa? Fac cinste, pentru niște orfani atât de drăguți. 

— Vă mulțumim, doamnă, a spus Annabeth. 

Tanti Em a rămas perplexă, de parcă Annabeth ar fi 
făcut ceva nepotrivit, dar apoi bătrâna s-a relaxat într-o 
clipită, așa că m-am gândit că probabil îmi imaginasem. 

— Nu-i rău deloc, Annabeth, a spus ea. Ai niște ochi 
gri încântători, copilă. 

Abia foarte târziu m-am întrebat de unde ştia că o 
cheamă Annabeth, deşi nu ne prezentaserăm. 

Gazda noastră a dispărut în spatele tejghelei și a înce- 
put să gătească. În scurt timp, ne-a adus tăvi de plastic 
pline cu vârf de cheeseburgeri dubli, shaFe-uri de vani- 
lie şi porţii imense de cartofi prăjiți. 

Doar după jumătate de burger mi-am adus aminte să 
mai Și respir. 

Annabeth își sorbea shafe-ul. 

Grover trăgea cu ochiul la cartofii prăjiți şi privea la 
hârtia cerată de pe tavă ca și cum ar fi vrut s-o guste, dar 
încă părea prea agitat pentru a mânca. 

— Ce-i cu sâsâitul ăsta? a întrebat el. 

Am ascultat, dar n-am auzit nimic. Annabeth a clăti- 
nat din cap. 

— Sâsâit? a întrebat Tanti Em. Poate că e baia de 
ulei. Ai un auz fin, Grover. 

— lau vitamine. Pentru urechi. 

— Splendid, a spus ea. Dar, te rog, relaxează-te. 

Tanti Em nu mânca nimic. Nu-și scosese vălul, nici 
măcar când gătise, iar acum şedea aplecată în faţă, cu 
degetele împreunate, și ne privea mâncând. Mă neliniș- 
tea să știu că cineva se holbează la mine fără să-i pot 
vedea fața, dar mă simțeam satisfăcut după burger, și 
un pic somnoros, și m-am gândit că aș putea încerca să 
fac puţină conversaţie cu gazda noastră. 

— Deci vindeţi pitici, am spus, încercând să par in- 
teresat. 

— O, da, a spus Tanti Em. Și animale. Și oameni. De 
toate pentru grădină. Comenzi personalizate. Statuile 
sunt foarte căutate, să ştii. 

— Trece multă lume pe-aici? 

— Nu prea, nu. De când s-a construit autostrada, ma- 
joritatea mașinilor nu mai trec pe aici. Trebuie să răsfăţ 
fiecare client de care am parte. 

A început să mă furnice în ceafă, de parcă m-ar mai 
fi privit şi altcineva. M-am întors, dar era doar statuia 
unei tinere care ținea un coș de Paște. Detaliile erau in- 
credibile, mult mai precise decât la majoritatea statuilor 
de grădină. Dar ceva era în neregulă cu fața ei. Arăta de 
parcă era speriată sau chiar îngrozită. 

— Ah, a spus cu tristețe Tanti Em. Ai observat că 
unele dintre creațiile mele n-au ieșit bine. Sunt defecte. 
Nu le cumpără nimeni. Faţa este cel mai greu de reali- 
zat. Întotdeauna fața. 

— Dumneavoastră faceți statuile? am întrebat. 

— O, da. Pe vremuri, am avut două surori care mă 
ajutau cu magazinul, dar au murit, iar Tanti Em e sin- 
gură. Doar eu şi statuile mele. De-asta le fac. Îmi ţin 
companie. 

Tristeţea din vocea ei a părut atât de profundă și de 
reală, încât nu m-am putut abţine să nu-mi fie milă de ea. 

Annabeth s-a oprit din mâncat. S-a aplecat în faţă și 
a întrebat: 

— Două surori? - 

— E o poveste îngrozitoare, a spus Tanti Em. Chiar 
nu-i o poveste pentru copii. Vezi tu, Annabeth, o femeie 
rea era geloasă pe mine, cu mult timp în urmă, când 
eram tânără. Aveam un... un iubit, înţelegi, și feme- 
ia asta rea era hotărâtă să ne despartă. Ea a provocat 
un accident îngrozitor. Surorile mele au rămas alături 
de mine. Mi-au împărtășit ghinionul cât au putut, dar 
în cele din urmă au murit. S-au stins. Numai eu am 
supraviețuit, dar asta a avut un preţ. Și ce preț! 

Nu înţelegeam prea bine ce voia să spună, dar mi-a 
părut rău pentru ea. Pleoapele mi s-au îngreunat, sto- 
macul plin mă îndemna la somn. Biata bătrânică! Cine 
să vrea să rănească o persoană atât de simpatică? 

— Percy? a spus Annabeth, scuturându-mă pentru a 
mă face atent. Poate ar trebui să plecăm. Adică, maes- 
trul de ceremonii ne așteptă. 

Părea tensionată. Nu eram sigur de ce. Grover mân- 
ca acum hârtia cerată de pe tavă, dar nu puteai să-ţi dai 
seama dacă lui Tanti Em i se părea ciudat, fiindcă nu 
spunea nimic. 

— Ce ochi gri minunaţi, i-a spus Tanti Em lui Anna- 
beth din nou. Oh, da, de mult n-am mai văzut asemenea 
ochi gri. 

S-a întins ca pentru a atinge obrazul lui Annabeth, 
dar Annabeth s-a ridicat brusc. 

— Chiar trebuie să plecăm. 

— Da! a sărit Grover, înghițindu-și hârtia cerată. Ma- 
estrul de ceremonii ne așteaptă. Așa e! 

Nu voiam să plec. Mă simţeam sătul și mulțumit. 
Tanti Em era atât de drăguță! Aș fi vrut să mai stau cu 
ea o vreme. 

— Vă rog, dragii mei, ne-a implorat Tanti Em. Am 
atât de rar în preajmă copii! Înainte să plecaţi, nu vreţi 
măcar să vă fac o poză? 

— O poză? a întrebat Annabeth cu precauție. 

— Doar o fotografie. O voi folosi pentru a sculpta un 
nou set de statui. Vedeţi voi, copiii sunt foarte căutaţi. 
Toată lumea iubește copiii. 

Annabeth s-a mutat de pe un picior pe celălalt. 

— Nu cred că putem, doamnă. Haide, Percy... 

— Sigur că putem, am spus. 

Mă irita faptul că Annabeth e atât de autoritară și 
nepoliticoasă cu bătrânica asta care tocmai ne hrănise 
pe gratis. 

— E doar o fotografie, Annabeth. Ce-i rău în asta? 

— Da, Annabeth, a murmurat femeia. Nu-i nimic rău. 

Mi-am dat seama că lui Annabeth nu-i convine, dar a 
lăsat-o pe Tanti Em să ne ducă înapoi prin ușa din față, 
în grădina cu statui. 

Tanti Em ne-a dus la o bancă din parc, lângă satirul 
de piatră. 

— Acum o să vă așez cum trebuie, a spus ea. Domni- 
șoara în mijloc, cred, iar cei doi tineri domni, de-o parte 
și de alta. 

— Nu-i o lumină prea bună pentru fotografii, am re- 
marcat. 

— O, e suficientă, a spus Tanti Em. E suficientă ca să 
ne vedem unii pe alții, nu-i așa? 

— Unde-i aparatul? a întrebat Grover. 

Tanti Em s-a dat înapoi, parcă pentru a admira ca- 
drul. 

— Acum, cu faţa este cel mai greu. Puteţi să zâmbiţi, 
vă rog, cu toţii? Un zâmbet larg? 

Grover a aruncat o privire spre satirul de ciment de 
lângă el și a mormăit: 

— Chiar că seamănă cu unchiul Ferdinand. 

— Grover, l-a certat Tanti Em, uită-te aici, dragă. 

Încă nu scosese un aparat foto. 

— Percy..., a spus Annabeth. 

Instinctul mă avertiza să ascult de Annabeth, dar mă 
luptam cu somnolenţa, cu calmul acela confortabil dat 
de mâncare și de vocea bătrânei. 

— Durează doar o clipă, a spus Tanti Em. Știţi, nu 
văd foarte bine cu blestematul ăsta de voal... 

— Percy, ceva nu-i în regulă, a insistat Annabeth. 

— Nu-i în regulă? a spus Tanti Em, întinzând mâna 
pentru a-și dezveli capul. Nici pomeneală, dragă. Sunt 
într-o companie atât de nobilă în seara asta! Ce-ar putea 
să nu fie-n regulă? 

— Chiar este unchiul Ferdinand! a bolborosit Grover. 

— Nu te uita la ea! a strigat Annabeth. 

Și-a pus șapca cu Yankees pe cap și a dispărut. Mâi- 
nile ei invizibile ne-au împins pe Grover și pe mine de 
pe bancă. 

Zăceam pe jos, uitându-mă la sandalele lui Tanti Em. 

L-am auzit pe Grover zbughind-o într-o direcție, iar 
pe Annabeth în alta. Dar eram prea ameţit ca să mă mișc. 

Apoi am auzit un sâsâit ciudat deasupra mea. Mi-am 
ridicat privirea spre mâinile lui Tanti Em, care deveni- 
seră noduroase și pline de negi, cu gheare ascuţite de 
bronz, în loc de unghii. 

Eram gata să privesc mai sus, dar de undeva, din stânga, 
Annabeth mi-a strigat: 

— Nu! Nu te uita! 

Un nou sâsâit — sunetul făcut de niște șerpișori, chiar 
deasupra mea, acolo unde... unde ar fi trebuit să fie capul 
lui Tanti Em. 

— Fugi! a behăit Grover. 

L-am auzit gonind prin pietriș, strigând: „Maia!“ 
pentru a-și activa bascheții zburători. 

Nu mă puteam mișca. M-am uitat la ghearele nodu- 
roase ale lui Tanti Em şi am încercat să mă împotrivesc 
transei ameţitoare pe care mi-o indusese bătrâna. 

— Ce păcat că trebuie să distrug o față așa de fru- 
moasă și de tânără, mi-a spus ea consolator. Nu adormi, 
Percy. Tot ce trebuie să faci e să priveşti în sus. 

Mă luptam cu impulsul de-a mă supune. Dar am privit 
într-o parte și am văzut una dintre acele sfere de sticlă pe 
care oamenii și le pun în grădini. Am văzut reflexia întu- 
necată a lui Tanti Em în sticla portocalie; vălul dispăruse, 
dezvăluindu-i fața ca un cerc palid și sclipitor. Părul i se 
mișca, unduindu-se ca nişte șerpi. 

Tanti Em. 

Tanti M. 

Cum putusem să fiu atât de prost? 

„Gândeşte“, mi-am spus. „Cum a murit Meduza în mit?“ 

Dar nu puteam gândi. Ceva îmi spunea că, în mit, 
Meduza dormea când fusese atacată de tizul meu, Per- 
seu. Dar acum nu era nici pe departe adormită. Dacă 
voia, își putea scoate chiar acum ghearele pentru a-mi 
grebla fața. 

— Cea cu Ochii Gri mi-a făcut asta, Percy, a spus Me- 
duza, și vocea ei nu semăna deloc cu a unei ființe mon- 
struoase. 

Vocea ei mă invita să privesc în sus, să empatizez cu 
o biată bunicuţă. 

— Mama lui Annabeth, blestemata de Atena, m-a trans- 
format dintr-o femeie frumoasă în asta. 

— N-o asculta! a strigat Annabeth, de undeva dintre 
statui. Fugi, Percy! 

— Liniște! a mârâit Meduza. 

Apoi, vocea ei a revenit la un tors reconfortant. 

— Înţelegi de ce trebuie s-o ucid pe fată, Percy? E fiica 
dușmancei mele. Voi zdrobi statuia ei. Dar tu, dragul 
meu Percy, nu trebuie să suferi. 

— Nu, am murmurat. 

Am încercat să-mi mișc picioarele. 

— Chiar vrei să-i ajuţi pe zei? m-a întrebat Meduza. 
Înţelegi ce te așteaptă în această misiune prostească, 
Percy? Ce se va întâmpla dacă ajungi în Infern? Nu fi 
doar un pion al Olimpienilor, dragul meu. Ţi-ar fi mai 
bine ca statuie. Mai puţin dureros. Mai puţin dureros. 

— Percy! 

În spate, am auzit un zumzet, ca un colibri de nouă- 
zeci de kilograme aflat în picaj. 

— Fereşte-te! a strigat Grover. 

M-am întors și l-am văzut pe cerul întunecat, zburând 
direct spre mine, cu pantofii lui înaripaţi fâlfâind și 
ținând în mână o creangă de mărimea unei bâte de base- 
ball. Avea ochii închiși, iar capul i se mișca dintr-o parte 
în alta. Zbura ajutându-se doar de instinct. 

— Fereşte-te! a strigat el din nou. Îi vin eu de hac! 

Asta m-a făcut în sfârșit să reacţionez. Cunoscându-l 
pe Grover, eram sigur că o va rata pe Meduza și mă va 
nimeri pe mine. M-am dat la o parte. 

Poc! 

Prima dată am crezut că Grover s-a lovit de un copac. 
Apoi, Meduza a urlat furioasă. 

— Satir nenorocit, a mârâit ea. Te voi adăuga la co- 
lecţia mea! 

— Asta a fost pentru unchiul Ferdinand! i-a strigat 
Grover. 

M-am târât de-acolo și m-am ascuns printre statui, în 
timp ce Grover s-a năpustit în jos într-un al doilea atac. 

Zbang! 

— Arr! a țipat Meduza, iar șerpii din păr au șuierat 
ȘI au scuipat. 

Chiar lângă mine, s-a auzit vocea lui Annabeth: 

— Percy! 

Am tresărit așa de tare, încât aproape am distrus un 
pitic de grădină. 

— Doamne! Nu face asta! 

Annabeth și-a scos șapca cu Yankees și a devenit vi- 
zibilă. 

— Trebuie să-i tai capul. 

— Poftim? Ţi-ai pierdut minţile? S-o ştergem de-aici. 

— Meduza este o ameninţare. E malefică. Aș ucide-o 
eu, dar... 

Annabeth a înghiţit în sec, de parcă era gata să facă o 
mărturisire dificilă. 

— Dar tu ai arma cea mai bună. În plus, eu nu m-aș 
putea apropia de ea. M-ar tăia în bucăţi din cauza mamei. 
Tu... tu ai o șansă. 

— Poftim? Nu pot... 

— Uite ce e, vrei să transforme și mai mulți oameni 
nevinovați în statui? 

A arătat spre o pereche de îndrăgostiţi, un bărbat și o 
femeie îmbrățișaţi, pietrificați de monstru. 

Annabeth a luat o bilă verde de pe un piedestal din 
apropiere. 

— Un scut lustruit ar fi fost mai potrivit. 

A studiat sfera cu un ochi critic. 

— Convexitatea va produce nişte distorsiuni. Mări- 
mea reflexiei trebuie să se dividă cu... 

— Vrei să vorbești pe înţelesul meu? 

— Asta fac! 

Mi-a aruncat sfera de sticlă. 

— Priveşte-o prin sticlă. Să nu te uiţi la ea direct. 

— Hei, prieteni! a strigat Grover de undeva de deasu- 
pra noastră. Cred că e inconștientă! 

— Mrrr! 

— Sau nu, s-a corectat Grover și a plecat într-o nouă 
misiune cu creanga lui. 

— Grăbește-te, mi-a spus Annabeth. Grover are un 
nas grozav, dar se va prăbuși până la urmă. 

Mi-am luat pixul şi i-am scos capacul. Lama de bronz 
a lui Anaklusmos mi s-a alungit în mână. 

Am pornit-o pe urma șuierăturilor și a sâsâielilor 
care se auzeau din părul Meduzei. 

Am ţinut ochii ţintă pe sferă, pentru a vedea doar 
reflexia Meduzei, nu pe ea în persoană. Apoi, am zărit-o 
în sticla verzuie. 

Grover s-a apropiat pentru o nouă lovitură, dar de 
data asta zburase puţin prea jos. Meduza i-a apucat 
bâta și l-a scos din joc. El s-a rostogolit prin aer şi s-a 
prăbușit în braţele de piatră ale unui urs grizzly, ur- 
lând de durere. 

Meduza era pe punctul de a-l lovi, când am strigat: 

— Hei! 

M-am apropiat de ea, ceea ce nu era uşor, cu o sabie 
și un glob de sticlă. Dacă ar fi atacat, mi-ar fi fost greu 
să mă apăr. 

Dar ea m-a lăsat să mă apropii: șase metri, trei metri. 

Acum îi vedeam reflexia feţei. Cu siguranţă n-avea 
cum să fie atât de urâtă. Imperfecţiunile verzui ale glo- 
bului probabil că denaturau imaginea, făcând-o să arate 
mal rău. 

— Doar n-o să lovești o femeie în vârstă, Percy, a spus 
ea mieros. Știu că n-ai putea. 

Am ezitat, fascinat de faţa pe care i-o vedeam reflec- 
tată în sticlă — ochii ei păreau să pătrundă direct prin 
sticla verde, slăbindu-mi braţele. 

L-am auzit pe Grover gemând dinspre ursul de ciment: 

— Percy, n-o asculta! 

Meduza a chicotit. 

— Prea târziu. 

S-a repezit la mine cu ghearele. 

Am lovit cu sabia, am auzit un hârști! dezgustător, 
apoi un șuierat ce aducea cu vântul care iese dintr-o peș- 
teră — zgomotul unui monstru care se dezintegrează. 

Ceva a căzut la pământ, la picioarele mele. M-am 
străduit cu toată ființa să nu mă uit. Am simţit cum o 
chestie mâloasă mi se scurge în ciorap și niște capete de 
șerpi în agonie mă trag de şireturi. 

— O, câh! a spus Grover. 

Încă își ţinea ochii închiși, dar cred că auzea chestia 
aia bolborosind și spumegând. 

— Mega-câh. 

Annabeth a venit lângă mine, uitându-se doar pe cer. 
Tinea în mână voalul negru al Meduzei. Mi-a spus: 

— Nu te mișca. 

Foarte, foarte atentă, fără să privească în jos, a înge- 
nuncheat și a învelit capul monstrului în pânza neagră, 
apoi l-a ridicat. Din el picura încă un suc verde. 

— Eşti bine? m-a întrebat, cu vocea tremurândă. 

— Da, am zis, deși simțeam că o să dau afară cheese- 
burgerul dublu. De ce... de ce nu s-a evaporat capul? 

— După ce-l retezi, devine pradă de război, a spus ea. 
Cum a fost şi cornul de minotaur. Dar să nu dezvelești 
capul. Încă te poate împietri. 

Grover gemea în timp ce cobora de pe statuia ursului 
grizzly. Pe frunte avea o crestătură mare. Căciula îi atâr- 
na de unul din coarne, iar picioarele false îi ieșiseră din 
copite. Bascheţii magici îi zburau aiurea în jurul capului. 

— Baronul Roşu}, am spus. Bună treabă, omule. 

A reuşit să schițeze un zâmbet timid. 

— N-a fost deloc distractiv. Mă rog, partea în care am 
lovit-o cu bâta a fost distractivă. Dar să mă izbesc de un 
urs de beton? Deloc distractiv. 

Și-a prins încălțările din aer. Eu mi-am băgat sabia la 
loc. Apoi ne-am întors toţi trei în depozit. 

Am găsit niște ambalaje vechi de plastic în spatele 
tejghelei cu gustări și am învelit capul Meduzei în două 
pungi. L-am aruncat pe masa unde cinaserăm şi ne-am 
aşezat în jurul lui, prea epuizați ca să mai putem vorbi. 

În cele din urmă, am spus: 

— Deci Atenei trebuie să-i mulțumim pentru mon- 
strul ăsta? 

Annabeth m-a fulgerat cu o privire iritată. 

— De fapt, tatălui tău. Nu-ţi amintești? Meduza a 
fost iubita lui Poseidon. S-au întâlnit în templul mamei 
mele. De-asta a transformat-o Atena într-un monstru. 
Meduza şi cele două surori ale ei care au ajutat-o să in- 
tre în templu au devenit cele trei Gorgone. De aceea voia 
Meduza să mă spintece, dar să te păstreze pe tine, ca pe 
o statuie frumuşică. Încă îi place de tatăl tău. Probabil 
că-i amintești de el. 

Faţa mi-a luat foc. 

— O, deci acum e vina mea că am întâlnit-o pe Meduza. 


1 Supranumele pilotului german Manfred von Richthofen 
(1892-1918), as al duelurilor aviatice, care a doborât multe avi- 
oane de vânătoare în Primul Război Mondial. A zburat frec- 
vent cu un avion de culoare roșie, de la care și-a primit porecla. 

Annabeth și-a îndreptat spatele. Într-o încercare ne- 
reușită de-a mă imita, a spus: 

— E doar o fotografie, Annabeth. Ce-i rău în asta? 

— Las-o baltă, am spus. Eşti imposibilă. 

— Eşti insuportabil. 

— Eşti... 

— Hei! ne-a întrerupt Grover. Îmi dați dureri de cap, 
iar satirii nici măcar nu suferă de așa ceva. Ce facem cu 
capul? 

M-am uitat lung la pachet. Un șerpişor ieşise din pun- 
gă printr-o gaură. Pe pungă scria: VĂ MULŢUMIM CĂ 
AȚI CUMPĂRAT DE LA NOI! 

Eram supărat, nu doar pe Annabeth sau pe mama ei, 
ci pe toți zeii pentru misiunea asta, pentru că fusesem 
aruncați de pe şosea și ne implicaserăm în două lupte se- 
rioase chiar din prima zi în afara taberei. În ritmul ăsta, 
n-aveam cum să ajungem vii în Los Angeles, cu atât mai 
puţin înainte de solstițiul de vară. 

Ce-mi spusese Meduza? 

„Nu fi doar un pion al Olimpienilor, dragul meu. Ţi-ar 
fi mai bine ca statuie. “ 

M-am ridicat. 

— Mă întorc. 

— Percy! a strigat Annabeth după mine. Ce vrei să... 

Am scotocit în spatele depozitului până când am 
găsit biroul Meduzei. În registrul ei contabil am găsit 
cele mai recente șase vânzări, expediate către Lumea 
Subpământeană, pentru a decora grădinile lui Hades 
și ale Persefonei. Potrivit uneia dintre facturi, adresa 
de facturare a Lumii Subpământene era Studiourile de 
înregistrare DOA, West Hollywood, California. Am îm- 
păturit factura și mi-am îndesat-o în buzunar. 

În casa de marcat am găsit douăzeci de dolari, câte- 
va drahme de aur și niște hârtie de împachetat pentru 

firma de curierat Hermes Overnight Express, fiecare 
având atașată câte o pungă de piele pentru monede. Am 
scotocit în birou până am găsit o cutie de mărimea po- 
trivită. 

M-am întors la masa de picnic, am împachetat capul 
Meduzei și am completat un buletin de expediţie: 


Zeilor 
Muntele Olimp 
Etajul 600, 
Empire State Building 
New York, NY 


Toate cele bune, 
Percy Jackson 


— N-o să le placă, m-a avertizat Grover. Vor crede că 
eşti impertinent. 

Am pus câteva drahme de aur în pungă. De îndată ce 
am închis-o, s-a auzit un sunet ca de casă de marcat. Pa- 
chetul s-a ridicat de pe masă și a dispărut cu un pocnet. 

— Chiar sunt impertinent, am spus. 

M-am uitat la Annabeth, provocând-o să mă critice. 

N-a făcut-o. Părea resemnată cu privire la faptul că 
aveam un talent nemaipomenit de a-i mânia pe zei. 

— Haide, a murmurat ea. Avem nevoie de un nou 
plan. 

În care primim sfaturi de la un pudel 


Ax o noapte groaznică. 
Am așezat tabăra în pădure, la vreo sută de metri 


de drumul principal, într-o poiană mlăștinoasă pe care 
puștii din zonă o folosiseră în mod evident pentru a or- 
ganiza petreceri. Pe jos era plin de cutii de suc turtite și 
de ambalaje de fast-food. 

Luaserăm niște mâncare și pături de la Tanti Em, dar 
n-am îndrăznit să facem un foc ca să ne uscăm haine- 
le ude. Furiile și Meduza ne dăduseră suficiente emoţii 
pentru o singură zi. Nu voiam să mai atragem și altceva. 

Am decis să dormim cu schimbul. M-am oferit să stau 
de veghe primul. 

Annabeth s-a ghemuit pe pături şi a început să sfo- 
răie de îndată ce a pus capul jos. Grover s-a ridicat cu 
ajutorul bascheţilor zburători pe cea mai de Jos creangă 
a unui copac, s-a sprijinit cu spatele de trunchi și și-a 
îndreptat privirea spre cerul nopţii. 

— Culcă-te, i-am spus. Te trezesc eu dacă sunt pro- 
bleme. 

A dat din cap, dar tot n-a închis ochii. 

— Sunt trist, Percy. 

— De ce anume? Pentru că te-ai oferit să participi la 
misiunea asta prostească? 

— Nu. Asta mă întristează, a spus el și a arătat 
spre gunoiul de pe Jos. Și cerul. Nici măcar nu se văd 

stelele. Au poluat cerul. Sunt vremuri groaznice pen- 
tru un satir. 

— O, da. Cred că ai fi un ecologist grozav. 

S-a uitat la mine. 

— Numai oamenii nu sunt. Specia ta sufocă lumea 
atât de repede... Eh, nu contează. E inutil să-i dai lecţii 
unui om. La cum merg lucrurile, n-o să-l găsesc nicioda- 
tă pe Pan. 

— Pam? Sprayul pentru gătit? 

— Pan! a strigat el indignat. P-A-N, marele zeu Pan! 
De ce crezi că vreau un permis de căutător? 

O briză ciudată a adiat prin poiană, acoperind pentru 
câteva clipe putoarea de gunoi și noroi. A adus un miros 
de fructe de pădure, de flori sălbatice și de apă de ploa- 
ie curată, lucruri care poate existaseră cândva în aceste 
păduri. Dintr-odată m-a cuprins nostalgia după ceva ce 
nu știusem niciodată. 

— Vorbește-mi despre căutarea asta, am spus. 

Grover m-a privit cu prudenţă, de parcă i-ar fi fost 
teamă că-mi bat joc de el. 

— Zeul locurilor sălbatice a dispărut acum două mii 
de ani, mi-a spus. Un marinar aflat în dreptul coastei 
Efesului a auzit o voce misterioasă strigând de pe țărm: 
„Spune-le că marele zeu Pan a murit!“ Când oamenii au 
auzit vestea, i-au dat crezare. De atunci, ei continuă să 
jefuiască regatul lui Pan. Dar pentru noi, satirii, Pan e 
domnul şi stăpânul. Ne-a protejat pe noi și locurile săl- 
batice de pe Pământ. Refuzăm să credem că a murit. Cu 
fiecare generaţie, cei mai curajoși satiri își dedică viața 
găsirii lui Pan. Ei străbat pământul, explorând cele mai 
sălbatice locuri, în speranţa de-a găsi locul unde se as- 
cunde și de a-l trezi din somn. 

— lar tu vrei să fii un căutător. 

— E visul vieţii mele, a spus el. Tata a fost căutător. 
Și unchiul Ferdinand... a cărui statuie ai văzut-o... 

— O, da, îmi pare rău. 

Grover a clătinat din cap. 

— Unchiul Ferdinand știa care sunt riscurile. La fel 
și tata. Dar eu o să reușesc. Voi fi primul căutător care 
se va întoarce viu. 

— Stai așa — primul? 

Grover şi-a scos naiul din buzunar. 

— Niciun căutător nu s-a mai întors. Odată plecaţi, 
dispar. Nu mai sunt văzuţi niciodată în viaţă. 

— Niciunul în două mii de ani? 

— Niciunul. 

— Și tatăl tău? N-ai nicio idee ce s-a întâmplat cu el? 

— Nu. 

— ȘI totuși vrei să pleci, am spus eu uimit. Tu chiar 
crezi că vei fi cel care-l găseşte pe Pan? 

— Trebuie să cred asta, Percy. Toţi căutătorii cred 
asta. E singurul lucru care ne face să nu disperăm când 
vedem ce i-au făcut oamenii lumii. Trebuie să cred că 
Pan mai poate fi trezit. 

M-am uitat la ceața portocalie de pe cer şi am încer- 
cat să pricep cum putea urma Grover un vis care părea 
atât de lipsit de speranţă. Pe de altă parte, eram eu mai 
breaz? 

— Cum vom intra în Lumea Subpământeană? l-am 
întrebat. Adică, ce șanse avem împotriva unui zeu? 

— Nu știu, a recunoscut el. Dar acasă la Meduza, 
când îi căutai prin birou, Annabeth îmi spunea... 

— O, am uitat. Annabeth va avea un plan bine pus 
la punct. 

— Nu fi atât de dur cu ea, Percy. A avut o viaţă grea, 
dar e un om bun. La urma urmei, m-a iertat... 

Vocea îi tremura. 

— Ce vrei să spui? l-am întrebat. Pentru ce te-a iertat? 

Dintr-odată, Grover a părut foarte interesat de cân- 
tatul la nai. 

— Stai o clipă, am spus. Prima ta misiune ca supra- 
veghetor a fost acum cinci ani. Annabeth e în tabără de 
cinci ani. Să fi fost ea... adică, prima ta misiune, care a 
eșuat... 

— Nu pot să vorbesc despre asta, a spus Grover, și 
tremurul buzei de jos mi-a sugerat că va izbucni în plâns 
dacă insist. Dar, aşa cum spuneam, acasă la Meduza, 
Annabeth și cu mine am căzut de acord că e ceva ciudat 
cu misiunea asta. Ceva nu e-n regulă. 

— Ăăă... păi da. Sunt învinuit de furtul unui fulger 
pe care l-a luat Hades. 

— Nu la asta mă refer, a spus Grover. Fur... Bine- 
voitoarele păreau oarecum reținute. La fel şi doamna 
Dodds de la Academia Yancy... De ce a aşteptat atâta 
pentru a încerca să te omoare? Apoi, în autocar, pur și 
simplu n-au fost atât de agresive pe cât ar fi putut fi. 

— Mie mi s-au părut destul de agresive. 

Grover a clătinat din cap. 

— 'Ţipau la noi: „Unde e? Unde e?“ 

— Mă căutau pe mine, am spus. 

— Poate, dar Annabeth și cu mine am avut senzaţia 
că nu căutau o persoană. Când spuneau „Unde e?“, pă- 
reau să caute un obiect. 

— N-are niciun sens. 

— Ştiu. Dar dacă am înţeles ceva greșit în legătură 
cu misiunea asta şi avem doar nouă zile ca să găsim ful- 
gerul... 

S-a uitat la mine, parcă sperând să primească niște 
răspunsuri, dar eu n-aveam niciunul. 

M-am gândit la spusele Meduzei: zeii mă foloseau. Ce 
mă aștepta era mai rău decât pietrificarea. 

— N-am fost sincer cu tine, i-am spus lui Grover. Nu-mi 
pasă de fulger. Am ales să cobor în Lumea Subpămân- 
teană ca s-o aduc înapoi pe mama. 

Grover a scos o notă joasă la naiul său. 

— Știu asta, Percy. Dar ești sigur că e singurul motiv? 

— Nu fac asta ca să-l ajut pe tatăl meu. Lui nu-i pasă 
de mine. lar mie nu-mi pasă de el. 

Grover a privit în jos de pe cracă. 

— Uite, Percy, nu sunt la fel de deștept ca Annabeth. 
Nu sunt la fel de curajos ca tine. Dar mă cam pricep la 
citirea emoţiilor. Eşti bucuros că tatăl tău e viu. Îţi pare 
bine că te-a recunoscut, iar o parte din tine vrea ca el să 
fie mândru. De-asta ai trimis capul Meduzei în Olimp. 
Ai vrut ca el să vadă ce-ai făcut. 

— Da? Poate că emoţiile satirilor sunt diferite de 
emoțiile oamenilor. Pentru că greșeşti. Nu-mi pasă de 
ce crede el. 

Grover şi-a tras picioarele sus, pe cracă. 

— Bine, Percy. Cum spui tu. 

— În plus, n-am făcut nimic vrednic de laudă. De-abia 
am părăsit New Yorkul și suntem blocați aici fără niciun 
ban și fără a fi găsit calea spre vest. 

Grover a privit cerul nopții, de parcă ar fi meditat la 
ce am spus. 

— Ce zici dacă stau eu primul de veghe, hm? Iar tu 
te culci. 

Am vrut să protestez, dar el a început să cânte Mo- 
zart, încetişor și plăcut, și m-am întors pe o parte, cu 
ochii usturându-mă. După câteva măsuri din Concertul 
numărul 12 pentru pian, am adormit. 


In vis, mă aflam într-o peșteră întunecată, înaintea 
unei gropi ce se căsca. Creaturi plămădite din ceaţă 

cenușie se frământau în Jur, zdrenţe şoptitoare de fum 
care, mi-am dat cumva seama, erau spiritele morţilor. 

Mă prindeau de haine, încercând să mă tragă înăun- 
tru, dar eu mă simţeam silit să merg tocmai pe margi- 
nea prăpastiei. 

Am privit în jos și am amețit. 

Groapa care se căsca larg era atât de neagră, încât am 
știut că trebuie să fie fără fund. Cu toate astea, aveam 
senzaţia că ceva încearcă să se ridice din abis, ceva imens 
ȘI rău. 

Micul erou, s-a auzit deodată din întuneric o voce amu- 
zată. Prea slab, prea tânăr, dar probabil se va descurca. 

Vocea părea antică — rece și grea. S-a înfășurat în ju- 
rul meu asemenea unor plăci de plumb. 

Te-au înşelat, băiete, spunea. Fă schimb cu mine. Îţi 
voi da ceea ce vrei. 

O imagine pâlpâitoare a plutit deasupra hăului: mama, 
înghețată în momentul în care se dizolvase într-o pul- 
bere aurie. Faţa îi era strâmbă de durere, de parcă Mi- 
notaurul ar fi continuat s-o strângă de gât. Ochii ei mă 
priveau fix, parcă implorând: Du-te! 

Am încercat să strig, dar eram mut. 

Un râs de gheaţă s-a auzit din prăpastie. 

O forță invizibilă m-a tras înainte și m-ar fi târât în 
groapă dacă nu m-aș fi sforțat să rămân pe loc. 

Ajută-mă să mă ridic, băiete. Vocea a devenit mai avi- 
dă. Adu-mi fulgerul. Dă-le o lovitură zeilor trădători! 

Am auzit însă spiritele morţilor șoptind în jurul meu: 
Nu! Trezeşte-te! 

Imaginea mamei a început să se şteargă. Creatura 
din prăpastie și-a intensificat strânsoarea nevăzută în 
care mă ținea. 

Mi-am dat seama că, de fapt, nu voia să mă atragă 
înăuntru. Se folosea de mine pentru a ieşi. 

În regulă, a murmurat ea. În regulă. 
Trezește-te! au șoptit morţii. T'rezește-te! 


Cineva mă scutura. 

Am deschis ochii și era lumină. 

— Ei bine, a spus Annabeth, zombi al nostru trăieşte. 

Tremuram din cauza visului. Încă simţeam în piept 
strânsoarea monstrului din prăpastie. 

— Cât am dormit? 

— Suficient cât să pregătesc şi micul dejun. 

Annabeth mi-a aruncat o pungă de chipsuri de porumb 
cu aromă de nachos pe care o luase de la snack-barul lui 
Tanti Em. 

— Iar Grover a plecat în cercetare. Uite, a găsit un 
prieten. 

Îmi era greu să-mi concentrez atenţia. 

Grover stătea așezat cu picioarele încrucișate pe o 
pătură și ţinea în poală ceva pufos, un animal împăiat 
murdar, nefiresc de roz. 

Nu, nu era un animal împăiat. Era un pudel roz. 

Pudelul m-a lătrat suspicios. 

— Nu, nu este, i-a răspuns Grover. 

Am clipit. 

— Tu... vorbeşti cu chestia aia? 

Pudelul a mârâit. 

— Chestia asta, m-a avertizat Grover, e biletul nos- 
tru spre vest. Fii drăguţ cu el. 

— Tu poţi vorbi cu animalele? 

Grover mi-a ignorat întrebarea. 

— Percy, fă cunoștință cu Gladiola. Gladiola, el e Percy. 

M-am uitat la Annabeth, imaginându-mi că se va 
sparge de râs la această farsă pe care mi-o jucau, dar 
părea extrem de serioasă. 

— N-o să salut un pudel roz, am spus. Las-o baltă. 

— Percy, a spus Annabeth. Eu l-am salutat pe pudel. 
Salută-l și tu. 

Pudelul a mârâit. L-am salutat. 

Grover mi-a povestit că dăduse peste Gladiola în pă- 
dure și au intrat în vorbă. Pudelul fugise de la o fami- 
lie bogată din zonă, care oferea o recompensă de 200 de 
dolari pentru găsirea lui. Gladiola nu prea dorea să se 
întoarcă la familia ei, dar era dispusă s-o facă dacă asta 
însemna să-l ajute pe Grover. 

— De unde ştie Gladiola despre recompensă? am în- 
trebat. 

— A citit afişele, a răspuns Grover. Dăăă... 

— Desigur, am spus. Ce prost sunt. 

— Deci, o predăm pe Gladiola, a explicat Annabeth 
cu vocea ei de strateg, facem rost de bani și ne cumpă- 
răm bilete spre Los Angeles. Simplu. 

Mi-am amintit de visul meu -— șoaptele morţilor, ches- 
tia din prăpastie și chipul mamei, pâlpâind în timp ce se 
dizolva în aer. Toate astea m-ar fi putut aștepta în vest. 

— Fără autocare, am spus precaut. 

— Fără, a fost de acord Annabeth. 

A arătat spre şinele de tren pe care nu le observase- 
răm noaptea trecută în întuneric. 

— Există o gară la vreun kilometru în direcţia asta. 
După spusele Gladiolei, trenul spre vest pleacă la prânz. 

In care plonjez spre moarte 


A” petrecut două zile în tren, îndreptându-ne spre 
vest peste dealuri, râuri, pe lângă câmpuri cu grâne 
de culoarea chihlimbarului. 

N-am fost atacați, dar nu eram relaxat. Mi se părea 
că am fi călătorit într-o vitrină, priviți de sus și poate de 
dedesubt, că ceva așteaptă momentul potrivit. 

Am încercat să-mi ascund cât mai mult faţa, deoarece 
numele și poza mea se regăseau pe prima pagină a mai 
multor ziare de pe coasta de est. Trenton Register- News 
a publicat o fotografie făcută de un turist în momen- 
tul în care coboram din autocarul Greyhound. Aveam 
o privire sălbatică. Sabia mea părea un obiect de metal 
strălucitor. Ar fi putut fi o bâtă de baseball sau un băț de 
lacrosse. 

În josul pozei se putea citi: 


Percy «Jackson, în vârstă de doisprezece ani, 
căutat pentru a fi chestionat în cazul dispariției din 
Long Island a mamei sale acum două săptămâni, 
poate fi văzut aici îndepărtându-se de autocarul în 
care acostase câteva pasagere în vârstă. Autocarul a 
explodat pe o șosea din estul statului New Jersey, la 
scurt timp după ce Jackson a părăsit locul. Conform 
relatărilor martorilor oculari, poliția crede că e posibil 
ca băiatul să călătorească împreună cu doi complici 

adolescenţi. Tatăl său vitreg, Gabe Ugliano, a oferit o 
recompensă în bani pentru informații care vor duce la 
prinderea lui. 


— Nu-ţi face griji, mi-a spus Annabeth. Poliţia muri- 
torilor nu te poate găsi. 

Dar nu părea foarte convinsă. 

Mi-am petrecut restul zilei plimbându-mă de la un 
capăt la altul al trenului (pentru că-mi era foarte greu 
să stau locului) sau privind pe fereastră. 

La un moment dat, am zărit o familie de centauri 
galopând peste un câmp de grâu, cu arcurile pregătite, 
vânându-și prânzul. Băiețelul centaur, înalt cât un elev 
de clasa a doua călare pe un ponei, mi-a prins privirea 
și mi-a făcut cu mâna. M-am uitat în jur în vagon, dar 
nu-l mai observase nimeni altcineva. Toţi călătorii adulți 
aveau feţele îngropate în laptopuri sau reviste. 

Altă dată, spre seară, am văzut ceva imens deplasân- 
du-se prin pădure. Aș fi putut jura că e un leu, atâta 
doar că leii nu trăiesc în sălbăticie în America, şi era cât 
un Hummer. Blana creaturii avea reflexe aurii în lumi- 
na serii. Apoi, a sărit printre copaci și a dispărut. 


Recompensa pentru găsirea pudelului Gladiola ne 
ajunsese doar pentru a cumpăra bilete până la Denver. 
Nu găsiserăm paturi la cușetă, așa că moțăiam pe sca- 
une. Îmi înţepenise gâtul. Am încercat să nu salivez în 
somn, pentru că Annabeth stătea chiar lângă mine. 

Grover sforăia și behăia și mă trezea întruna. La un 
moment dat, s-a mișcat prin somn şi i-a căzut piciorul 
fals. A trebuit să i-l punem repede la loc, până să obser- 
ve vreun alt pasager. 

— Deci, m-a întrebat Annabeth imediat ce-am potri- 
vit la loc baschetul lui Grover, cine vrea ajutorul tău? 

— Ce vrei să spui? 

— Ai mormăit în somn „Nu te voi ajuta“. Despre cine 
visai? 

Ezitam să spun ceva. Era a doua oară când visam 
despre vocea malefică din hău. Dar mă chinuia într-atât, 
încât într-un final i-am povestit. 

Annabeth a rămas tăcută mult timp. 

— Nu pare a fi Hades. El apare mereu pe un tron 
negru și nu râde niciodată. 

— Mi-a oferit-o pe mama la schimb. Cine altcineva ar 
face asta? 

— Probabil... dacă a vrut să spună „Ajută-mă să mă 
ridic din Infern“. Dacă dorește un război cu Olimpienii. 
Dar de ce să-ți ceară să-i aduci fulgerul dacă deja îl are? 

Am clătinat din cap, dorindu-mi să cunosc răspunsul. 
M-am gândit la ce-mi spusese Grover, că Furiile din auto- 
car păreau să fi căutat ceva. 

„Unde este? Unde?“ 

Cred că Grover mi-a simţit emoțiile. A sforăit în somn, 
a murmurat ceva despre legume și și-a întors capul. 

Annabeth i-a aranjat căciula, în așa fel încât să-i aco- 
pere coarnele. 

— Percy, nu poţi face schimburi cu Hades. Ştii asta, 
nu? E înșelător, lipsit de inimă și lacom. Nu-mi pasă 
că Binevoitoarele lui n-au fost atât de agresive de data 
asta... 

— De data asta? am întrebat. Vrei să spui că le-ai mai 
întâlnit? 

Și-a dus mâna la colier și mi-a arătat o mărgea albă 
pe care era pictat un pin, una dintre mărgelele de lut 
primite la sfârșit de vară. 

— Să zicem că nu sunt înnebunită după Stăpânul 
Morților. Nu te lăsa ispitit să faci un schimb pentru 
mama ta. 

— Ce-ai face dacă ar fi vorba de tatăl tău? 

— Simplu, a spus ea. L-aș lăsa să putrezească. 

— Vorbeşti serios? 

Ochii cenușii ai lui Annabeth m-au fixat. Avea ace- 
eași expresie ca în pădurea din tabără, când își scosese 
sabia împotriva câinelui infernal. 

— Tatăl meu m-a respins din ziua în care m-am năs- 
cut, Percy, a spus ea. Nu și-a dorit un copil. Când am 
ajuns la el, i-a cerut Atenei să mă ducă înapoi și să mă 
crească în Olimp, pentru că era prea ocupat cu munca. 
Ei nu i-a convenit. I-a spus că eroii trebuie crescuţi de 
părinţii lor muritori. 

— Dar cum... Adică, bănuiesc că nu te-ai născut la 
spital... 

— Am apărut la ușa tatălui meu într-un leagăn de 
aur, fiind coborâtă din Olimp de Zefir, vântul dinspre 
apus. Te-ai aştepta ca tata să-şi amintească de asta ca 
de ceva miraculos, nu-i așa? Adică să facă niște poze cu 
aparatul digital sau ceva de genul ăsta. Dar el a vorbit 
întotdeauna despre sosirea mea ca despre cel mai ino- 
portun lucru care i s-a întâmplat vreodată. Când am îm- 
plinit cinci ani, s-a căsătorit și a uitat complet de Atena. 
A luat de nevastă o muritoare „obișnuită“ și a făcut doi 
copii muritori „obișnuiți“ și a încercat să ignore faptul 
că exist. 

Am privit pe fereastra trenului. Luminile unui oraș 
adormit ne-au trecut prin faţă. Aș fi vrut s-o fac pe An- 
nabeth să se simtă mai bine, dar nu știam cum. 

— Mama s-a căsătorit cu un tip într-adevăr îngrozi- 
tor, i-am spus. Grover mi-a spus că a făcut-o ca să mă 

protejeze, ca să mă ascundă în spatele mirosului unei 
familii de muritori. Poate la asta s-a gândit şi tatăl tău. 

Annabeth își făcea de lucru cu colierul. Ciupea în- 
continuu inelul de aur care atârna alături de mărge- 
le. Mi-am dat seama că inelul trebuie să-i fi aparținut 
tatălui ei. M-am întrebat de ce-l poartă, dacă-l urăște 
atât de mult. 

— Lui nu-i pasă de mine, a spus ea. Soţia lui - mama 
mea vitregă — mă trata ca pe o ciudată. Nu mă lăsa să 
mă joc cu copiii ei. Tata îi ţinea partea. Ori de câte ori se 
întâmpla ceva periculos, adică ceva legat de monștri — se 
uitau amândoi la mine foarte supăraţi, ceva de genul: 
„Cum îndrăzneşti să ne pui familia în pericol?“ În cele 
din urmă, am priceput aluzia. Nu eram dorită. Am fugit. 

— Câţi ani aveai? 

— Câţi aveam când am venit în tabără — șapte ani. 

— Dar... n-aveai cum să ajungi la Dealul Semizeilor 
de una singură. 

— Nu, n-am ajuns singură. Atena a avut grijă de mine, 
m-a ajutat. Mi-am făcut doi prieteni neașteptați care au 
avut grijă de mine, pentru scurtă vreme. 

Aș fi vrut s-o întreb ce se întâmplase, dar Annabeth 
părea pierdută în amintiri triste. Așa că l-am ascultat 
pe Grover sforăind și am privit pe fereastra trenului în 
timp ce treceam pe lângă câmpiile întunecate din Ohio. 


Spre sfârșitul celei de-a doua zile petrecute în tren, 
pe 13 iunie, cu opt zile înaintea solstițiului de vară, am 
trecut printre niște dealuri aurite și peste fluviul Missis- 
sippi, intrând în St. Louis. 

Annabeth și-a întins gâtul ca să vadă Arcul Gateway, 
care mi se părea că arată ca toarta unei imense sacoșe 
de cumpărături înfipte deasupra orașului. 

— Vreau să fac așa ceva, a oftat ea. 

— Ce anume? am întrebat. 

— Să construiesc ceva de genul ăsta. Ai văzut vreo- 
dată Partenonul? 

— Numai în poze. 

— Într-o zi, am de gând să-l văd pe viu. Voi construi 
cel mai mare monument închinat zeilor, din toate tim- 
purile. Ceva care să reziste o mie de ani. 

Am râs. 

— Tu? Arhitectă? 

Nu știu de ce, dar mi s-a părut amuzant. Ce idee, An- 
nabeth să stea locului și să deseneze ziua întreagă! 

S-a înroșit. 

— Da, arhitectă. Atena așteaptă de la copiii ei să cre- 
eze lucruri, nu doar să le distrugă, ca un anumit zeu al 
cutremurelor pe care-l ştiu eu. 

Am privit dedesubt la apa maronie, învolburată, a râ- 
ului Mississippi. 

— Îmi pare rău, a spus Annabeth. Am fost rea. 

— Nu putem colabora puţin? am implorat-o. Atena și 
Poseidon n-au cooperat niciodată? 

Annabeth a stat să se gândească. 

— Cred că... la car, a spus ea într-o doară. Mama l-a 
inventat, dar Poseidon a creat caii din crestele valurilor. 
Așa că au trebuit să lucreze împreună ca să-l termine. 

— Atunci, și noi putem coopera. N-am dreptate? 

Am intrat în oraș, iar Annabeth a privit cum Arcul 
dispare în spatele unui hotel. 

— Presupun că da, a spus ea în cele din urmă. 

Ne-am oprit în gara centrală. O voce ne-a anunțat 
că vom face o escală de trei ore înainte de a pleca spre 
Denver. 

Grover s-a întins. Chiar înainte să se trezească de tot, 
a spus: 

— Mâncare. 

— Haide, țapule, a spus Annabeth. Mergem în vizită. 

— În vizită? 

— La Arcul Gateway, a spus ea. Ar putea fi singura 
mea ocazie de-a ajunge în vârf. Veniţi sau nu? 

Am făcut schimb de priviri cu Grover. 

Aș fi refuzat, dar m-am gândit că, dacă Annabeth 
merge, nu puteam s-o lăsăm singură. 

Grover a ridicat din umeri. 

— Dacă găsim pe-acolo un snack-bar fără monștri... 


Arcul se afla la vreun kilometru și jumătate de gară. 
La sfârșitul zilei, cozile de la intrare nu erau prea lungi. 
Ne-am croit drum prin muzeul subteran, uitându-ne la 
vagoanele acoperite și la alte vechituri de pe la 1800. Nu 
era tocmai palpitant, dar Annabeth ne-a povestit lucruri 
interesante despre modul în care fusese construit Arcul, 
iar Grover îmi tot dădea jeleuri, așa că mă simțeam bine. 

Totuşi, mă uitam cu atenţie în jur, la ceilalți oameni 
care așteptau la coadă. 

— Miroşi ceva? i-am murmurat lui Grover. 

Și-a scos nasul din punga cu jeleuri și a adulmecat. 

— Suntem sub pământ, a spus el dezgustat. Aerul de 
sub pământ miroase întotdeauna a monștri. Probabil că 
nu-i NIMIC. 

Dar mie mi se părea că ceva nu-i în regulă. Simţeam 
că n-ar trebui să fim aici. 

— Hei, am spus. Voi cunoaşteţi simbolurile puterii 
zeilor? 

Annabeth era cufundată în lectura informaţiilor des- 
pre echipamentele de construcţie folosite la ridicarea 
Arcului, dar şi-a ridicat privirea. 

— Da. 

— Păi, Hade... 

Grover a tușit, acoperindu-mă. 

— Suntem într-un loc public... Vrei să spui „priete- 
nul nostru de jos“? 

— Ăăă... da, am spus. Prietenul nostru cel mai de jos. 
N-avea o pălărie ca a lui Annabeth? 

— Te referi la Coiful întunericului, a zis Annabeth. 
Da, e simbolul puterii lui. L-am văzut lângă tronul lui, la 
întrunirea Consiliului cu ocazia solstițiului de iarnă. 

— A fost prezent? am întrebat. 

A dat din cap aprobator. 

— E singura ocazie în care are voie să viziteze Olim- 
pul — cea mai întunecată zi din an. Dar coiful lui e mult 
mai puternic decât șapca mea pentru invizibilitate, da- 
că-i adevărat ce-am auzit... 

— Îi permite să devină el însuși întuneric, a confir- 
mat Grover. Se poate transforma în umbră sau poate 
trece prin ziduri. Nu poate fi atins, văzut sau auzit. Și 
poate răspândi o spaimă așa de vie, că te poate face să-ți 
pierzi mințile sau să-ţi stea inima în loc. De ce crezi că 
toate creaturile raționale se tem de întuneric? 

— Dar atunci... de unde știm că nu-i aici acum, pri- 
vindu-ne? am întrebat. 

Annabeth și Grover s-au uitat unul la celălalt. 

— Nu știm, a spus Grover. 

— Mulţumesc, asta mă face să mă simt mult mai 
bine, am spus. Mai sunt jeleuri albastre? 

Aproape că reușisem să-mi stăpânesc nervii sensibili, 
când am văzut liftul micuț cu care urma să ajungem în 
vârful Arcului şi am știut c-o să am probleme. Urăsc lo- 
curile închise. Mă scot din minți. 

Ne-am înghesuit în lift cu o doamnă grasă și cu câinele 
ei, un chihuahua cu o zgardă cu ţinte. M-am gândit că 
poate era un câine pentru orbi, pentru că niciunul din- 
tre paznici n-a spus nimic. 

Am început să urcăm în interiorul Arcului. Nu mai 
fusesem niciodată într-un lift care să urce în curbă și 
stomacul meu nu era prea fericit. 

— Nu sunteţi cu părinţii? ne-a întrebat doamna cea 
grasă. 

Avea niște ochi răutăcioși, dinți ascuţiţi, pătaţi de la 
cafea, o pălărie moale și o rochie din material de blugi 
așa de umfiată, că arăta ca un balon de blugi. 

— Au rămas jos, a spus Annabeth. Le e frică de 
înălțime. 

— O, bieţii de ei. 

Câinele chihuahua a mârâit. 

— Ei, gata, Sonny!, a spus femeia. Cuminte. 

Câinele avea ochi mici și rotunzi ca stăpâna lui, inte- 
ligenți și răi. 

— Îl cheamă Sonny? am întrebat-o. 

— Nu, mi-a răspuns doamna. 

Și mi-a zâmbit, de parcă acum totul era clar. 

În vârful Arcului, puntea de observaţie mi-a amintit 
de o cutie de conservă. Şiruri de ferestre micuţe dădeau 
spre oraș, într-o parte, și spre râu, în cealaltă parte. 


! Joc de cuvinte intraductibil. Sonny înseamnă „fiu“, dar e 
şi un nume propriu răspândit în SUA. 

Priveliștea era frumoasă, dar dacă există ceva care 
îmi place mai puţin decât un spaţiu închis, acela e un 
spațiu închis aflat la 200 de metri în aer. Abia aștep- 
tam să plec. 

Annabeth a vorbit încontinuu despre structura de re- 
zistențţă şi despre cum ar fi făcut ferestre mai mari și ar 
fi proiectat o podea transparentă. Probabil că ar fi putut 
rămâne acolo ore în șir, dar, din fericire pentru mine, 
paznicul a anunţat că puntea de observaţie urma să se 
închidă în câteva minute. 

I-am condus pe Grover și pe Annabeth spre ieșire, 
i-am băgat în lift și eram gata să intru și eu când mi-am 
dat seama că înăuntru erau deja doi alți turiști. Nu mai 
aveam loc. 

Paznicul a spus: 

— Liftul următor, domnule. 

— leșim și noi, a spus Annabeth. Aşteptăm toţi trei. 

Dar asta ar fi încurcat pe toată lumea și ar fi durat 
chiar mai mult, așa că am spus: 

— Nu, e-n regulă. Ne vedem jos. 

Grover şi Annabeth păreau agitaţi, dar au lăsat să se 
închidă ușa liftului. Laftul a dispărut pe rampă în jos. 

Singurele persoane rămase pe puntea de observație 
eram eu, un băieţel cu părinţii lui, paznicul și grăsana 
cu chihuahua. 

I-am zâmbit grăsanei neliniștit. Ea mi-a întors zâmbe- 
tul și limba bifurcată i s-a zbătut între dinți. 

la staţi așa. 

Limba bifurcată? 

Până să-mi dau seama dacă într-adevăr asta văzu- 
sem, câinele i-a sărit din braţe şi a început să mă latre. 

— Ei, gata, Sonny, a spus doamna. [i se pare că e 
momentul? Cu toți oamenii ăștia simpatici în preajmă? 

— Un căţel! a spus băieţelul. Uite, un căţel! 

Părinţii l-au tras înapoi. 

Câinele chihuahua m-a mârâit. Din botul negru îi 
curgeau bale. 

— Bine, fiule, a oftat grăsana. Dacă insiști... 

Am început să simt o senzație de rece în stomac. 

— Aăăă... i-aţi spus acestui chihuahua „fiule“? 

— E Himera!l, dragă, m-a corectat grăsana. Nu chi- 
huahua. E o greșeală frecventă. 

Și-a suflecat mânecile rochiei, şi astfel am văzut că 
pielea de pe braţe era solzoasă și verde. Când a zâmbit, 
am văzut că dinţii erau colţi. Pupilele ochilor erau niște 
fante subţiri, ca de reptilă. 

Câinele lătra tot mai tare și, cu fiecare lătrătură, creș- 
tea. După prima s-a făcut cât un doberman, apoi cât un 
leu. Lătratul s-a transformat în răget. 

Băieţelul a țipat. Părinții l-au tras înapoi spre ieșire, 
lovindu-se de paznic, care privea paralizat la monstru. 

Himera era acum atât de înaltă, că atingea acope- 
rișul. Avea cap de leu, o coamă mânjită cu sânge, corp 
și copite de țap gigantic şi un șarpe în loc de coadă, 
un crotal de trei metri care îi ieșea chiar din spinarea 
păroasă. Încă avea zgarda cu ţinte la gât și pe medali- 
onul cât o farfurie se putea citi: HIMERA - TURBATĂ, 
SCUIPĂ FOC, OTRĂVITOARE - DACĂ O GĂSIȚI, VĂ 
RUGĂM SUNAȚI ÎN TARTAR? - INT. 954. 


! Monstru tricefal, având un cap de leu, unul de capră și unul 
de șarpe sau de balaur. Termenul Himeră mai este folosit pentru 
a descrie orice monstru alcătuit din părți de animale diferite. 

2 Cea mai de jos regiune a lumii. Este un loc întunecos, umed 
și trist, înconjurat de un zid de bronz. Alături de Haos, Gaia și 
Eros, Tartar este una dintre primele entități care au existat în 
univers. 

Mi-am dat seama că nici nu-mi scosesem sabia. Aveam 
mâinile amorțite. Eram la doar trei metri de burdihanul 
nenorocitei de Himeră și știam că de îndată ce mă voi 
mișca, creatura va ataca. 

Doamna-șarpe a scos un șuierat care voia să fie un 
hohot de râs. 

— Ar trebui să te simţi onorat, Percy Jackson. Rar 
se întâmplă ca Stăpânul Zeus să-mi permită să pun 
la-ncercare un erou cu unul dintre puii mei. Căci eu sunt 
Mama tuturor monștrilor, Echidna! cea îngrozitoare! 

M-am uitat la ea. Tot ce am putut spune a fost: 

— Echidna nu e și o specie de furnicar? 

A urlat, iar faţa ei de reptilă a devenit maro şi verde 
de furie. 

— Urăsc când oamenii spun asta! Urăsc Australia și 
faptul că au botezat animalul ăla ridicol cu numele meu. 
Pentru asta, Percy Jackson, fiul meu te va distruge! 

Himera a atacat, scrâșnind din dinții săi de leu. Am 
reușit să sar într-o parte și să evit mușcătura. 

M-am dus înspre familie și paznic, care țipau acum 
cu toții, încercând să deschidă ușile ieșirii de urgenţă. 

Nu-i puteam permite să-i rănească. Mi-am scos sabia, 
am alergat în celălalt capăt al punţii și am strigat: 

— Hei, chihuahua! 

Himera s-a întors mai repede decât îmi imaginam. 

Până să apuc să-mi rotesc sabia, a deschis gura, din 
care ieșea o duhoare mai grea decât a celui mai mare gră- 
tar din lume, și a scuipat o coloană de foc direct spre mine. 


l! Fiinţă monstruoasă, jumătate femeie și jumătate șarpe. 
Trăia într-o peșteră unde atrăgea bărbaţi pe care îi mânca de 
vii. Împreună cu Typhon, au dat naștere altor monştri: Hime- 
ra-vulturul, care i-a mâncat ficatul lui Prometeu, Cerberul, Hidra 
din Lerna etc. 

Explozia m-a făcut să plonjez. Covorul a izbucnit în 
flăcări; căldura era atât de intensă, încât aproape că 
mi-a pârlit sprâncenele. 

În locul unde stătusem cu doar câteva secunde în 
urmă, era acum o gaură zdrenţuită pe laterala Arcului, 
cu metal topit fumegând pe margini. 

„Minunat“, mi-am zis. „Tocmai am incendiat un mo- 
nument naţional.“ 

Anaklusmos era acum în mâinile mele, cu lama de 
bronz strălucitor, și, în timp ce Himera se întorcea, am 
dat să-i tai gâtul. 

A fost o greșeală fatală. Lama a ricoșat cu scântei 
din zgardă, fără s-o rănească. Am încercat să-mi reca- 
păt echilibrul, dar eram atât de preocupat să mă apăr 
de gura leului care scuipa foc, că am uitat complet de 
coada-șarpe, până când m-a biciuit și și-a înfipt colții în 
pulpa mea. 

Tot piciorul îmi ardea. Am încercat să izbesc cu 
Anaklusmos în gura Himerei, dar coada-șarpe mi s-a în- 
fășurat în jurul gleznelor și m-a dezechilibrat, iar sabia 
mi-a zburat din mână, rotindu-se, prin gaura din Arc și 
căzând în fluviul Mississippi. 

Am reușit să mă ridic în picioare, dar știam că pier- 
dusem. Rămăsesem fără armă. Am simţit otrava letală 
urcându-mi spre piept. Mi-am amintit de spusele lui Chiron 
cum că Anaklusmos va reveni întotdeauna la mine, dar 
n-aveam niciun pix în buzunar. Poate căzuse prea de- 
parte. Poate că revenea doar când era sub formă de pix. 
Nu ştiam și urma să mor înainte să aflu. 

M-am retras spre gaura din perete. Himera a înain- 
tat spre mine, mârâind și scoțând fum pe gură. Feme- 
ia-șarpe, Echidna, a chicotit. 

— Eroii nu mai sunt ce-au fost odată, nu-i așa, fiule? 

Monstrul a mârâit. Nu părea să se grăbească să-mi 
dea lovitura finală acum, că eram învins. 

Am aruncat o privire spre paznic și spre familia cu co- 
pil. Băieţelul se ascundea în spatele tatălui său. Trebuia 
să-i protejez pe oamenii ăștia. Nu puteam... să mor pur 
ȘI simplu. Încercam să gândesc, dar întreg corpul îmi 
ardea. Eram amețit. N-aveam sabie. Trebuia să înfrunt 
un monstru uriaș, care scuipa foc, și pe mama lui. Și 
eram speriat. 

N-aveam unde să merg, așa că m-am apropiat de 
marginea găurii. Jos, la mare distanţă, râul strălucea. 

Dacă eu muream, ar fi dispărut și monștrii? l-ar fi 
lăsat pe oameni în pace? 

— Dacă ești fiul lui Poseidon, a șuierat Echidna, nu 
te temi de apă. Sari, Percy Jackson. Arată-mi că apa nu-ţi 
face rău. Sari și recuperează-ţi sabia. Arată cine ești. 

„Da, cum să nu“, m-am gândit. Citisem undeva că a 
sări în apă de la mai mult de două etaje e ca și cum ai 
sări pe asfalt. De aici, m-aș pulveriza la impact. 

Gura Himerei avea o strălucire roșie, încălzindu-se 
pentru încă o explozie. 

— N-ai credinţă, a spus Echidna. N-ai încredere în 
zei. Nu te învinuiesc, laş mic ce ești. Mai bine să mori 
acum. Zeii nu sunt cinstiţi. Otrava este în inima ta. 

Avea dreptate: eram pe moarte. Simţeam că respirația 
îmi încetinește. Nimeni nu mă putea salva, nici măcar 
zeli. 

M-am dat înapoi și m-am uitat în jos, la apă. Mi-am 
amintit strălucirea caldă a zâmbetului tatălui meu, de 
când eram mic. Trebuie să mă fi văzut. Trebuie să mă fi 
vizitat când eram în leagăn. 

Mi-am amintit tridentul verde care îmi apăruse dea- 
supra capului în noaptea cu „Capturează steagul“, când 
Poseidon mă recunoscuse ca fiu. 

Dar asta nu era marea. Era fluviul Mississippi, toc- 
mai în centrul SUA. Aici nu exista niciun zeu al mării. 

— Mori, necredinciosule! a hârâit Echidna, iar Hime- 
ra a trimis o coloană de foc spre mine. 

— Tată, ajută-mă, m-am rugat. 

M-am întors și am sărit. Cu hainele arzând, cu otrava 
curgându-mi prin vene, m-am aruncat în râu. 


d CAPITOLUL XIV 6 

i-ar plăcea să vă spun că am avut mari revelații în 
M cădere, că m-am împăcat cu soarta de muritor, că 
i-am râs morții în față și așa mai departe. 

Adevărul? Singurul meu gând a fost: Aaaaaaaaaaaa! 

Goneam spre fluviu cu viteza unui camion. Vântul 
îmi scotea aerul din plămâni. Turle, zgârie-nori și po- 
duri îmi jucau prin fața ochilor. 

Si apoi: Buuuum! 

O explozie de bule. M-am scufundat în beznă, convins 
că urma să mor îngropat în treizeci de metri de noroi și 
că n-o să fiu găsit niciodată. 

Dar impactul cu apa n-a fost dureros. Acum cădeam 
încetișor, iar bulele mi se scurgeau printre degete. Am 
atins fundul apei fără zgomot. Un somn de mărimea ta- 
tălui meu vitreg s-a îndepărtat unduindu-se în beznă. 
Nori de nămol și gunoaie dezgustătoare — sticle de bere, 
pantofi vechi, pungi de plastic — se roteau în jurul meu. 

În acel moment, mi-am dat seama de câteva lucruri: 
în primul rând, că nu fusesem turtit ca o clătită. Și că nu 
fusesem prăjit ca o friptură. Nici măcar nu mai simțeam 
otrava Himerei fierbându-mi în vene. Eram în viață, 
ceea ce era bine. 

În al doilea rând: nu eram ud. Adică simţeam răcoa- 
rea apei. Vedeam locurile în care focul de pe hainele 

mele fusese stins. Dar când mi-am atins tricoul, era per- 
fect uscat. 

M-am uitat la gunoiul care plutea în jur și am apucat 
o brichetă veche. 

„N-o să meargă“, m-am gândit. 

Am dat să aprind bricheta. Aceasta a scăpărat. O 
flacără mică a apărut chiar acolo, pe fundul fluviului 
Mississippi. 

Am apucat o hârtie udă de învelit hamburgerii dusă 
de curent și hârtia s-a uscat imediat. I-am dat foc fără 
nicio problemă. De îndată ce am lăsat-o din mână, flă- 
cările s-au stins. Hârtia a redevenit moale și lipicioasă. 
Ciudat. 

Dar de lucrul cel mai ciudat mi-am dat seama la sfâr- 
șit: respiram. Eram sub apă și respiram normal. 

M-am ridicat, vârât în noroi până la coapse. Picioare- 
le îmi erau nesigure. Mâinile îmi tremurau. Ar fi trebuit 
să fiu mort. Faptul că nu eram... Ei bine, era un miracol. 
Am auzit o voce de femeie, o voce care semăna un pic cu 
a mamei: „Percy, cum spui?“ 

— Aăăă... mulțumesc. 

Sub apă, vocea îmi suna de parcă ar fi fost înregistra- 
tă, de parcă aș fi fost mai mare. 

— Îţi mulţumesc... Tată. 

Niciun răspuns. Doar dâra întunecată de gunoi cur- 
gând în aval, somnii enormi care treceau pe lângă mine, 
licărirea apusului pe suprafaţa apei, departe, sus, colo- 
rând totul în caramel. 

De ce mă salvase Poseidon? Cu cât mă gândeam mai 
mult, cu atât îmi era mai rușine. Așadar, avusesem no- 
roc de câteva ori. Împotriva cuiva ca Himera, n-aş fi 
avut nici cea mai mică șansă. Probabil că bieții oameni 
din Arc erau morți. Nu reușisem să-i protejez. Nu eram 

un erou. Poate ar fi trebuit să rămân aici, cu somnii, să 
mă alătur celor care se hrănesc pe fundul apei. 

Vrum-vrum-vrum. Motorul unei bărci a învolburat 
apa deasupra mea, ridicând nămolul. 

Si acolo, la nici doi metri în fața mea, era sabia, cu 
mânerul de bronz strălucitor ițindu-se din noroi. 

Am auzit din nou vocea femeii: „Percy, ia sabia. Tatăl 
tău are încredere în tine.“ De data asta, am știut că vo- 
cea nu era doar în capul meu. Nu era doar în imaginaţie. 
Cuvintele păreau să vină de peste tot, pulsând prin apă 
ca un sonar pentru delfini. 

— Unde ești? am spus eu cu voce tare. 

Apoi, prin beznă, am zărit-o - o femeie de culoarea 
apei, o fantomă purtată de curent, plutind chiar deasu- 
pra sabiei. Avea părul lung, ondulat, și ochii ei, pe care 
abia dacă-i vedeam, erau verzi ca ai mei. 

Mi s-a pus un nod în gât. Am spus: 

— Mamă? 

„Nu, copile, sunt doar o mesageră, deşi soarta mamei 
tale nu-i atât de lipsită de speranţă cum crezi. Du-te pe 
plaja din Santa Monica.“ 

— Poftim? 

„Aceasta este voia tatălui tău. Înainte de a cobori în 
Lumea Subpământeană, trebuie să mergi la Santa Mo- 
nica. Te rog, Percy, nu mai pot sta mult timp. Râul e 
prea murdar pentru mine.“ 

— Dar... 

Eram sigur că această femeie e mama, sau o întruchi- 
pare a ei, oricum. 

— Cine... cum ai... 

Voiam s-o întreb atâtea lucruri, încât cuvintele mi se 
învălmășiseră-n gât. 

„Nu mai pot sta, viteazule“, a spus femeia. S-a înde- 
părtat și am simțit curentul învăluindu-mi faţa ca o dez- 
mierdare. „Trebuie să mergi la Santa Monica! Și, Percy, 
să nu te încrezi în darurile...“ 

Vocea i s-a stins. 

— Daruri? am întrebat. Ce fel de daruri? Așteaptă! 

Ea a mai încercat încă o dată să vorbească, dar sune- 
tul a dispărut. Imaginea s-a topit. Dacă fusese mama, 
o pierdusem din nou. 

Îmi venea să mă duc să mă înec. Singura problemă: 
eram imun la înec. 

„Tatăl tău are încredere în tine“, îmi spusese. 

Mă numise și „viteaz...“ — asta dacă nu cumva vor- 
bise cu somnii. 

Am înotat spre Anaklusmos și am apucat mânerul. 
Era posibil ca Himera să fie încă acolo, sus, cu grăsana 
lui de mamă-șarpe, așteptând să mă ucidă. În cel mai 
bun caz, ar fi apărut poliția muritorilor, încercând să 
afle cine făcuse o gaură în Arc. Dacă m-ar fi găsit, ar fi 
avut câteva întrebări să-mi pună. 

Am pus capacul sabiei și mi-am băgat pixul în buzunar. 

— Mulţumesc, tată, am spus din nou spre apele în- 
tunecate. 

Apoi m-am desprins din noroi și am înotat la suprafaţă. 


Am ajuns la țărm lângă un McDonald's plutitor. 

La o stradă distanţă, toate vehiculele pentru urgențe 
din St. Louis încercuiseră Arcul. Elicopterele Poliţiei 
survolau zona. Mulțimea de spectatori îmi amintea de 
Times Square în ajunul Anului Nou. 

O fetiță a spus: 

— Mamă! Băiatul ăla a ieşit din râu. 

— Minunat, dragă, a spus mama ei, întinzându-şi gâ- 
tul pentru a privi ambulanţele. 

— Dar e uscat! 

— Minunat, dragă. 

O prezentatoare de știri explica în faţa unei camere: 

— Se pare că nu e vorba de un atac terorist, ni s-a 
spus, dar ancheta e abia la început. Pagubele, după cum 
puteţi vedea, sunt foarte importante. Încercăm să ajun- 
gem la câţiva dintre supraviețuitori, pentru că există 
martori oculari care spun că cineva ar fi căzut din Arc. 

Supravieţuitori. Am simţit un val de ușurare. Poate 
că paznicul și familia aceea scăpaseră cu bine. Speram 
că Annabeth şi Grover sunt în regulă. 

Am încercat să-mi fac loc prin mulțime ca să văd ce se 
întâmplă dincolo de încercuirea poliției. 

— ...un adolescent, spunea un alt reporter. Channel 
Five a aflat că pe camerele de supraveghere a fost fil- 
mat un adolescent care pare s-o fi luat razna pe puntea 
de observaţie, declanșând într-un fel această explozie 
ciudată. E greu de crezut, John, dar asta am auzit. Din 
nou, nu există decese confirmate... 

M-am îndepărtat, încercând să ţin capul plecat. Aveam 
mult de mers ca să trec de zona înconjurată de poliţie. 
Peste tot erau ofițeri în uniformă și reporteri. 

Aproape că-mi pierdusem speranţa să-i mai găsesc pe 
Annabeth și Grover, când o voce familiară a behăit: 

— Perrr-cy! 

M-am întors şi am fost prins în îmbrăţișarea ca de 
urs — sau, mai bine zis, ca de țap — a lui Grover. 

— Am crezut că ai plecat la Hades în cel mai sinistru 
mod cu putinţă! 

Annabeth stătea în spatele lui, încercând să-și ia o 
mină furioasă, dar până și ea părea ușurată să mă vadă. 

— Nu te putem lăsa singur nici cinci minute! Ce s-a 
întâmplat? 

— Am căzut, cumva. 

— Percy! De la o sută nouăzeci și doi de metri? 

În spatele nostru, un poliţist a strigat: 

— La o parte! 

Mulțimea a făcut loc și doi paramedici au ieșit, du- 
când o femeie pe targă. Am recunoscut-o imediat pe 
mama băiețelului care fusese pe puntea de observaţie. 
Povestea: 

— Și apoi un câine imens, un chihuahua imens care 
scotea flăcări... 

— În regulă, doamnă, a spus paramedicul. Calmaţi-vă, 
vă rog. Familia dumneavoastră e bine. Medicamentele 
încep să-și facă efectul. 

— Nu sunt nebună! Băiatul a sărit prin gaură şi mon- 
strul a dispărut. Apoi m-a observat: Iată-l! El e băiatul! 

M-am întors repede și i-am tras pe Annabeth și Gro- 
ver după mine. Am dispărut în mulțime. 

— Ce se întâmplă? a întrebat Annabeth. Vorbea des- 
pre acel chihuahua din lift? 

Le-am spus întreaga poveste despre Himera, Echid- 
na, saltul meu de la mare înălțime, precum și despre 
mesajul doamnei de sub ape. 

— Extraordinar, a spus Grover. Trebuie să te ducem 
la Santa Monica! N-ai cum să nu iei în seamă o invitaţie 
de la tatăl tău. 

Înainte ca Annabeth să poată răspunde, am trecut pe 
lângă un alt reporter care transmitea în direct și era să 
înțepenesc când l-am auzit spunând: 

— Percy Jackson. Întocmai, Dan. Canalul Doispre- 
zece a aflat că băiatul care e posibil să fi provocat aceas- 
tă explozie se potrivește descrierii unui tânăr căutat de 

autorităţi pentru un grav accident de autocar petrecut 
în New Jersey acum trei zile. Și: se crede că băiatul se în- 
dreaptă spre vest. Pentru telespectatorii noștri de aca- 
să, iată o fotografie a lui Percy Jackson. 

Am ocolit dubiţa celor de la știri și ne-am strecurat 
pe o alee. 

— Să începem cu ce-i mai important, i-am spus lui 
Grover. Trebuie să părăsim orașul! 

Am reușit să ne întoarcem la gară fără să fim reperaţi. 
Ne-am suit în tren tocmai înainte să plece spre Denver. 
Trenul se îndrepta spre vest. Se însera, iar luminile poliţiei 
încă pâlpâiau în spatele nostru pe cerul din St. Louis. 


d CAPITOLUL XV 6 

|: după-amiaza următoare, pe 14 iunie, cu șapte zile 
înainte de solstițiu, trenul nostru a intrat în Denver. 
Ultima dată mâncaserăm cu o seară înainte, în vago- 
nul-restaurant, undeva în Kansas. Nu mai făcuserăm 
duș după plecarea de la Dealul Semizeilor și eram con- 
vins că acest lucru se simțea. 

— Să încercăm să-l contactăm pe Chiron, a spus An- 
nabeth. Vreau să-i spun despre discuţia ta cu spiritul 
râului. 

— Nu putem folosi telefoanele, nu-i așa? 

— Nu mă refeream la telefoane. 

Ne-am plimbat prin centrul orașului preț de-o jumă- 
tate de oră, deși nu știam sigur ce căuta Annabeth. Ae- 
rul era uscat și fierbinte, ceea ce era ciudat, după umi- 
ditatea din St. Louis. Indiferent încotro o luam, mi se 
părea că Munţii Stâncoși sunt cu ochii pe mine, ca un 
val pe cale să se prăbușească peste oraș. 

În cele din urmă, am găsit o spălătorie auto cu auto- 
servire. Ne-am îndreptat spre boxa cea mai îndepărtată 
de stradă, atenţi la mașinile de poliție. Eram trei adoles- 
cenți care stăteau într-o spălătorie auto fără să aibă o 
mașină, orice polițist cât de cât răsărit și-ar fi dat seama 
că eram puși pe rele. 

— Ce facem, mai exact? am întrebat, în timp ce Gro- 
ver scotea pistolul de pulverizat. 

— E șaptezeci şi cinci de cenți, a mormăit el. Mai am 
doar două fise de douăzeci şi cinci. Annabeth? 

— Nu te uita la mine, i-a răspuns. Am rămas fără un 
sfanț în vagonul-restaurant. 

Am scos mărunțișul pe care-l mai aveam și i-am dat 
douăzeci și cinci de cenți lui Grover, rămânând cu două 
monede de cinci cenți și o drahmă de la Meduza. 

— Excelent, a spus Grover. Ne-am putea descurca şi 
cu o sticlă cu pulverizator, desigur, dar conexiunea nu-i 
la fel de bună și îmi oboseşte mâna de la pompare. 

— Ce vrei să spui? 

El a introdus fisele în automat și a învârtit butonul 
până în poziția PULVERIZARE FINĂ. 

— I-Mess. 

— Mesagerie instant? 

— Mesagerie Iris, m-a corectat Annabeth. Zeița curcu- 
beului, Iris, duce mesaje pentru zei. Dacă știi cum să 
ceri și nu-i prea ocupată, face asta și pentru semizei. 

— Convoci zeiţa cu ajutorul unui pistol de pulverizat? 

Grover a îndreptat duza spre cer și apa a țâșnit, 
transformându-se într-o ceață albă și deasă. 

— Asta dacă nu știi tu o modalitate mai ușoară de-a 
face un curcubeu... 

După cum era de așteptat, lumina după-amiezii târzii 
s-a filtrat prin vapori şi s-a descompus în culori. 

Annabeth mi-a întins palma. 

— Drahma, te rog. 

I-am dat-o. 

Ea a ridicat moneda deasupra capului. 

— O, zeiță, primeşte ofranda noastră! 

A aruncat drahma în curcubeu. Aceasta a dispărut 
într-o sclipire aurie. 

— Dealul Semizeilor, a cerut Annabeth. 

Pentru un moment, nu s-a întâmplat nimic. 

În secunda următoare vedeam în depărtare, prin ceață, 
câmpurile de căpşuni şi estuarul Long Island Sound. Ai fi 
zis că ne aflam pe veranda Casei celei Mari. Cu spatele la 
noi, lângă balustradă, stătea un tip cu părul de culoarea 
nisipului, în pantaloni scurţi și cu un maiou portocaliu. 
Ţinea în mână o sabie de bronz și părea să se uite atent 
la ceva de pe pajiște. 

— Luke! am strigat. 

El s-a întors, cu ochii holbaţi. Puteam să jur că stă la 
un metru în fața mea într-o perdea de ceaţă, doar că nu 
vedeam decât acea parte din el care apărea în curcubeu. 

— Percy! Pe faţa lui brăzdată de cicatrice a apărut un 
rânjet. E și Annabeth acolo? Slavă zeilor! Sunteţi teferi? 

— Suntem... ăăă... bine, s-a bâlbâit Annabeth. 

Trăgea cu putere de tricoul murdar pentru a-l aranja 
și încerca să-și dea părul rebel de pe față. 

— Ne-am gândit că... Chiron... vreau să spun... 

— E Jos, la cabane. Zâmbetul lui Luke păli. Avem niște 
probleme cu rezidenții. Ascultă, totul e în regulă? Grover 
e bine? 

— Sunt aici, a zis Grover. 

Îndreptă duza într-o parte și păși în raza vizuală a 
lui Luke. 

— Ce fel de probleme? 

Tocmai atunci a intrat în spălătoria auto un Lincoln 
Continental mare, din care se auzea muzică hip-hop 
dată la maximum. Când mașina a ajuns în boxa alătu- 
rată, basul din subwoofer-e a vibrat atât de tare, că s-a 
cutremurat pământul. 

— Chiron a trebuit să... ce-i cu zgomotul ăsta? a țipat 
Luke. 

— Mă ocup eu! a strigat Annabeth, părând foarte 
ușurată că are o scuză să dispară. Grover, haide! 

— Poftim? a spus Grover. Dar... 

— Dă-i duza lui Percy și haide! a ordonat ea. 

Grover a mormăit ceva despre fetele care sunt mai 
greu de înțeles decât Oracolul din Delfi, apoi mi-a dat 
pistolul de pulverizat şi a urmat-o pe Annabeth. 

Am reglat furtunul pentru a păstra curcubeul și a-l 
vedea în continuare pe Luke. 

— Chiron a trebuit să pună capăt unei bătăi, mi-a 
strigat Luke pentru a acoperi muzica. Situaţia e destul 
de tensionată pe-aici, Percy. S-a aflat de disputa dintre 
Zeus și Poseidon. Nu suntem încă siguri cum — probabil 
că de vină e același nenorocit care a chemat câinele in- 
fernal. Acum rezidenții încep să ţină partea unuia sau 
altuia. Parc-ar începe din nou războiul troian. Afrodita, 
Ares și Apollo îl susțin pe Poseidon, mai mult sau mai 
puţin. Atena îl susține pe Zeus. 

M-am cutremurat la gândul că cei din cabana Cla- 
rissei ar putea fi de partea tatălui meu în vreo privință. 
Alături, am auzit-o pe Annabeth certându-se cu un tip, 
apoi volumul muzicii s-a diminuat considerabil. 

— Dar ce se întâmplă cu tine? m-a întrebat Luke. Lui 
Chiron o să-i pară rău că n-aţi vorbit. 

I-am povestit aproape tot, inclusiv visele mele. Mă 
simţeam atât de bine să-l văd, aveam impresia că sunt ca 
în tabără, chiar și pentru câteva minute, încât nu mi-am 
dat seama ce mult vorbisem până n-a sunat alarma apa- 
ratului de pulverizat și am înţeles că mai am doar un 
minut înainte ca apa să se oprească. 

— Aş vrea să fiu acolo, mi-a spus Luke. Mă tem că 
nu vă suntem de mare ajutor de aici, dar ascultă... Ha- 
des trebuie să fi fost cel care a luat fulgerul lui Zeus. În 

momentul solstițiului de iarnă era în Olimp. Eu însoţeam 
un grup și l-am văzut cu toții. 

— Dar Chiron spunea că zeii nu-și pot lua unul altuia 
obiectele magice în mod direct. 

— E-adevărat, a spus Luke, părând tulburat. Totuși... 
Hades are Coiful întunericului. Cum ar fi putut altcine- 
va să se strecoare în sala tronului și să fure fulgerul? Ar 
fi trebuit să fie invizibil. 

Am tăcut amândoi, până când Luke şi-a dat seama ce 
spusese. 

— Hei! a protestat el. Nu m-am referit la Annabeth. 
O cunosc de-o veșnicie. Niciodată n-ar... adică, mi-e ca o 
soră mai mică. 

M-am întrebat dacă lui Annabeth i-ar fi convenit des- 
crierea asta. Alături, muzica s-a oprit de tot. Cineva a ur- 
lat îngrozit, portierele s-au trântit și Lincoln-ul a șters-o 
din spălătoria auto. 

— Mai bine te-ai duce să vezi ce s-a întâmplat, a spus 
Luke. Ascultă, porți bascheţii zburători? M-aș bucura să 
știu că ți-au folosit la ceva. 

— O... ăăă, da! am zis, străduindu-mă să nu par un 
mare mincinos. Da, mi-au fost de folos. 

— Serios? a zâmbit el. Îţi vin bine? 

Apa s-a oprit. Ceaţa a început să se destrame. 

— Păi să aveţi grijă de voi acolo, în Denver, a spus 
Luke, vocea auzindu-i-se din ce în ce mai slab. Și spune-i 
lui Grover că va fi mai bine de data asta! Nimeni nu va 
fi transformat într-un pin dacă... 

Dar ceața s-a destrămat, iar imaginea lui Luke s-a 
evaporat. Eram singur într-o boxă umedă şi goală din- 
tr-o spălătorie auto. 

Annabeth și Grover au apărut de după colţ, râzând, 
dar s-au oprit când mi-au văzut fața. Lui Annabeth i-a 
pierit zâmbetul. 

— Ce s-a întâmplat, Percy? Ce-a spus Luke? 

— Nu prea multe, am minţit, simțind în stomac un gol 
mare cât o cabană a Celor Trei. Haideţi, să găsim ceva de 
mâncare. 


Câteva minute mai târziu, stăteam într-un separeu 
dintr-un restaurant decorat cu crom strălucitor. În ju- 
rul nostru, oamenii mâncau burgeri și beau bere și suc. 

În cele din urmă a apărut o chelneriță. A ridicat sus- 
picioasă o sprânceană. 

— Ei bine? 

I-am spus: 

— Ăăăă... vrem să comandăm cina. 

— Aveţi cu ce plăti, copii? 

Buza de jos a lui Grover tremura. Mi-era teamă că va 
începe să behăie sau, mai rău, că va începe să mănânce 
linoleumul. Annabeth arăta de parcă era pe punctul de 
a leșina de foame. 

Încercam să mă gândesc la o poveste lacrimogenă 
pentru chelneriță, când un huruit a zguduit întreaga 
clădire; o motocicletă cât un pui de elefant a parcat lân- 
gă bordură. 

Conversaţiile din restaurant au încetat. Farul moto- 
cicletei arunca o lumină roșie. Pe rezervor erau pictate 
flăcări, iar pe laterală era prins un toc pentru puști, plin 
cu puști. Scaunul era din piele — dar o piele care arăta... 
ei bine, arăta ca pielea de om. 

Tipul de pe motocicletă i-ar fi făcut pe niște luptători 
profesionişti să fugă care-ncotro. Era îmbrăcat cu o blu- 
ză roşie mulată, blugi negri și o geacă de piele neagră, 
cu un cuţit de vânătoare prins la coapsă. Purta ochelari 
de soare de culoare roşie și avea cea mai crudă, cea mai 
brutală față pe care o văzusem vreodată — era chipeș, 

dar hain, avea părul negru și unsuros tuns scurt, iar 
obrajii îi erau brăzdaţi de cicatrici căpătate în nenumă- 
rate lupte. Ciudat, aveam senzaţia că-i mai văzusem 
fața undeva. 

Când a intrat în restaurant, un vânt cald și uscat a 
măturat locul. Toţi oamenii s-au ridicat ca hipnotizați, 
dar motociclistul i-a concediat cu un gest al mâinii și ei 
s-au așezat la loc, reluându-și conversațiile de unde le 
lăsaseră. Chelneriţa a clipit de parcă cineva i-ar fi apăsat 
butonul de reluare din creier și ne-a întrebat din nou: 

— Aveţi cu ce plăti, copii? 

Motociclistul a spus: 

— Fac eu cinste. 

S-a strecurat în separeul nostru, care era mult prea 
mic pentru el, și a înghesuit-o pe Annabeth lângă fe- 
reastră. 

S-a uitat în sus la chelnerița care-l privea mirată și 
a zis: 

— Mai eşti aici? 

Și-a îndreptat degetul spre ea și chelnerița a înlem- 
nit. S-a întors ca trasă de un resort și s-a îndreptat spre 
bucătărie. 

Motociclistul s-a uitat la mine. Nu-i vedeam ochii în 
spatele ochelarilor de soare roșii, dar niște sentimente 
neplăcute au început să-mi forfotească în stomac. Fu- 
rie, indignare, amărăciune. Îmi venea să lovesc într-un 
perete. Îmi venea să mă iau la bătaie cu cineva. Cine se 
credea tipul ăsta? 

Mi-a zâmbit cu răutate. 

— Deci tu ești copilul lui Algă” ăl bătrân, ai? 

Ar fi trebuit să fiu surprins, sau speriat, însă mă sim- 
team de parcă l-aş fi avut în față pe tatăl meu vitreg, 
Gabe. Îmi venea să-i rup capul tipului ăstuia. 

— Ce te privește pe tine? 

Annabeth m-a avertizat din priviri. 

— Percy, el este... 

Motociclistul a ridicat mâna. 

— E-n regulă, a spus. Nu mă deranjează un pic de 
obrăznicie. Atâta vreme cât nu uitaţi cine-i șeful. Știi 
cine sunt, nepoate? 

Apoi mi-am dat seama de ce-mi părea cunoscut. Avea 
același rânjet disprețuitor ca unii dintre puștii din Tabă- 
ra Semizeilor, cei din cabana cinci. 

— Eşti tatăl Clarissei, am spus. Ares, zeul războiului. 

Ares a zâmbit și și-a scos ochelarii de soare. Unde ar 
fi trebuit să-i fie ochii era doar foc, orbite goale în care 
străluceau explozii nucleare în miniatură. 

— Așa-i, bobocule. Am auzit că ai rupt sulița Cla- 
rlssel. 

— A căutat-o cu lumânarea. 

— Probabil. E-n regulă. Nu mă bag în luptele copiilor 
mei, înţelegi tu? Pentru altceva sunt aici... am auzit că 
eşti în oraș. Am o propunere pentru tine. 

Chelneriţa a revenit cărând tăvi pline de mâncare — 
cheeseburgeri, cartofi prăjiți, rondele de ceapă și shake-uri 
de ciocolată. 

Ares i-a dat câteva drahme de aur. 

Aceasta s-a uitat cu nervozitate la monede. 

— Dar astea nu sunt... 

Ares și-a scos cuțitul imens și a început să-și curețe 
unghiile. 

— E vreo problemă, drăguță? 

Chelneriţa a înghiţit în sec, apoi a plecat cu aurul. 

— Nu poţi face așa ceva, i-am spus lui Ares. Nu poţi 
amenința oamenii cu cuțitul. 

Ares a râs. 

— Glumești? Iubesc ţara asta. E cel mai bun loc, după 
Sparta. Nu porţi armă, bobocule? Ar trebui. Trăim într-o 
lume periculoasă. Dar să revenim la propunerea mea. 
Vreau să-mi faci o favoare. 

— Ce favoare i-aș putea face eu unui zeu? 

— Ceva de care un zeu n-are timp să se ocupe. Nu-i 
mare lucru. Mi-am uitat scutul într-un parc acvatic 
abandonat, de-aici din oraș. Eram la o mică... întâlni- 
re cu iubita mea. Am fost deranjaţi. Mi-am uitat scutul 
acolo. Vreau să mi-l aduci înapoi. 

— De ce nu te întorci să ţi-l iei singur? 

Focul din orbitele lui a strălucit mai puternic. 

— De ce nu te transform într-un câine de prerie și 
nu te calc cu Harley-ul? Pentru că n-am chef. Un zeu îţi 
oferă posibilitatea de-a arăta ce poţi, Percy Jackson. Te 
vei purta ca un laş? 

S-a aplecat înainte. 

— Sau poate că lupţi doar când există un râu în care 
să te scufunzi, pentru ca tăticul să te poată proteja. 

Aș fi vrut să-l pocnesc pe tipul ăsta, dar, cumva, știam 
că atâta așteaptă. Furia mea era provocată de puterea 
lui Ares. l-ar fi plăcut la nebunie să atac. Nu voiam să-i 
dau satisfacţie. 

— Nu ne interesează, am spus. Avem deja o misiune. 

Ochii de foc ai lui Ares m-au făcut să văd lucruri pe 
care nu doream să le văd — sânge, fum şi cadavre pe câm- 
pul de luptă. 

— Știu totul despre misiunea ta, bobocule. Când obiec- 
tul cu pricina a fost furat, Zeus i-a trimis pe cei mai buni 
în căutarea lui: Apollo, Atena, Artemis şi pe mine, normal. 
Dacă eu n-am putut dibui o armă atât de puternică... 

Și-a lins buzele, de parcă i s-ar fi făcut foame doar 
gândindu-se la fulger. 

— Ei bine... dacă eu nu l-am putut găsi, tu n-ai nicio 
șansă. Cu toate astea, încerc să-ți ofer prezumția de 
nevinovăție. Tatăl tău și cu mine ne cunoaștem de mult. 
La urma urmei, eu i-am vorbit despre bănuielile mele 
legate de bătrânul Respirație de cadavru. 

— Tu ești cel care i-a spus că Hades a furat fulgerul? 

— Desigur. Acuzi pe nedrept pe cineva ca să pornești 
un război. E un truc vechi de când lumea. Mi-am dat 
seama imediat. Într-un fel, mie trebuie să-mi mulțu- 
mești pentru misiunea ta. 

— Mulţumesc, am mormăit. 

— Hei, sunt un tip generos. Fă doar ce te-am rugat și 
o să te ajut. O să fac rost de-un mijloc de transport spre 
vest pentru tine și prietenii tăi. 

— Ne descurcăm și singuri. 

— Da, cum să nu. Fără bani. Fără mașină. Fără s-aveți 
habar cu ce vă confruntaţi. Ajută-mă și poate o să-ţi 
spun ceva ce trebuie să ştii. Ceva despre mama ta. 

— Despre mama? 

A zâmbit. 

— Te-am făcut curios. Parcul acvatic este la un kilo- 
metru și jumătate spre vest, pe Delancy. N-ai cum să-l 
ratezi. Caută Tunelul Dragostei. 

— De ce ţi-ai întrerupt întâlnirea? l-am întrebat. Te-a 
speriat ceva? 

Ares și-a dezvelit dinţii, dar mai văzusem figura asta 
amenințătoare și la Clarisse. Avea ceva fals, de parcă 
n-ar fi fost tocmai în largul lui. 

— Ai noroc că m-ai întâlnit pe mine, bobocule, și nu 
pe alt Olimpian. Nu toţi iartă obrăznicia atât de ușor ca 
mine. Ne întâlnim aici după ce termini. Nu mă dezamăgi. 

După aceea cred că am leșinat sau am căzut în transă, 
pentru că atunci când am deschis din nou ochii, Ares 

plecase. Aş fi putut crede că întreaga conversație nu fu- 
sese decât un vis, dar expresiile lui Annabeth şi Grover 
îmi spuneau altceva. 

— Nu-i bine, a spus Grover. Ares te-a căutat, Percy. 
Asta nu-i bine. 

Am privit pe fereastră. Motocicleta dispăruse. 

Oare Ares chiar știa ceva despre mama sau doar își 
bătea joc de mine? Acum, că plecase, toată furia mă pă- 
răsise. Mi-am dat seama că lui Ares îi place la nebunie 
să se joace cu emoţiile oamenilor. În asta consta puterea 
lui — te tulbura atât de mult, încât îţi întuneca gândirea. 

— Probabil e vreo şmecherie, am spus. Dă-l încolo pe 
Ares. Să mergem. 

— Nu putem, a spus Annabeth. Uite, şi eu îl urăsc 
pe Ares, dar nu-i poți ignora pe zei decât dacă vrei să 
ai ghinion cu carul. Nu glumea când spunea că te poate 
transforma într-o rozătoare. 

M-am uitat la cheeseburger, care dintr-odată nu-mi 
mai părea atât de apetisant. 

— De ce are nevoie de noi? 

— Poate este o problemă care necesită inteligenţă, 
a spus Annabeth. Ares are putere. E tot ce are. Până și 
puterea trebuie să se încline uneori în faţa înţelepciunii. 

— Dar povestea cu parcul acvatic... părea aproape 
speriat. Ce l-ar putea pune pe fugă pe zeul războiului? 

Annabeth și Grover și-au aruncat priviri speriate. 

Annabeth a spus: 

— Mă tem că va trebui să aflăm. 


Când am găsit parcul acvatic, soarele cobora după 
munți. Dacă era să ne luăm după firmă, cândva locul se 
numise WATERLAND, dar acum unele litere erau dis- 
truse, așa că nu se mai vedea decât WATRAD. 

Poarta principală era încuiată cu lacăt și protejată 
cu sârmă ghimpată. Înăuntru, uriașe tobogane de apă 
uscate, tuburi și ţevi se ondulau peste tot, ducând spre 
piscine goale. Bilete şi reclame vechi fluturau pe asfalt. 
Pentru că se lăsa noaptea, locul arăta trist și înfricoșător. 

— Dacă Ares își aduce aici prietena la întâlnire, am 
spus, uitându-mă la sârma ghimpată, nu mi-ar plăcea să 
văd cum arată. 

— Percy, m-a avertizat Annabeth. Puțin respect. 

— De ce? Credeam că-l urăști pe Ares. 

— E, totuși, zeu. lar prietena lui este foarte tempe- 
ramentală. 

— N-ai vrea să-i insulți înfățișarea, a adăugat Grover. 

— Cine e? Echidna? 

— Nu, Afrodita, a spus Grover, un pic visător. Zeița 
iubirii. 

— Am crezut că e căsătorită cu cineva, am zis. Cu 
Hefaistos. 

— Şi ce-i cu asta? a întrebat el. 

— O! Am simţit brusc nevoia să schimb subiectul. 
Deci, cum putem intra? 

— Maia! 

Din bascheţii lui Grover au crescut aripi. 

A zburat peste gard, s-a dat peste cap fără să vrea, 
apoi a aterizat stângaci pe partea cealaltă. Și-a scuturat 
blugii de praf, de parcă îşi planificase fiecare mișcare. 

— Veniţi? 

Annabeth și cu mine a trebuit să ne cățărăm folosind 
metoda clasică, trăgând în jos fiecare, pentru celălalt, de 
sârma ghimpată, când am escaladat gardul. 

Umbrele creșteau pe măsură ce mergeam prin parc, 
observând atracțiile. Erau acolo Insula lui Piticot, Ti-am 
copt-o şi Amice, unde mi-e costumul de baie?. 

Nu ne-a atacat niciun monstru. Nu se auzea nici cel 
mai mic zgomot. 

Am găsit un magazin de suveniruri care fusese lăsat 
deschis. Marfa era încă așezată pe rafturi: globuri cu ză- 
padă, creioane, cărţi poștale și rafturi de... 

— Haine, a spus Annabeth. Haine curate. 

— Da, am spus. Dar nu poți să... 

— Ba bine că nu. 

A înșfăcat un teanc întreg de lucruri de pe rafturi și a 
dispărut în cabina de probă. Câteva minute mai târziu, 
a apărut cu pantaloni scurţi Waterland cu imprimeu flo- 
ral, un tricou Waterland mare și roșu și pantofi de sur- 
fing Waterland. Pe umăr îi atârna un rucsac Waterland, 
umplut, evident, cu multe bunătăţi. 

— La naiba, a ridicat Grover din umeri. 

În curând, toți trei eram îmbrăcați ca niște reclame 
ambulante pentru defunctul parc tematic. 

Am continuat să căutăm Tunelul Dragostei. Aveam 
senzaţia că întregul parc îşi ţinea respiraţia. 

— Deci, Ares şi Afrodita, am zis eu ca să-mi abat 
atenția de la întunericul care creștea, e ceva între ei? 

— E o bârfă veche, Percy, mi-a spus Annabeth. Veche 
de trei mii de ani. 

— Ce-i cu soțul Afroditei? 

— Păi, ştii tu, a spus ea. Hefaistos. Fierarul. A fost 
schilodit pe când era copil, aruncat de Zeus de pe Mun- 
tele Olimp. Așa că nu-i tocmai o frumuseţe. E îndemâ- 
natic și așa mai departe, dar pe Afrodita n-o interesează 
inteligența și talentul, știi? 

— Ei îi plac motociclişti. 

— Cam aşa. 

— Hefaistos ştie? 


&æ 233 «6 


Rick RIORDAN 


— O, sigur, a spus Annabeth. I-a prins împreună o 
dată. I-a prins la propriu, într-o plasă de aur, şi i-a invi- 
tat pe toți zeii să vină şi să râdă de ei. Hefaistos încearcă 
mereu să-i facă de râs. De aceea se întâlnesc în locuri 
retrase ca... 

S-a oprit, privind drept înainte. 

— Ca ăsta. 

În fața noastră era o piscină goală care ar fi fost gro- 
zavă pentru skateboarding. Avea cel puţin cincizeci de 
metri în diametru și formă de castron. 

Pe margine, stăteau de pază o duzină de statui din 
bronz reprezentându-l pe Cupidon cu aripile desfăcute 
și arcul gata să tragă. De partea cealaltă, se deschidea 
un tunel pe unde curgea probabil apa când piscina era 
plină. Pe semnul de sus scria: CURSA NEBUNEASCĂ 
A IUBIRII: ACEST TUNEL AL DRAGOSTEI NU ESTE 
CEL AL PĂRINȚILOR VOŞTRI! 

Grover s-a furișat până la margine. 

— Fiţi atenţi. 

Părăsită pe fundul piscinei, se afla o barcă alb cu roz 
de două locuri, având un baldachin pictat cu inimioare. 
Pe locul din stânga, strălucind în lumina slabă, era scu- 
tul din bronz lustruit al lui Ares. 

— E prea uşor, am spus. Trebuie doar să coborâm și 
să-l luăm? 

Annabeth a mângâiat cu degetele postamentul celei 
mai apropiate statui a lui Cupidon. 

— Aici e sculptată o literă grecească, a zis ea. Eta. Mă 
întreb... 

— Grover, am spus, simți vreun monstru? 

El a adulmecat vântul. 

— Nimic. 

— Nimic ca la Arc, când n-ai simţit-o pe Echidna, sau 
nimic-nimic? 

Grover a părut jignit. 

— 'Ți-am spus, sub pământ e altceva. 

— Bine, îmi pare rău. 

Am tras adânc aer în piept. 

— Cobor. 

— Vin cu tine, a spus Grover. 

Nu părea prea entuziasmat, dar aveam senzația 
că voia să se revanşeze pentru ce se întâmplase în 
St. Louis. 

— Nu, i-am spus. Vreau să stai sus cu bascheţii zbu- 
rători în picioare. Eşti Baronul Roșu, asul zborului, îţi 
amintești? Contez pe tine să-mi sari în ajutor dacă se 
întâmplă ceva. 

Grover şi-a bombat puţin pieptul. 

— Sigur. Dar ce s-ar putea întâmpla? 

— Nu ştiu. E doar o impresie... Hai, Annabeth... 

— Îţi baţi joc de mine? 

Se uita la mine de parcă aș fi picat din lună. Obrajii i 
s-au colorat într-un roșu aprins. 

— Ce mai e acum? am întrebat. 

— Eu, să merg cu tine în... „Cursa nebunească a iubi- 
rii“? Ce jenant! Dacă mă vede cineva? | 

— Cine să te vadă? 

Însă acum şi mie-mi ardea fața. Fetele întotdeauna 
complică lucrurile. 

— Bine, i-am spus. Mă duc singur. 

Dar când am început să cobor în piscină m-a urmat, 
mormăind despre băieţii care încurcă mereu lucrurile. 

Am ajuns la barcă. Scutul era sprijinit de un scaun şi 
lângă el era eșarfa de mătase a unei doamne. Am încer- 
cat să mi-i imaginez pe Ares şi pe Afrodita aici, un cuplu 
de zei care se întâlnește într-o mașinărie dintr-un parc 

de distracţii dezafectat. De ce? Apoi am observat ceva ce 
nu văzusem de sus: oglinzi de jur-împrejurul marginii 
piscinei, îndreptate spre acest loc. Ne puteam vedea in- 
diferent în ce parte ne-am fi uitat. Asta trebuie să fi fost. 
În timp ce se giugiuleau, Ares și Afrodita se puteau uita 
la cei care le plăceau cel mai mult: ei înșiși. 

Am luat eşarfa. Avea o strălucire roz, iar parfumul 
era indescriptibil — de trandafir sau de laur de munte. 
Ceva plăcut. Am zâmbit, puţin visător, și eram pe punc- 
tul de a-mi freca eșarfa de obraz când Annabeth mi-a 
smuls-o din mână și a îndesat-o în buzunar. 

— O, nu, nici vorbă. Fereşte-te de magia dragostei. 

— Ce? 

— Ia scutul, creier de alge, și să plecăm de aici. 

Din clipa în care am atins scutul, am ştiut că am în- 
curcat-o. Mâna mi-a trecut prin ceva prins de tabloul 
de bord. O pânză de păianjen, m-am gândit, însă apoi 
m-am uitat la o bucată ce-mi rămăsese în palmă și am 
văzut că era un fel de fir metalic, atât de fin, încât era 
aproape invizibil. Era un declanșator. 

— Stai, a spus Annabeth. 

— Prea târziu. 

— Mai este o literă grecească pe laterala bărcii, încă 
o eta. E o capcană. 

Un zgomot a izbucnit de jur-împrejur, ca un milion 
de roți dinţate învârtindu-se, de parcă întreaga piscină 
se transforma într-o mașinărie uriașă. 

Grover a strigat: 

— Prieteni! 

Sus, pe margine, statuile lui Cupidon și-au încordat 
arcurile în poziție de tragere. Până să apuc să zic să ne 
adăpostim, acestea au tras, dar nu spre noi. Au tras una 
în cealaltă, peste marginea piscinei. De săgeți erau legate 

cabluri de mătase ce formau legături peste piscină, fi- 
xându-se în punctul de aterizare și creând o imensă 
împletitură de aur. Apoi, fire metalice mai subțiri au 
început să se ţeasă împreună în mod magic între firele 
principale, făcând o plasă. 

— Trebuie să ieşim, am spus. 

— Nu zău! a zis Annabeth. 

Am apucat scutul și am fugit, dar cățăratul pe pereţii 
piscinei nu era la fel de uşor precum coborâtul. 

— Haideţi! a strigat Grover. 

Încerca să ţină deschisă pentru noi o porţiune de pla- 
să, dar oriunde o atingea, firele de aur începeau să i se 
înfășoare în Jurul mâinilor. 

Capetele cupidonilor s-au deschis. Din ele au ieşit ca- 
mere video. De jur-împrejurul piscinei s-au ridicat spo- 
turi, orbindu-ne cu lumina, și o voce a bubuit în difuzor: 

— În direct în Olimp într-un minut... Cincizeci și 
nouă de secunde, cincizeci și opt... 

— Hefaistos! a țipat Annabeth. Ce proastă sunt! Eta 
este H. El a construit această capcană ca să-și prindă soția 
cu Ares. Acum vom fi în transmisie directă în Olimp, ară- 
tând ca niște idioţi! 

Ajunsesem aproape de margine, când oglinzile s-au des- 
chis ca niște trape și mii de... chestii metalice minuscule 
s-au revărsat din ele. 

Annabeth a ţipat. 

Era o armată de târâtoare mecanice înfiorătoare: cor- 
puri din bronz, picioare fusiforme, guri ca niște clești- 
șori, un val de chestii metalice pocnitoare, zbârnâitoare, 
gonind spre noi. 

— Păianjeni! a spus Annabeth. Pă...ia...aaaaaa! 

N-o mai văzusem în halul ăsta niciodată. A căzut pe 
spate doborâtă de frică și a fost aproape copleșită de 

păianjenii-roboţi înainte s-o trag în sus și s-o târăsc îna- 
poi spre barcă. 

Chestiile alea veneau din toate colțurile acum, cu 
milioanele, invadând centrul piscinei, înconjurându-ne 
complet. Mi-am spus că, probabil, nu erau programate 
să ucidă, doar să ne înconjoare, să ne muște şi să ne facă 
să părem niște idioţi. Pe de altă parte, asta era o capca- 
nă destinată zeilor. lar noi nu eram zei. 

Annabeth și cu mine am urcat în barcă. Am început să 
îndepărtez cu piciorul păianjenii care mișunau la bord. 
I-am strigat lui Annabeth să mă ajute, dar era incapabi- 
lă să facă și altceva în afară să țipe. 

— Treizeci, douăzeci și nouă, s-a auzit în difuzor. 

Păianjenii au început să scuipe fire metalice, încer- 
când să ne lege. Firele erau destul de ușor de rupt la în- 
ceput, dar erau extrem de multe, iar păianjenii veneau 
mereu. Am dat la o parte unul de pe piciorul lui An- 
nabeth, iar cleştii săi mi-au rupt o bucată din noii mei 
pantofi de surf. 

Grover plana pe deasupra piscinei în bascheţii lui zbu- 
rători, încercând să rupă plasa, dar ea nu ceda. 

„Gândeşte“, mi-am spus. „Gândeşte.“ 

Intrarea în Tunelul Dragostei se afla sub plasă. Am 
fi putut folosi tunelul ca ieșire dacă n-ar fi fost blocat de 
un milion de păianjeni-roboţi. 

— Cincisprezece, paisprezece, a tunat difuzorul. 

„Apă“, m-am gândit. „De unde vine apa din parc?“ 

Apoi am văzut niște conducte de apă uriașe în spatele 
oglinzilor, de unde veniseră păianjenii. Și deasupra plasei, 
lângă un cupidon, o cabină cu ferestre de sticlă care 
trebuie să fi fost stația de control. 

— Grover! am strigat. Intră în cabină! Găsește comu- 
tatorul de pornire! 

— Dar... 

— Acum! 

Șansele erau minime, dar era singura noastră spe- 
ranţă. Păianjenii invadaseră cu totul prora bărcii. An- 
nabeth ţipa cât o ţinea gura. Trebuia să plecăm de acolo. 

Grover era în cabina operatorului, lovind butoanele. 

— Cinci, patru... 

Grover m-a privit lipsit de speranță, ridicând mâini- 
le. Îmi dădea de înţeles că apăsase toate butoanele, dar 
încă nu se întâmpla nimic. 

Am închis ochii și mi-am imaginat valuri, apă năvă- 
lind, fluviul Mississippi. Am simţit o zvâcnitură cunos- 
cută în burtă. Am încercat să-mi imaginez că aduc în 
Denver întreg oceanul. 

— Doi, unu, zero! 

Apa a explodat din conducte. A inundat piscina cu un 
muget, azvârlind păianjenii. Am tras-o pe Annabeth în 
scaunul de lângă mine și am fixat centura de siguranţă 
tocmai când valul a lovit barca şi a măturat-o, îndepăr- 
tând păianjenii și udându-ne complet, fără a ne răstur- 
na. Barca s-a întors, ridicată de ape, și a început să se 
răsucească în vâltoare. 

Apa era plină de păianjeni scurtcircuitați, unii dintre 
ei zdrobindu-se de zidurile de beton ale piscinei cu o ase- 
menea forţă, că explodau. 

Luminile erau pe noi. Camerele-Cupidon filmau, trans- 
miţând pentru Olimp. 

Dar asta nu mă-mpiedica să mă concentrez doar pe 
condusul bărcii. O manevram pentru a urma curentul, 
ţinând-o departe de perete. Poate era doar în imaginația 
mea, dar barca părea să mă asculte. Cel puţin, nu se 
sfărâma într-un milion de bucăți. Ne-am învârtit pen- 
tru ultima oară, nivelul apei fiind acum destul de ridicat 


&æ 239 «6 


RICK RIORDAN 


pentru a ne strivi de plasa metalică. Apoi vârful bărcii 
a cârmit spre tunel și am plonjat în întuneric. 

Annabeth și cu mine ne-am îmbrățișat strâns, ţipând, 
în timp ce barca se răsucea, trecea razant pe lângă tot 
felul de colțuri și se înclina la patruzeci și cinci de grade, 
trecând pe lângă imagini cu Romeo şi Julieta şi o grăma- 
dă de alte suveniruri de Ziua Îndrăgostiţilor. 

Apoi am ieșit din tunel, iar aerul nopţii ne-a şuierat 
prin păr în timp ce barca se îndrepta ca din pușcă spre 
ieşire. 

Dacă instalația ar fi fost în stare de funcționare, am fi 
navigat pe o rampă prin Porțile de aur ale iubirii și am 
fi aterizat în siguranță în piscina de la ieșire. Dar era 
o problemă. Porţile iubirii erau legate cu lanțuri. Două 
bărci care fuseseră scoase din tunel înaintea noastră 
stăteau una peste alta lângă baricadă - una spartă, cea- 
laltă crăpată în două. 

— Desfă-ţi centura de siguranţă! i-am strigat lui An- 
nabeth. 

— Ai înnebunit? 

— Altfel, o să mori zdrobită, i-am zis şi mi-am prins 
scutul lui Ares de braţ. Va trebui să sărim. 

Ideea mea era simplă şi nebunească. În momentul 
impactului, urma să ne folosim de forța bărcii ca de o 
rampă de lansare pentru a sări peste poartă. Auzisem 
de oameni care supravieţuiseră aşa unor accidente auto, 
aruncaţi la nouă-zece metri distanţă de locul accidentu- 
lui. Cu puţin noroc, am fi aterizat în piscină. 

Annabeth părea să fi înțeles. M-a luat de mână când 
ne-am apropiam de porți. 

— La semnalul meu, am spus. 

— Nu! La semnalul meu! 

— Ce? 

— Fizică de bază! a strigat ea. Forţa ori traiectoria 
unghiului... 

— Bine, am strigat. La semnalul tău! 

Ea a ezitat... a ezitat... apoi a strigat: 

— Acum! 

Zzzdup! 

Annabeth avusese dreptate. Dacă am fi sărit când 
credeam eu că trebuia, ne-am fi izbit de porți. Ea calcu- 
lase portanţa maximă. 

Din păcate, era puţin mai mult decât aveam nevoie. 
Barca noastră s-a izbit de celelalte și am fost aruncaţi 
în aer, pe deasupra porților, peste piscină și apoi în jos, 
spre asfaltul tare. 

Ceva m-a apucat din spate. 

Annabeth a strigat: 

— Au! 

Era Grover! 

În aer, m-a apucat pe mine de cămașă și pe Annabeth 
de braţ, încercând să evite o aterizare forțată, dar Anna- 
beth și cu mine aveam o viteză prea mare. 

— Sunteţi prea grei! a spus Grover. O să cădem! 

Ne îndreptam spre sol, Grover făcând tot posibilul să 
încetinească prăbușirea. 

Am aterizat într-un panou pentru fotografii, capul 
lui Grover intrând direct în gaura unde turiştii își potri- 
veau fețele pentru a deveni Noo Noo - balena priete- 
noasă. Annabeth şi cu mine am aterizat pe pământ, 
zdruncinaţi, dar în viaţă. Scutul lui Ares era încă pe 
braţul meu. 

După ce ne-am tras sufletul, Annabeth și cu mine 
l-am scos pe Grover din panoul pentru fotografii și i-am 
mulțumit că ne salvase viețile. M-am uitat înapoi la 

Tunelul Dragostei. Apa se retrăgea. Barca noastră se fă- 
cuse fărâme de porți. 

La vreo sută de metri distanţă, la piscina de la intrare, 
cupidonii încă filmau. Statuile se rotiseră astfel încât 
camerele erau direct pe noi, cu lumina reflectoarelor pe 
fețele noastre. 

— Spectacolul s-a terminat! am strigat. Vă mulțumim. 
Noapte bună! 

Cupidonii au revenit în poziţiile iniţiale. Luminile 
s-au stins. Parcul a redevenit liniştit și întunecos, cu 
excepția unui firicel blând de apă din piscina de la ieși- 
rea din Tunelul Dragostei. M-am întrebat dacă cei din 
Olimp priveau acum o pauză pentru reclame și dacă ra- 
tingurile noastre fuseseră satisfăcătoare. 

Nu suportam să fiu hărțuit. Nu suportam să fiu pă- 
călit. Și aveam destulă experiență cu bătăuşii cărora le 
plăcea să-mi facă așa ceva. Mi-am scos scutul de pe braț 
şi m-am întors spre prietenii mei. 

— Trebuie să avem o mică discuţie cu Ares. 

In care ducem o zebră în Las Vegas 


eul războiului ne aștepta în parcarea restaurantului. 

— Măi, să fie, a spus el. N-aţi fost uciși. 

— Ştiai că e o capcană, i-am spus. 

Ares a rânjit răutăcios. 

— Pun pariu că fierarul cel schilod nu s-a așteptat 
să prindă în plasă doi copii prostuţi. Aţi dat bine la 
televizor. 

I-am băgat scutul în faţă. 

— Eşti un nesimțit. 

Annabeth și Grover și-au ţinut respiraţia. 

Ares a apucat scutul și l-a învârtit în aer, ca pe-un 
aluat de pizza. Acesta şi-a schimbat forma, transformân- 
du-se într-o vestă antiglonţ. Și-a aruncat-o pe umeri. 

— Vezi camionul de acolo? a arătat el spre un tir par- 
cat peste drum de restaurant. Asta e mașina voastră. Vă 
va duce direct la Los Angeles, cu o oprire în Vegas. 

Tirul avea un indicator în partea din spate, pe care 
l-am putut citi numai pentru că era imprimat invers, 
alb pe negru, o combinaţie bună pentru un dislexic: 
„KINDNESS INTERNATIONAL: TRANSPORT ZOO ÎN 
CONDIȚII OMENEŞTI. AVERTISMENT: ANIMALE SÄL- 
BATICE VII.“ 

I-am spus: 

— Cred că glumești. 

Ares a pocnit din degete. Uşa din spate a vehiculului 
s-a deschis. 

— Transport gratuit spre vest, bobocule. Nu te mai 
plânge. Și mai primiţi ceva pentru că v-aţi făcut treaba. 

A apucat un rucsac albastru din nailon de pe ghidon 
şi mi l-a aruncat. 

Înăuntru erau haine curate pentru noi toți, douăzeci 
de dolari, o pungă plină cu drahme de aur şi un pachet 
de biscuiţi Oreo cu umplutură dublă. 

I-am spus: 

— N-am nevoie de nenorocitele tale de... 

— Mulţumim, stăpâne Ares, m-a întrerupt Grover, 
avertizându-mă din priviri. Vă mulțumim mult. 

Am scrâșnit din dinţi. Probabil că e o insultă mortală 
să refuzi darul unui zeu, dar nu-mi doream nimic care să 
fi fost atins de Ares. Fără tragere de inimă, mi-am aruncat 
rucsacul peste umăr. Știam că mânia mea e provocată de 
prezența zeului războiului, dar încă-mi venea să-i trag 
una în nas. Îmi reamintea de toți scandalagiii sau bătă- 
ușii cu care avusesem de-a face: Nancy Bobofit, Clarisse, 
Gabe-cel-împuțit, profesorii sarcastici — toţi nenorociţii 
de la școală care mă făcuseră prost sau își bătuseră joc 
de mine când fusesem exmatriculat. 

M-am uitat la restaurant, unde acum erau doar doi 
clienți. Chelnerița care ne servise cina privea îngrijorată 
pe fereastră, de parcă se temea că Ares ne-ar fi putut 
răni. Îl adusese și pe bucătar ca să ne vadă și i-a spus 
ceva. Acesta a dat din cap, a apucat un mic aparat de 
fotografiat de unică folosinţă și ne-a făcut o poză. 

„Super“, m-am gândit. „Și mâine vom apărea în ziare.“ 

Mi-am și imaginat titlul: UN RĂUFĂCĂTOR ÎN VÂR- 
STĂ DE DOISPREZECE ANI ÎL BATE PE UN MOTOCI- 
CLIST LIPSIT DE APĂRARE. 

— Îmi mai datorezi ceva, i-am spus lui Ares, încer- 
când să-mi controlez vocea. Mi-ai promis informaţii des- 
pre mama. 

— Eşti sigur că faci faţă veștilor? a zis, pornindu-și 
motocicleta. Nu e moartă. 

Mi-a fugit pământul de sub picioare. 

— Ce vrei să spui? 

— Vreau să spun că a fost luată de lângă Minotaur 
înainte să moară. A fost transformată într-o ploaie au- 
rie, nu-i așa? Asta e o metamorfoză. Nu e moarte. E re- 
ţinută. 

— Reţinută. De ce? 

— Trebuie să mai studiezi arta războiului, bobocule. 
Ostatici. lei pe cineva pentru a controla pe altcineva. 

— Nimeni nu mă controlează pe mine. 

A râs. 

— Serios? Ne mai vedem, puștiule. 

Mi-am încleştat pumnii. 

— Eşti cam încrezut, stăpâne Ares, pentru cineva 
care fuge de niște statui ale lui Cupidon. 

În spatele ochelarilor de soare, focul s-a intensificat. 
Am simţit un vânt fierbinte în păr. 

— Ne mai întâlnim, Percy Jackson. Data viitoare 
când vei lupta, păzeşte-ți spatele. 

Și-a turat Harley-ul, apoi s-a îndepărtat cu zgomot pe 
strada Delancy. 

Annabeth a spus: 

— Asta n-a fost o mișcare prea deșteaptă, Percy. 

— Nu-mi pasă. 

— Nu-ţi dorești ca un zeu să-ţi fie dușman. Mai ales 
acest zeu. 

— Hei, prieteni! a spus Grover. N-aş vrea să vă între- 
rup, dar... 


în 245 6 


Rick RIORDAN 


A arătat spre restaurant. Ultimii doi clienți plăteau 
nota la casă, doi bărbaţi în combinezoane negre identi- 
ce, cu un logo alb pe spate, la fel cu cel de pe camionul 
KINDNESS INTERNATIONAL. 

— Dacă vrem să luăm expresul zoo, trebuie să ne gră- 
bim, a spus Grover. 

Nu-mi convenea, dar n-aveam de ales. În plus, văzu- 
sem destule în Denver. 

Am traversat în fugă și am urcat în spatele mașinii 
imense, închizând ușile după noi. 


Primul lucru care m-a lovit a fost mirosul. Era ceva 
în genul celei mai mari litiere pentru pisici din lume. 

În remorcă a fost întuneric până când am scos capa- 
cul lui Anaklusmos. Lama a aruncat o lumină slabă de 
bronz asupra unei privelişti foarte triste. În cuşti meta- 
lice murdare, așezate în şir, se aflau trei dintre cele mai 
jalnice animale de grădină zoologică pe care le văzusem 
în viața mea: o zebră, un leu albinos și un fel de antilopă 
ciudată care nu știam cum se cheamă. 

Cineva îi aruncase leului un sac de napi, pe care el, 
evident, nu voia să-i mănânce. Zebra și antilopa aveau 
fiecare câte o tavă de polistiren cu carne de hamburger. 
În coama zebrei era gumă de mestecat, de parcă cineva ar 
fi scuipat pe ea în timpul liber. Antilopa avea legat de un 
corn un balon argintiu pe care scria „AI SĂRIT CALUL!“. 

Ai fi putut crede că nimeni nu dorise să se apropie su- 
ficient de mult de leu, să curețe cușca, dar bietul animal 
abia se învârtea pe niște pături murdare, într-un spațiu 
evident prea mic pentru el, gâfâind din cauza căldurii 
înăbușitoare din remorcă. Muștele zumzăiau în jurul 
ochilor săi roz și prin blana albă i se zăreau coastele. 

— Asta-i bunătate? a ţipat Grover. Asta-i transport 
zoo în condiţii omenești?!? 

Probabil că ar fi ieşit imediat să le tragă câteva ca- 
mionagiilor cu naiul său, iar eu l-aș fi ajutat, dar tocmai 
atunci motorul tirului s-a trezit la viață, remorca a în- 
ceput să tremure și am fost nevoiți să ne așezăm ca să 
nu cădem. 

Ne-am ghemuit într-un colț pe niște saci mucegăiţi cu 
furaje, încercând să ignorăm mirosul, căldura și muște- 
le. Grover le-a vorbit animalelor printr-o serie de behăi- 
turi caprine, dar acestea nu au făcut decât să-l privească 
triste. Annabeth a propus să spargem cuștile și să le eli- 
berăm de îndată, dar i-am explicat că nu era o idee prea 
bună, până când camionul nu se oprea. În plus, aveam 
sentimentul că am fi părut mult mai apetisanți pentru 
leu decât napii ăia. 

Am găsit un bidon cu apă și le-am umplut bolurile, 
apoi m-am folosit de Anaklusmos ca să scoatem hrana 
nepotrivită din cuști. I-am dat carnea leului și napii ze- 
brei și antilopei. 

Grover a liniștit-o pe antilopă, în timp ce Annabeth 
a luat cuțitul și i-a desprins balonul de pe corn. Ar fi vrut 
să taie și guma din coama zebrei, dar am decis că era prea 
riscant, din cauza zdruncinăturilor camionului. l-am 
spus lui Grover să le promită animalelor că le vom ajuta 
mai mult dimineaţă, apoi ne-am pregătit de culcare. 

Grover s-a ghemuit pe un sac de napi; Annabeth a 
deschis pachetul de biscuiţi Oreo și a ronțăit unul, fără 
tragere de inimă; eu am încercat să mă înveselesc con- 
centrându-mă pe faptul că eram la jumătatea drumului 
spre Los Angeles. La jumătatea drumului spre destinaţia 
noastră. Era doar paisprezece iunie. Solstițiul era doar 
în douăzeci şi unu. Aveam timp berechet. 

Pe de altă parte, n-aveam nici cea mai vagă idee la ce 
să mă mai aştept. Zeii se jucau cu mine. Cel puţin He- 
faistos avea decenţa s-o facă pe faţă -— instalase camere 
și mă prezentase ca pe ceva distractiv. Dar chiar și când 
camerele nu filmau, aveam senzația că misiunea mea 
era supravegheată. Eram o sursă de amuzament pentru 
zei. 

— Hei, a spus Annabeth, îmi pare rău că am luat-o 
razna în parcul acvatic, Percy. 

— E în regulă. 

— Doar că... se cutremură. Păianjenii. 

— Din cauza poveștii cu Arahne!, am ghicit. A fost 
transformată într-un păianjen pentru c-a provocat-o pe 
mama ta la un concurs de ţesut, nu-i așa? 

Annabeth a dat din cap. 

— De atunci, copiii lui Arahne se răzbună pe copiii 
Atenei. Dacă există un păianjen pe o rază de un kilome- 
tru şi jumătate de mine, sigur mă va găsi. Urăsc chestiile 
alea mici, sunt înfiorătoare. Oricum, îţi rămân datoare. 

— Suntem o echipă, îţi aminteșşti? i-am spus. În plus, 
Grover a făcut un zbor de primă mână. 

Crezusem că doarme, dar a murmurat din colțul lui: 

— Am fost grozav, nu-i așa? 

Annabeth şi cu mine am izbucnit în râs. 

A scos un biscuit și mi-a dat mie jumătate. 

— În mesajul trimis prin Iris... Luke chiar n-a spus 
nimic? 

Am ciugulit din biscuit gândindu-mă la ce să răspund. 
Gândul la conversaţia avută cu ajutorul curcubeului mă 
frământase toată seara. 


1 Tânără din Lidia, fiica lui Idmon din Colofon și faimoasă 
ţesătoare; a fost transformată de Atena într-un păianjen. 


ce 248 6 


Hoţul fulgerului 


— Luke a spus că voi doi vă știți de mult. A mai spus 
că Grover nu va mai da greș de data asta. Nimeni nu se 
va mai transforma în pin. 

În lumina slabă de bronz emanată de lama sabiei, era 
greu să le ghicesc expresiile. 

Grover a scos un mormăit trist. 

— Ar fi trebuit să-ți spun adevărul de la început, a spus 
el, cu voce tremurată. Am crezut că dacă știi că sunt un 
ratat, n-o să mai vrei să te însoțesc. 

— Tu ești satirul care a încercat s-o salveze pe Tha- 
lia, fiica lui Zeus. 

El a dat din cap cu un aer posomorât. 

— Și ceilalți doi semizei cu care Thalia s-a împrietenit, 
cei care au ajuns în siguranţă în tabără..., m-am oprit și 
m-am uitat la Annabeth. Eraţi tu și Luke, nu-i așa? 

Ea și-a pus jos biscuitul, neatins. 

— Așa cum spuneai, Percy, un semizeu de șapte ani 
nu s-ar fi descurcat prea mult pe cont propriu. Atena 
m-a ajutat. Thalia avea doisprezece ani. Luke avea pai- 
sprezece ani. Amândoi fugiseră de acasă, la fel ca mine. 
S-au bucurat să mă ia cu ei. Ei erau... neîntrecuţi lup- 
tători cu monștrii, chiar și fără să se fi antrenat. Din 
Virginia am călătorit spre nord, fără să avem un plan, 
alungând monștri deja de vreo două săptămâni, atunci 
când Grover ne-a găsit. 

— Trebuia s-o escortez pe Thalia în tabără, a spus 
el, fonfăit. Doar pe Thalia. Aveam ordine stricte de la 
Chiron, să nu fac nimic care să încetinească operaţiunea 
de salvare. Știam că Hades o urmărește, înţelegi, dar 
nu-i puteam lăsa pe Luke și pe Annabeth singuri. Am 
crezut... am crezut că-i pot duce pe toţi trei la loc sigur. 
A fost vina mea că Binevoitoarele ne-au prins din urmă. 
Am îngheţat. M-am speriat pe drumul spre tabără şi am 


æ 249 6 


Rick RIORDAN 


apucat-o pe niște poteci greșite. Dacă aș fi fost doar un 
pic mai rapid... 

— Opreșşte-te, a spus Annabeth. Nimeni nu te învino- 
văţeşte. Și nici Thalia nu te-a învinovăţit. 

— Ea s-a sacrificat ca să ne salveze pe noi, a spus 
el, nefericit. A murit din vina mea. Consiliul Bătrânilor 
Copitaţi a stabilit asta. 

— Pentru că n-ai vrut să abandonezi doi semizei? 
i-am replicat. Nu-i corect. 

— Percy are dreptate, a zis Annabeth. Nu aș fi astăzi 
aici dacă nu erai tu, Grover. Și nici Luke. Nu ne pasă de 
ce spune Consiliul. 

Grover a continuat să fonfăie în întuneric. 

— Ăsta-i norocul meu. Sunt cel mai jalnic satir care a 
existat vreodată și i-am găsit pe cei mai puternici semi- 
zei din acest secol, Thalia și Percy. 

— Nu ești jalnic, a insistat Annabeth. Eşti mai cura- 
jos decât orice alt satir pe care l-am întâlnit vreodată. 
Spune-mi cine ar mai îndrăzni să coboare în Lumea 
Subpământeană. Pun pariu că Percy e foarte bucuros 
că eşti aici, în acest moment. 

Și Annabeth m-a lovit în fluierul piciorului. 

— Da, am răspuns, și aș fi confirmat și fără să fiu aten- 
ționat. Nu ţine de noroc faptul că ne-ai găsit pe Thalia 
și pe mine, Grover. Eşti cel mai inimos satir care a trăit 
vreodată. Ești un căutător înnăscut. De aceea, tu vei fi 
cel care îl va găsi pe Pan. 

Am auzit un oftat adânc, satisfăcut. Am așteptat ca 
Grover să spună ceva, dar respiraţia lui a devenit mai 
profundă. Când sunetul s-a transformat în sforăit, mi-am 
dat seama că adormise. 

— Cum reușește asta? m-am minunat. 

— Nu ştiu, a spus Annabeth. Dar a fost foarte frumos 
ce i-ai spus. 

— Chiar cred asta. 

Am mers în tăcere câțiva kilometri, lovindu-ne de sa- 
cii cu furaje. Zebra ronțăia un nap. Leul şi-a lins ultima 
bucăţică de carne de hamburger de pe bot şi s-a uitat la 
mine plin de speranţă. 

Annabeth şi-a mângâiat colierul de parcă s-ar fi gândit 
intens la strategii. 

— Mărgeaua cu pinul, am spus. Este din primul tău an? 

S-a uitat la colier. Nu își dăduse seama ce face. 

— Da, a răspuns. În fiecare august, consilierii aleg cel 
mai important eveniment al verii şi îl pictează pe măr- 
geaua corespunzătoare acelui an. Am pinul Thaliei, o 
triremă! grecească în flăcări, un centaur într-o rochie de 
bal — aia chiar că a fost o vară ciudată... 

— Și inelul de colegiu e al tatălui tău? 

— Asta nu-i treaba..., a început ea, dar s-a oprit. Da. 
Da, așa este. 

— Nu-i nevoie să-mi povestești. 

— Nu... e în regulă. A oftat. Tata mi l-a trimis într-o 
scrisoare, acum două veri. Inelul era cel mai important 
suvenir al lui de la Atena. Nu şi-ar fi luat doctoratul la 
Harvard fără ea... E o poveste lungă. În orice caz, a spus 
că vrea să-l păstrez eu. Și-a cerut scuze pentru c-a fost 
un ticălos, a spus că mă iubește și că-i e dor de mine. 
Voia să vin acasă şi să locuiesc cu el. 

— Asta nu sună foarte rău. 


! Corabie de război, prevăzută cu trei rânduri de vâsle su- 
prapuse. 

— Da, ei bine... problema a fost că l-am crezut. Am 
încercat să merg acasă în acel an școlar, dar mama mea 
vitregă nu se schimbase deloc. Nu dorea să-și pună copi- 
li în pericol din cauză că locuiau cu o ciudată. Monștrii 
au atacat. Ne-am certat. Monştrii au atacat. Ne-am cer- 
tat. N-am rezistat nici măcar până la vacanţa de iarnă. 
L-am sunat pe Chiron și m-am întors deîndată în Tabă- 
ra Semizeilor. 

— Crezi că vei mai încerca vreodată să locuiești cu 
tatăl tău? 

Și-a ferit privirea. 

— Să fim serioși. Nu sunt masochistă. 

— N-ar trebui să renunţi, i-am spus. Ar trebui să-i 
scrii o scrisoare sau ceva de genul ăsta. 

— Mersi de sfat, a spus cu răceală, dar tatăl meu a ales 
cu cine vrea să trăiască. 

Au mai parcurs câțiva kilometri în tăcere. 

— Așadar, dacă zeii se vor lupta, se vor forma ace- 
leași tabere ca în războiul troian? am întrebat-o. Atena 
împotriva lui Poseidon? 

Ea şi-a sprijinit capul de rucsacul oferit de Ares și a 
închis ochii. 

— Nu ştiu ce va face mama. Știu doar că eu voi lupta 
alături de tine. 

— De ce? 

— Pentru că ești prietenul meu, creier de alge. Mai ai 
întrebări stupide? 

N-am găsit niciun răspuns. Din fericire, nu era nevo- 
ie. Annabeth adormise. 

Am avut ceva probleme în a-i urma exemplul, cu Grover 
care sforăia și cu un leu albinos care se holba lacom la 
mine, dar până la urmă am închis ochii. 

Coşmarul meu a început la fel ca altele pe care le mai 
avusesem de-un milion de ori: trebuia să dau un extem- 
poral purtând o cămaşă de forță. Toți ceilalți copii ie- 
șeau în pauză, iar profesorul îmi spunea: „Haide, Percy. 
Nu eşti prost, nu-i așa? Pune mâna pe pix.“ 

Apoi, visul s-a îndepărtat de cursul obișnuit. 

M-am uitat la banca alăturată și am văzut o fată 
care stătea acolo, și ea în cămașă de forţă. Era de vâr- 
sta mea, avea o frizură ciufulită, în stil punk, ochi pă- 
trunzători, verzi, machiaţi cu negru, și nasul pistruiat. 
Nu-mi dau seama cum, dar știam cine era. Era Thalia, 
fiica lui Zeus. 

S-a luptat să iasă din cămașa de forță, s-a uitat la 
mine frustrată și a izbucnit: „Ei bine, creier de alge, 
unul dintre noi trebuie să plece de aici.“ 

„Are dreptate“, m-am gândit eu în vis. „Mă voi în- 
toarce în peșteră. Îi voi spune vreo două lui Hades.“ Că- 
maşa de forță a dispărut de pe mine. M-am prăbușit prin 
podeaua sălii de clasă. Vocea profesorului s-a schimbat 
până a ajuns să fie rece și răutăcioasă, răsunând din 
adâncurile unei prăpastii uriașe. 

„Percy Jackson“, a spus. „Da, văd că schimbul a mers 
bine.“ 

Mă aflam din nou în peștera cea întunecoasă, iar spi- 
ritele morţilor pluteau din jurul meu. Din prăpastie, ne- 
văzută, chestia monstruoasă a vorbit, dar de data asta 
nu mi se adresa mie. Puterea înfricoșătoare a vocii pă- 
rea îndreptată în altă parte. 

„lar el nu bănuiește nimic?“ a întrebat. 

O altă voce, pe care aproape am recunoscut-o, i-a răs- 
puns lângă umărul meu. „Nimic, stăpâne. E la fel de 
ignorant ca toți ceilalți.“ 

M-am uitat într-acolo, dar n-am văzut pe nimeni. 
Vorbitorul era invizibil. 

„Înșelăciune după înșelăciune“, a meditat cu glas 
tare chestia din prăpastie. „Excelent.“ 

„Într-adevăr, stăpâne“, a spus vocea de lângă mine, 
„pe drept cuvânt ţi se spune Cel Viclean. Dar chiar a 
fost necesar? Ți-aș fi putut aduce direct ce am furat...“ 

„Tu?“ a spus monstrul, batjocoritor. „Ti-ai arătat deja 
limitele. Ai fi dat greş cu totul dacă n-aş fi intervenit.“ 

„Dar, stăpâne...“ 

„Liniște, slujitor neînsemnat. În astea șase luni s-au 
întâmplat multe. Mânia lui Zeus a crescut. Poseidon și-a 
jucat cartea cea mai disperată. Acum o vom folosi împo- 
triva lui. În scurt timp vei primi recompensa pe care ţi-o 
dorești și te vei răzbuna. De îndată ce ambele obiecte 
ajung în mâinile mele... dar așteaptă. Este aici.“ 

„Poftim?“ Slujitorul cel invizibil a părut brusc agitat. 
„Lu l-ai chemat, stăpâne?“ 

„Nu.“ Întreaga forță a atenției monstrului se revărsa 
acum asupra mea, făcându-mă să îngheţ. „La naiba cu 
sângele tatălui său - este prea schimbător, prea impre- 
vizibil. Băiatul a venit aici de unul singur.“ 

„Imposibil!“ a strigat slujitorul. 

„Pentru un molâu ca tine, probabil“, a mârâit vocea. 
Apoi, puterea ei rece s-a îndreptat din nou spre mine. 
„Așadar... vrei să ai un vis legat de căutarea ta, tinere 
semizeu? Atunci, mă voi supune.“ 

Peisajul s-a schimbat. 

Mă aflam într-o imensă sală de tron cu pereţi de mar- 
mură neagră și podele de bronz. Tronul neocupat, oribil, 
era făcut din oase de om. La picioarele podiumului era 
mama mea, înghețată într-o lumină aurie strălucitoare, 
cu braţele întinse. 

Am încercat să pășesc spre ea, dar picioarele nu mă 
ascultau. Mi-am întins mâinile spre ea, dar mi-am dat 
seama că mi se uscau, rămânând doar oasele. Schele- 
te rânjite în armuri grecești s-au strâns în jurul meu, 
îmbrăcându-mă în robe de mătase, încoronându-mă cu 
lauri din care ieșea fumegând otrava Himerei, arzându-mi 
pielea capului. 

Vocea malefică a început să râdă. „Ave, erou cuceritor!“ 


M-am trezit brusc. 

Grover mă scutura de umăr. 

— Camionul s-a oprit, a spus el. Cred că vin să vadă 
ce fac animalele. 

— Ascunde-te! a șoptit Annabeth. 

Pentru ea era uşor. Pur şi simplu își punea șapca ma- 
gică și dispărea. Grover și cu mine trebuia să ne băgăm 
în spatele sacilor cu furaje și să sperăm că semănam cu 
niște napi. 

Ușile remorcii s-au deschis cu un scârțâit. Lumina 
soarelui și căldura au pătruns înăuntru. 

— Doamne! a spus unul dintre camionagii, făcându-și 
vânt cu mâna în fața nasului urât. Preferam un trans- 
port de electrocasnice. 

A urcat și a turnat puțină apă dintr-o cană în blidele 
animalelor. 

— 'Ți-e cald, uriașule? l-a întrebat pe leu, apoi i-a arun- 
cat restul de apă din găleată chiar în față. 

Leul a răgit indignat. 

— Da, da, da, a spus omul. 

Lângă mine, printre sacii cu napi, Grover s-a încor- 
dat. Pentru un erbivor pacifist, avea o înfățișare de-a 
dreptul criminală. 

Camionagiul i-a aruncat antilopei o pungă mototolită 
de Happy Meal. I-a rânjit zebrei. 

— Ce mai faci, dungato? Cel puţin de tine scăpăm la 
escala asta. Îți plac spectacolele de magie? Asta îți va 
plăcea la nebunie. Vei fi tăiată în două! 

Zebra, cu ochii măriți de spaimă, s-a uitat direct la 
mine. 

N-a scos niciun sunet, dar am auzit-o spunând limpede: 
„Hliberează-mă, stăpâne. Te rog.“ 

Am fost prea uimit ca să reacţionez. 

S-a auzit un cioc-cioc puternic pe partea laterală a 
remorcii. 

Camionagiul care era înăuntru, cu noi, a strigat: 

— Ce vrei, Eddie? 

O voce de afară -— trebuie să fi fost a lui Eddie - i-a 
răspuns strigând: 

— Maurice? Ce-ai zis? 

— De ce baţi? 

Cioc, cioc, cioc. 

De afară, Eddie a strigat: 

— Cine bate? 

Maurice și-a dat ochii peste cap şi a ieșit, înjurându-l 
pe Eddie și făcându-l idiot. 

O secundă mai târziu, Annabeth a apărut lângă mine. 
Probabil că ea bătuse pentru a-l scoate pe Maurice din 
remorcă. A spus: 

— Afacerea asta de transport nu poate fi legală. 

— Serios? a spus Grover, apoi s-a oprit să asculte. Leul 
zice că tipii ăștia sunt traficanţi de animale! 

„Aşa e“, mi-a răsunat în cap vocea zebrei. 

— Trebuie să le eliberăm! a spus Grover. 

El și Annabeth mă priveau, așteptând decizia mea. 

O auzisem pe zebră vorbind, dar nu și pe leu. De ce? 
Poate ţinea tot de sindromul meu... Înţelegeam doar 
zebrele? Apoi m-am gândit: caii. Ce spusese Annabeth 
despre Poseidon, care crease caii? Să fi fost zebra sufi- 
cient de înrudită cu calul? Asta era motivul pentru care 
o înțelegeam? 

Zebra a spus: „Deschide-mi cușca, stăpâne. Te rog. 
Mă voi descurca după aceea.“ 

Afară, Eddie şi Maurice încă strigau unul la celălalt, 
dar ştiam că se vor întoarce imediat pentru a chinui ani- 
malele. Am luat-o pe Anaklusmos și am tăiat lacătul de 
la cușca zebrei. 

Zebra a țâșnit dinăuntru. S-a întors spre mine și s-a 
înclinat. „Îţi mulțumesc, stăpâne. “ 

Grover și-a ridicat mâinile și i-a spus ceva zebrei pe 
limba lor, ca o binecuvântare. 

În timp ce Maurice și-a băgat capul înăuntru ca să 
vadă ce se-aude, zebra a sărit peste el în stradă. S-au 
auzit țipete, strigăte și claxoane. Ne-am repezit la ușile 
remorcii tocmai la timp pentru a vedea zebra galopând 
pe un bulevard larg, cu șiruri de hoteluri și cazinouri și 
reclame de neon. Tocmai eliberaserăm o zebră în Las 
Vegas. 

Maurice și Eddie au fugit după ea, cu câţiva polițiști 
pe urme, care strigau: 

— Hei! Aveţi nevoie de permis pentru asta! 

— Acum ar fi un moment bun să plecăm, a propus 
Annabeth. 

— Să ne ocupăm mai întâi și de celelalte animale, 
a spus Grover. 

Am tăiat lacătele cu sabia. Grover și-a ridicat mâinile 
și le-a spus aceeași binecuvântare pe limba caprelor pe 
care o folosise și în cazul zebrei. 

— Noroc, le-am zis eu animalelor. 

Antilopa și leul au ţâșnit din cuști şi au ieşit împreu- 
nă în stradă. 

Câţiva turiști au ţipat, însă cei mai mulţi doar s-au 
dat înapoi și au făcut poze, închipuindu-şi că era vorba 
de o reprezentaţie pusă la cale de vreun cazinou. 

— Animalele n-or să pățească nimic? l-am întrebat 
pe Grover. Vreau să spun, deșertul și așa mai departe... 

— Nu-ţi face griji, a spus el. Le-am dat o binecuvân- 
tare de satir. 

— Adică? 

— Adică vor ajunge în sălbăticie în siguranţă, m-a 
asigurat. Vor găsi apă, hrană, umbră, orice au nevoie, 
până descoperă un loc sigur unde să trăiască. 

— De ce nu ne poţi da și nouă o binecuvântare ca 
asta? l-am întrebat. 

— Are efect doar asupra animalelor sălbatice. 

— Deci ar avea efect doar asupra lui Percy, a chibzuit 
Annabeth. 

— Hei! am protestat. 

— Am glumit, mi-a răspuns. Hai să ieşim din camio- 
nul ăsta jegos. 

Am ieșit în aerul fierbinte al după-amiezii. Erau cel 
puţin patruzeci şi trei de grade Celsius și probabil că 
arătam ca niște vagabonzi bine prăjiți, dar lumea era 
prea interesată de animalele sălbatice ca să ne bage în 
seamă. 

Am trecut de Monte Carlo și de MGM. Am trecut de 
piramide, de o corabie de pirați și de Statuia Libertăţii, 
care era o copie destul de mică, dar tot mă făcea să-mi 
fie dor de casă. 

Nu știam sigur ce căutam. Poate doar un loc unde să 
scăpăm de căldură pentru câteva minute, unde să găsim 

un sendviș și un pahar de limonadă, unde să facem un 
nou plan ca să ajungem în vest. 

Probabil că rătăciserăm drumul, pentru că am ajuns 
într-o fundătură, în fața hotelului și cazinoului Lotus. 
Intrarea era o floare uriașă de neon, cu petale care se 
luminau și clipeau. Nimeni nu intra sau ieșea, dar uși- 
le cromate și strălucitoare erau deschise, lăsând să iasă 
aer condiţionat cu miros de flori — de lotus înflorit, poa- 
te. Nu mai mirosisem niciodată o astfel de floare, așa că 
nu eram Sigur. 

Portarul ne-a zâmbit. 

— Hei, copii. Arătați obosiţi. Vreţi să intraţi și să 
staţi puţin? 

Invăţasem să fiu suspicios în ultimul timp. Mi-am dat 
seama că oricine putea fi un monstru sau un zeu. Pur și 
simplu n-aveai cum să știi. Dar tipul ăsta era normal. 
Ajungea să-l priveşti și îți dădeai seama. În plus, eram 
atât de ușurat să aud o persoană înțelegătoare, încât am 
dat din cap și am spus că ne-ar plăcea să intrăm. Înăun- 
tru, am aruncat o privire în jur, iar Grover a zis: 

— Măi, să fie! 

Întregul hol era o sală de jocuri gigantică. ȘI nu vor- 
besc despre vechiturile de jocuri Pac-Man sau de jocuri 
mecanice. Exista un tobogan interior cu apă, șerpuind 
în jurul liftului de sticlă, care urca cel puţin patruzeci de 
etaje. Exista un perete de căţărări pe laterala unei clă- 
diri și un pod interior pentru bungee-jumping. Erau cos- 
tume interactive cu arme cu laser funcționale. Și sute de 
jocuri video, fiecare cât un televizor cu ecran lat. Prac- 
tic, orice doreai găseai acolo. Erau câţiva copii care se 
jucau, dar nu mulţi. Nu trebuia să aștepți pentru niciun 
joc. Erau chelneriţe și snack-baruri peste tot, servind 
orice fel de mâncare îţi puteai imagina. 

— Hei! a spus un majordom. 

Cel puţin așa credeam eu, că e majordom. Purta o 
cămașă hawaiiană alb cu galben, imprimată cu flori de 
lotus, pantaloni scurți și șlapi. 

— Bine aţi venit la Cazinoul Lotus! Poftiţi cheia de la 
camera voastră. 

M-am bâlbâit: 

— Aăă, dar... 

— Nu, nu, a spus el, râzând. Nota de plată a fost 
achitată. Nu există taxe suplimentare, nici bacșiș. Doar 
urcați la etaj, în camera 4001. Dacă aveţi nevoie de ceva, 
cum ar fi mai multe bule pentru cada cu hidromasaj sau 
ţinte pentru Jocul de tras cu arma sau de orice altceva, 
doar sunați la recepţie. Aici aveţi cardurile de credit Lo- 
tus Cash. Sunt valabile în restaurante și pentru toate 
jocurile şi cursele. 

Ne-a înmânat fiecăruia câte un card de credit din 
plastic verde. 

Stiam că trebuie să fie o greșeală. Evident, ne credea 
copiii vreunui milionar. Dar am luat cardul de credit și 
am întrebat: 

— Ce sumă are pe el? 

Sprâncenele bărbatului s-au apropiat: 

— Ce vrei să spui? 

— Vreau să zic, când se termină banii? 

A râs. 

— O, eşti glumeţ. Hei, asta-i partea super. Bucuraţi-vă 
de sejurul vostru. 

Am urcat cu liftul și am aruncat o privire prin ca- 
meră. Era un apartament cu trei dormitoare separate 
și un bar aprovizionat cu bomboane, sucuri și chipsuri. 
O linie telefonică pentru room service. Prosoape moi și 
paturi de apă cu perne din puf. Un televizor cu ecran 

mare, cu antenă de satelit şi cu internet de mare viteză. 
Balconul avea propria cadă cu hidromasaj şi, desigur, o 
mașinărie care lansa obiecte şi o pușcă, așa că puteai să 
lansezi porumbei din lut chiar deasupra Las Vegasului 
și să-i dobori cu arma. Nu-mi dădeam seama cum putea fi 
legal, dar mi-am zis că e super. Priveliștea spre bulevard 
și deşert era uimitoare, deși mă îndoiam că vom avea 
vreodată timp să o admirăm, cu o cameră ca asta. 

— O, Doamne, a spus Annabeth. Locul ăsta este... 

— Splendid, a spus Grover. Absolut splendid. 

În dulap erau haine şi mi se potriveau. M-am încrun- 
tat, găsind că era cam ciudat. 

Am aruncat la gunoi rucsacul de la Ares. Nu mai 
aveam nevoie de el. La plecare, puteam lua unul nou de 
la magazinul hotelului. 

Am făcut un duș și m-am simţit minunat după o săp- 
tămână de călătorie insalubră. Mi-am schimbat hainele, 
am mâncat o pungă de chipsuri, am băut trei cola. De 
mult nu mă mai simţisem atât de bine. Într-un colţișor 
al creierului meu, câteva mici probleme nu-mi dădeau 
pace. Avusesem un vis sau așa ceva... trebuia să vorbesc 
cu prietenii mei. Dar eram sigur că asta mai putea aștepta. 

Am ieșit din dormitor şi am constatat că și Annabeth, 
și Grover făcuseră duș și își schimbaseră hainele. Gro- 
ver mânca chipsuri după pofta inimii, în timp ce Anna- 
beth pornise National Geographic Channel. 

— Atâtea posturi, i-am spus, și tu pui pe National 
Geographic. Ai înnebunit? 

— E interesant. 

— Mă simt bine, a spus Grover. Îmi place aici. 

Fără ca el să-şi dea seama, aripile i-au ieșit din bas- 
cheți și l-au ridicat în aer, punându-l apoi jos, la loc. 

— Şi acum? a întrebat Annabeth. Somn? 

Grover și cu mine ne-am uitat unul la altul rânjind. 
Amândoi aveam în mână cardurile de credit verzi. 

— E timpul să ne jucăm, am spus. 

Nu-mi aminteam de când nu mă mai distrasem așa. 
Proveneam dintr-o familie destul de săracă. Ideea noas- 
tră despre răsfăţ era să mâncăm la Burger King şi să în- 
chiriem o casetă video. Un hotel de cinci stele în Vegas? 
Nici pomeneală. 

Am făcut bungee-jumping în hol de cinci sau şase ori, 
m-am dat pe tobogan, m-am dat cu snowboardul pe pâr- 
tia de schi artificială și m-am jucat laser tag şi Trăgători 
de elită FBI. L-am văzut de câteva ori pe Grover trecând 
de la un joc la altul. Cel mai mult i-a plăcut vânătoarea 
inversă — în care cerbul trage după ţărănoi. Am văzut-o pe 
Annabeth jucând Trivia şi alte chestii de tocilari. Exista 
un uriaș joc 3D în care îți puteai construi propriul oraș 
ȘI puteai vedea clădirile holografice cum se ridică de pe 
ecran. Nu prea mă interesa, dar lui Annabeth îi plăcea 
la nebunie. 

Nu sunt sigur când am realizat pentru prima dată că 
ceva nu-i în regulă. 

Probabil când l-am observat pe tipul care stătea lân- 
gă mine la standul jocului Trăgători de elită. Avea în 
jur de treisprezece ani, cred, dar era îmbrăcat ciudat. 
Am crezut că e fiul vreunui imitator al lui Elvis. Purta 
niște blugi evazaţi și un tricou roşu cu șnururi negre 
și avea părul făcut permanent, dat cu gel ca o fată din 
New Jersey în noaptea balului. 

Trăsesem la tir împreună și mi-a spus: 

— Fain, băi. Sunt aici de două săptămâni, și jocurile 
astea devin tot mai interesante. 

Fain? 


în 202 6 


Hoţul fulgerului 


Mai târziu, discutând, am spus că ceva e „super-mega“ 
și el m-a privit cumva speriat, de parcă n-ar mai fi auzit 
combinaţia asta. 

Mi-a spus că îl cheamă Darrin, dar de îndată ce am 
început să-i pun întrebări s-a plictisit de mine și a vrut 
să se întoarcă la ecranul computerului. 

I-am spus: 

— Hei, Darrin? 

— Ce e? 

— În ce an suntem? 

M-a privit încruntat. 

— În joc? 

— Nu, în viaţa reală. 

S-a gândit puţin. 

— 1977. 

— Nu, am spus, puţin speriat. Pe bune. 

— Băi, îmi dai fiori. Sunt în mijlocul jocului. 

După aceea m-a ignorat total. 

Am început să vorbesc cu oamenii și mi-am dat sea- 
ma că nu era uşor. Ziceai că-s lipiţi de ecranul televizo- 
rului sau de vreun joc video sau de mâncare sau de orice 
altceva. Am găsit un tip care mi-a spus că suntem în 
1985. Un altul mi-a spus că în 1993. Toţi susțineau că 
nu sunt aici de foarte mult timp, doar de câteva zile, de 
câteva săptămâni, cel mult. Nu știau sigur de când și nu 
le prea păsa. 

Apoi m-am gândit: „De cât timp sunt eu aici?“ Părea 
să fi trecut doar câteva ore, dar așa era? 

Am încercat să-mi amintesc ce căutam acolo. Eram 
în drum spre Los Angeles. Trebuia să găsim intrarea 
în Lumea Subpământeană. Mama mea... Timp de o se- 
cundă, o secundă înfricoşătoare, am avut probleme în 
a-mi aminti numele ei. Sally. Sally Jackson. Trebuia s-o 

găsesc. Trebuia să-l împiedic pe Hades să declanșeze cel 
de-al Treilea Război Mondial. 

Am găsit-o pe Annabeth construindu-și încă orașul. 

— Haide, i-am spus. Trebuie să plecăm de aici. 

Niciun răspuns. 

Am scuturat-o. 

— Annabeth? 

A ridicat privirea, enervată. 

— Ce e? 

— Trebuie să plecăm. 

— Să plecăm? Ce tot vorbeşti? Tocmai am ridicat tur- 
nurile... 

— Locul ăsta e o capcană. 

Nu mi-a răspuns până n-am scuturat-o din nou. 

— Ce e? 

— Ascultă-mă. Lumea Subpământeană. Misiunea 
noastră! 

— O, haide, Percy, doar câteva minute. 

— Annabeth, sunt aici oameni din 1977. Copii care 
n-au îmbătrânit. Te cazezi și rămâi pentru totdeauna. 

— Şi? a întrebat ea. Îţi poți imagina un loc mai bun? 

Am apucat-o de mână și am smuls-o din fața jocului. 

— Hei! 

A ţipat și m-a lovit, dar nimeni nu s-a deranjat să 
ne-arunce măcar o privire. Erau prea ocupați. 

Am făcut-o să se uite drept în ochii mei. I-am spus: 

— Păianjeni. Păianjeni mari, păroși. 

Asta a bulversat-o. Ochii i s-au limpezit. 

— O, zei, a spus ea. Cât timp am... 

— Nu ştiu, dar trebuie să-l găsim pe Grover. 

Am plecat în căutarea lui și l-am găsit jucându-se 
Cerbul Vânător virtual. 

— Grover! am strigat amândoi. 

— Mori, omule! Mori, fiinţă urâtă, rea și poluatoare! 
spunea el. 

— Grover! 

Și-a îndreptat arma de plastic spre mine și a început 
să tragă, de parcă aș fi fost o imagine pe un ecran. 

M-am uitat la Annabeth şi, împreună, l-am apucat pe 
Grover de mâini și l-am târât de acolo. Bascheţii lui zbu- 
rători au prins viaţă și au început să-i tragă picioarele în 
direcţia opusă, în timp ce el striga: 

— Nu! Tocmai am ajuns la nivelul următor! Nu! 

Majordomul de la Lotus s-a îndreptat în grabă spre 
noi. 

— Ei bine, sunteți pregătiți pentru cardurile de cre- 
dit platinum? 

— Plecăm, l-am anunțat eu. 

— Ce păcat, a spus, și am avut senzația că vorbește 
serios, că i-am fi frânt inima dacă am fi plecat. Tocmai 
am adăugat un etaj întreg plin de jocuri pentru mem- 
brii cu carduri de credit platinum, a mai zis, scoțând 
cardurile. 

Mi-aș fi dorit şi eu unul, dar știam că dacă îl luam, nu 
mai plecam de acolo. Aș fi rămas, fericit pe vecie, jucân- 
du-mă pe vecie, și în scurt timp aș fi uitat de mama și de 
misiune și, poate, chiar cum mă cheamă. Aș fi tras la tir 
cu Disco Darrin cel fain pentru totdeauna. 

Grover s-a întins după card, dar Annabeth l-a prins 
de braţ și a spus: 

— Nu, mulțumim. 

În timp ce ne îndreptam spre ușă, mirosul de mân- 
care și sunetele jocurilor deveneau tot mai atrăgătoare. 
M-am gândit la camera noastră de la etaj. Am fi putut 
rămâne peste noapte, să dormim măcar o dată într-un 
pat adevărat... 

Apoi am ieșit pe ușile Cazinoului Lotus și am luat-o la 
fugă pe trotuar. Părea să fie după-amiază, cam aceeași 
oră la care intrasem în cazinou, dar ceva nu era în regu- 
lă. Vremea se schimbase complet. Era furtună, cu fulge- 
re care străluceau în deșert. 

Rucsacul lui Ares îmi atârna pe umăr, ceea ce era ciu- 
dat, căci eram sigur că îl aruncasem la gunoi în camera 
4001, dar deocamdată aveam altele pe cap. 

Am alergat la primul stand de ziare și am citit anul, 
pentru început. Slavă zeilor, era același an ca la intrare. 
Apoi am observat data: 20 iunie. 

Stătuserăm cinci zile în Cazinoul Lotus. 

Mai aveam o singură zi până la solstițiul de vară. O zi 
ca să ne îndeplinim misiunea. 


&æ CAPITOLUL XVII «â& 

A fost ideea lui Annabeth. 
Ne-a suit pe bancheta din spate a unui taxi din Ve- 
gas, de parcă am fi avut bani, și i-a spus șoferului: 

— Los Angeles, vă rog. 

Taximetristul și-a mestecat trabucul și ne-a măsurat 
din priviri. 

— Sunt 482 de kilometri. Pentru asta trebuie să 
plătiți în avans. 

— Acceptaţi carduri de debit ale cazinourilor? a în- 
trebat Annabeth. 

El a ridicat din umeri. 

— Doar unele tipuri. Trebuie să le verific mai întâi. 

Annabeth i-a dat cardul ei verde de la Lotus Cash. 

Taximetristul l-a privit sceptic. 

— Verificaţi-l, îl pofti Annabeth. 

L-a verificat. 

Aparatul a început să zăngănească. Luminile clipeau. 
În cele din urmă, simbolul infinitului a apărut în drep- 
tul semnului dolarului. 

Șoferului i-a căzut trabucul din gură. Ne-a privit cu 
niște ochi cât cepele. 

— Unde anume în Los Angeles... ăăă, Înălțimea 
Voastră? 

— Debarcaderul din Santa Monica. 

Annabeth s-a îndreptat puţin de spate. Se vedea că îi 
plăcuse chestia cu „Înălţimea Voastră“. 

— Duceţi-ne acolo repede și puteţi păstra restul. 

Poate că n-ar fi trebuit să spună asta. 

Acul vitezometrului nu a coborât nicio secundă sub o 
sută cincizeci tot drumul prin Deșertul Mojave. 


Pe drum, am avut suficient timp să vorbim. Le-am 
povestit lui Annabeth și lui Grover cel mai recent vis al 
meu, dar detaliile deveneau tot mai vagi pe măsură ce 
încercam să mi le amintesc. Cazinoul Lotus părea să-mi 
fi scurtcircuitat memoria. Nu-mi aminteam cum suna 
vocea slujitorului invizibil, deși eram sigur că e cineva 
cunoscut. Slujitorul îi spusese monstrului din prăpastie 
altfel decât „stăpâne“... un nume sau un titlu special... 

— Cel Tăcut? a sugerat Annabeth. Cel Bogat? Ambe- 
le sunt porecle ale lui Hades. 

— Poate..., i-am spus, fără convingere. 

— Sala tronului pare să fie cea a lui Hades, a spus 
Grover. De obicei, așa e descrisă. 

Am clătinat din cap. 

— Ceva nu-i în regulă. Sala tronului n-a fost partea 
cea mai importantă din vis. lar vocea din prăpastie... Nu 
știu. Pur și simplu nu părea vocea unui zeu. 

Annabeth a făcut ochii mari. 

— Ce e? am întrebat. 

— O... nimic. Doar că... Nu, trebuie să fie Hades. Poa- 
te că l-a trimis pe hoț, pe omul acela invizibil, să fure 
fulgerul și ceva n-a mers bine... 

— Cum ar fi? 

— Nu ştiu, a spus ea. Dar dacă el a furat simbolul 
puterii lui Zeus din Olimp, iar zeii l-au vânat, vreau să 
spun că o mulțime de lucruri pot merge prost. Deci hoţul 

a trebuit să ascundă fulgerul sau l-a pierdut, cumva. În 
orice caz, n-a reușit să i-l aducă lui Hades. Asta a spus 
vocea din visul tău, corect? Tipul a dat greș. Asta ar ex- 
plica ce căutau Furiile când au venit după noi în autocar. 
Poate au crezut că recuperaserăm fulgerul. 

Nu eram sigur ce era în neregulă cu ea. Părea palidă. 

— Dar dacă aș fi recuperat deja fulgerul, am spus, de 
ce aş mai merge în Lumea Subpământeană? 

— Pentru a-l ameninţa pe Hades, a sugerat Grover. 
Pentru a-l mitui sau a-l şantaja să-ți înapoieze mama. 

Am fluierat. 

— Ai nişte idei al naibii de malefice pentru un ţap. 

— Vai, dar mulțumesc. 

— Însă chestia din prăpastie a spus că aștepta două 
obiecte, am spus. Dacă fulgerul este unul, care e celă- 
lalt? 

Grover a clătinat din cap, în mod evident încurcat. 

Annabeth m-a privit de parcă ar fi ştiut ce urma să 
întreb şi îmi cerea în tăcere să n-o fac. 

— Bănuieşti cine ar putea fi în acea prăpastie, nu-i 
așa? am întrebat-o. Vreau să spun, dacă nu este Hades? 

— Percy... Hai să nu vorbim despre asta, pentru că 
dacă nu e Hades... Nu, trebuie să fie Hades. 

Mergeam prin mijlocul pustietăţii. Am trecut de un 
indicator pe care scria: GRANIȚA STATULUI CALI- 
FORNIA, 20 de kilometri. 

Aveam sentimentul că-mi scapă o bucăţică esenţială 
de informaţie. Era ca atunci când priveam un cuvânt 
obișnuit pe care ar fi trebuit să-l știu, dar nu-l pricepeam 
întrucât una sau două litere îmi jucau în faţa ochilor. 
Cu cât mă gândeam mai mult la misiunea mea, cu atât 
eram mai sigur că ea nu consta, de fapt, în a-l înfrunta pe 
Hades. Se mai întâmpla ceva, ceva chiar mai periculos. 

Problema era că goneam spre Lumea Subpământea- 
nă cu o sută cincizeci la oră, pariind pe faptul că Hades 
are fulgerul. Dacă ajungeam acolo și aflam că ne înșela- 
serăm, nu avem timp să ne corectăm greșeala. Solstiţiul 
va fi trecut și urma să înceapă războiul. 

— Răspunsul este în Lumea Subpământeană, m-a asi- 
gurat Annabeth. Ai văzut spirite ale morţilor, Percy. Ele 
nu pot fi decât într-un singur loc. Facem ceea ce trebuie. 

Încerca să ne ridice moralul, sugerând strategii in- 
teligente pentru a intra pe Tărâmul Morților, dar nu 
eram convins. Pur și simplu existau prea mulţi factori 
necunoscuţi. Era ca și cum ai fi tocit la un examen fără 
să știi despre ce e vorba. Și credeți-mă, am făcut asta de 
suficiente ori. 

Taxiul gonea spre vest. Fiecare rafală de vânt din Va- 
lea Morţii vuia ca un spirit malefic. De fiecare dată când 
frânele vreunui tir scârțâiau, sunetul îmi amintea vocea 
de reptilă a Echidnei. 


La apus, taxiul ne-a lăsat pe plaja din Santa Monica. 
Arăta exact ca plajele orașului L.A. din filme, doar că 
mirosea mai urât. Mașşinării de bâlci stăteau înşirate pe 
chei, erau palmieri aliniaţi pe trotuare, oameni ai străzii 
care dormeau pe dune de nisip și surferi în așteptarea 
valului perfect. 

Grover, Annabeth și cu mine am mers până la mar- 
ginea apel. 

— ȘI acum? a întrebat Annabeth. 

Pacificul căpăta o tentă aurie în lumina soarelui la 
apus. Mă gândeam ce mult trecuse de când stătusem pe 
plaja din Montauk, în celălalt capăt al ţării, privind la 
un alt ocean. 

Cum se făcea că exista un zeu care controla toate 
acestea? Ce spunea profesorul de științe naturale — două 
treimi din suprafața pământului sunt acoperite de ape? 
Cum se făcea că eram fiul cuiva atât de puternic? 

Am pășit în apă. 

— Percy? a spus Annabeth. Ce faci? 

Am continuat să înaintez, până la talie, apoi până la 
piept. 

Ea a strigat după mine: 

— Ştii ce poluată e apa? Sunt tot felul de substanțe 
toxice... 

În acel moment mi-am băgat capul sub apă. 

La început mi-am ţinut respiraţia. E greu să inhalezi 
apă în mod intenţionat. În cele din urmă n-am mai re- 
zistat. Am tras aer în piept. Bineînţeles, puteam respira 
normal. 

M-am plimbat printre bancurile de nisip de pe fund. 
N-ar fi trebuit să pot vedea în întuneric, dar, nu știu 
cum, vedeam tot. Simțeam textura mișcătoare de pe jos. 
Întrezăream coloniile de arici de mare presărate pe ban- 
curile de nisip. Vedeam până și curenţii, valurile calde și 
reci încolăcite laolaltă. 

Am simţit că mi se freacă ceva de picior. Am privit 
în Jos și aproape că am țâșnit din apă ca o rachetă. Alu- 
necând pe lângă mine, era un rechin Mako lung de un 
metru și jumătate. 

Dar nu mă ataca. Își freca botul de mine. Mergea la 
picior ca un câine. Ezitând, i-am atins înotătoarea dor- 
sală. El m-a împuns ușor cu capul, parcă invitându-mă 
să mă țin mai bine de el. I-am apucat înotătoarea cu am- 
bele mâini. A luat-o din loc, trăgându-mă după el. Re- 
chinul m-a dus jos, în întuneric. M-a lăsat la marginea 
oceanului propriu-zis, unde bancul de nisip se termina 

într-un abis uriaș. Era ca şi cum aș fi stat pe buza Mare- 
lui Canion, la miezul nopţii, fără să văd prea multe, dar 
știind că prăpastia e chiar acolo. 

Suprafaţa apei licărea deasupra, la vreo cincizeci de 
metri. Ştiam că presiunea ar fi trebuit să mă zdrobeas- 
că. Pe de altă parte, n-ar fi trebuit să pot respira. Mă 
întrebam dacă există o limită până la care pot cobori, 
dacă m-aș putea scufunda până pe fundul Pacificului. 

Apoi am văzut ceva strălucind în întuneric, dedesubt, 
ceva care devenea mai mare și mai luminos pe măsură 
ce se apropia de mine. O voce de femeie, asemănătoare 
cu a mamei, a strigat: 

— Percy Jackson! 

Pe măsură ce se apropia, forma ei devenea mai clară. 
Avea părul negru curgător și o rochie din mătase verde. 
Lumina licărea în jurul ei și avea niște ochi atât de in- 
credibil de frumoși, încât abia dacă am observat calul de 
mare de mărimea unui armăsar pe care stătea. 

A descălecat. Calul de mare și rechinul s-au îndepăr- 
tat și au început să se joace un fel de leapșa. Doamna de 
sub ape mi-a zâmbit. 

— Ai ajuns departe, Percy Jackson. Bravo! 

Nu prea știam cum trebuie să procedez, așa că am 
făcut o reverență. 

— Sunteţi femeia care mi-a vorbit în fluviul Missis- 
sippi. 

— Da, copile. Sunt o nereidă, un spirit al mării. Nu 
mi-a fost deloc ușor să ajung atât de departe pe râu în 
sus, dar naiadele, verișoarele mele de apă dulce, m-au 
ajutat să-mi păstrez forța vitală. Și ele îl cinstesc pe stă- 
pânul Poseidon, deşi nu slujesc la curtea sa. 

— Și dumneavoastră... slujiți la curtea lui Poseidon? 

A dat din cap, aprobator. 

— Au trecut mulţi ani de când Zeul Mării nu a mai 
zămislit un copil. Te-am urmărit cu multă atenție. 

Dintr-odată, mi-am amintit de chipurile din largul 
plajei de la Montauk, de când eram doar un băiețel, re- 
flexii ale unor femei zâmbitoare. La fel cum se-ntâmpla- 
se cu multe lucruri ciudate din viața mea, nu prea mă 
gândisem la asta. 

— Dacă tatăl meu e atât de interesat de mine, am 
spus, de ce nu-i aici? De ce nu vorbește cu mine? 

Un curent rece s-a ridicat din adâncuri. 

— Nu-l judeca prea aspru pe Stăpânul Mării, mi-a 
spus nereida. E pe punctul de-a intra într-un război ne- 
dorit. Timpul său e foarte preţios. În plus, îi este interzis 
să te ajute în mod direct. Zeii nu pot arăta asemenea 
favoritisme. 

— Nici în cazul propriilor copii? 

— Mai ales în cazul lor. Zeii pot acţiona doar prin 
influenţe indirecte. De aceea trebuie să te previn despre 
ceva și să-ți dau un dar. 

A întins mâna. Trei perle albe i-au lucit în palmă. 

— Știu că te îndrepţi spre tărâmul lui Hades, a spus 
ea. Puţini muritori care au făcut asta au supraviețuit: 
Orfeu, care era foarte priceput la muzică, Hercule, care 
era foarte puternic; Houdini, care a reușit să scape chiar 
și din adâncurile Tartarului. Ai tu aceste talente? 

— Ăăă... nu, doamnă. 

— Ah, dar tu ai altceva, Percy. Ai daruri pe care de-abia 
ai început să le cunoşti. Oracolele ţi-au prezis un vii- 
tor măreț și nemaipomenit, dacă supraviețuieşti până 
la maturitate. Poseidon n-ar permite să mori înainte de 
vreme. Prin urmare, ia aceste perle și atunci când te vei 
afla la ananghie, sparge una la picioarele tale. 

— Ce se va întâmpla? 


&æ 273 © 


Rick RIORDAN 


— Asta depinde de necazul tău, a spus ea. Dar ţine 
minte: ceea ce aparţine mării se va întoarce întotdeauna 
în mare. 

— Și prevenirea? 

Ochii i s-au colorat în verde. 

— Urmează-ţi inima sau vei pierde totul. Hades se 
hrănește cu îndoială și lipsă de speranţă. Te va păcăli 
dacă va putea, te va face să te îndoiești de judecata ta. 
Odată ce vei pătrunde pe tărâmul lui, nu te va lăsa să 
pleci de bunăvoie. Păstrează-ţi credința. Îţi doresc să ai 
noroc, Percy Jackson. 

Și-a chemat calul și s-a îndreptat spre hău. 

— Așteptaţi! am strigat. La râu, mi-aţi spus să nu mă 
încred în daruri. Ce daruri? 

— La revedere, tinere erou, mi-a răspuns ea, iar vo- 
cea i s-a pierdut în adâncuri. Trebuie să-ţi asculți inima. 

A devenit un punct verde strălucitor, apoi a dispărut. 

Mi-aș fi dorit s-o urmez jos, în întuneric. Voiam să 
văd curtea lui Poseidon. Dar am privit în sus, unde apu- 
sul întuneca suprafața apei. Prietenii mei mă așteptau. 
Aveam atât de puţin timp... 

Am înotat în sus, spre țărm. 

Când am ajuns pe plajă, hainele mi s-au uscat instan- 
taneu. Le-am spus lui Grover și lui Annabeth ce se în- 
tâmplase și le-am arătat perlele. 

Annabeth s-a strâmbat. 

— Toate darurile se plătesc. 

— Au fost gratis. 

— Nu, a clătinat ea din cap. Totul se plătește. E un 
proverb grecesc care se traduce destul de exact. Vei plăti 
pentru asta. Vei vedea. 

Cu aceste minunate gânduri, am întors spatele mării. 

Folosind niște mărunțiş din rucsacul lui Ares, am 
luat autobuzul spre vestul Hollywoodului. I-am arătat 
șoferului hârtia cu adresa Lumii Subpământene pe care 
o luasem de la Magazinul cu pitici de grădină al lui tanti 
Em, dar el n-auzise niciodată de studiourile de înregis- 
trări DOA. 

— Îmi aduci aminte de cineva de la televizor, mi-a zis. 
Ești un copil-actor sau ceva de genul ăsta? 

— Aăă... Sunt dublură... pentru o mulţime de co- 
pii-actori. 

— O! Așa se explică. 

l-am mulțumit și am coborât rapid la următoarea 
oprire. 

Am rătăcit kilometri întregi pe jos, căutând DOA. Ni- 
meni nu părea să știe unde este și numele nu apărea nici 
în cartea de telefoane. 

De două ori a trebuit să intrăm pe alei lăturalnice ca 
să evităm mașinile de poliție. 

Am înghețat în faţa vitrinei unui magazin de electro- 
casnice, deoarece la televizor era un interviu cu cineva 
care-mi părea foarte cunoscut — tatăl meu vitreg, Gabe- 
cel-împuţit. Vorbea cu Barbara Walters, de parcă ar fi 
fost nu știu ce mare celebritate. Ea îl intervieva în apar- 
tamentul nostru, în mijlocul unei partide de poker, iar 
lângă el stătea o tânără blondă care-l mângâia pe mână. 

O lacrimă falsă i s-a scurs pe obraz. Povestea: 

— Sincer, doamnă Walters, dacă n-ar fi fost Sugar, 
consiliera mea pentru perioada de doliu, eram o epavă. 
Fiul meu vitreg mi-a luat tot ce mi-era drag. Pe soția 
mea... Camaro-ul meu... Îmi... îmi pare rău. Mi-e greu 
să vorbesc despre asta. 

— Așa stau lucrurile, America, a conchis Barbara 
Walters, întorcându-se spre cameră. Un om distrus. Un 

adolescent cu mari probleme. Daţi-mi voie să vă arăt, 
din nou, cea mai recentă fotografie cu acest tânăr fugar 
cu probleme, făcută acum o săptămână, în Denver. 

Pe ecran a apărut o imagine pixelată cu mine, Anna- 
beth și Grover stând în faţa restaurantului din Colora- 
do, discutând cu Ares. 

— Cine sunt ceilalți copii din fotografie? a întrebat 
Barbara Walters pe un ton dramatic. Cine este omul 
care îi însoțește? Este Percy Jackson un delincvent, un 
terorist sau poate victima căreia i s-a spălat creierul 
de un nou și înfricoșător cult? Când vom reveni, vom 
discuta cu un cunoscut psiholog de copii. America, stai 
aproape. 

— Haide, mi-a spus Grover. 

M-a tras înainte de-a apuca să sparg vitrina magazi- 
nului de electrocasnice. 

Se întunecase și indivizi cu aspect flămând au înce- 
put să iasă pe străzi. Să nu mă înţelegeți greșit. Sunt din 
New York. Nu mă sperii ușor. Dar L.A.-ul era total dife- 
rit de New York. Acasă, totul părea familiar. Nu conta 
cât de mare era orașul, puteai ajunge oriunde fără să te 
pierzi. Felul în care sunt trasate străzile și schema me- 
troului aveau o logică. Exista un sistem și el funcționa. 
Un copil era în siguranţă atâta timp cât nu era tâmpit. 

L.A.-ul era altfel. Era răsfirat, haotic, greu de par- 
curs. Îmi amintea de Ares. Nu era suficient că L.A.-ul 
era mare; trebuia să arate că e mare prin faptul că era 
gălăgios, ciudat și dificil de străbătut. Nu știam cum 
aveam să găsim intrarea în Lumea Subpământeană 
până a doua zi, ziua solstițiului de vară. 

Am trecut pe lângă membri ai unor bande, vagabonzi 
și vânzători stradali, care ne măsurau din priviri, de par- 
că încercau să-și dea seama dacă merită să fim jefuiți. 

Și în timp ce treceam în grabă prin dreptul intrării pe 
o alee, o voce din întuneric a spus: 

— Hei, tu. 

M-am oprit, ca un idiot. 

Într-o clipă, am fost înconjurați. O gașcă de copii ne 
încercuise. Erau șase — copii albi cu haine scumpe și fețe 
răutăcioase. La fel ca unii de la Academia Yancy: puști 
bogaţi jucându-se de-a băieţii răi. 

Instinctiv, am scos-o pe Anaklusmos. 

Când sabia a apărut de nicăieri, copiii s-au retras, dar 
șeful lor era fie foarte prost, fie foarte curajos, pentru că 
s-a apropiat de mine cu un briceag. 

Am făcut greșeala de a ataca. 

Puștiul a scâncit. Dar trebuie să fi fost sută la sută 
muritor, pentru că lama i-a trecut direct prin piept fără 
să-l rănească. A privit în jos. 

— Ce naiba... 

Mi-am dat seama că aveam aproximativ trei secunde 
înainte ca șocul să se transforme în mânie. 

— Fugiți! am ţipat la Annabeth și Grover. 

I-am îmbrâncit pe doi din gașcă și am început să aler- 
găm pe stradă, fără să știm încotro. Am cotit brusc. 

— Acolo! a strigat Annabeth. 

Un singur magazin de pe toată strada părea deschis, 
cu vitrine strălucind de la neon. Pe firma de deasupra 
ușii scria ceva de genul APLATUL PTAURILOR CU 
APĂ AL ULI RCUSYT. 

— Palatul paturilor cu apă al lui Crusty? a tradus 
Grover. 

Nu părea un loc în care aș fi intrat vreodată, cu ex- 
cepția unei situaţii de urgenţă, dar asta era cu siguranță 
o urgenţă. 

Ne-am năpustit pe ușă, am fugit în spatele unui pat 
cu apă și ne-am făcut mici. O fracțiune de secundă mai 
târziu, gaşca de copii a trecut în fugă prin față. 

— Cred că ne-au pierdut urma, a gâfâit Grover. 

O voce din spatele nostru a bubuit: 

— Cine v-a pierdut urma? 

Am tresărit toți trei. 

În picioare, în spatele nostru, era un tip care semă- 
na cu o pasăre de pradă într-un costum vechi. Avea cel 
puţin doi metri înălțime și niciun fir de păr. Avea o piele 
gri, tare, ochi cu pleoape groase și un zâmbet rece, de 
reptilă. A venit spre noi încet, dar aveam senzaţia că se 
putea mișca foarte repede dacă voia. 

Costumul lui parcă era de la Cazinoul Lotus. Era din 
celebrii ani '70. Purta cămaşă din mătase, înflorată, des- 
cheiată până la jumătatea pieptului lipsit de păr. Reve- 
rele de catifea ale sacoului erau late ca niște piste de 
aterizare. Lanţurile de argint de la gâtului lui — nici nu 
le puteam număra. 

— Sunt Crustyl!, a zis el, cu un zâmbet galben-tartru. 

Am rezistat tentaţiei de-a spune: „E clar că ești.“ 

— Ne scuzați că am dat buzna, i-am spus. Noi eram 
doar... în trecere. 

— Vrei să spui că vă ascundeaţi de blestemaţii ăia de 
copii, a mormăit el. Pierd vremea prin zonă în fiecare 
seară. Multă lume intră aici, datorită lor. la spune, vrei 
să vezi un pat cu apă? 

Eram pe punctul de a spune „Nu, mulțumesc“, când 
și-a trântit o labă uriașă pe umărul meu şi m-a condus 
în magazinul lui. 


! În limba engleză, crusty înseamnă „dur“, „tăios“, trăsături 
esențiale pentru personajul Crusty-Procust. 

Era acolo orice pat cu apă pe care ţi-l puteai imagina: 
din mai multe tipuri de lemn, cu învelitori divers colora- 
te, de mărime medie, mari, uriaşe. 

— Ăsta e modelul cel mai popular. 

Crusty şi-a deschis mâinile cu mândrie, arătând spre 
un pat acoperit cu așternuturi negre de satin, cu lămpi 
încastrate în tăblia patului. Salteaua vibra, așa că arăta 
ca un jeleu aromat. 

— Masaj făcut de un milion de mâini, ne-a spus Crus- 
ty. Haide, încercați-l. Trageţi un pui de somn. Nu-mi 
pasă. Oricum n-am clienți astăzi. 

— Păi, am spus, nu cred că... 

— Masaj făcut de un milion de mâini! a strigat Gro- 
ver și s-a aruncat pe pat. O, prieteni! E super! 

— Hmm, a spus Crusty, mângâindu-și bărbia aspră. 
Cât pe-aci, cât pe-aci. 

— Poftim? l-am întrebat. 

El s-a uitat la Annabeth. 

— Fă-mi o favoare şi încearcă-l pe ăsta, drăguță. Cred 
că ţi s-ar potrivi. 

Annabeth a spus: 

— Dar ce... 

El a bătut-o liniștitor pe umăr și a condus-o la mo- 
delul Safari Deluxe, cu lei din lemn de tec sculptați în 
cadru și cuvertură cu imprimeu cu leoparzi. Când Anna- 
beth a refuzat să se întindă, Crusty a împins-o. 

— Hei! a protestat ea. 

Crusty a pocnit din degete. 

— Ergo! 

Din lateralele patului au apărut frânghii, care s-au 
încolăcit în jurul lui Annabeth, țintuind-o de saltea. 

Grover a dat să se ridice, dar și din patul lui cu satin 
negru au ieșit frânghii și l-au prins. 

— Nu-uu e c-e-cool! a strigat el, vocea vibrându-i de 
la masajul făcut de un milion de mâini. N-nu e c-cool 
deloc! 

Uriașul a privit-o pe Annabeth, apoi s-a întors spre 
mine și a rânjit. 

— Cât pe-aci, la naiba. 

Am încercat să mă îndepărtez, dar mâna i-a ţâșnit și 
m-a apucat de după gât. 

— Stai aşa, băiete. Nu-ţi face griji. Îţi găsim şi ţie 
unul într-o secundă. 

— Dă-le drumul prietenilor mei! 

— O, sigur că da, dar mai întâi trebuie să-i ajustez. 

— Ce vrei să spui? 

— Toate paturile au exact un metru optzeci, vezi? Pri- 
etenii tăi sunt prea scunzi. Trebuie să-i ajustăm. 

Annabeth și Grover se luptau în continuare. 

— Urăsc măsurătorile imperfecte, a murmurat Crusty. 
Ergo! 

Un nou set de frânghii a apărut în partea de sus și 
de jos a paturilor, înfășurându-se în jurul gleznelor lui 
Grover și ale lui Annabeth, apoi în jurul subsuorilor. 
Funiile au început să se strângă, trăgându-i pe prietenii 
mei din ambele părți. 

— Nu-ţi face griji, a spus Crusty, sunt exerciții de 
stretching. Le întind coloana cu până la şapte centime- 
tri. Ar putea chiar supraviețui. Acum, ce-ar fi să-ți gă- 
sim și ție un pat care-ţi place, ce zici? 

— Percy! a ţipat Grover. 

Mintea îmi era turată la maximum. Știam că nu mă 
pot pune singur cu acest gigantic vânzător de paturi cu 
apă. Mi-ar fi frânt gâtul înainte să-mi pot scoate sabia. 

— Numele tău adevărat nu e Crusty, nu-i așa? l-am 
întrebat. 

— În acte, e Procust, a recunoscut el. 

— Întinzătorul, am spus. 

Îmi aminteam povestea: gigantul care încercase să-l 
omoare pe Tezeu cu ospitalitatea lui excesivă în drumul 
acestuia spre Atena. 

— Da, a spus vânzătorul. Dar cine poate pronunţa 
Procust? Nu-i un nume potrivit pentru o firmă. Pe de 
altă parte, oricine poate spune Crusty. 

— Ai dreptate. Sună bine. 

Ochii i-au lucit. 

— Crezi? 

— O, absolut, am spus. Și manopera paturilor? E fa- 
buloasă! 

A zâmbit larg, dar nu şi-a desfăcut degetele din jurul 
gâtului meu. 

— Le tot spun asta clienților mei. De fiecare dată. 
Nimeni nu se mai uită la manoperă. Câte lămpi de lavă 
încastrate în tăblia patului ai mai văzut? 

— Nu prea multe. 

— Exact! 

— Percy! a țipat Annabeth. Ce faci? 

— N-o lua în seamă, i-am spus lui Procust. E impo- 
sibilă. 

Gigantul a râs. 

— Așa sunt toți clienţii mei. Niciodată n-au exact un 
metru optzeci. Atât de lipsiţi de respect! Apoi se plâng 
de ajustare. 

— Ce faci dacă au peste un metru optzeci? 

— O, mi se mai întâmplă și asta. Am o soluţie simplă. 

Mi-a dat drumul la gât, dar înainte să pot reacţiona, 
a ajuns în spatele unui birou din apropiere și a adus un 
topor de alamă imens, cu lamă care avea două tăișuri. 
A spus: 

— Pur și simplu centrez subiectul cât pot de bine și 
tai ce e în plus la ambele capete. 

— Ah, am spus, înghițind cu greu. E de bun simt. 

— Sunt atât de bucuros să dau peste un client inte- 
lgent! 

Deja frânghiile îi întindeau serios pe prietenii mei. 
Annabeth se albise. Grover bolborosea, ca o gâscă su- 
grumată. 

— Deci, Crusty..., i-am spus, încercând să păstrez un 
ton firesc. 

M-am uitat la eticheta de pe modelul în formă de ini- 
mă numit Luna de miere. 

— Asta chiar are stabilizatori dinamici pentru a opri 
mișcarea valurilor? 

— Absolut. Încearcă-l. 

— Da, poate că-l voi încerca. Dar funcţionează și în 
cazul unui uriaș ca tine? Nu face valuri deloc? 

— Garantat. 

— Nu se poate. 

— Ba se poate. 

— Arată-mi. 

S-a așezat nerăbdător pe pat şi a lovit salteaua. 

— Nu sunt valuri. Vezi? 

Am pocnit din degete. 

— Ergo! 

Frânghiile s-au înfășurat în jurul lui Crusty și l-au 
turtit de saltea. 

— Hei! a strigat el. 

— Centraţi-l bine, am spus. 

Frânghiile s-au reajustat la comanda mea. Capul lui 
Crusty ieșea în afara marginii de sus. Picioarele depă- 
șeau marginea de Jos. 

— Nu! a spus el. Stai! E doar un prototip. 

Am scos-o pe Anaklusmos. 

— Câteva ajustări simple... 

N-am avut nicio mustrare de conştiinţă cu privire la 
ce urma să fac. Dacă ar fi fost om, Crusty n-ar fi putut fi 
rănit, oricum. Dacă era monstru, merita să fie spulberat 
pentru o vreme. 

— Da! ştii să te tocmești, a spus. Îţi fac o reducere de 
treizeci la sută pentru modelele de pe podea. 

— Cred că o să încep cu partea de sus. 

Mi-am ridicat sabia. 

— Nu trebuie să plătești cu bani gheaţă! Fără dobân- 
dă timp de șase luni! 

Am lovit cu sabia. Crusty s-a potolit cu ofertele. 

Am tăiat frânghiile de pe celelalte paturi. Annabeth 
și Grover s-au ridicat în picioare, gemând și tremurând 
și înjurându-mă de mama focului. 

— Pari mai înaltă, am spus. 

— Foarte amuzant, a spus Annabeth. Data viitoare să 
fii mai rapid. 

M-am uitat la avizierul din spatele biroului lui Crus- 
ty. Erau acolo o reclamă la firma de curierat Hermes și 
alta la Noul Compendiu al monștrilor din zona L.A. — 
„Singurele Pagini Aurii monstruoase de care veţi avea 
vreodată nevoie!“. Dedesubt, am găsit un pliant de un 
portocaliu intens cu Studiourile de înregistrări DOA, 
care ofereau comisioane pentru sufletele eroilor. „Sun- 
tem mereu în căutare de noi talente!“ Adresa DOA apă- 
rea chiar dedesubt, însoțită de o hartă. 

— Haideţi, le-am spus prietenilor mei. 

— Lasă-ne un minut, s-a plâns Grover. Era să murim 
de la atâta întins. 

— Atunci, sunteți pregătiți pentru Lumea Subpă- 
mânteană, am spus. E doar la o stradă distanţă. 

In care Annabeth își exersează 
calitățile de dresor 


tăteam în umbra clădirilor de pe Bulevardul Valen- 
Sia privind în sus la literele aurii gravate în marmură 
neagră: STUDIOURILE DE ÎNREGISTRĂRI DOA. 

Mai jos, imprimat pe uşile de sticlă, stătea scris: CER- 
ȘETORIA INTERZISĂ. STAȚIONAREA INTERZISĂ. 
VIAȚA INTERZISĂ. 

Era aproape miezul nopţii, dar holul era puternic lu- 
minat și plin de oameni. În spatele biroului de pază am 
văzut un paznic ameninţător ca înfățișare, cu ochelari 
de soare și căști. 

M-am întors la prietenii mei. 

— În regulă. Știţi planul. 

— Planul, a spus Grover înghițind cu noduri. Da. Pla- 
nul e super. 

Annabeth a spus: 

— Ce se întâmplă dacă planul nu funcţionează? 

— Nu fi așa pesimistă. 

— Am înţeles, a spus ea. Pătrundem pe Tărâmul Mor- 
ţilor și nu trebuie să fiu pesimistă. 

Mi-am scos din buzunar perlele, cele trei sfere lăp- 
toase pe care mi le dăduse nereida în Santa Monica. Nu 
prea aduceau cu un plan de rezervă în caz că ceva nu 
mergea bine. 

Annabeth mi-a pus mâna pe umăr. 


&æ 284 


Hoţul fulgerului 


— Îmi pare rău, Percy. Ai dreptate, vom reuși. Va fi 
bine. 

L-a înghiontit pe Grover. 

— O, da! a intervenit el. Am ajuns până aici. Vom 
găsi fulgerul și o vom salva pe mama ta. Nicio problemă. 

I-am privit şi m-am simţit cu adevărat recunoscător. 
În urmă cu doar câteva minute fusese cât pe-aci să fie 
ucişi prin întindere pe niște paturi cu apă luxoase, din 
cauza mea, iar acum își făceau curaj de dragul meu, 
doar ca să mă simt eu mai bine. 

Mi-am strecurat perlele înapoi în buzunar. 

— Le arătăm noi celor din Lumea Subpământeană! 

Am pătruns în holul DOA. 

Din niște difuzoare invizibile se auzea o muzică ambi- 
entală discretă. Covorul și pereţii erau de un gri metalic. 
În colţuri creșteau cactuși lungi şi subțiri, ca nişte mâini 
de schelet. Mobilierul era din piele neagră și toate scau- 
nele erau ocupate. Erau oameni pe canapele, oameni în 
picioare, oameni care priveau pe fereastră sau aşteptau 
liftul. Nimeni nu se clintea, nu vorbea şi nu făcea vreo 
mișcare. Îi vedeam perfect pe toți cu coada ochiului, 
dar dacă mă concentram pe oricare dintre ei, păreau... 
transparenți. Puteam să văd prin corpurile lor. 

Biroul paznicului era pe un podium înălțat, așa că a 
trebuit să ne uităm în sus la el. 

Era înalt şi elegant, cu piele ciocolatie și păr decolo- 
rat, cu o tunsoare militară. Purta ochelari de soare cu 
rame de baga și un costum italian de mătase care i se 
potrivea cu frizura. Îşi prinsese un trandafir negru la 
rever, sub ecusonul argintiu. 

Am citit numele de pe ecuson, apoi l-am privit cu uimire. 

— Numele dumneavoastră este Chiron? 

S-a aplecat peste birou. Nu vedeam nimic în ochelarii 
lui, cu excepţia propriei mele reflexii, dar avea un zâm- 
bet politicos și rece, ca al unui piton chiar înainte să te 
înghită. 

— Ce tânăr simpatic! 

Avea un accent ciudat -— britanic, poate, dar ai fi zis, 
totuși, c-a învăţat engleza ca pe a doua limbă. 

— Spune-mi, prietene, arăt eu a centaur? 

— N-nu. 

— Domnule, a adăugat el încetișor. 

— Domnule, am spus. 

Și-a prins ecusonul și a urmărit literele cu degetul. 

— Poţi citi asta, amice? Scrie C-H-A-R-O-N. Spune 
după mine: CHA-RON. 

— Charon. 

— Splendid! Acum: domnul Charon. 

— Domnul Charon, am repetat. 

— Bravo. 

S-a așezat la loc. 

— Detest să fiu confundat cu bătrânul om-cal. Acum, 
vă pot ajuta cu ceva, copilași morţi? 

Întrebarea lui m-a lovit în stomac ca o minge. M-am 
uitat la Annabeth cerându-i ajutorul. 

— Vrem să mergem în Lumea Subpământeană, a 
spus ea. 

Gura lui Charon a zvâcnit. 

— Ei bine, asta e reconfortant. 

— Chiar așa? a întrebat ea. 

— Direct şi onest. Fără ţipete. Fără „Trebuie să fie o 
greşeală, domnule Charon“. 

S-a uitat la noi mai atent. 

— Cum aţi murit, așadar? 

L-am înghiontit pe Grover. 

— O, a spus el. Aăă... ne-am înecat... în cadă. 

— Toți trei? a întrebat Charon. 

Am dat din cap aprobator. 

— Ce cadă mare! ne-a privit Charon ușor impresio- 
nat. Bănuiesc că nu aveţi monede pentru trecere. Vedeţi 
voi, în mod normal, dacă aţi fi adulţi, ați putea plăti cu 
cardul American Express sau v-aș adăuga costul biletu- 
lui de feribot la ultima factură de cablu. Dar, fiind co- 
piii... vai, voi nu muriţi niciodată pregătiți. Cred că va 
trebui să luaţi loc vreo câteva secole. 

— O, dar avem monede. 

Am pus pe tejghea trei drahme de aur, din punga gă- 
sită în biroul lui Crusty. 

— Ei, poftim... Charon și-a umezit buzele. Drahme 
adevărate. Drahme adevărate de aur. N-am mai văzut 
așa ceva de... 

Degetele lui au plutit cu lăcomie pe deasupra mone- 
delor. 

Eram extrem de aproape. 

Apoi, Charon s-a uitat la mine. Privirea rece din spa- 
tele ochelarilor parcă mi-a făcut o gaură-n piept. 

— Să vedem, a spus el. Nu mi-ai putut citi numele 
corect. Eşti dislexic, băiete? 

— Nu, am spus. Sunt mort. 

Charon s-a aplecat și m-a mirosit. 

— Nu ești mort. Ar fi trebuit să-mi dau seama. Eşti 
pui de zeu. 

— Trebuie să ajungem în Lumea Subpământeană, 
am insistat. 

Charon a mârâit din fundul gâtului. 

Imediat, toți cei din sala de așteptare s-au ridicat și 
au început să se plimbe, să se agite, să-și aprindă ţigări, 
să-și treacă mâinile prin păr sau să-şi verifice ceasurile. 


æ 287 


Rick RIORDAN 


— Plecaţi cât mai puteţi, ne-a spus Charon. O să iau 
astea și o să uit că v-am văzut. 

A întins mâna după monede, dar le-am luat înapoi. 

— Nu prestezi, nu primești bacșiș. 

Am încercat să par mai curajos decât eram. 

Charon a mârâit din nou - un sunet profund, care-ţi 
îngheţa sângele-n vine. Spiritele morţilor au început să 
se îngrămădească la ușa liftului. 

— Mare păcat, am oftat. Și mai aveam atâtea! 

Am scos punga lui Crusty. Am luat un pumn de drah- 
me și am lăsat monedele să mi se scurgă printre degete. 

Mârâitul lui Charon s-a transformat în ceva ce semă- 
na mai mult cu torsul unui leu. 

— Crezi că pot fi cumpărat, pui de zeu? Aăă... doar 
din curiozitate, cât ai acolo? 

— Mult, am spus. Pun pariu că Hades nu te plăteşte 
suficient de bine pentru munca asta grea. 

— O, câtă dreptate ai! Cum ţi-ar plăcea să ai grijă de 
spiritele astea toată ziua? „Te rog, nu mă lăsa să mor“ 
sau „Ie rog, lasă-mă să trec pe gratis“. N-am avut o mă- 
rire de salariu de trei mii de ani. Crezi că sunt ieftine 
costumele astea? 

— Meriți mai mult, am recunoscut. Puţină apreciere. 
Respect. Un salariu mai bun. 

Cu fiecare cuvânt, mai puneam o monedă de aur pe 
tejghea. 

Charon s-a uitat în jos, la jacheta lui italiană de măta- 
se, de parcă se vedea purtând ceva și mai elegant. 

— Trebuie să spun, băiete, că așa mai vii de-acasă. 
Cât de cât. 

Am mai pus câteva monede. 

— Aș putea aduce vorba despre o mărire de salariu 
când o să vorbesc cu Hades. 

A oftat. 

— Barca e aproape plină, oricum. Aș putea să vă mai 
adaug și pe voi trei și se umple. 

S-a ridicat, a înșfăcat banii și a spus: 

— Haideţi. 

Ne-am făcut loc prin mulţimea de spirite în aștep- 
tare, care au început să se agaţe de hainele noastre ca 
vântul, murmurând lucruri pe care nu le înţelegeam. 
Charon le-a măturat din drum, mârâind: 

— Profitori. 

Ne-a escortat până la lift, care era deja înţesat cu 
sufletele celor morți, fiecare având câte un permis de 
îmbarcare verde. Charon a înhăţat două spirite care în- 
cercau să vină cu noi și le-a împins înapoi în hol. 

— Bun. Să nu vă vină vreo idee năstrușnică cât sunt 
plecat, a anunțat el spre sala de așteptare. Și dacă mai 
schimbă careva postul de muzică, o să mă asigur că mai 
petrece aici o mie de ani. S-a înțeles? 

A închis ușile. A introdus un card de acces într-o fan- 
tă din panoul liftului și am început să coborâm. 

— Ce se întâmplă cu spiritele care așteaptă în hol? 
a întrebat Annabeth. 

— Nimic, a spus Charon. 

— Pentru cât timp? 

— Pentru totdeauna sau până când devin generos. 

— O, a spus ea. E... corect. 

Charon a ridicat o sprânceană. 

— Domnișoară, cine a spus că moartea e corectă? 
Așteaptă să-ți vină rândul. Oricum vei muri în curând, 
acolo unde mergi. 

— Noi vom ieși de acolo în viață, am spus. 

— Ha! 

Am ameţit brusc. Nu mai coboram, ci mergeam îna- 
inte. Aerul a devenit ceţos. Spiritele din jur au început 
să-şi schimbe forma. Hainele lor moderne au pâlpâit, 
transformându-se în robe gri cu glugă. Podeaua liftului 
a început să se legene. 

Clipeam cu greutate. Când am deschis ochii, costu- 
mul italian lucios al lui Charon fusese înlocuit cu o robă 
lungă și neagră. Ochelarii lui cu rame de baga dispăru- 
seră. În locul ochilor avea orbite goale — la fel ca ochii 
lui Ares, doar că ai lui Charon erau complet întunecaţi, 
plini de beznă, de moarte și de disperare. 

A observat că-l privesc şi a întrebat: 

— Vreo problemă? 

— Nimic, am reușit să îngaim. 

Am crezut că rânjeşte, dar nu era vorba de asta. Car- 
nea feței îi devenise transparentă, lăsându-mă să văd 
direct prin craniul lui. 

Podeaua a continuat să se legene. 

Grover a spus: 

— Cred c-o să mi se facă rău. 

Când am clipit din nou, liftul nu mai era lift. Eram 
într-o barcă de lemn. Charon vâslea pe un râu întunecat, 
uleios, înțesat de oase, de peşti morţi şi de alte lucruri ciu- 
date — păpuși de plastic, garoafe zdrobite, diplome ude 
cu margini aurite. 

— Râul Styx, a murmurat Annabeth. E atât de... 

— Poluat, a spus Charon. De mii de ani, voi, oamenii, 
aruncaţi în el tot ce vă vine — speranțe, vise, dorinţe ne- 
îndeplinite. Un management al deșeurilor iresponsabil, 
după părerea mea. 

Ceaţa se ridica din apa murdară. Deasupra noastră, 
aproape pierdut în beznă, era un tavan cu stalactite. În 
față, malul îndepărtat strălucea verde - culoarea otrăvii. 

Panica mi-a pus un nod în gât. Ce căutam aici? Oa- 
menii din jurul meu... erau morți. 

Annabeth m-a apucat de mână. În condiţii norma- 
le, mi s-ar fi făcut rușine, dar înţelegeam cum se simte. 
Voia să fie sigură că mai sunt și persoane vii la bord. 

M-am trezit murmurând o rugăciune, deși nu eram 
deloc sigur cui anume mă rog. Aici, jos, un singur zeu 
conta, și era tocmai cel pe care venisem să-l înfrunt. 

Se vedea țărmul Lumii Subpământene. Stâncile a- 
brupte şi nisipul vulcanic negru se întindeau pe vreo 
sută de metri, până la baza unui zid de piatră înalt, care 
era vizibil din orice direcţie, cât vedeai cu ochii. Un su- 
net s-a auzit de undeva din apropiere, din întunericul 
verde, lovindu-se de pietre — urletul unui animal mare. 

— Bătrânul Trei-Capete e flămând, a spus Charon, 
iar zâmbetul i-a devenit scheletic în lumina verzuie. 
Ghinionul vostru, pui de zei. 

Fundul bărcii a alunecat pe nisipul negru. Morţii au 
început să coboare. O femeie ţinând de mână o fetiță. 
Un bătrân și o bătrână târâindu-se braţ la braț. Un 
băiat cam de vârsta mea, târându-se în tăcere în roba 
lui gri. 

Charon a spus: 

— 'Ți-aş dori noroc, amice, dar aici nu există așa ceva. 
Dacă nu te deranjează, nu uita să pomenești de mărirea 
mea de salariu. 

A numărat monedele noastre de aur și le-a pus în 
pungă, apoi a apucat prăjina cu care manevra barca. 
Fredona ceva ce aducea cu o piesă a lui Barry Manilow 
în timp ce traversa înapoi râul în barca goală. 

Am luat-o pe urma spiritelor pe o cărare bătătorită. 

Nu sunt sigur la ce mă aşteptam - la Porţile Raiului 
ori la o poartă mare și neagră sau ceva de genul ăsta. 
Dar intrarea în Lumea Subpământeană părea o com- 
binaţie între un punct de control dintr-un aeroport și 
intrarea pe autostrada New Jersey. 

Erau trei intrări separate, sub o singură arcadă nea- 
gră, imensă, pe care scria ACUM INTRAȚI ÎN ERE- 
BUS!. Fiecare intrare avea un detector de metale şi 
niște camere de supraveghere montate deasupra. Mai 
încolo erau bariere păzite de niște monștri cu robe ne- 
gre, asemenea lui Charon. 

Urletul animalului înfometat se auzea foarte tare 
acum, dar nu-mi dădeam seama unde e sursa. Câinele cu 
trei capete, Cerber, care ar fi trebuit să păzească poarta 
lui Hades, nu se vedea nicăieri. 

Morţii s-au așezat la cele trei cozi formate la intrări. 
La două scria OPERATOR ÎN EXERCIŢIUL FUNCŢI- 
UNII, iar la una MOARTE UȘOARĂ. Șirul la MOARTE 
UŞOARĂ curgea repede. Celelalte două se înțepeniseră. 

— Ce crezi? am întrebat-o pe Annabeth. 

— Cei de la coada care merge repede ajung direct în 
Câmpia Asfodelelor?, a spus ea. Fără comentarii. Nu 
doresc să riște o decizie a tribunalului, pentru că s-ar 
putea întoarce împotriva lor. 

— Există un tribunal pentru morţi? 

— Da. Trei judecători. Se schimbă tot timpul. Rege- 
le Minos, Thomas Jefferson, Shakespeare — oameni de 
genul ăsta. Uneori verifică o viaţă și decid că persoana 


1! Tărâm din Lumea Subpământeană prin care toţi morții 
trebuiau să treacă înainte de a ajunge la Hades. 

2 Tărâm din Lumea Subpământeană unde ajung cei care pe 
Pământ au avut o viaţă obișnuită și unde duc o existenţă searbădă. 

merită o recompensă specială - Câmpiile Elizee. Uneori, 
decid că merită o pedeapsă. Dar majoritatea oamenilor, 
ei bine, au trăit pur și simplu. N-au făcut nimic special, 
bun sau rău. Așa că ajung în Câmpia Asfodelelor. 

— ȘI ce fac? 

Grover a spus: 

— Imaginează-ţi că stai într-un lan de grâu din Kan- 
sas pentru totdeauna. 

— Îngrozitor, am spus. 

— Nu-i chiar atât de îngrozitor, a murmurat Grover. 
la privește. 

Doi monștri în negru au tras deoparte un spirit și l-au 
percheziţionat la biroul de pază. Chipul mortului mi-a 
părut vag cunoscut. 

— E predicatorul acela care a apărut la știri, îți amin- 
teşti? m-a întrebat Grover. 

— A, da. 

Acum îmi aminteam. Îl văzusem la TV de câteva ori 
în căminul de la Academia Yancy. Era un predicator 
enervant din nordul statului New York, care strânsese 
milioane de dolari pentru orfelinate și apoi fusese prins 
cheltuind banii pe lucruri pentru conacul lui, cum ar fi 
scaune de toaletă aurite și un teren de minigolf pentru 
interior. Fusese urmărit de poliție și murise când mași- 
na lui — „Lamborghini pentru Domnul“ — zburase de pe 
o stâncă. 

— Ce-i fac? am întrebat. 

— Pedeapsă specială de la Hades, a ghicit Grover. 
Oamenii cu adevărat răi au parte de atenţia lui perso- 
nală de îndată ce sosesc. Fur... Binevoitoarele vor hotări 
un chin pe vecie pentru el. 

Gândul la Furii m-a făcut să mă înfior. Mi-am dat 
seama că suntem pe teritoriul lor. Probabil că bătrâna 
doamnă Dodds se lingea pe buze de pe acum. 

— Dar dacă e predicator, am spus, și crede într-un 
iad diferit... 

Grover a ridicat din umeri. 

— Cine zice că el vede locul ăsta așa cum îl vedem 
noi? Oamenii văd ce vor să vadă. Așa, devin foarte încă- 
pățânaţi... ăăă... am vrut să zic perseverenți. 

Ne-am apropiat de porţi. Urletul era atât de puternic 
acum, că mi se zguduia pământul sub picioare, dar încă 
nu-mi dădeam seama de unde vine. 

Apoi, la vreo douăzeci de metri în față, ceața verde a 
licărit. Exact în locul unde drumul se împărțea în trei 
benzi stătea un monstru enorm învăluit în umbră. 

Nu-l observasem pentru că era pe jumătate transpa- 
rent, ca morţii. Dacă nu se mișca, se confunda cu funda- 
lul. Doar de ochi și de dinţi n-aveai cum să te-ndoiești. 
Si mă privea țintă. 

Mi-a căzut fața. Am reușit să spun doar atât: 

— E un rottweiler. 

Întotdeauna mi-l imaginasem pe Cerber ca pe un 
mastiff mare și negru. Dar în față aveam, în mod evi- 
dent, un rottweiler de rasă pură, doar că de două ori cât 
un mamut lânos, în cea mai mare parte invizibil și cu 
trei capete. 

Morţii mergeau direct la el fără nicio teamă. Cele 
două cozi deasupra cărora scria OPERATOR ÎN EXER- 
CIŢȚIUL FUNCȚIUNII se despărţeau de-o parte și de 
alta a câinelui. Spiritele de la coada MOARTE UŞOARĂ 
treceau chiar printre labele din faţă şi pe sub burta lui, 
lucru pentru care nici măcar nu trebuiau să se aplece. 

— Încep să-l văd mai bine, am murmurat. De ce? 

— Cred că..., a început Annabeth, apoi şi-a umezit 
buzele. Mă tem că din pricină că suntem tot mai aproa- 
pe de moarte. 

Capul din mijloc al câinelui s-a întins spre noi. A amu- 
șinat şi a mârâit. 

— Îi simte pe cei vii, am spus. 

— Dar asta e bine, a zis Grover, tremurând lângă 
mine. Pentru că avem un plan. 

— Corect, a spus Annabeth, cu o voce mai slabă ca 
niciodată. Un plan. 

Ne-am îndreptat spre monstru. 

Capul din mijloc ne-a arătat colții, apoi a lătrat atât 
de puternic, că mi-au jucat ochii-n cap. 

— Înţelegi ce spune? l-am întrebat pe Grover. 

— O, da, a răspuns el. Înţeleg. 

— Ce spune? 

— Nu cred că oamenii au un cuvânt la fel de scurt 
prin care să se traducă exact. 

Am scos un băț din rucsac — un picior de pat pe care-l 
rupsesem din modelul Safari Deluxe. L-am ridicat şi 
am încercat să trimit spre Cerber gânduri frumoase le- 
gate de câini — reclame la mâncare pentru câini, puiuţi 
drăguți, „căţelușul“ — un exercițiu de gimnastică. Am 
încercat să zâmbesc, de parcă nu urma să mor. 

— Hei, amice! am strigat. Pun pariu că nu te prea 
scot la joacă. 

— Hrrrrrrrrr! 

— Cuminte, am spus încet. 

Îmi agitam băţul în mână. Capul din mijloc urmă- 
rea mișcarea. Și celelalte două capete își aţintiseră ochii 
spre mine, ignorând complet spiritele. Atrăsesem în- 
treaga atenţie a lui Cerber. Nu eram sigur că ăsta-i un 
lucru bun. 

— Aport! 

Am azvârlit bățul în întuneric, o aruncare sănătoasă. 
L-am auzit cum cade pleoscăind în Râul Styx. 

Cerber s-a uitat la mine, deloc impresionat. Ochii lui 
erau malefici și reci. 

Se cam dusese planul nostru. 

Cerber a scos un altfel de mârâit din cele trei gâturi, 
şi mai profund. 

— Ăăă, a ezitat Grover. Percy? 

— Da? 

— M-am gândit că poate vrei să ştii. 

— Da? 

— Cerber spune că avem zece secunde să ne rugăm la 
ce zeu vrea fiecare. După aceea... e flămând. 

— Așteaptă! a sărit Annabeth. 

A început să scotocească prin rucsac. 

„O-ooo...“, m-am gândit. 

— Cinci secunde, a spus Grover. Acum fugim? 

Annabeth a scos o minge din cauciuc roșu, cât un 
grepfrut. Pe ea scria WATERLAND, DENVER, CO. Îna- 
inte s-o pot opri, a ridicat mingea și a pornit direct spre 
Cerber. 

A strigat: 

— Uite mingea! Vrei mingea, Cerber? Șezi! 

Cerber părea la fel de uimit ca mine. 

Toate cele trei capete s-au întors într-o parte. Șase 
nări s-au dilatat. 

— ezi! a strigat Annabeth din nou. 

Eram sigur că Annabeth se putea transforma în orice 
moment în cel mai mare biscuit pentru câini din lume. 

Dar, în loc de asta, Cerber şi-a lins cele trei rânduri de 
buze, s-a mutat de pe un picior pe celălalt și s-a așezat, 
strivind imediat o duzină de spirite, de la coada MOAR- 
TE UȘOARĂ, care tocmai treceau pe sub el. În timp ce se 

dezintegrau, spiritele au scos niște șuierături înăbușite, 
ca aerul care iese din cauciucuri. 

Annabeth a spus: 

— Bravo! 

I-a aruncat mingea lui Cerber. 

El a prins-o cu gura din mijloc. Era suficient de mare 
ca s-o poată mesteca, iar celelalte capete au început să 
se repeadă la cel din mijloc, încercând să ia noua jucărie. 

— Las-o, i-a ordonat Annabeth. 

Capetele lui Cerber au încetat lupta și au privit-o. Min- 
gea îi rămăsese între doi dinți, ca o bucăţică de gumă. 
A scos un scâncet puternic și înfricoşător, apoi a lăsat la 
picioarele lui Annabeth mingea, acum lipicioasă și muş- 
cată aproape pe jumătate. 

— Bun băiat, a spus ea ridicând mingea și ignorând 
scuipatul monstrului. 

Apoi s-a întors spre noi: 

— Mergeţi acum la coada MOARTE UȘOARĂ. E mai 
rapidă. 

— Dar..., am spus. 

— Acum! ne-a ordonat, pe același ton pe care îl folo- 
sise cu Cerber. 

Grover și cu mine am înaintat cu prudenţă. 

Cerber a început să mârâie. 

— Stai! i-a ordonat Annabeth monstrului. Dacă vrei 
mingea, stai! 

Cerber a scâncit, dar a rămas pe loc. 

— Cum rămâne cu tine? am întrebat-o pe Annabeth 
în timp ce treceam pe lângă ea. 

— Știu ce fac, Percy, a murmurat ea. Cel puţin, așa 
cred... 

Grover și cu mine am trecut printre picioarele mon- 
strului. 

„Le rog, Annabeth“, m-am rugat. „Nu-i spune să se 
așeze din nou.“ 

Reușiserăm. Cerber nu arăta mai puţin înfricoșător 
din spate. 

— Bravo! a spus Annabeth. 

A ridicat mingea roșie zdrenţuită, ajungând, proba- 
bil, la aceeași concluzie ca mine — dacă îl recompensa pe 
Cerber, nu-i mai rămânea nimic cu care să-l păcălească. 

A aruncat mingea, oricum. Gura din stânga a mon- 
strului a apucat-o deîndată, doar pentru a fi atacată de 
capul din mijloc, în timp ce capul de dreapta a gemut în 
semn de protest. 

În timp ce monstrul își făcea de lucru cu mingea, An- 
nabeth a trecut în pas vioi pe sub burta lui și ni s-a ală- 
turat la detectorul de metale. 

— Cum ai făcut asta? am întrebat-o, uimit. 

— Școala de dresaj, a spus ea cu sufletul la gură, și 
am fost surprins să văd că are lacrimi în ochi. Când 
eram mică, acasă la tatăl meu, am avut un doberman... 

— Lăsaţi asta, a spus Grover, trăgându-mă de tricou. 
Haideţi! 

Eram pe punctul de-a ne alătura celor de la coada 
MOARTE UȘOARĂ, când Cerber a gemut jalnic cu toate 
cele trei guri. Annabeth s-a oprit. 

S-a întors cu faţa la câine, care se răsucise cu o sută 
optzeci de grade să ne privească. 

Cerber gâfâia în aşteptare, cu mingea roșie făcută 
bucățele la picioarele lui, într-o baltă de salivă. 

— Bun băiat, a spus Annabeth, dar vocea ei părea 
melancolică și nesigură. 

Capetele monstrului s-au înclinat, de parcă s-ar fi în- 
grijorat pentru ea. 

— Îți voi aduce altă minge în curând, a promis Anna- 
beth, cu o voce pierdută. Ti-ar plăcea? 


æ 298 «6 


Hoţul fulgerului 


Monstrul a gemut. Nu era nevoie să știu limba câini- 
lor ca să-mi dau seama că Cerber tot mai aștepta mingea. 

— Bun băiat! Te voi vizita curând... Promit. 

Annabeth s-a întors apoi spre noi. 

— Să mergem. 

Grover și cu mine am trecut prin detectorul de me- 
tale, care a sunat imediat și a declanșat lumini roșii in- 
termitente. 

— Bunuri neautorizate! Atenţie, magie! 

Cerber a început să latre. 

Am trecut prin poarta MOARTE UȘOARĂ, declan- 
șând și alte alarme, și ne-am năpustit în Lumea Subpă- 
mânteană. 

Câteva minute mai târziu, stăteam ascunși, abia tră- 
gându-ne răsuflarea, în scorbura putredă a unui imens 
copac negru, iar monștrii de la pază treceau în goană pe 
lângă noi, cerând ajutorul Furiilor. 

Grover a murmurat: 

— Ei bine, Percy, ce am învăţat noi azi? 

— Câinii cu trei capete preferă mingile roșii de cau- 
ciuc, și nu beţele? 

— Nu, a spus Grover. Am învăţat că planurile tale 
mușcă rău de tot! 

Eu nu eram așa de sigur. Mă gândeam că poate An- 
nabeth și cu mine avuseserăm amândoi ideea cea bună. 
Chiar şi aici, în Lumea Subpământeană, toți — până și 
monștrii — aveau nevoie de puţină atenţie din când în 
când. 

M-am gândit la asta în timp ce așteptam să treacă 
spiritele. M-am făcut că nu văd cum Annabeth își șterge 
o lacrimă de pe obraz ascultând geamătul îndepărtat al 
lui Cerber, care tânjea după noua lui prietenă. 

In care aflăm adevărul, într-un fel 


maginaţi-vă cel mai numeros public pe care l-aţi văzut 
vreodată la un concert, pe un teren de fotbal unde se 
îngrămădesc un milion de fani. 

Acum imaginaţi-vă o câmpie de un milion de ori mai 
mare, ticsită cu oameni, și imaginaţi-vă că s-a luat cu- 
rentul și nu există nici sunet, nici lumină, nici mingi 
gonflabile care să fie purtate pe deasupra mulţimii. Ceva 
tragic s-a întâmplat în culise. Mulţimi de oameni mur- 
murând se învârt în neştire, în umbră, așteptând un 
concert care nu va începe niciodată. 

Dacă vă puteţi imagina asta, aveţi o viziune destul de 
corectă despre cum arăta Câmpia Asfodelelor. Iarba cea 
neagră fusese călcată în picioare de puhoaiele de morţi. 
Sufla un vânt cald și umed, ca o miasmă de mlaștină. 
Nişte copaci negri — Grover mi-a spus că erau plopi — 
crescuseră în pâlcuri ici și colo. 

Plafonul peșterii era atât de înalt, încât părea un grup 
de nori de furtună, dacă n-ar fi fost stalactitele de un gri 
palid care păreau al naibii de ascuţite. Am încercat să 
nu mă gândesc că s-ar putea prăvăli peste noi în orice 
moment, dar pe câmpiile din jur erau presărate câteva 
care deja căzuseră și se împlântaseră în iarba neagră. 
Bănuiesc că morţii n-aveau de ce să-și facă griji că ar 
putea fi uciși de stalactite cât niște rachete. 

Annabeth, Grover și cu mine am încercat să ne ames- 
tecăm în mulţime, cu ochii în patru după monștrii de la 
pază. Nu m-am putut abţine să nu caut feţe cunoscute 
printre spiritele de pe Câmpia Asfodelelelor, dar morţii 
sunt greu de privit. Chipurile lor sunt ca niște imagini 
tremurătoare, care dispar ușor. Par puţin nervoși sau 
dezorientați. Vin la tine și vorbesc, însă vocile lor sună 
ca o pălăvrăgeală fără sens, ca niște lilieci care ţipă. Oda- 
tă ce-și dau seama că nu-i înţelegi, se încruntă și pleacă. 

Morţii nu sunt înfricoșători. Sunt doar trişti. 

Ne-am strecurat ușor, odată cu şirul nou-veniţilor 
care șerpuia de la porțile principale spre un pavilion ne- 
gru cu un banner pe care scria: 


JUDECATA PENTRU CÂMPIILE ELIZEE 
ȘI PENTRU OSÂNDA VEȘNICĂ 


Bun-venit celor morţi de curând! 


Din spatele cortului ieșeau două cozi mult mai mici. 

La stânga, spiritele flancate de monștri de la pază 
erau conduse pe un drum pietros spre Câmpiile Pedep- 
sei, care luceau roşiatic şi scoteau fum în depărtare, un 
pustiu vast, uscat, cu râuri de lavă, terenuri minate și 
kilometri de sârmă ghimpată care separau diferitele 
zone pentru tortură. Chiar și de la depărtare, am văzut 
oameni fugăriți de câini infernali, arşi pe rug, siliţi să 
alerge goi pe întinderi cu cactuși sau să asculte muzică 
de operă. Am distins chiar şi un deluşor cu silueta mi- 
nusculă a lui Sisif chinuindu-se să-și suie bolovanul în 
vârf. Am văzut și torturi mai îngrozitoare — lucruri pe 
care nu vreau să le descriu. 

Coada care ieșea din dreapta pavilionului de judecată 
arăta mult mai bine. Ducea spre o vale mică, înconjurată 

de ziduri — o comunitate închisă, care părea să fie singu- 
ra parte fericită din Lumea Subpământeană. Dincolo de 
poarta de securitate erau cartiere de case frumoase din 
toate perioadele istorice: vile romane, castele medievale 
şi vile victoriene. Flori argintii și aurii împodobeau pelu- 
zele. Iarba se ondula în culorile curcubeului. S-au auzit 
râsete și am simțit miros de grătare. 

Câmpiile Elizee. 

În mijlocul văii îți lua ochii strălucirea unui lac albas- 
tru, cu trei insule mici, ca o stațiune de vacanţă din Ba- 
hamas. Insulele Binecuvântaţilor, pentru cei care ale- 
seseră să renască de trei ori, și de trei ori ajunseseră în 
Câmpiile Elizee. Am știut pe loc că aici doresc să ajung 
după moarte. 

— Exact ăsta e, a spus Annabeth, de parcă mi-ar fi 
citit gândurile. Acesta e locul pentru eroi. 

Dar m-am gândit cât de puţini oameni erau pe Câmpi- 
ile Elizee, ce mic era locul în comparaţie cu Câmpia Asfo- 
delelor sau chiar cu Câmpiile Pedepsei. Atât de puţini 
oameni făcuseră ceea ce trebuie în viață! Era deprimant. 

Am părăsit pavilionul judecății și am pătruns mai 
adânc în Câmpia Asfodelelor. S-a mai întunecat. Culori- 
le au dispărut de pe hainele noastre. Mulţimile de spiri- 
te care murmurau s-au risipit. 

După câţiva kilometri de mers, a început să se audă 
din depărtare un țipăt cunoscut. La orizont, se zărea un 
palat din obsidian negru. Deasupra parapetelor se în- 
vârteau trei creaturi întunecate care semănau cu niște 
lilieci: Furiile. Aveam senzaţia că ne aşteaptă. 

— Presupun că e prea târziu să se întoarcem, a spus 
Grover cu părere de rău. 

— Totul va fi bine. 

Încercam să par încrezător. 

— Poate ar trebui să începem să căutăm în alte lo- 
curi, a sugerat Grover. Cum ar fi Câmpiile Elizee, de 
exemplu... 

— Haide, ţapule. 

Annabeth l-a apucat de braţ. 

Grover a țipat. Din baschețţii lui au crescut aripi și pi- 
cioarele au luat-o înainte, îndepărtându-l de Annabeth. 
A aterizat pe spate, în iarbă. 

— Grover, l-a mustrat Annabeth. Nu te mai prosti. 

— Dar nu eu am... 

A ţipat din nou. Bascheţii lui dădeau din aripi ca nebu- 
nii. S-au ridicat și au început să-l târască departe de noi. 

— Mata! a strigat el, dar cuvântul magic n-a părut să 
aibă niciun efect. Mata, ha: odată! 112! Ajutor! 

Am depășit momentul de buimăceală şi am dat să-l 
apuc pe Grover de mână, dar era prea târziu. A prins 
viteză, alunecând la vale ca un bob pe pârtie. 

Am alergat amândoi după el. 

Annabeth i-a strigat: 

— Dezleagă șireturile! 

Era o idee inteligentă, dar cred că nu-i ceva prea ușor 
când pantofii te târăsc cu viteză maximă. Grover a în- 
cercat să se ridice, dar nu s-a putut apropia de șireturi. 

Am pornit-o după el, încercând să nu-l pierdem din 
ochi în timp ce trecea printre picioarele spiritelor care îi 
vorbeau enervate. 

Eram sigur că Grover va da buzna chiar pe porțile pa- 
latului lui Hades, dar bascheții au virat brusc la dreapta 
Și l-au târât în direcția opusă. 

Panta a devenit mai abruptă. Viteza lui Grover a 
crescut. Annabeth şi cu mine am fost nevoiţi să sprin- 
tăm, ca să ținem pasul. Pereţii peşterii se apropiau şi am 
înțeles că intraserăm într-un fel de tunel lateral. Nu mai 

erau copaci, nici iarba cea neagră, doar piatră pe Jos și 
deasupra, lumina difuză a stalactitelor. 

— Grover! am strigat și mi-am auzit ecoul. Prinde-te 
de ceva! 

— Poftim? mi-a strigat el. 

A încercat să se prindă de pietriș, dar nu era ceva 
suficient de mare cât să-l încetinească. 

Tunelul a devenit tot mai întunecat și mai rece. Mi 
s-a zbârlit părul pe mâini. Mirosea sinistru. Mă făcea să 
mă gândesc la lucruri pe care nu mi le imaginasem până 
atunci — sânge vărsat pe o veche piatră de altar, respira- 
ţia împuţită a unui criminal. 

Apoi am văzut ce se căsca în față şi am înţepenit. 

Tunelul se deschidea într-o peșteră întunecată imen- 
să, iar în mijloc era o prăpastie cât un cartier. 

Grover aluneca direct spre margine. 

— Haide, Percy! a strigat Annabeth, prinzându-mă 
de încheietură. 

— Dar ăsta e... 

— Știu! a strigat ea. Locul din visul tău! Dar Grover 
va cădea dacă nu-l prindem. 

Avea dreptate, desigur. Situaţia disperată a lui Gro- 
ver m-a făcut să mă pun iar în mișcare. 

Țipa, zgâria pământul cu unghiile, dar bascheţii îna- 
ripaţi îl trăgeau spre prăpastie şi părea imposibil să 
ajungem la el în timp util. 

Ce l-a salvat au fost copitele. 

Pantofii zburători îi fuseseră întotdeauna cam mari 
și, în cele din urmă, Grover s-a lovit de o piatră mare, 
iar pantoful stâng i-a zburat din picior. A dispărut în 
întuneric, apoi jos, în prăpastie. Pantoful drept a con- 
tinuat să-l tragă după el, dar nu la fel de rapid. Grover 

a reușit să încetinească ținându-se de piatra cea mare și 
folosind-o drept ancoră. 

Era la trei metri de marginea gropii când l-am prins 
și l-am târât înapoi, pe pantă. Celălalt pantof înaripat a 
ieșit singur, a dat furios câteva ture în jurul nostru și ne-a 
lovit în cap în semn de protest, apoi a zburat în prăpas- 
tie pentru a se alătura perechii sale. 

Ne-am prăbușit epuizați pe pietrișul negru. Mâinile 
și picioarele îmi erau ca de plumb. Până și rucsacul pă- 
rea mai greu, de parcă ar fi fost umplut cu bolovani. 

Grover se zgâriase destul de rău, mâinile îi sângerau. 
Pupilele îi deveniseră niște linii drepte, ca la capre, așa 
cum se întâmpla ori de câte ori era îngrozit. 

— Nu știu cum..., a gâfâit el. Nu eu am... 

— Stai, am spus. Ascultă. 

Auzisem ceva — o șoaptă adâncă în întuneric. 

După câteva secunde, Annabeth a spus: 

— Percy, locul ăsta... 

— şşt. 

Așteptam. 

Sunetul a devenit mai puternic, un murmur, o voce ma- 


lefică din depărtare, cu mult sub noi. Venea din prăpastie. 

Grover s-a ridicat. 

— Ce... ce-i cu zgomotul ăsta? 

Acum îl auzea și Annabeth. Vedeam asta în ochii ei. 

— Tartar. Intrarea în Tartar. 

Am scos sabia, pe Anaklusmos. 

Sabia de bronz s-a lungit, strălucind în întuneric, iar 
vocea malefică a ezitat un moment, apoi a reînceput. 

Aproape că reușeam să înțeleg niște cuvinte — cuvinte 
vechi, antice, mai vechi chiar decât greaca. De parcă ar 
fi fost... 

— Magice, am spus. 

— Trebuie să ieşim de aici, a spus Annabeth. 

Cu ajutorul ei, l-am pus pe Grover pe copite și ne-am 
continuat drumul prin tunel. Picioarele nu mi se mișcau 
destul de repede. Rucsacul mă trăgea în jos. Vocea deve- 
nea tot mai puternică și mai furioasă în spatele nostru 
și am luat-o la fugă. 

La ţanc. 

O explozie rece ne-a tras în spate, de parcă groapa în- 
treagă și-ar fi tras răsuflarea. Pentru o clipă îngrozitoare, 
mi-am pierdut echilibrul, alunecând pe pietriș. Dacă am 
fi fost mai aproape de margine, am fi fost trași înăuntru. 

Ne-am chinuit să înaintăm și am ajuns, în cele din 
urmă, la capătul tunelului, unde peştera s-a deschis spre 
Câmpia Asfodelelor. Vântul s-a oprit. Un strigăt de furie 
s-a auzit din adâncul tunelului. Cineva nu era fericit că 
scăpaserăm. 

— Ce-a fost asta? a gâfâit Grover, când ne-am prăbu- 
şit la adăpostul nu foarte sigur al unei pădurici de plopi 
negri. Unul dintre animalele de companie ale lui Hades? 

Annabeth și cu mine am schimbat priviri. Mi-am dat 
seama că o frământă un gând, probabil același la care se 
gândise în timpul drumului cu taxiul spre Los Angeles, 
dar îi era prea frică să-l împărtășească. Asta era de ajuns 
pentru a mă îngrozi. 

Am pus capacul sabiei și am băgat pixul la loc, în bu- 
zunar. 

— Să mergem. Poţi merge? l-am întrebat pe Grover. 

A înghiţit în sec. 

— Da, nu-i problemă. Și aşa, nu mi-au plăcut nicioda- 
tă bascheţii ăia. 

Încerca să pară curajos, dar tremura la fel de tare ca 
Annabeth şi cu mine. Orice ar fi fost chestia din groapă, 

nu era animalul de companie al nimănui. Era o ființă 
din vechime, nespus de puternică. Nici măcar Echidna 
nu mă făcuse să mă simt așa. Eram aproape ușurat să 
întorc spatele acelui tunel și să mă îndrept spre palatul 
lui Hades. 

Aproape. 


Furiile se agitau pe parapete, sus, în beznă. Pereţii 
exteriori ai fortăreței aveau o strălucire neagră, iar por- 
tile de bronz înalte cât o clădire cu două etaje erau larg 
deschise. 

De aproape, am văzut că gravurile de pe porţi repre- 
zentau scene legate de moarte. Unele erau din timpurile 
moderne — o bombă atomică explodând deasupra unui 
oraș, un șanț plin de soldaţi cu măști de gaze, un şir de 
victime ale foametei din Africa așteptând cu niște blide 
goale —, dar toate arătau de parcă ar fi fost gravate în 
bronz cu mii de ani în urmă. M-am întrebat dacă nu 
cumva erau profeţii care se îndepliniseră. 

În curte era grădina cea mai ciudată pe care o văzu- 
sem vreodată. Ciuperci multicolore, arbuști otrăvitori 
și niște plante ciudate, luminoase, care creșteau lipsi- 
te de lumina soarelui. Bijuterii preţioase înlocuiau flo- 
rile, grămezi de rubine mari cât pumnul, mormane de 
diamante brute. Ici și acolo, ca niște oaspeţi înlemniţi, 
zăceau statui din grădina Meduzei — copii, satiri și cen- 
tauri pietrificați — zâmbind grotesc. 

În centrul grădinii era o livadă de rodii, iar florile lor 
portocalii străluceau în întuneric. 

— Grădina Persefonei, a spus Annabeth. Nu vă opriţi. 

Înţelegeam de ce dorea să mergem mai departe. Mi- 
rosul înțepător al rodiilor era aproape copleșitor. Pe 

dată m-a apucat dorinţa de a gusta din ele, dar mi-am 
amintit povestea Persefonei. O îmbucătură din hrana 
din Lumea Subpământeană, și n-am mai fi plecat nicio- 
dată. L-am tras pe Grover, care tocmai voia să culeagă o 
rodie mare şi suculentă. 

Am urcat treptele palatului printre coloane negre, 
printr-un portic de marmură neagră, intrând în casa lui 
Hades. Holul de la intrare avea podea din bronz lustru- 
it, care părea să fiarbă în lumina reflectată de făclii. Nu 
exista tavan, doar acoperișul peşterii, departe, sus. Mă 
gândesc că n-aveau de ce să-și facă griji în privinţa ploii. 

Fiecare ușă laterală era păzită de schelete cu echi- 
pament militar. Unele purtau armuri greceşti, altele — 
uniforme de soldați britanici, altele — haine de camu- 
flaj cu steaguri americane zdrenţuite pe umeri. Aveau 
sulițe sau muschete sau mitraliere M-16. Niciunul nu 
ne-a deranjat, dar ochii lor goi ne urmăreau în timp ce 
mergeam pe hol spre uşile cele mari din partea opusă. 

Două schelete în uniforme de pușcaș marin american 
păzeau uşile. Rânjeau la noi. Aveau agăţate de umeri 
lansatoare de grenade. 

— Pun pariu că Hades n-are probleme cu vânzătorii 
ambulanți, a mormăit Grover. 

Rucsacul meu cântărea acum o tonă. Nu-mi dădeam 
seama de ce. Aș fi vrut să-l deschid, să văd dacă n-aveam 
vreo bilă de bowling rătăcită pe-acolo, dar nu era mo- 
mentul. 

— Ei bine, am zis, credeţi că ar trebui să... ciocănim? 

Un vânt cald a suflat pe coridor şi ușile s-au deschis. 
Gardienii s-au dat la o parte. 

— Cred că asta înseamnă entrez-vous, a spus Annabeth. 

Încăperea arăta întocmai ca în visul meu, cu excepția 
faptului că tronul lui Hades era ocupat. 

Era al treilea zeu pe care-l întâlneam, dar primul care 
arăta ca o divinitate. 

În primul rând, avea cel puţin trei metri în înălțime 
și purta o robă neagră de mătase și o coroană de aur 
împletit. Avea pielea deschisă la culoare, ca de albinos, 
părul până la umeri și negru ca noaptea. Nu era solid ca 
Ares, dar radia putere. Lenevea pe tronul său din oase 
omeneşti topite, părând suplu, grațios și periculos ca o 
panteră. 

Imediat am simţit că el era în măsură să dea ordine. 
Știa mai multe decât mine. Ar fi trebuit să fie stăpânul 
meu. Apoi mi-am spus că trebuie să-mi revin. 

Aura lui Hades mă afecta, la fel cum făcuse cea a lui 
Ares. Stăpânul Morților îmi amintea de portretele lui 
Adolf Hitler, Napoleon sau ale unor lideri teroriști care 
puneau la cale atentate sinucigașe. Hades avea aceiași 
ochi aprigi, aceeaşi charismă malefică, fermecătoare. 

— Ai ceva curaj să vii aici, fiu al lui Poseidon, a spus 
el pe un ton mieros. După ce mi-ai făcut, ești foarte cu- 
rajos. Sau poate pur şi simplu foarte prost. 

O amorţeală mi s-a strecurat în încheieturi, ispitin- 
du-mă să mă întind şi să trag un pui de somn la picioa- 
rele lui Hades. Să mă ghemuiesc aici şi să dorm pentru 
totdeauna. 

M-am împotrivit tentanției și am înaintat. Știam ce 
am de spus. 

— Stăpâne și unchiule, am două rugăminţi. 

Hades a ridicat o sprânceană. Când s-a aplecat înain- 
te, stând pe tron, niște feţe întunecate au apărut în cu- 
tele robei lui negre — fețe chinuite, de parcă veșmântul 

ar fi fost însăilat din suflete prizoniere în Câmpiile Pe- 
depsei, care încercau să iasă. Acea parte din mine care 
suferea din pricina deficitului de atenţie se întreba, total 
pe lângă subiect, dacă și restul hainelor lui erau la fel. 
Ce lucruri oribile trebuie să fi făcut în viaţă, ca să sfâr- 
șești prin a fi ţesut în lenjeria lui Hades? 

— Doar două rugăminţi? a spus Hades. Ce puști aro- 
gant! De parcă n-ai fi luat deja destul. Vorbește, atunci. 
Mă distrezează să amân să te trăsnesc. 

Am înghiţit. Lucrurile mergeau exact așa cum mă te- 
musem. 

M-am uitat la tronul gol, mai mic, de lângă cel al lui 
Hades. Era în formă de floare, poleit cu aur. Îmi doream 
ca Regina Persefona să fi fost aici. Îmi aminteam, din 
lectura miturilor, că putea îmbuna starea de spirit a so- 
tului ei. Dar era vară. Desigur, Persefona era sus, pe tă- 
râmul luminii, cu mama ei, zeița agriculturii, Demetra. 
Vizitele ei, şi nu înclinația planetei noastre, sunt cele 
care creează anotimpurile. 

Annabeth şi-a dres glasul. M-a împuns cu un deget 
în spate. 

— Stăpâne Hades, am spus, nu trebuie să izbucneas- 
că un război între zei. Ar fi... rău. 

— Foarte rău, a adăugat Grover îndatoritor. 

— Înapoiază-mi fulgerul lui Zeus, am spus. Te rog, 
stăpâne, lasă-mă să-l duc în Olimp. 

Ochii lui Hades au devenit periculos de luminoși. 

— Îndrăznești să minţi și acum, după ce-ai făcut? 

M-am uitat la prietenii mei. Păreau la fel de buimaci 
ca mine. 

— Aăăă..., unchiule, am spus. Ai zis de două ori „după 
ce-ai făcut“. Ce anume am făcut? 

Sala tronului s-a cutremurat atât de puternic, încât, 
probabil, s-a simţit și sus, în Los Angeles. De pe tavanul 
peșterii a căzut moloz. De-a lungul pereţilor, ușile s-au 
dat în lături și războinici scheletici au mărșăluit înă- 
untru, cu sutele, din toate perioadele și din popoarele 
civilizaţiei occidentale. S-au înșiruit de-a lungul ziduri- 
lor, blocând ieșirile. 

Hades a strigat: 

— Crezi că eu vreau război, pui de zeu? 

Am vrut să spun: „Păi tipii ăștia nu seamănă cu niște 
activişti pentru pace.“ Dar m-am gândit că ăsta ar fi pu- 
tut fi un răspuns periculos. 

— Eşti Stăpânul Morților, am spus precaut. Un răz- 
boi ar face să-ți crească împărăţia, nu-i așa? 

— E tipic pentru fraţii mei să spună așa ceva. Crezi 
că am nevoie de mai mulţi supuși? N-ai văzut cât e de 
întinsă Câmpia Asfodelelor? 

— Păi... 

— Al idee cât s-a mărit regatul meu doar în ultimul 
secol? Câte parcele a trebuit să deschid? 

Am deschis gura să-i răspund, dar Hades se pornise. 

— Mai mulți monștri de pază, a gemut el. Probleme 
de trafic la pavilionul de judecată. Ore suplimentare pen- 
tru personal. Eram un zeu bogat, Percy Jackson. Con- 
trolam toate metalele preţioase de sub pământ. Dar cu 
ce cheltuieli! 

— Charon ar dori o mărire de salariu, mi-a scăpat 
mie, amintindu-mi de el. 

De îndată ce am spus-o, aș fi vrut să-mi fi cusut gura. 

— Nu începe cu Charon! a tipat Hades. A devenit im- 
posibil de când a descoperit costumele italiene! Proble- 
me peste tot, şi trebuie să mă ocup de toate personal. 

Numai timpul de navetă de la palat la porţi și e destul să 
mă scoată din minți! Și morţii continuă să sosească. Nu, 
pui de zeu. N-am nevoie de niciun ajutor pentru a-mi 
procura supuși! Nu eu vreau acest război. 

— Dar ai luat fulgerul lui Zeus. 

— Minciuni! 

Alte huruituri. Hades s-a ridicat din tron, mare cât o 
poartă de fotbal. 

— Poate că tatăl tău îl păcăleşte pe Zeus, băiete, dar 
eu nu sunt atât de prost. I-am ghicit planul. 

— Planul ? 

— Tu l-ai furat când a fost solstițiul de iarnă, a spus 
el. Tatăl tău s-a gândit să te păstreze ca pe un mic se- 
cret. Te-a trimis în sala tronului din Olimp. Ai luat ful- 
gerul și coiful meu. Dacă nu mi-aş fi trimis Furia să te 
descopere la Academia Yancy, Poseidon ar fi reușit să-și 
ascundă complotul pentru declanșarea unui război. Dar 
acum aţi fost demascaţi. Vei fi dat în vileag drept hoţul 
lui Poseidon, iar eu îmi voi recupera coiful! 

— Dar..., a intervenit Annabeth, și vedeam că mintea 
îi lucrează cu un milion de kilometri la oră. Stăpâne Ha- 
des, vă lipsește coiful întunericului? 

— Nu face pe nevinovata cu mine, fetiţo. Tu și satirul 
l-aţi ajutat pe acest erou să vină aici să mă amenințe în 
numele lui Poseidon, fără îndoială, să-mi dea un ultima- 
tum. Poseidon crede că pot fi şantajat să-l sprijin? 

— Nu! am spus. Poseidon nu a... Eu nu am... 

— N-am pomenit nimic despre dispariția coifului, a 
mârâit Hades, pentru că nu-mi făceam iluzii că cineva 
din Olimp îmi va da câtuși de puţin dreptate sau ajutor. 
Nu-mi pot permite să se afle că arma mea cea mai pu- 
ternică lipseşte. Așa că te-am căutat eu însumi și când 

a fost clar că vii la mine să transmiţi ameninţarea, n-am 
încercat să te opresc. 

— Nu ai încercat să mă oprești? Dar... 

— Înapoiază-mi coiful acum și voi opri moartea, m-a 
ameninţat Hades. Asta e contraoferta mea. Voi deschide 
pământul și voi trimite morţii înapoi în lume. Voi face 
din lumea voastră un coșmar. lar tu, Percy Jackson — 
scheletul tău va conduce armata mea din Hades. 

Soldaţii scheletici au făcut un pas înainte, cu armele 
pregătite. 

În acel moment, probabil că ar fi trebuit să fiu în- 
grozit. Lucru ciudat, mă simţeam jignit. Nimic nu mă 
enervează mai mult decât să fiu acuzat de ceva ce n-am 
făcut. Aveam multă experienţă în domeniul ăsta. 

— Eşti la fel de rău ca Zeus, am spus. Crezi că am 
furat de la tine? De-asta ai trimis Furiile după mine? 

— Desigur, a spus Hades. 

— Și ceilalți monștri? 

Hades și-a ţuguiat buzele. 

— N-am avut nicio legătură cu ei. N-am vrut să mori 
repede - am vrut să fii adus în fața mea viu, ca să poţi 
trece prin toate torturile din Câmpiile Pedepsei. De ce 
crezi că te-am lăsat să intri în împărăția mea atât de 
ușor? 

— Ușor? 

— Înapoiază ce-ai furat! 

— Dar nu am coiful tău. Eu am venit pentru fulger. 

— Pe care-l ai deja! a strigat Hades. Ai venit aici cu el, 
prostuțule, crezând că mă poți ameninţa! 

— Dar nu-i adevărat! 

— Deschide-ţi rucsacul, atunci. 

O bănuială îngrozitoare aîncolțit în mintea mea. Greu- 
tatea din rucsacul meu, ca o minge de bowling. Să fie 
oare... 

Mi l-am luat de pe umăr și l-am deschis. Înăuntru era 
un cilindru metalic lung de 60 de centimetri, ascuţit la 
capete, emanând energie. 

— Percy, a spus Annabeth. Cum... 

— Nu... nu ştiu. Nu înţeleg. 

— Voi, eroii, sunteţi toţi la fel, a spus Hades. Mândria 
te-a făcut să acționezi prostește, crezând că poţi aduce o 
astfel de armă în faţa mea. N-am cerut fulgerul lui Zeus, 
dar, din moment ce e aici, mi-l vei oferi. Sunt sigur că 
va fi un excelent instrument de negociere. lar acum... 
coiful. Unde e? 

Am rămas fără cuvinte. Nu aveam coiful. N-aveam 
nicio idee despre cum ajunsese fulgerul în rucsacul meu. 
Voiam să cred că e o șmecherie de-a lui Hades. Hades 
era personajul negativ. Dar brusc lumea se întorsese cu 
susul în jos. Fusesem folosit. Zeus, Poseidon și Hades fu- 
seseră asmuţiţi unul la gâtul celuilalt de către altcineva. 
Fulgerul fusese în rucsac și primisem rucsacul de la... 

— Stăpâne Hades, așteaptă, e o greșeală, am spus. 

— O greşeală? a urlat Hades. 

Scheletele au ochit. De sus s-a auzit fâlfâit de aripi 
și cele trei Furii s-au năpustit în jos și s-au așezat pe 
spătarul tronului stăpânului lor. Cea cu chipul doamnei 
Dodds mi-a rânjit cu nerăbdare și a plesnit din bici. 

— Nu-i nicio greșeală, a spus Hades. Știu de ce-ai ve- 
nit. Știu adevăratul motiv pentru care ai adus fulgerul. 
Ai venit să negociezi pentru ea. 

Din palma lui Hades a ţâșnit o minge de foc auriu. 
A explodat pe treptele din fața mea și din ea a apărut 

mama, împietrită în ploaia de aur, întocmai ca în clipa 
în care Minotaurul începuse să o sugrume. 

Mi-a pierit graiul. Am întins mâna s-o ating, dar lu- 
mina frigea ca un foc de tabără. 

— Da, a spus Hades cu satisfacție. Eu am luat-o. Am 
știut, Percy Jackson, că vei veni să negociezi cu mine în 
cele din urmă. Înapoiază-mi coiful și, poate, o voi elibe- 
ra. Nu este moartă, înţelegi? Nu încă. Dar, dacă nu-mi 
vei face pe plac, lucrurile se vor schimba. 

M-am gândit la perlele din buzunar. Poate m-ar fi pu- 
tut scoate din încurcătură. Dacă aș fi putut-o elibera pe 
mama... 

— A, perlele, a spus Hades, și sângele mi-a înghețat 
în vine. Da, fratele meu și trucurile lui. Scoate-le, Percy 
Jackson. 

Mâna a acționat împotriva propriei mele voințe și a 
scos perlele. 

— Doar trei, a spus Hades. Ce păcat! Știi, desigur, că 
fiecare protejează o singură persoană. Așadar, încearcă 
să-ţi eliberezi mama, fiu de zeu. Pe care dintre prietenii 
tăi îl lași aici, să-și petreacă eternitatea cu mine? Haide! 
Alege. Sau dă-mi rucsacul și acceptă condiţiile mele. 

M-am uitat la Annabeth și la Grover. Feţele lor erau 
sumbre. 

— Am fost păcăliţi, le-am spus. Trași pe sfoară. 

— Da, dar de ce? a întrebat Annabeth. Și vocea din 
groapă...? 

— Nu știu încă, am spus. Dar am de gând să întreb. 

— Hotărăşte-te, băiete! a țipat Hades. 

— Percy, mi-a spus Grover, punându-și mâna pe umă- 
rul meu. Nu poţi să-i dai fulgerul. 

— Știu. 

— Lasă-mă aici, a spus el. Folosește cea de-a treia 
perlă pentru mama ta. 

— Nu! 

— Sunt satir, a spus Grover. Sufletele noastre nu sunt 
ca ale oamenilor. Mă poate tortura până la moarte, dar 
nu mă va ţine pentru totdeauna. Mă voi reîncarna ca 
floare sau ceva de genul ăsta. E cel mai bine. 

— Nu. 

Annabeth și-a scos cuțitul de bronz. 

— Mergeţi voi mai departe. Grover, trebuie să-l pro- 
tejezi pe Percy. Trebuie să obţii permisul de căutător și 
să încerci să-l găsești pe Pan. Scoate-o pe mama lui de 
aici. Vă acopăr eu. Am de gând să mor luptând. 

— Nu se poate, a spus Grover. Eu rămân. 

— Mai gândeșşte-te o dată, țapule, a spus Annabeth. 

— Încetaţi amândoi! 

Simţeam că mi se frânge inima. Trecuseră prin multe 
alături de mine. Mi-au trecut prin faţa ochilor atacurile 
lui Grover asupra Meduzei, din grădina cu statui, și An- 
nabeth, care ne salvase de Cerber; îi supravieţuisem lui 
Hefaistos la Waterland și episoadelor de la Arcul din 
St. Louis şi din Cazinoul Lotus. Făcusem mii de kilome- 
tri, îngrijorat că voi fi trădat de un prieten, dar aceşti 
prieteni n-ar fi făcut niciodată așa ceva. Nu făcuseră de- 
cât să mă salveze, iarăși și iarăşi, iar acum doreau să-și 
sacrifice viața pentru mama mea. 

— Ştiu ce trebuie să fac, am spus. Luaţi astea. 

Le-am dat câte o perlă. 

— Dar, Percy..., a spus Annabeth. 

M-am întors cu fața la mama. Doream cu disperare 
să mă sacrific și să folosesc ultima perlă pentru ea, dar 
știam ce-ar fi spus. N-ar fi permis niciodată una ca asta. 

Trebuia să duc fulgerul înapoi în Olimp și să-i spun lui 
Zeus adevărul. Trebuia să opresc războiul. Mama nu 
m-ar fi iertat dacă aș fi salvat-o pe ea în schimb. M-am 
gândit la profeția de la Dealul Semizeilor, care părea fă- 
cută acum un milion de ani: Și: la sfârșit nu vei reuși să 
salvezi ceea ce contează cel mai mult. 

— Îmi pare rău, i-am spus. Mă voi întoarce. Voi găsi 
o cale. 

Expresia încrezută de pe faţa lui Hades a pălit. 

— Fiu de zeu...? a spus. 

— Îţi voi găsi coiful, unchiule, i-am spus. Mă voi în- 
toarce. Nu uita să-i măreșşti salariul lui Charon. 

— Nu mă sfida... 

— ȘI n-ar strica să te mai joci cu Cerber din când în 
când. Îi plac mingile roșii de cauciuc. 

— Percy Jackson, nu voi permite... 

Am strigat: 

— Acum! 

Am spart perlele de podea. Timp de o clipă - înfrico- 
șătoare —, nu s-a întâmplat nimic. 

— Distrugeţi-i! a strigat Hades. 

Armata de schelete s-a repezit înainte, cu săbiile 
scoase, cu puștile armate. Furiile au atacat, cu bicele în 
flăcări. 

Tocmai când scheletele au deschis focul, fragmentele 
de perle de la picioarele mele au sărit în aer într-o ex- 
plozie de lumină verde, stârnindu-se și o rafală de vânt 
proaspăt. Eram închis într-o sferă albă, lăptoasă, care 
a început să se ridice de la pământ. 

Annabeth și Grover erau chiar în spatele meu. Suli- 
tele și gloanţele au ricoșat, inofensive, din sferele create 
de perle, în timp ce ne ridicam. Hades a urlat cu atâta 

furie, că întreaga fortăreață s-a cutremurat și mi-am dat 
seama că nu va fi o noapte liniștită în L.A. 

— Uitaţi-vă-n sus! a strigat Grover. Ne vom zdrobi! 

Încet şi sigur, ne îndreptam direct spre stalactite, 
care, m-am gândit eu, ne vor sparge sferele și se vor în- 
fige în noi. 

— Cum poţi să controlezi chestiile astea? a strigat An- 
nabeth. 

— Nu cred că poţi! i-am strigat. 

Am ţipat, iar sferele s-au izbit de tavan și... întuneric. 

Eram morţi? 

Nu, am simţit că ne deplasăm în continuare. Urcam, 
prin stânca masivă, întocmai ca o bulă de aer prin apă. 
În asta consta puterea perlelor, am înțeles eu în cele din 
urmă — Ceea ce aparține mării se va întoarce întotdeau- 
na în mare. 

Pentru câteva clipe, n-am putut vedea nimic dincolo 
de pereţii netezi ai sferei mele, apoi perla s-a spart pe 
fundul oceanului. Celelalte două sfere lăptoase, cu Anna- 
beth și Grover, se ţineau după mine. Și deodată — buuum! 

Am ţâșnit la suprafață în mijlocul Golfului Santa 
Monica, răsturnând de pe placă un surfer care a strigat 
indignat: 

— Hei! 

L-am apucat pe Grover şi l-am tras până la o baliză. 
Am prins-o pe Annabeth și am tras-o și pe ea. Un rechin 
curios ne dădea târcoale, un rechin mare, alb, de peste 
trei metri. 

— Șterge-o, i-am spus. 

Rechinul a făcut stânga-mprejur și a plecat. 

Surferul a bombănit ceva despre „drogurile astea“ și 
s-a îndepărtat de noi cât a putut de repede. 

Habar n-am cum, dar am știut cât era ceasul: era di- 
mineaţa devreme, în 21 iunie, ziua solstițiului de vară. 

În depărtare, orașul Los Angeles era în flăcări, nori 
de fum ridicându-se în tot orașul, deasupra cartierelor. 
Fusese un cutremur, într-adevăr, și Hades era respon- 
sabilul. Probabil că trimitea chiar acum o armată de 
morți pe urmele mele. 

Dar, pentru moment, Lumea Subpământeană nu era 
problema mea cea mai mare. 

Trebuia să ajung la țărm. Trebuia să duc fulgerul lui 
Zeus în Olimp. Dar, în primul rând, trebuia să am o dis- 
cuție serioasă cu zeul care mă păcălise. 

In care mă lupt cu ruda mea cea ticăloasă 


e-a cules o barcă a Pazei de Coastă, dar erau prea 
ÎN scapati pentru a ne reţine mult timp sau pentru 
a se întreba cum au ajuns trei copii în haine de stradă 
în mijlocul golfului. Se petrecuse un dezastru în urma 
căruia trebuia făcută curăţenie. Stațiile lor radio erau 
bombardate de apeluri de urgenţă. 

Ne-au lăsat la debarcaderul din Santa Monica înfă- 
șurați în prosoape și cu sticle de apă pe care scria SUNT 
UN PAZNIC DE COASTĂ ÎNCEPĂTOR! și au plecat să-i 
salveze și pe alții. 

Hainele ne erau leoarcă, până și ale mele. La apariția 
bărcii Pazei de Coastă, mă rugasem în gând să nu mă 
scoată din apă și să mă găsească perfect uscat, fapt care 
ar fi ridicat niște probleme. Așadar, voisem să mă ud. Ca 
prin minune, obișnuita mea rezistenţă la apă dispăruse. 
Eram desculț, căci îi dădusem pantofii mei lui Grover. 
Era mai bine ca Paza de Coastă să se întrebe de ce unul 
dintre noi e desculț decât de ce are copite. 

După ce am ajuns pe uscat, ne-am prăbușit pe plajă, 
privind orașul care ardea, proiectat pe un splendid răsă- 
rit de soare. Mă simțeam de parcă aș fi înviat din morți, 
ceea ce chiar se întâmplase. Rucsacul atârna greu din 
cauza fulgerului lui Zeus. Inima îmi era însă și mai grea, 
după ce-o revăzusem pe mama. 

— Nu-mi vine să cred, a spus Annabeth. Am bătut 
atâta drum... 

— A fost o păcăleală, am spus. O strategie demnă de 
Atena. 

— Hei, m-a avertizat ea. 

— Te-ai prins, nu-i aşa? 

Și-a lăsat ochii în Jos, tot mai puţin furioasă. 

— Da. M-am prins. 

— Ei bine, eu nu m-am prins! s-a plâns Grover. Vrea 
cineva... 

— Percy... a spus Annabeth. Îmi pare rău pentru mama 
ta. Îmi pare tare rău... 

M-am făcut că n-aud. Dacă aș fi vorbit despre mama, 
aș fi început să plâng ca un copilaș. 

— Profeția a fost corectă, am spus. Ver merge spre 
vest și-l vei înfrunta pe zeul care a trădat. Dar n-a fost 
Hades. Nu Hades a dorit un război între Cei Trei. Alt- 
cineva a fost hoțul. Cineva a furat fulgerul lui Zeus și 
coiful lui Hades şi a dat vina pe mine, pentru că sunt 
fiul lui Poseidon. Poseidon urmează să fie învinuit de 
ambele părți. Până la apus, va izbucni un război cu trei 
tabere. Iar eu îl voi fi provocat. 

Grover a clătinat din cap, fără să priceapă. 

— Dar cine ar putea fi atât de ticălos? Cine și-ar dori 
războiul atât de mult? 

M-am oprit brusc, privind spre plajă. 

— Măi, să fie, trebuie să mă gândesc. 

Era acolo, așteptându-ne, cu geaca de piele neagră și 
cu ochelari de soare, ţinând o bâtă de baseball din alu- 
miniu pe umăr. Motocicleta huruia lângă el, farurile ei 
înroşind nisipul. 

— Hei, puştiule! a spus Ares, părând cu adevărat în- 
cântat să mă vadă. Ar fi trebuit să fii mort. 

— M-ai păcălit, am spus. Tu ai furat coiful şi fulgerul. 

Ares a rânjit. 

— Nu le-am furat chiar eu personal. Zeii nu-și fură 
unul altuia simbolurile puterii, asta nu se face. Dar nu 
eşti singurul erou din lume care poate primi misiuni. 

— De cine te-ai folosit? De Clarisse? Era acolo la sol- 
stițiul de iarnă. 

Ideea a părut să-l amuze. 

— Nu contează. Ideea e, puștiule, că împiedici pregă- 
tirile de război. Vezi tu, ar fi trebuit să mori în Lumea 
Subpământeană. Apoi, Algă 'ăl bătrân s-ar fi supărat pe 
Hades pentru că te-a ucis. Respirație de cadavru ar fi 
dobândit fulgerul lui Zeus, deci Zeus s-ar fi supărat pe 
el. lar Hades caută încă asta... 

A scos din buzunar o căciulă de schi — în genul celor 
purtate de Jefuitorii de bănci — și a pus-o între coarnele 
motocicletei. Imediat, căciula s-a transformat într-un 
coif de război din bronz lucrat cu multă grijă. 

— Coiful întunericului, a icnit Grover. 

— Exact, a spus Ares. Acum, unde rămăsesem? O, da, 
Hades va fi supărat atât pe Zeus, cât și pe Poseidon, pen- 
tru că el nu știe cine l-a luat. În scurt timp, vom avea o 
încăierare frumușică, una cu trei protagoniști. 

— Dar e vorba de familia ta! a protestat Annabeth. 

Ares a ridicat din umeri. 

— Cel mai bun război. Și întotdeauna cel mai sânge- 
ros. Nimic nu se compară cu priveliștea rudelor care se 
războiesc, am spus-o mereu. 

— Mi-ai dat rucsacul în Denver, am spus. Fulgerul 
s-a aflat acolo în tot acest timp. 

— Da și nu, a spus Ares. Probabil că-i prea compli- 
cat pentru creierașul tău de muritor, dar rucsacul este 
teaca fulgerului, doar că puţin transformată. Fulgerul e 

conectat la ea, cam la fel ca sabia ta, puştiule. Ea revine 
întotdeauna în buzunarul tău, nu-i așa? 

Nu eram sigur de unde știe Ares asta, dar cred că era 
de datoria lui, ca zeu al războiului, să ştie totul despre 
arme. 

— În orice caz, a continuat Ares, m-am jucat puţin 
la partea de magie pentru ca fulgerul să revină în teacă 
doar odată ce ajungeai în Lumea Subpământeană. Cum 
te-ai apropiat de Hades... Bingo! Dacă ai fi murit între 
timp, nicio pierdere. Arma îmi rămânea mie. 

— Dar de ce să nu păstrezi fulgerul pentru tine? i-am 
spus. De ce să i-l trimiţi lui Hades? 

Colţul gurii lui Ares a tresărit. Pentru un moment, 
a părut să asculte o altă voce, de undeva, din capul lui. 

— De ce nu am... mda... cu o asemenea putere... 

Transa a durat o secundă... două secunde... 

Am schimbat priviri neliniștite cu Annabeth. 

Faţa lui Ares și-a revenit. 

— N-am vrut să am probleme. Era mai bine ca tu să 
fii prins în flagrant, cu el în mână. 

— Minţi, am spus. Aducerea fulgerului în Lumea Sub- 
pământeană n-a fost ideea ta, nu-i așa? 

— Ba a fost ideea mea! 

Din ochelarii lui de soare a început să iasă fum, ca și 
cum erau pe punctul de a lua foc. 

— Nu tu ai ordonat furtul, am riscat eu. Altcineva 
l-a trimis pe erou să fure cele două obiecte. Apoi, când 
Zeus te-a trimis să-l vânezi, ai prins hoţul. Dar nu l-ai 
predat lui Zeus. Ceva te-a convins să-l eliberezi. Ai păs- 
trat obiectele până a apărut un alt erou care să ducă la 
bun sfârșit livrarea. Chestia aia din groapă îți dă ordine. 

— Sunt zeul războiului! Nu primesc ordine de la ni- 
meni! Eu n-am vise! 

Am ezitat. 

— Cine a zis ceva despre vise? 

Ares s-a neliniștit, dar a încercat să mascheze asta cu 
un rânjet. 

— Să ne întoarcem la problema noastră, puștiule. 
Eşti în viaţă. Nu te pot lăsa să duci fulgerul în Olimp. 
Ai putea reuși să-i faci pe idioţii ăia căpoși să te asculte. 
Așa că va trebui să te omor. Nimic personal. 

A pocnit din degete. Nisipul i-a explodat la picioare 
şi de acolo a ieșit un mistreţ, chiar mai mare și mai urât 
decât cel al cărui cap atârna deasupra ușii cabanei cu 
numărul cinci din Tabăra Semizeilor. Fiara a scurmat 
cu copita în nisip, privindu-mă ameninţător în timp ce-și 
cobora colții ascuţiţi în așteptarea ordinului de a ucide. 

Atunci am riscat: 

— Luptă-te cu mine, Ares. 

A râs, dar am simţit ceva fals în râsul lui, o neliniște. 

— Tu ai un singur talent, puștiule, fuga. Ai fugit de 
Himera. Ai fugit din Lumea Subpământeană. N-ai cali- 
tățile necesare. 

— 'Ţi-e teamă? 

— Poate în visele tale de adolescent. 

Dar ochelarii de soare începeau să se topească de la 
focul din privirea lui. 

— Nu mă pot implica direct. Îmi pare rău, puștiule. 
Nu te ridici la nivelul meu. 

— Percy, fugi! a strigat Annabeth. 

Mistreţul gigantic a atacat. 

Dar mă săturasem să fug de monştri. Sau de Hades, 
sau de Ares, sau de oricine. 

În timp ce mistrețul se repezea la mine, am scos capa- 
cul pixului şi m-am tras la o parte. Anaklusmos a apărut 
în mâinile mele. Am lovit. Colţul drept al mistreţului 

a căzut retezat la picioarele mele, iar animalul năucit s-a 
îndreptat spre mare. 

Am strigat: 

— Val! 

Imediat, un val a apărut din senin și s-a înfășurat în 
jurul mistrețului, ca o pătură. Fiara a scos un urlet de 
groază. Apoi a dispărut, înghițită de mare. 

M-am întors spre Ares. 

— Acum ai de gând să lupţi cu mine? l-am întrebat. 
Sau o să te ascunzi în spatele altui animal de companie? 

Faţa lui Ares s-a înroșit de furie. 

— Ai grijă, puștiule. Te-aș putea transforma în... 

— Într-un gândac de bucătărie, am continuat. Sau 
într-o tenie. Da, sunt convins. Asta te-ar scuti de o băta- 
je zdravănă, nu-i așa? 

Flăcările dansau pe deasupra ochelarilor lui de soare. 

— O, pe toţi zeii, vrei cu tot dinadinsul să fii transfor- 
mat într-o pată de grăsime. 

— Dacă pierd, mă poţi transforma în orice vrei. Poţi 
lua fulgerul. Dacă voi câștiga, coiful și fulgerul sunt ale 
mele și tu trebuie să pleci. 

Ares a rânjit dispreţuitor. 

Și-a luat bâta de baseball de pe umăr. 

— Cum vrei să fii nimicit: în stilul clasic sau modern? 

I-am arătat sabia. 

— Excelent, băiete, ești mort, a spus el. Clasic să fie. 

Bâta de baseball s-a transformat într-o sabie imensă, 
cu mâner lung. Mânerul era un craniu mare de argint, 
cu un rubin în gură. 

— Percy, a spus Annabeth. Nu face asta. E un zeu. 

— E un laş, i-am spus. 

Ea a înghiţit în sec. 

— Poartă asta, cel puţin. Aduce noroc. 

Și-a scos colierul cu mărgelele primite în cei cinci ani 
de tabără, înșirate lângă inelul de la tatăl ei, și mi l-a 
prins la gât. 

— Pace, a spus ea. Atena și Poseidon de data asta 
împreună. 

M-am cam încălzit la față, dar am reușit să zâmbesc. 

— Mulţumesc. 

— Ia şi asta, a spus Grover și mi-a întins o cutie turti- 
tă pe care o cărase în buzunar probabil câteva sute bune 
de kilometri. Satirii te susțin. 

— Grover... Nu știu ce să zic. 

M-a bătut pe umăr. Mi-am băgat cutia de aluminiu în 
buzunarul de la spate. 

— V-aţi luat la revedere? 

Ares a venit spre mine, târând după el geaca neagră 
de piele. Sabia îi strălucea ca o flamă în răsăritul de 
soare. 

— Lupt de o veșnicie, puștiule. Puterea mea e nelimi- 
tată și nu pot muri. Tu cu ce te lauzi? 

„Cu un ego mai mic“, m-am gândit eu, dar n-am zis 
nimic. Stăteam cu picioarele în mare, cu apa până la 
glezne. M-am gândit la ce spusese Annabeth la resta- 
urantul din Denver, cu mult timp în urmă: „Ares are 
putere. E tot ce are. Până şi puterea trebuie să se încline 
uneori în fața înțelepciunii. “ 

A lovit în jos, spre capul meu, dar deja eu nu mai 
eram acolo. 

Corpul gândea în locul meu. Apa a părut să mă îm- 
pingă în sus și am sărit peste Ares, lovind în cădere. Dar 
zeul a fost la fel de rapid. S-a răsucit, iar lovitura care ar 
fi trebuit să-l atingă tocmai în coloana vertebrală a fost 
deviată de capătul mânerului sabiei. 

Mi-a zâmbit. 

— Nu-i rău, nu-i rău. 

A lovit din nou şi am fost silit să sar pe uscat. Am 
încercat să mă eschivez, să mă întorc în apă, dar Ares 
părea să ştie ce vreau. Mi-a dejucat planul presându-mă 
atât de puternic, încât a trebuit să-mi folosesc toate for- 
ţele pentru a nu fi tăiat în bucăţi. Am continuat să mă 
îndepărtez de apa oceanului. N-am găsit nicio ocazie să 
atac. Sabia lui era cu câteva zeci de centimetri mai lun- 
gă decât Anaklusmos. 

„Apropie-te“, îmi spusese Luke odată, la ora de sabie. 
„Când ai lama mai scurtă, apropie-te. “ 

M-am apropiat cu o împunsătură, dar Ares atâta aş- 
tepta. Mi-a aruncat sabia din mâini și m-a lovit în piept. 
Am zburat şase metri, poate nouă. Mi-aș fi rupt spina- 
rea dacă n-aș fi aterizat pe o dună de nisip moale. 

— Percy! a strigat Annabeth. Poliţia! 

Vedeam dublu. Îmi simțeam pieptul de parcă tocmai 
fusese lovit cu un berbec de război, dar am reușit să mă 
ridic. 

Nu-mi dezlipeam ochii de Ares, de teamă să nu mă 
taie în două, dar cu coada ochiului am văzut luminile 
roșii intermitente pe bulevardul de pe coastă. Se auzeau 
portiere trântite. 

— Acolo, domnule ofițer! a strigat cineva. Vedeţi? 

O voce răgușită de polițist: 

— Seamănă cu puștiul de la TV. Ce naiba?... 

— Tipul e înarmat, a spus un alt polițist. Cere întăriri. 

M-am rostogolit, iar sabia lui Ares a străpuns nisipul. 

Am fugit după sabia mea, am apucat-o și am lansat 
o nouă lovitură spre fața lui Ares, dar sabia mi-a fost 
deviată iarăși. 

Ares părea să ştie exact ce urma să fac, cu un mo- 
ment înainte ca eu să fac vreo mișcare. 

Am luat-o înapoi spre apă, silindu-l să mă urmeze. 

— Recunoaște, băiete, a spus Ares. N-ai nicio șansă. 
Pur și simplu mă joc cu tine. 

Simţurile mele funcționau la maximum. Abia acum 
pricepeam ce zisese Annabeth despre deficitul de atenţie 
care te salvează în luptă. Eram foarte conștient, atent la 
cel mai mic detaliu. 

Am văzut cum se încordează Ares. Am știut unde va 
lovi. În același timp, i-am văzut pe Annabeth și Grover 
la nouă metri în stânga mea. Am văzut o a doua mași- 
nă de poliție oprindu-se, cu sirena pornită. Au început 
să se strângă câțiva curioși, oameni care rătăciseră pe 
străzi din cauza cutremurului. Mi s-a părut că văd câți- 
va inși în mulţime care se deplasau cu mersul ciudat, 
la trap, al satirilor deghizați. Erau și spirite sclipitoare, 
de parcă morţii veniseră din Hades pentru a urmări 
lupta. Am auzit bătăi de aripi undeva deasupra. Și mai 
multe sirene. 

Am înaintat și mai mult în apă, dar Ares a fost rapid. 
Vârful sabiei lui mi-a sfâșiat mâneca și m-a zgâriat pe 
antebrațţ. 

O voce de poliţist la megafon a spus: 

— Aruncaţi puștile! Lăsaţi-le jos! Acum! 

Puști? 

M-am uitat la arma lui Ares și a părut să pâlpâie; 
uneori semăna cu o pușcă, alteori cu o sabie cu mâner 
lung. Nu știu ce vedeau oamenii în mâinile mele, dar eram 
destul de sigur că nu acelaşi lucru ca mine. 

Ares s-a întors pentru a privi la mulțimea de gură-cască, 
oferindu-mi un moment de respiro. Erau cinci mașini de 
poliție acum și un şir de ofițeri ghemuiţi în spatele lor, 
cu pistoalele îndreptate spre noi. 

— Asta e o chestiune privată! a urlat Ares. Plecaţi! 

A făcut un semn cu mâna și un zid de flăcări roșii 
s-a prăbușit peste mașinile de patrulă. Poliţiştii abia au 
avut timp să se adăpostească înainte ca mașinile lor să 
explodeze. Mulțimea din spatele lor s-a risipit țipând. 

Ares se prăpădea de râs. 

— Acum, micule erou, să te punem pe grătar. 

A atacat. I-am deviat sabia. M-am apropiat suficient 
ca să lovesc, am încercat să-l fentez, dar lovitura mi-a 
fost parată. Valurile mă loveau acum în spate. Ares era 
în apă până la coapse, pe urmele mele. 

Simţeam ritmul mării, cu valurile tot mai mari pe 
măsură ce mareea creștea, și dintr-odată mi-a venit o 
idee. „Valuri mici“, m-am gândit. lar apa din spatele 
meu a părut să dea înapoi. Oprisem mareea prin pute- 
rea voinţei, dar aceasta era ca într-o sticlă sub presiune. 

Ares a înaintat, rânjind încrezător. Am coborât sabia, 
de parcă aș fi fost prea epuizat pentru a continua. „Aş- 
teaptă“, i-am spus mării. Acum, presiunea aproape că 
mă ridica pe sus. Ares și-a ridicat sabia. Am dat drumul 
apei şi am sărit pe deasupra lui Ares, pe un val. 

Un perete de apă de doi metri l-a izbit drept în față, fă- 
cându-l să blesteme și să bolborosească, cu gura plină de 
alge. Am aterizat în spatele său împroșcând și fandând 
spre capul lui, așa cum mai făcusem. S-a întors la timp 
pentru a ridica sabia, dar de data asta era dezorientat; 
nu-mi anticipase șmecheria. Mi-am schimbat direcția, 
m-am aruncat într-o parte şi am înfipt-o pe Anaklusmos 
în apă, țintind cu vârful spre călcâiul zeului. 

Urletul care a urmat a făcut ca zguduirea provocată 
de Hades să pară un eveniment neînsemnat. Marea în- 
săși s-a îndepărtat de Ares, lăsând în urmă un cerc de 
nisip umed, cu diametrul de cinci metri. 

Ichor, sângele auriu al zeilor, a curs dintr-o tăietură 
făcută în cizma zeului războiului. Expresia de pe fața lui 
era dincolo de ură. Era durere, șoc, o neîncredere totală 
în faptul că fusese rănit. 

A șchiopătat spre mine, mormăind blesteme antice 
grecești. 

Ceva l-a oprit. 

Era ca și cum un nor ar fi acoperit soarele, doar că mai 
rău. Lumina a pălit. Sunetul și culoarea au dispărut. O 
prezenţă rece și grea a trecut peste plajă, încetinind tim- 
pul, scăzând temperatura sub zero grade şi făcându-mă 
să simt că viaţa n-are sens, iar lupta e inutilă. 

Întunericul s-a ridicat. 

Ares părea uluit. 

Mașinile de poliție ardeau în spatele nostru. Mulți- 
mea de spectatori s-a risipit. Annabeth și Grover stă- 
teau pe plajă, în stare de șoc, privind cum apa din jurul 
picioarelor lui Ares se retrage, iar strălucitorul ichor se 
împrăștie în maree. 

Ares și-a coborât sabia. 

— Ţi-ai făcut un dușman, pui de zeu, mi-a spus. Soarta 
ţi-e pecetluită. De fiecare dată când vei ridica sabia în 
luptă, de fiecare dată când vei spera să învingi, vei simţi 
blestemul meu. Ai grijă, Perseu Jackson! Ai grijă! 

Trupul a început să-i strălucească. 

— Percy! a strigat Annabeth. Nu te uita! 

Mi-am întors privirea în timp ce zeul Ares și-a dez- 
văluit adevărata formă nemuritoare. Cumva, știam că 
dacă m-aș fi uitat, m-aș fi dezintegrat. 

Lumina a dispărut. 

M-am uitat din nou. Ares nu mai era acolo. Mareea s-a 
retras lăsând în urmă coiful de bronz al lui Hades, Coiful 
întunericului. L-am luat și am pornit spre prietenii mei. 

Dar înainte de-a ajunge, am auzit fâlfâit de aripi. Trei 
bunicuţe cu înfățișare diabolică sub pălării de dantelă 
și cu bice de foc au coborât din cer și au aterizat în fața 
mea. 

Furia din mijloc, cea care fusese doamna Dodds, a pă- 
şit în faţă. Își dezvelise colții, dar de data asta nu părea 
amenințătoare. Părea mai degrabă dezamăgită, de par- 
că intenţionase să mă mănânce la cină, dar hotărâse că 
i-aş putea provoca indigestie. 

— Am văzut totul, a șuierat ea. Deci... într-adevăr 
n-ai fost tu? 

I-am aruncat coiful, pe care l-a prins mirată. 

—  Întoarce-te la stăpânul Hades, am zis. Spune-i 
adevărul. Spune-i să oprească războiul. 

Ea a ezitat, apoi şi-a trecut limba bifurcată peste 
buzele verzi, lucioase. 

— Să te păzești, Percy Jackson. Să devii un erou ade- 
vărat. Pentru că dacă nu, dacă mai ajungi vreodată în 
ghearele mele... 

A chicotit, savurând ideea. Apoi, ea şi surorile ei s-au 
ridicat cu aripile de lilieci, au fâlfâit pe cerul plin de fum 
și au dispărut. 

M-am alăturat lui Grover și lui Annabeth, care mă 
priveau uluiţi. 

— Percy..., a spus Grover. A fost incredibil de... 

— Îngrozitor, a spus Annabeth. 

— Grozav! a corectat-o Grover. 

Nu mă simţeam îngrozitit. Și cu siguranță nu mă 
simțeam grozav. Eram obosit și suferind și complet se- 
cătuit de putere. 

— Aţi simţit şi voi... chestia aia? am întrebat. 

Amândoi au dat din cap, neliniștiţi. 

— Trebuie să fi fost Furiile care zburau, a spus Grover. 

Dar nu eram atât de sigur. Ceva îl oprise pe Ares să 
mă ucidă și acel ceva în stare să facă asta era mult mai 
puternic decât Furiile. 

M-am uitat la Annabeth și am înţeles imediat. Acum 
știam ce fusese în groapă, ce anume vorbise la intrarea 
în Tartar. 

Mi-am recuperat rucsacul de la Grover și m-am uitat 
înăuntru. Fulgerul era încă acolo. Un lucru atât de mic 
aproape că declanșase cel de-al Treilea Război Mondial. 

— Trebuie să ne întoarcem la New York, am spus. 
Până diseară. 

— E imposibil, a spus Annabeth, doar dacă nu... 

— Zburăm, am aprobat-o. 

S-a uitat la mine. 

— Să zburăm cu un avion, ceea ce-ai fost avertizat să 
nu faci, pentru ca Zeus să nu te trăsnească din ceruri, şi, 
în plus, să ducem o armă mai distructivă decât o bombă 
nucleară? 

— Da, am spus. Cam așa ceva. Să mergem. 

In care îmi închei misiunea 


interesant cum se raportează oamenii la lucruri și 

le fac să corespundă cu propria versiune a realităţii. 

Chiron îmi spusese asta cu mult timp în urmă. Ca de 

obicei, nu i-am apreciat înţelepciunea decât mult mai 
târziu. 

Potrivit ştirilor din L.A., explozia de pe plaja din Santa 
Monica fusese provocată de un răpitor nebun, care tră- 
sese cu pușca într-o mașină de poliţie. El ar fi nimerit 
accidental o conductă de gaze care se fisurase în timpul 
cutremurului. 

Acest răpitor nebun (adică Ares) era aceeași persoa- 
nă care ne răpise din New York pe mine și pe încă doi 
adolescenți și ne purtase de-a lungul țării timp de zece 
zile într-o odisee a terorii. 

Se părea că bietul Percy Jackson nu era, totuși, un 
criminal internațional. El provocase agitaţie pe autoca- 
rul Greyhound, în New Jersey, încercând să scape de 
răpitorul său (iar ulterior martorii au putut chiar jura 
că l-au văzut pe bărbatul cu haină de piele în autocar: 
„Cum de nu mi l-am amintit mai devreme?“). Nebunul 
provocase explozia de la Arcul din St. Louis. La urma 
urmei, niciun copil n-ar fi reușit așa ceva. O chelneriță 
îngrijorată din Denver îl văzuse pe acel bărbat amenin- 
țându-i pe ostaticii săi lângă restaurantul unde lucra, 

îl rugase pe un prieten să facă o poză şi anunţase poli- 
ţia. În cele din urmă, Percy Jackson cel curajos (începea 
să-mi placă puştiul ăsta) furase un pistol de la răpitorul 
său în Los Angeles şi luptase folosind o armă automată 
contra unei puști, pe plajă. Poliţia sosise la timp. Dar 
în spectaculoasa explozie cinci mașini de poliție fusese- 
ră distruse, iar răpitorul fugise. Nu existaseră victime. 
Percy Jackson și cei doi prieteni ai lui erau în siguranță, 
în custodia poliţiei. 

Reporterii ne-au prezentat întreaga poveste. Am dat 
din cap și am încercat să părem înlăcrimaţi și epuizați 
(ceea ce nu era greu), făcând pe victimele în fața came- 
relor de luat vederi. 

— Tot ce-mi doresc, am spus înecat de lacrimi, e să-l 
revăd pe tatăl meu vitreg, care mă iubeşte. De fiecare 
dată când l-am văzut la televizor, făcându-mă „prama- 
tie delincventă“, am știut... cumva... că totul va fi bine. 
Și ştiu că va dori să-i recompenseze pe absolut toți locu- 
itorii acestui minunat oraș, care este Los Angelesul, cu 
un aparat electrocasnic mare din magazinul lui. Acesta 
e numărul de telefon. 

Poliţiştii şi reporterii au fost atât de mișcaţi, că au 
trecut din mână în mână o pălărie și au strâns bani pen- 
tru trei bilete la următorul avion spre New York. 

Stiam că n-am altă variantă decât să zbor. Speram că 
Zeus mă va lăsa în pace, date fiind împrejurările. Dar tot 
mi-a fost greu să urc la bordul avionului. 

Decolarea a fost un coșmar. Fiecare turbulență mă 
înfricoşa mai rău decât un monstru grec. Nu mi-am des- 
cleștat mâinile de pe braţele scaunului până când n-am 
aterizat în siguranţă pe La Guardia. Presa locală ne aş- 
tepta în afara zonei de securitate, dar am reușit să scă- 
păm de ei graţie lui Annabeth, care i-a gonit punându-și 

șapca invizibilă cu Yankees și strigând: „Sunt la standul 
de înghețată! Veniţi!“, apoi a venit cu noi să ne recupe- 
răm bagajele. 

Ne-am despărţit la staţia de taxiuri. Le-am spus lui 
Annabeth și lui Grover să se întoarcă la Dealul Semize- 
ilor și să-i spună lui Chiron ce se întâmplase. Au protes- 
tat și mi-a fost greu să-i las să plece după ce trecuserăm 
împreună prin atâtea, dar am știut că trebuie să mă 
ocup singur de ultima parte a misiunii mele. În caz că 
lucrurile mergeau prost, în caz că zeii nu mă credeau... 
Voiam ca Annabeth şi Grover să supraviețuiască pentru 
a-i spune adevărul lui Chiron. 

Am sărit într-un taxi și m-am îndreptat spre Man- 
hattan. 


Treizeci de minute mai târziu intram în holul Empire 
State Building. 

Cred că arătam ca un copil al străzii, cu hainele 
zdrenţuite și faţa plină de zgârieturi. Nu dormisem de 
cel puţin douăzeci și patru de ore. 

Am mers la gardianul de la recepţie şi i-am spus: 

— Etajul şase sute. 

Tocmai citea dintr-un cărţoi cu un vrăjitor pe coprtă. 
Nu prea eram interesat de genul fantasy, dar cartea tre- 
buie să fi fost bună, căci gardianului i-a luat ceva timp 
până să-și ridice ochii din ea. 

— Nu există un asemenea etaj, puştiulică. 

— Am nevoie de o audienţă la Zeus. 

Mi-a zâmbit prostește. 

— Poftim? 

— Ai auzit foarte bine. 

Eram gata să cred că tipul ăsta era un muritor de 
rând și că ar fi bine să plec înainte să ceară să fiu băgat 
într-o cămașă de forță, când mi-a zis: 

— Fără programare nu capeţi audienţă, puștiulică. 
Stăpânul Zeus nu primește pe nimeni neanunţat. 

— Ah, cred că va face o excepție. 

Mi-am dat Jos rucsacul și l-am deschis. 

Paznicul a văzut cilindrul metalic, fără să înțeleagă, 
timp de câteva secunde, ce are în față. Apoi a pălit. 

— Este... 

— Da, el este, l-am încredinţat. Vrei să-l scot și să... 

— Nu! Nu! 

A ţâșnit din scaun, a scotocit pe birou după un card 
de acces, apoi mi l-a dat. 

— Introdu-l în fanta de acces. Asigură-te că nu mai e 
nimeni cu tine în lift. 

Am făcut cum mi-a spus. De îndată ce ușile liftului 
s-au închis, am introdus cardul în fantă. Cardul a dispă- 
rut și un nou buton a apărut pe consolă, unul roșu, pe 
care scria 600. 

L-am apăsat și am așteptat. Și am așteptat. 

Se auzea muzică. Raindrops keep falling on my head... 

În cele din urmă, ding. Uşile s-au deschis. Am ieșit şi 
era să fac un atac de cord. 

Mă aflam pe o pasarelă îngustă de piatră, suspendată 
în aer. Dedesubt se vedea Manhattanul, de la înălțimea 
unui avion în zbor. În faţa mea, nişte trepte de marmu- 
ră albă urcau șerpuind în inima unui nor, în aer. Am 
privit spre capătul treptelor, unde vedeam ceva ce creie- 
rul meu pur și simplu nu putea accepta. 

„Mai uită-te o dată“, a spus creierul meu. 

„Ne uităm“, insistau ochii mei. „Cu adevărat e acolo.“ 

Deasupra norilor se ridica vârful decapitat al unui 
munte, cu zăpadă pe culmi. Agăţate de versant, zeci de 
palate pe mai multe niveluri — era un oraș de vile și toate 
aveau porticuri cu coloane albe, terase aurite și vase din 
bronz pentru jar, cu o mie de flăcări arzând. Drumuri- 
le şerpuiau nebunește până în vârf, unde cel mai mare 
palat strălucea proiectat pe zăpadă. Grădinile cocoţțate 
într-un echilibru instabil erau pline cu măslini și tufe de 
trandafiri. Se vedea o piaţă în aer liber plină de corturi 
colorate, un amfiteatru de piatră construit pe o parte a 
muntelui, un hipodrom și un alt amfiteatru pe cealaltă. 
Era un oraș grecesc antic, doar că nu în ruine. Era nou, 
curat și plin de culoare, așa cum trebuie să fi arătat Ate- 
na acum 2 500 de ani. 

„Locul ăsta nu poate fi real“, mi-am spus. Un vârf de 
munte care atârnă deasupra New Yorkului ca un aste- 
roid de miliarde de tone? Cum e posibil ca așa ceva să 
fie ancorat deasupra Empire State Building, în văzul a 
milioane de oameni, și să nu fie observat? 

Dar era acolo. Și eu la fel. 

Călătoria prin Olimp a fost uluitoare. Am trecut pe 
lângă câteva nimfe ale pădurii care au chicotit și au 
aruncat în mine cu măsline din grădina lor. Vânzătorii 
din piață m-au îmbiat să cumpăm ambrozie pe băț, un 
nou model de scut şi o copie strălucită după lâna de aur, 
așa cum apăruse la Hefaistos-TV. Cele nouă muze își 
acordau instrumentele pentru un concert în parc, unde 
se adunase o mică mulţime - satiri, naiade și o grămadă 
de adolescenţi arătoși care ar fi putut fi zei și zeițe mi- 
nore. Nimeni nu părea îngrijorat de un iminent război 
civil. De fapt, toată lumea părea într-o dispoziţie festivă. 
Câţiva s-au uitat la mine șușotind. 

Am urcat pe drumul principal, spre palatul mare din 
vârf. Era replica palatului din Lumea Subpământeană. 
Acolo, totul era întunecat și din bronz. Aici, totul strălu- 
cea și era alb sau argintiu. 

Mi-am dat seama că Hades şi-a construit, probabil, 
palatul în așa fel încât să semene cu acesta. Nefiind bi- 
ne-venit în Olimp, cu excepţia perioadei solstițiului de 
iarnă, şi-a construit propriul Olimp subteran. În ciuda 
experienţei mele neplăcute cu el, îmi era puţin milă. Pă- 
rea foarte nedrept să fii izgonit din acest loc. Asta putea 
înrăi pe oricine. 

Treptele duceau la o curte centrală. Dincolo, încăpe- 
rea tronului. 

„Încăpere“ nu-i tocmai cuvântul potrivit. Locul ăsta 
făcea ca Gara centrală să semene cu o debara. Coloa- 
ne masive se ridicau spre un plafon boltit, împodobit cu 
constelații în mișcare. 

Douăsprezece tronuri, construite pentru fiinţe de 
mărimea lui Hades, erau dispuse în forma literei U în- 
toarsă, aşa cum erau şi cabanele din Tabăra Semizei- 
lor. Un foc enorm trosnea în vatra din mijloc. Tronurile 
erau goale, cu două excepţii, la capăt: marele tron din 
dreapta şi cel din stânga sa. Nu era nevoie să mi se spu- 
nă cine erau cei doi zei care stăteau acolo, așteptând să 
ajung. M-am apropiat de ei cu picioarele tremurând. 

Zeii arătau ca niște oameni gigantici, la fel ca Ha- 
des, dar nu-i puteam privi fără să simt o furnicătură, 
de parcă îmi ardea corpul. Zeus, Stăpânul Zeilor, purta 
un costum bleumarin închis, cu dungi. Ședea pe un tron 
simplu din platină solidă. Avea o barbă îngrijită, cu fire 
gri şi negre, ca un nor de furtună. Faţa lui era mândră, 
frumoasă și fioroasă, cu ochi cenușii, ca norii de ploaie. 

Când am ajuns mai aproape de el, aerul trosnea şi miro- 
sea a ozon. 

Zeul care-i stătea alături era, fără-ndoială, fratele 
său, dar era îmbrăcat foarte diferit. Îmi amintea de un 
tip din Key West care curăța plaja. Purta sandale din 
piele, bermude kaki și o cămașă Tommy Bahama im- 
primată cu nuci de cocos şi papagali. Avea pielea foar- 
te bronzată şi mâinile ridate ca ale unui bătrân pescar. 
Avea părul negru, ca al meu, și privirea aceea sumbră 
care-mi atrăsese dintotdeauna faima de rebel. Dar ochii, 
de un verde marin, ca ai mei, erau înconjurați de riduri 
care-mi spuneau că obișnuiește și să zâmbească. 

Tronul lui părea un scaun de pescar în ape adânci. 
Era simplu, se putea roti, avea şezutul din piele neagră 
și un toc încorporat pentru undiță. Numai că în loc de 
undiţă, în toc era un trident de bronz, în vârful căruia 
pâlpâia o lumină verde. 

Zeii nu se mișcau și nici nu vorbeau, dar atmosfera 
era tensionată, de parcă tocmai s-ar fi certat. 

M-am apropiat de tronul pescarului și am îngenun- 
cheat la picioarele lui. 

— Tată. 

Nu îndrăzneam să ridic privirea. Inima îmi bătea ne- 
buneşte. Simţeam energia emanată de cei doi zei. Dacă 
spuneam ceva nepotrivit, n-aveam nicio îndoială că m-ar 
fi făcut una cu pământul. 

Din stânga s-a auzit vocea lui Zeus: 

— N-ar trebui să te adresezi prima dată stăpânului 
casei, băiete? 

Mi-am ţinut capul plecat, așteptând. 

— Pace, frate, a spus în cele din urmă Poseidon. 

Vocea lui mi-a stârnit cele mai vechi amintiri: stră- 
lucirea caldă pe care mi-o aminteam de copil, senzaţia 
mâinii zeului pe fruntea mea. 

— Băiatul îşi respectă tatăl. Așa e normal. 

— Așadar, îl recunoști în continuare? a întrebat Zeus, 
ameninţător. Recunoști acest copil, pe care l-ai făcut în- 
călcând jurământul nostru sacru? 

— Mi-am recunoscut greșeala, a spus Poseidon. Acum 
aș dori să-l aud. 

„Greşeala“. 

Mi s-a pus un nod în gât. Asta eram eu? O greşeală? 
Rezultatul greșelii unui zeu? 

— L-am cruțat deja o dată, a mormăit Zeus. A avut 
îndrăzneala de a zbura pe domeniul meu... ha! Ar fi tre- 
buit să-l spulber pentru obrăznicia lui. 

— Riscând să-ţi distrugi propriul fulger? a întrebat 
Poseidon calm. Hai să auzim ce are de spus, frate. 

Zeus a continuat să mormăie. 

— Îl voi asculta, a decis el. Apoi voi hotărî dacă-l voi 
zbura sau nu din Olimp. 

— Perseu, a spus Poseidon. Uită-te la mine. 

M-am uitat și nu sunt sigur ce am citit pe chipul lui. 
Nu exista vreun semn evident de iubire sau de aproba- 
re. Nimic încurajator. Parcă priveam oceanul: în unele 
zile, îți dădeai seama în ce stare de spirit era. În cele mai 
multe zile, însă, era imposibil de ghicit, misterios. 

Am avut senzaţia că Poseidon chiar nu știe ce să 
creadă despre mine. Nu știa dacă era fericit sau nu să 
mă aibă drept fiu. Într-un fel, m-am bucurat că e atât 
de distant. Dacă ar fi încercat să se scuze sau mi-ar fi 
spus că mă iubește sau chiar ar fi zâmbit, ar fi fost fals. 
La fel ca un tată din rândul oamenilor, care inventează 
scuze penibile pentru că lipsit din viaţa copilului. Nu 

mă deranja. La urma urmei, nici eu nu ştiam ce să cred 
despre el. 

— Vorbește-i Stăpânului Zeus, băiete, mi-a spus Po- 
seidon. Spune-i povestea ta. 

Așa că i-am spus lui Zeus totul, așa cum s-a întâmplat. 
Am scos cilindrul metalic, care a început să scânteieze în 
prezenţa zeului, şi i l-am pus la picioare. 

A urmat o tăcere lungă, întreruptă doar de trosnetul 
focului din vatră. 

Zeus şi-a deschis palma. Fulgerul a zburat în mâna 
lui. Când și-a închis pumnul, vârfurile metalice au pâl- 
pâit de la electricitate, până când a ajuns să ţină în mână 
ceva ce semăna mai mult cu fulgerul clasic, o suliță de 
șase metri de energie sfârâitoare care arunca scântei și 
făcea să mi se ridice părul în vârful capului. 

— Îmi dau seama că băiatul spune adevărul, a mur- 
murat Zeus. Dar să facă Ares așa ceva... nu pare stilul lui. 

— E mândru și impulsiv, a spus Poseidon. Trăsături 
de familie. 

— Stăpâne, am zis eu. 

Amândoi au răspuns: 

— Da. 

— Ares nu a acţionat singur. Altcineva -— sau altceva — 
a venit cu ideea. 

Am descris visele pe care le avusesem și sentimentul 
pe care-l încercasem pe plajă, acea răsuflare malefică ce 
păruse să oprească lumea pe loc și-l făcuse pe Ares să nu 
mă ucidă. 

— În vise, am zis, vocea mi-a spus să duc fulgerul 
în Lumea Subpământeană. Și Ares a dat de înțeles că 
a avut niște vise. Cred că a fost folosit, la fel ca mine, 
pentru a porni un război. 

— Până la urmă îl acuzi pe Hades? a întrebat Zeus. 

— Nu, am spus. Stăpâne Zeus, am stat aproape de 
Hades. Senzaţia de pe plajă era diferită. Semăna cu ce 
am simţit când m-am apropiat de prăpastie. Acolo era 
intrarea în Tartar, nu-i așa? Ceva puternic și malefic 
freamătă în adâncul ei... Ceva mai vechi chiar decât zeii. 

Poseidon și Zeus au schimbat priviri. Și-au spus câte- 
va replici scurte, grăbite, intense, în greaca veche. Am 
prins un singur cuvânt. „lata“. 

Poseidon a avut un fel de propunere, dar Zeus nu l-a 
lăsat să continue. Poseidon a încercat să argumenteze. 
Zeus a ridicat mâna furios. 

— Nu vom mai vorbi despre asta, a spus Zeus. Tre- 
buie să merg personal să purific acest fulger în apele din 
jurul insulei Lemnos, pentru a elimina mirosul de om. 

S-a ridicat și s-a uitat la mine. Expresia i s-a înmuiat 
doar puțin. 

— Mi-ai făcut un serviciu, băiete. Puţini eroi s-ar fi 
descurcat atât de bine. 

— Am avut ajutor, domnule, am spus. Grover Under- 
wood și Annabeth Chase... 

— Pentru a-ți mulțumi, îţi voi cruța viața. N-am 
încredere în tine, Perseu Jackson. Nu-mi place ce în- 
seamnă sosirea ta pentru viitorul Olimpului. Dar pen- 
tru a avea liniște în familie, te voi lăsa în viaţă. 

— Aăă... vă mulţumesc, domnule. 

— Nici să nu te gândeşti să mai zbori vreodată. Să nu 
te găsesc aici când mă întorc. Altfel, vei simţi acest ful- 
ger pe pielea ta. Și va fi ultimul lucru pe care îl vei simți. 

Un tunet a zguduit palatul. Într-un fulger orbitor, 
Zeus a dispărut. 

Eram singur în sala tronului cu tatăl meu. 

— Unchiului tău i-au plăcut întotdeauna ieșirile dra- 
matice, a oftat Poseidon. Cred că s-ar fi descurcat de mi- 
nune ca zeu al teatrului. 

A urmat o tăcere stânjenitoare. 

— Domnule, am spus, ce era în groapă? 

Poseidon m-a privit. 

— Nu ţi-ai dat seama încă? 

— Cronos, am spus. Regele Titanilor. 

Chiar și în sala tronului din Olimp, departe de Tar- 
tar, numele lui Cronos a întunecat încăperea și a făcut 
ca focul din vatra din spatele meu să nu mai fie atât de 
fierbinte. 

Poseidon și-a luat tridentul. 

— În Primul Război, Percy, Zeus l-a tăiat pe tatăl 
nostru Cronos într-o mie de bucăţi, întocmai cum făcuse 
Cronos cu tatăl lui, Uranus. Zeus a aruncat rămășițele 
lui Cronos în cea mai întunecată groapă din Tartar. Ar- 
mata Titanilor a fost împrăștiată, cetatea lor de pe mun- 
tele Etna a fost distrusă, iar aliaţii lor monstruoși au 
fost goniți în cele mai îndepărtate cotloane ale pămân- 
tului. Și totuși, Titanii nu mor, cum nici noi, zeii, nu 
murim. Ceea ce a rămas din Cronos trăiește încă într-un 
fel hidos, conştient în durerea lui veșnică, încă flămând 
de putere. 

— Se vindecă, am spus. Se întoarce. 

Poseidon a clătinat din cap. 

— Din când în când, de-a lungul timpului, Cronos s-a 
mai făcut simţit. Pătrunde în coșmarurile oamenilor și 
le insuflă gânduri rele. Trezește monștri fără odihnă 
din adâncuri. Dar să lași de înţeles că s-ar putea ridica 
din groapă este altceva. 

— Asta are de gând, tată. Asta a spus. 

Poseidon a rămas tăcut mult timp. 

— Stăpânul Zeus a încheiat discuţia despre această 
chestiune. Nu va permite să se vorbească despre Cronos. 
Ţi-ai îndeplinit misiunea, băiete. Asta e tot ce trebuia 
să faci. 

— Dar... 

M-am oprit. Nu avea rost să ne contrazicem. Era foar- 
te posibil să-l supăr pe singurul zeu pe care-l aveam de 
partea mea. 

— Cum... cum doreşti tu, tată. 

O urmă de zâmbet i-a mijit pe buze. 

— Nu prea eşti supus din fire, nu-i așa? 

— Nu... domnule. 

— Cred că trebuie să-mi asum o parte din vină. Mării 
nu-i place să fie ținută în frâu. 

S-a ridicat și a apucat tridentul. Apoi a pâlpâit și a ajuns 
de mărimea unui om obișnuit, stând chiar în fața mea. 

— Trebuie să pleci, băiete. Dar, mai întâi, află că 
mama ta s-a întors. 

M-am holbat la el, complet aiurit. 

— Mama? 

— O vei găsi acasă. Hades a eliberat-o după ce i-ai 
trimis coiful. Chiar și Stăpânul Morților își plătește da- 
toriile. 

Inima îmi bătea nebunește. Nu-mi venea să cred. 

— Vrei să... Ai vrea... 

Îmi trecuse prin cap să-l întreb pe Poseidon dacă ar 
fi vrut să vină cu mine s-o vadă, dar mi-am dat seama 
că era ridicol. Mi-am imaginat cum îl sui pe Zeul Mării 
într-un taxi şi-l duc în Upper East Side. Dacă ar fi vrut 
s-o vadă pe mama în toţi aceşti ani, ar fi făcut-o. Și mai 
era și problema cu Gabe-cel-împuțţit. 

Ochii lui Poseidon s-au întristat puțin. 

— Percy, când te vei întoarce acasă, va trebui să iei 
o decizie importantă. Vei găsi un pachet în camera ta. 

— Un pachet? 

— Vei înțelege când îl vei vedea. Nimeni nu poate 
alege pe ce cale să mergi, Percy. Tu trebuie să decizi. 

Am dat din cap, deși nu știam ce vrea să spună. 

— Mama ta este o regină printre femei, a spus Posei- 
don cu nostalgie. N-am mai întâlnit o muritoare ca ea de 
o mie de ani. Și totuși... îmi pare rău că te-ai născut, bă- 
iete. Ti-am oferit soarta unui erou, iar soarta unui erou 
nu e niciodată fericită. Este întotdeauna tragică. 

Am încercat să nu pun asta la suflet. Propriul meu 
tată îmi spunea că îi pare rău că mă născusem. 

— Nu mă deranjează, tată. 

— Nu încă, poate, a spus el. Nu încă. Dar am făcut o 
greşeală de neiertat. 

— Plec, atunci, i-am zis și m-am înclinat stângaci. 
Eu... nu te voi mai deranja. 

Eram la cinci pași distanță când m-a strigat: 

— Perseu. 

M-am întors. 

Licărirea ochilor lui se schimbase, acum păreau învă- 
păiați de mândrie. 

— Te-ai descurcat bine, Perseu. Să nu mă înţelegi gre- 
şit. Indiferent ce vei face, să știi că ești al meu. Eşti un 
adevărat fiu al Zeului Mării. 

Pe măsură ce înaintam prin orașul zeilor, conversa- 
tiile încetau, muzele și-au întrerupt concertul. Oameni, 
satiri și naiade se întorceau spre mine și pe fețele lor se 
putea citi respect și recunoștință, iar când treceam prin 
dreptul lor îngenuncheau, de parcă aș fi fost un erou. 

Cincisprezece minute mai târziu, încă în transă, eram 
din nou pe străzile din Manhattan. 

Am luat un taxi până la apartamentul mamei, am su- 
nat la ușă și ea era acolo — mama mea frumoasă, cu aro- 
mă de mentă și de lemn dulce. De îndată ce m-a văzut, 
oboseala și îngrijorarea i-au dispărut de pe faţă. 

— Percy! O, slavă zeilor! Băiatul meu! 

M-a îmbrățișat strâns, de abia mai respiram. Stăteam 
în hol, iar ea plângea și-și trecea mâinile prin părul meu. 

Trebuie să recunosc — și ochii mei erau un pic încețo- 
șați. Tremuram, mă bucuram atât de mult s-o văd! 

Mi-a spus că apăruse din senin în apartament în di- 
mineața aceea, speriindu-l de moarte pe Gabe. Nu-și 
amintea nimic după incidentul cu Minotaurul și nu i-a 
venit să creadă când Gabe i-a spus că eram un criminal 
căutat de poliție, care hălăduieşte prin ţară distrugând 
monumente naţionale. Îşi ieșise din minţi de grijă toată 
ziua, pentru că nu ascultase știrile. Gabe o silise să se 
întoarcă la lucru, spunând că trebuia să recupereze sala- 
riul pe o lună şi că ar face bine să înceapă odată. 

Mi-am înghiţit furia şi i-am spus şi eu povestea mea. 
Am încercat s-o fac mai puțin înfricoșătoare decât fu- 
sese în realitate, dar nu era ușor. Tocmai ajunsesem la 
lupta cu Ares când ne-a întrerupt vocea lui Gabe venind 
din camera de zi. 

— Hei, Sally! E gata sau nu friptura aia? 

Mama a închis ochii. 

— Nu se va bucura să te vadă, Percy. La magazin au 
primit azi mii de apeluri din Los Angeles... Ceva legat de 
electrocasnice gratuite. 

— A, da. În legătură cu asta... 

Ea a schițat un zâmbet. 

— Să nu-l înfurii și mai tare, bine? Haide. 

În luna în care fusesem plecat, apartamentul se trans- 
formase în teritoriul lui Gabe. Gunoiul de pe covor îţi 
venea până la glezne. Canapeaua era căptușită cu doze 
de bere. Pe abajururi atârnau șosete și lenjerie de corp 
murdare. 

Gabe stătea la masă şi juca poker cu trei prieteni im- 
becili de-ai lui. 

Când m-a văzut, lui Gabe i-a căzut trabucul din gură. 
Faţa i s-a înroșit mai ceva ca lava. 

— Ai tupeu să vii aici, derbedeule! Credeam că poliția... 

— Dar s-a dovedit că nu e un fugar, a intervenit ma- 
ma. Nu-i așa că e minunat, Gabe? 

Gabe se uita când la mine, când la mama. Nu părea 
să creadă că revenirea mea era atât de minunată. 

— E suficient că a trebuit să dau înapoi banii pentru 
asigurarea ta de viață, Sally, a mârâit el. Dă-mi telefo- 
nul. Chem poliția. 

— Gabe, nu! 

El a ridicat din sprâncene. 

— Ai spus nu? Crezi că am de gând să-l mai suport 
pe derbedeul ăsta? Am dreptul să-l oblig să mă despăgu- 
bească, mi-a distrus maşina. 

— Dar... 

El a ridicat mâna, iar mama a tresărit. 

Pentru prima dată, mi-am dat seama de ceva. Gabe 
o lovise pe mama. Nu ştiam când sau cât de mult. Dar 
eram sigur că o făcuse. Poate se întâmpla de ani de zile, 
atunci când nu eram acasă. 

Un balon de furie a început să mi se umfle piept. 
M-am îndreptat spre Gabe, scoțându-mi instinctiv pixul 
din buzunar. 

A râs. 

— Ce e, derbedeule? Ai de gând să scrii pe mine? 
Atinge-mă şi-o să înfunzi puşcăria pe veci, ai înţeles? 

— Hei, Gabe, a intervenit prietenul lui, Eddie. E doar 
un copil. 

Gabe l-a privit iritat și l-a îngânat cu o voce ascuţită: 

— „E doar un copil. “ 

Ceilalţi doi prieteni ai lui au izbucnit în râs ca niște 
idioţi. 

— O să fiu bun cu tine, derbedeule, a rânjit Gabe, 
scoțându-și la iveală dinţii pătaţi de tutun. Îţi dau cinci 
minute să-ți iei lucrurile și să dispari. După aceea, chem 
poliţia. 

— Gabe! l-a rugat mama. 

— A plecat de-aici, a spus Gabe. Plecat să rămână. 

Muream de dorinţa să-i scot capacul lui Anaklusmos, 
dar, chiar dacă aş fi făcut-o, lama ei nu-i rănea pe oa- 
meni. lar Gabe, potrivit unei definiții extrem de gene- 
roase, era om. 

Mama m-a prins de braţ. 

— Te rog, Percy. Hai să mergem în camera ta. 

Am lăsat-o să mă îndepărteze, dar mâinile încă-mi 
tremurau de furie. 

Camera mea era plină până la refuz cu gunoaiele lui 
Gabe. Erau acolo stive de baterii de mașină uzate, până 
și un buchet de flori putregăite, cu un cartonaș de la 
cineva care văzuse interviul Barbarei Walters. 

— Gabe e supărat, dragul meu, mi-a spus mama. O 
să vorbesc cu el mai târziu. Sunt sigură c-o să fie bine. 

— Mamă, n-o să fie bine niciodată. Nu cât timp Gabe 
e aici. 

Ea şi-a frământat nervoasă mâinile. 

— Pot să... să te iau cu mine la lucru pentru restul 
verii. La toamnă, poate găsim o altă școală cu internat... 

— Mamă. 

A lăsat ochii în jos. 

— Mă străduiesc, Percy. Doar că.... am nevoie de ceva 
timp. 

Pe patul meu a apărut dintr-odată un pachet. Puteam 
să jur că nu fusese acolo cu o secundă înainte. 

Era o cutie ponosită de carton în care ar fi încăput o 
minge de baschet. Adresa era scrisă de mâna mea: 


Zeilor 
Muntele Olimp 
Etajul 600, 
Empire State Building 
New York, NY 


Toate cele bune, 
Percy Jackson 


Deasupra, cu marker negru, cu un scris de mână clar, 
îndrăzneț, era trecută adresa apartamentului nostru și 
cuvintele: A SE RETURNA LA EXPEDITOR. 

Si am înțeles ce-mi spusese Poseidon în Olimp. 

Un pachet. O decizie. 

„Indiferent ce vei face, să știi că ești al meu. Eşti un 
adevărat fiu al Zeului Mării. “ 

M-am uitat la mama. 

— Mamă, vrei ca Gabe să plece? 

— Percy, nu-i atât de simplu. Eu... 

— Mamă, trebuie să-mi spui. Nenorocitul ăsta te-a 
lovit. Vrei să dispară sau nu? 

A ezitat, apoi a dat din cap încetișor. 

— Da, Percy. Vreau. Și încerc să-mi fac curaj să-i spun. 
Dar nu poţi să faci tu asta pentru mine. Nu-mi poți re- 
zolva tu problemele. 

M-am uitat la cutie. 

Ba chiar puteam să-i rezolv problema asta. Îmi ve- 
nea să deschid pachetul, să-l arunc pe masa de poker şi 
să scot ce era înăuntru. Și uite-așa făceam deschiderea 
propriei grădini cu statui, chiar acolo, în camera de zi. 

„Asta ar face un erou grec dintr-o legendă“, m-am 
gândit. „Asta merită Gabe.“ 

Dar povestea unui erou se încheia întotdeauna tra- 
gic. Poseidon îmi zisese. 

Mi-am amintit de Lumea Subpământeană. M-am 
gândit la spiritul lui Gabe, rătăcind pe vecie pe Câmpia 
Asfodelelor, sau condamnat la o tortură îngrozitoare în 
spatele gardului de sârmă ghimpată al Câmpiilor Pedep- 
sei — un joc de poker fără de sfârşit, stând până la brâu 
în ulei încins și ascultând muzică de operă. Aveam eu 
dreptul să trimit pe cineva acolo? Chiar şi pe Gabe? 

Cu o lună în urmă, n-aş fi ezitat. Acum... 

— Pot s-o fac, i-am spus mamei. O privire în cutia 
asta și nu te va mai deranja niciodată. 

Fa s-a uitat la cutie și a părut să înțeleagă imediat. 

— Nu, Percy, a spus ea, dându-se înapoi. Să nu faci 
asta. 

— Poseidon a spus că eşti o regină, i-am zis. A spus că 
n-a mai întâlnit o femeie ca tine de o mie de ani. 

A roșit. 

— Percy... 

— Meriţi mai mult de-atât, mamă. Ar trebui să mergi 
la facultate, să-ți iei diploma. Ai putea să-ți scrii roma- 
nul, să întâlneşti un tip de treabă, să locuiești într-o casă 

frumoasă. Nu trebuie să mă mai protejezi rămânând cu 
Gabe. Lasă-mă să scap de el. 

Și-a șters o lacrimă de pe obraz. 

— Semeni atât de mult cu tatăl tău, a spus ea. Când- 
va, s-a oferit să oprească mareea pentru mine. S-a oferit 
să-mi construiască un palat pe fundul mării. Credea că- 
mi poate rezolva toate problemele cu un gest al mâinii. 

— Ñi care-i problema? 

Ochii ei multicolori păreau să caute în inima mea. 

— Cred că știi, Percy. Cred că-mi semeni suficient ca 
să înţelegi. Dacă vreau ca viața mea să însemne ceva, 
trebuie s-o trăiesc eu însămi. Nu pot permite ca un zeu 
să aibă grijă de mine... sau fiul meu. Trebuie să... găsesc 
eu însămi curaj. Misiunea ta mi-a amintit lucrul ăsta. 

Din camera de zi se auzeau sunetul jetoanelor de po- 
ker, înjurături şi canalul TV de sport. 

— Voi lăsa cutia aici, am spus. Dacă Gabe te ameninţă... 

Arăta palidă, dar a dat din cap aprobator. 

— Unde-o să te duci, Percy? 

— La Dealul Semizeilor. 

— Peste vară... sau pentru totdeauna? 

— Depinde... 

Ne-am privit în ochi și am simţit că aveam o înțelege- 
re. Urma să vedem cum stau lucrurile la sfârşitul verii. 

M-a sărutat pe frunte. 

— Vei fi un erou, Percy. Vei fi cel mai mare erou. 

Am aruncat o ultimă privire la dormitorul meu. Sim- 
team că n-o să-l mai văd niciodată. Apoi am mers cu ma- 
ma la ușa din față. 

— Așa repede, derbedeule? a strigat Gabe în urma 
mea. Călătorie sprâncenată! 

Am avut o ultimă secundă de îndoială. Oare cum pu- 
team refuza ocazia perfectă de a mă răzbuna pe el? Ple- 
cam de aici fără a o salva pe mama. 

— Hei, Sally! a strigat el. Care-i treaba cu friptura? 

O scânteie de furie, ca de oțel, a apărut în ochii ma- 
mei, și m-am gândit că poate o lăsam, totuși, pe mâini 
bune. Propriile ei mâini. 

— Friptura vine imediat, dragă, i-a spus ea lui Gabe. 
O friptură-surpriză. 

S-a uitat la mine și mi-a făcut cu ochiul. 

Ultimul lucru pe care l-am văzut înainte ca uşa să se 
închidă a fost cum se uita mama la Gabe, de parcă în- 
cerca să-și închipuie cum i-ar sta ca statuie de grădină. 

În care se împlinește profeția 


ram primii eroi care se întorceau vii la Dealul Semi- 
F zeilor, după Luke, așa că, desigur, toată lumea ne-a 
tratat de parcă am fi câştigat un concurs la TV. Potri- 
vit tradiţiei din tabără, am purtat coroane de lauri la o 
mare sărbătoare pregătită în cinstea noastră, apoi am 
condus o procesiune până la focul de tabără, unde tre- 
buia să ardem giulgiurile pe care cei din cabane ni le 
făcuseră în lipsa noastră. 

Giulgiul lui Annabeth era foarte frumos — mătase gri 
cu bufnițe brodate — și i-am zis că era păcat să nu fie în- 
gropată în el. M-a pocnit și mi-a zis să-mi țin gura. 

Fiind fiul lui Poseidon, nu aveam colegi de cabană, 
așa că cei din cabana lui Ares se oferiseră voluntari 
să-mi facă giulgiul. Luaseră un cearșaf vechi și pictaseră 
pe margini fețe zâmbitoare cu X-uri în loc de ochi, iar în 
mijloc, foarte mare, scriseseră cuvântul RATAT. 

Era o plăcere să-l ard. 

În timp ce cabana Apollo conducea cântarea ȘI împăr- 
tea prăjituri, eu eram înconjurat de foștii mei colegi din 
cabana lui Hermes, de prietenii lui Annabeth din caba- 
na Atenei şi de amicii satiri ai lui Grover, care admirau 
permisul nou-nouţ de căutător pe care-l primise de la 
Consiliul Bătrânilor Copitaţi. Consiliul catalogase per- 
formanta lui Grover în misiune drept „curajoasă până 
la indigestie. Cu mult peste orice am văzut în trecut“. 

Singurii care n-aveau chef de distracţie erau Clarisse 
Și colegii ei, ale căror priviri otrăvite îmi spuneau că nu 
mă vor ierta niciodată pentru că-l făcusem de ruşine pe 
tatăl lor. 

Nu mă deranja cu nimic. 

Nici măcar discursul de bun-venit al lui Dionysos n-a 
reușit să-mi strice dispoziția. 

— Da, da, deci puștanul n-a fost ucis, iar acum va fi 
și mai încrezut. Ce să zic, bravo lui. Alte știri: nu vor fi 
întreceri de canotaj sâmbăta asta... 

M-am mutat înapoi în cabana trei, dar nu mă mai 
simțeam atât de singur. Îi aveam pe prietenii mei, cu 
care mă antrenam ziua. Noaptea, stăteam treaz și ascul- 
tam marea, ştiind că tatăl meu e acolo. Poate că încă nu 
era sigur de mine, poate că nu dorise să mă nasc, dar mă 
veghea. Și până acum, era mândru de ce făcusem. 

În ce-o privește pe mama, avea șansa să ia viaţa de 
la capăt. Scrisoarea ei a sosit la o săptămână după ce 
revenisem în tabără. Îmi spunea că Gabe plecase în chip 
misterios — dispăruse, practic, de pe faţa pământului. A 
anunţat lipsa lui la poliție, dar avea senzaţia că nu-l vor 
găsi niciodată. 

Fără nicio legătură cu asta, își vânduse prima sculp- 
tură în mărime naturală, intitulată Jucătorul de poker, 
unui colecţionar, prin intermediul unei galerii de artă 
din Soho. Primise atâția bani pe ea, că depusese deja 
avansul pentru un nou apartament şi plătise rata pen- 
tru primul semestru, în regim cu taxă, la Universitatea 
din New York. Galeria din Soho se zbătea să obțină și 
alte lucrări de-ale ei, pe care le numea „un uriaș pas 
înainte în neorealismul super-urât.“ 

„Dar să nu-ţi faci griji“, a scris mama. „Am terminat-o 
cu sculptura. Am scăpat de cutia de scule pe care mi-ai 
lăsat-o. E timpul să mă întorc la scris.“ 

La sfârşit, a scris un P.S.: „Percy, am găsit o școală 
particulară bună aici, în oraș. Am dat un avans ca să-ți 
rezerv un loc, în caz că vrei să te înscrii în clasa a șaptea. 
Ai putea locui acasă. Dar dacă vrei să studiezi pe tot par- 
cursul anului la Dealul Semizeilor, te înțeleg. “ 

Am împăturit scrisoarea cu grijă şi am pus-o pe nopti- 
eră. În fiecare noapte, înainte de a mă culca, o reciteam 
ȘI încercam să mă hotărăsc ce să-i răspund. 


Pe 4 iulie, întreaga tabără s-a strâns pe plajă pentru 
un spectacol cu artificii realizat de cei din cabana nouă. 
Copiii lui Hefaistos nu se mulțumeau cu niște explozii 
penibile în roșu-alb-albastru. Ancoraseră o barjă în larg 
Și o încărcaseră cu artificii de mărimea unor rachete Pa- 
triot. Din ce spunea Annabeth, care mai văzuse specta- 
colul, exploziile se succedau atât de repede, că păreau 
niște cadre de animaţie proiectate pe cer. Finalul ar fi 
trebuit să fie cu doi războinici spartani înalți de treizeci 
de metri care urmau să lupte deasupra oceanului și apoi 
să explodeze într-un milion de culori. 

În timp ce Annabeth şi cu mine întindeam o pătură 
de picnic, Grover a apărut pentru a-și lua la revedere. 
Era îmbrăcat ca de obicei, cu blugi, tricou și adidași, dar 
în ultimele câteva săptămâni începuse să arate mai în 
vârstă, aproape ca un licean. Bărbiţa i se îndesase. Mai 
pusese kilograme pe el. Coarnele îi crescuseră cu cel pu- 
ţin doi centimetri, așa că acum trebuia să poarte căciula 
rasta tot timpul, ca să treacă drept om. 

— Am plecat, a spus el. Am venit doar să vă spun... 
Ştiţi voi. 

Am încercat să mă bucur pentru el. La urma urmei, 
un satir nu primea în fiecare zi permisiunea de-a pleca 
în căutarea marelui zeu Pan. Dar era greu să-mi iau la 

revedere. Îl cunoșteam pe Grover doar de un an, dar era 
cel mai vechi prieten al meu. 

Annabeth l-a îmbrățișat. I-a urat să se ţină bine pe 
picioarele false. 

L-am întrebat de unde va începe căutarea. 

— E secret, a spus el, părând jenat. Mi-aș dori să ve- 
niți cu mine, prieteni, dar oamenii și Pan... 

— Înţelegem, a spus Annabeth. Ai destule cutii de 
conserve pentru călătorie? 

— Da. 

— Și naiul l-ai luat? 

— Doamne, Annabeth, a mormăit el. Eşti ca o capră 
bătrână, a mai zis, dar nu părea foarte deranjat. 

Și-a luat toiagul și şi-a aruncat un rucsac pe umăr. 
Arăta ca orice autostopist de pe o autostradă din Ameri- 
ca — nu mai semăna defel cu băieţelul pipernicit pe care-l 
apărasem de bătăuși la Academia Yancy. 

— Ei bine, ne-a spus, uraţi-mi noroc. 

A mai îmbrăţișat-o o dată pe Annabeth. M-a bătut pe 
umăr, apoi a dispărut printre dunele de nisip. 

Focurile de artificii au explodat pe cer: Hercule omo- 
rând leul din Nemeea, Artemis vânând mistrețul, George 
Washington (care, apropo, era fiul Atenei) traversând 
râul Delaware. 

— Hei, Grover! am strigat eu. 

S-a întors, la marginea pădurii. 

— Oriunde ajungi, sper că vei avea parte de niște en- 
chilada gustoase. 

Grover a zâmbit și apoi a dispărut printre copaci. 

— Îl vom revedea, a spus Annabeth. 

Am încercat s-o cred. Faptul că niciun căutător nu se 
întorsese de două mii de ani... ce să spun, am decis să nu 
mă gândesc la asta. Grover urma fie primul. Trebuia să fie. 

XXX 


Luna iulie a trecut. 

Îmi petreceam timpul elaborând noi strategii pentru 
„Capturează steagul“ și făcând alianţe cu alte cabane 
pentru ca flamura să nu ajungă în mâinile lui Ares. Am 
urcat pentru prima dată pe peretele de cățărare fără să 
fiu ars de lavă. 

Din când în când, treceam pe la Casa cea Mare, arun- 
cam o privire spre ferestrele mansardei și mă gândeam 
la Oracol. Încercam să mă conving că profeția se împli- 
nise. 

Vei merge spre vest și-l vei înfrunta pe zeul care a 
trădat. 

Trecusem prin asta — chiar dacă zeul trădător se do- 
vedise a fi Ares, nu Hades. 

Vei găsi ceea ce s-a furat și îl vei duce la loc sigur. 

Bifat. Fulgerul a fost livrat. Coiful întunericului era 
din nou pe capul unsuros al lui Hades. 

Vei fi trădat de cineva care spune că ţi-e prieten. 

Asta încă mă rodea. Ares susținuse că mi-e prieten, 
apoi mă trădase. La asta trebuie să se fi referit Oracolul... 

Și la sfârșit nu vei reuși să salvezi ceea ce contează cel 
mai mult. 

Nu reușisem s-o salvez pe mama, dar numai pentru 
c-o lăsasem să se salveze singură și știam că asta e solu- 
ţia corectă. 

Si atunci de eram încă neliniștit? 


Ultima noapte petrecută la școala de vară a venit mult 
prea repede. 

Rezidenţii au cinat împreună pentru ultima dată. Am 
ars o parte din cină pentru zei. La focul de tabără, con- 
silierii seniori au acordat mărgelele de sfârşit de vară. 

Aveam propriul colier de piele și, când am văzut măr- 
geaua pentru întâia mea vară, m-am bucurat că focul 
îmi ascunde roșeața de pe chip. Mărgeaua era neagră ca 
smoala, cu un trident de un verde marin strălucind în 
centru. 

— Alegerea a fost unanimă, a anunţat Luke. Aceas- 
tă mărgea amintește de primul fiu al Zeului Mării din 
această tabără şi de misiunea lui în cel mai întunecat 
cotlon al Lumii Subpământene, pentru a opri un război! 

Întreaga tabără s-a ridicat în picioare şi a ovaţionat. 
Chiar și cei din cabana lui Ares s-au simțit obligați să se 
ridice. Cei din cabana Atenei au împins-o pe Annabeth 
în față pentru a fi și ea aplaudată. 

Nu știu dacă mă mai simțisem vreodată atât de feri- 
cit sau de trist ca în acel moment. Îmi găsisem în sfârșit 
o familie, niște oameni cărora le păsa de mine și care 
credeau că făcusem o treabă bună. lar dimineața, majo- 
ritatea urmau să plece de-acolo până la anul. 


XXX 


În dimineața următoare, am găsit un formular pe 
noptieră. 

Am ştiut că fusese completat de Dionysos, pentru că 
el continua cu încăpățânare să-mi scrie numele greșit: 


Dragă Peter Johnson , 


Dacă intenţionezi să rămâi în Tabăra Semizeilor 
pe tot parcursul anului, trebuie să informezi Casa cea 
Mare până azi, la prânz. Dacă nu îţi anunţi intenţiile, 
vom presupune că ai eliberat cabana sau că ai murit 
în chinuri groaznice. Harpule de serviciu vor începe 
să facă curat la apus. Ele vor fi autorizate să mănânce 

orice rezident neînregistrat. 'Toate obiectele persona- 
le găsite vor fi incinerate în groapa cu lavă. 
O zi bună! 
DI. D (Dionysos), 
Directorul Taberei, Consiliul Olimpian # 12 


Asta e o altă problemă a celor cu deficit de atenție. 
Termenele-limită pur şi simplu nu înseamnă nimic 
pentru mine până nu văd unul cu ochii mei. Vara se în- 
cheiase, iar eu încă nu-i răspunsesem mamei, sau celor 
din tabără, cu privire la locul unde voi locui. Acum mai 
aveam doar câteva ore ca să decid. 

Decizia ar fi trebuit să fie uşoară. Adică, nouă luni 
de pregătire ca erou sau nouă luni de stat într-o sală de 
clasă — dăăă!/ 

Dar trebuia să mă gândesc şi la mama. Pentru pri- 
ma dată, aveam șansa de-a locui cu ea tot anul, fără 
Gabe. Aveam șansa de-a fi acasă și a mă plimba prin 
oraș în timpul liber. Mi-am amintit ce spusese An- 
nabeth cu multă vreme în urmă, în timpul misiunii: 
„Monștrii se află în lumea reală. Acolo afli dacă eşti 
bun de ceva sau nu.“ 

M-am gândit la soarta Thaliei, fiica lui Zeus. M-am 
întrebat câți monștri m-ar fi atacat dacă părăseam Dea- 
lul Semizeilor. Dacă rămâneam într-un singur loc în- 
tregul an școlar, fără Chiron sau prietenii mei care să 
mă ajute, am fi supravieţuit, eu și cu mama, până vara 
viitoare? Asta presupunând că nu mă omorau testele 
de ortografie și eseurile de cinci paragrafe. Am decis să 
merg în arenă și să exersez niște mișcări cu sabia. Poate 
că asta mi-ar fi limpezit gândurile. 

Terenurile din tabără erau aproape pustii, strălucind 
în căldura de august. Toţi rezidenții erau în cabane, 
împachetând sau fugind de colo-colo cu mături și perii, 

pregătindu-se pentru inspecția finală. Argus îi ajuta pe 
câţiva dintre copiii Afroditei să-și ducă valizele Gucci şi 
seturile de machiaj peste deal, unde autobuzul taberei 
aștepta să-i ducă la aeroport. 

„Nu te gândi încă la plecare“, mi-am spus. „Doar an- 
trenează-te.“ 

Am ajuns în arena luptătorilor cu sabia și am consta- 
tat că Luke avusese aceeași idee. Geanta lui de sport era 
aruncată la marginea podiumului. Lucra singur, ata- 
când manechinele de luptă cu o sabie pe care n-o mai vă- 
zusem. Trebuie să fi fost o lamă de oţel în toată regula, 
pentru că Luke reteza capetele manechinelor cu totul, 
băgând sabia prin măruntaiele lor pline cu paie. Tricoul 
lui portocaliu de consilier era leoarcă de sudoare. Expre- 
sia de pe faţa lui era atât de intensă, de parcă ar fi fost 
în pericol de moarte. Îl priveam fascinat în timp ce evis- 
cera întregul şir de manechine, retezându-le membrele 
și, practic, reducându-le la o grămadă de paie și armuri. 

Erau doar manechine, dar nu puteam să nu fiu uimit de 
îndemânarea lui Luke. Tipul era un luptător incredibil. 
Asta m-a făcut să mă întreb, din nou, cum de eşuase în 
misiunea lui. 

În cele din urmă, m-a văzut şi s-a oprit la jumătatea 
mişcării. 

— Percy. 

— Aăă... îmi cer scuze, am spus jenat. Eu doar... 

— E în regulă, a spus el, coborându-și sabia. Un ul- 
tim antrenament. 

— Manechinele astea nu vor mai deranja pe nimeni. 

Luke a ridicat din umeri. 

— Facem unele noi în fiecare vară. 

Acum, că sabia lui nu se mai mișca, am văzut ceva 
ciudat. Lama era făcută din două tipuri de metal — jumă- 
tate din bronz, jumătate din oţel. 

Luke a observat că mă uit la ea. 

— O, asta? O jucărie nouă. Acesta este Clevetitorul. 

— Clevetitorul? 

Luke a răsucit sabia în lumină și ea a lucit periculos. 

— O parte este din bronz celest. Cealaltă este din oţel 
călit. E bună și împotriva muritorilor, și împotriva ne- 
muritorilor. 

Mi-am amintit ce-mi spusese Chiron la începutul mi- 
siunii — că un erou nu trebuie să rănească muritori de- 
cât dacă este absolut necesar. 

— Nu ştiam că fierarii de-aici pot face asemenea arme. 

— Păi, probabil că ez nu pot face, a fost de acord Luke. 
Este unicat. 

Mi-a zâmbit reținut, apoi a băgat sabia în teacă. 

— Ascultă, aveam de gând să vin să te caut. Ce-ai zice 
să mergem în pădure pentru ultima dată, să căutăm un 
partener de luptă? 

Nu știu de ce am ezitat. Ar fi trebuit să mă simt ușu- 
rat că Luke e atât de prietenos. De când revenisem din 
misiune, mi se păruse că e puţin distant. Mi-era teamă 
că îl deranja atenția care mi se arăta. 

— Crezi că-i o idee bună? l-am întrebat. Adică... 

— E, hai. 

A scotocit în geanta de sport și a scos şase cutii de 
Coca-Cola. 

— Fac cinste cu băutura. 

M-am uitat la cutiile de cola, întrebându-se cum nai- 
ba le obținuse. Nu existau sucuri din lumea muritorilor 
la magazinul din tabără. N-aveai cum să le strecori înă- 
untru, cu excepția cazului în care ai fi vorbit, poate, cu 
un satir. 

Desigur, cupele magice de la cină se umpleau cu tot 
ce pofteai, dar nimic nu se compară cu o Coca-Cola ade- 
vărată, băută direct din cutie. 

Zahăr și cofeină. Voința mea a cedat. 

— Sigur, m-am hotărât. De ce nu? 

Ne-am îndreptat spre pădure şi am început să cău- 
tăm vreun monstru cu care să ne batem, dar era prea 
cald. Toţi monștrii cu scaun la cap își făceau probabil 
siesta în peșterile lor răcoroase. 

Am găsit un loc umbrit lângă pârâul unde rupsesem 
sulița Clarissei în timpul primei mele partide de „Captu- 
rează steagul“. Ne-am aşezat pe o piatră mare, bându-ne 
cola şi privind lumina soarelui din pădure. 

După un timp, Luke a spus: 

— 'Ți-e dor să pleci într-o misiune? 

— Cu monștri care să mă atace la tot pasul? Hm... 
Glumești? 

Luke a ridicat o sprânceană. 

— Da, mi-e dor, am recunoscut. Ţie? 

O umbră i-a trecut peste chip. 

Eram obișnuit să aud de la fete ce bine arată Luke, 
dar în acel moment părea obosit, furios şi deloc chipeș. 
Părul lui blond devenise gri în bătaia soarelui. Cicatri- 
cea de pe față părea mai adâncă decât de obicei. Mi-l 
puteam imagina bătrân. 

— Locuiesc la Dealul Semizeilor de la paisprezece 
ani, fără întrerupere, mi-a spus. De când cu Thalia... știi 
tu. M-am antrenat și m-am antrenat și m-am antrenat. 
N-am apucat să fiu un adolescent normal în lumea reală. 
Apoi mi-au azvârlit o misiune și, după ce m-am întors, 
a fost ceva de genul: „În regulă, s-a terminat. Să ai o 
viaţă frumoasă.“ 

Și-a mototolit cutia de cola şi a aruncat-o în pârâu, 
fapt care chiar că m-a şocat. Unul dintre primele lucruri 
pe care le înveți în Tabăra Semizeilor este acesta: „Nu 
face mizerie. Nimfele și naiadele vor afla. Se vor răzbuna. 

Te vei băga în pat într-o noapte și vei găsi cearșafurile 
pline de viermi și noroi.“ 

— La naiba cu coroanele de lauri, a spus Luke. N-am 
de gând să ajung ca trofeele prăfuite din podul Casei ce- 
lei Mari. 

— Din ce spui, aş zice că urmează să pleci. 

Luke mi-a zâmbit strâmb. 

— O, chiar că plec, Percy. Te-am adus aici ca să-ți 
spun la revedere. 

A pocnit din degete. O flacără mică a găurit pământul 
de la picioarele mele. De-acolo a ieșit ceva negru, cam 
cât pumnul meu. Un scorpion. 

Am dat să-mi scot pixul. 

— Eu n-aş face asta, m-a avertizat Luke. Scorpionii 
pot sări până la cinci metri. Acul lui poate pătrunde 
chiar și prin haine. Vei fi mort în șaizeci de secunde. 

— Luke, ce... 

Atunci mi-am dat seama. 

Vei fi trădat de cineva care spune că ţi-e prieten. 

— Tu, am spus. 

Stătea calm și își curăța blugii. 

Scorpionul nu-i acorda nicio atenţie. În schimb, mă 
privea țintă cu ochii lui răutăcioși, strângându-și cleștii 
în timp ce mi se târa pe pantof. 

— Am văzut multe lucruri în lumea de afară, Percy, 
a spus Luke. N-ai simțit și tu întunericul care se-adună, 
monștrii tot mai puternici? Nu ţi-ai dat seama ce inutil e 
totul? Tot curajul nostru se reduce la a fi pioni ai zeilor. 
Ar fi trebuit răsturnați cu mii de ani în urmă, dar au 
rezistat datorită nouă, semizeilor. 

Nu mi-a venit să cred ce se întâmplă. 

— Luke... vorbeşti despre părinţii noștri, am spus. 

A râs. 

— Asta ar trebui să mă facă să-i iubesc? Preţioasa lor 
„civilizaţie occidentală“ e o boală, Percy, care ucide lu- 
mea. Singurul mod de-a o opri este s-o facem una cu pă- 
mântul, s-o luăm de la început pe niște baze mai oneste. 

— Eşti la fel de nebun ca Ares. 

Ochii i s-au aprins. 

— Ares e un prost. Nu și-a dat seama care e adevă- 
ratul lui stăpân. Dacă aș avea timp, Percy, ţi-aș explica. 
Dar mi-e teamă că nu vei mai trăi atât. 

Scorpionul s-a târât pe cracul pantalonilor mei. 

Trebuia să existe o scăpare. Aveam nevoie de timp ca 
să gândesc. 

— Cronos, am spus. Pe el îl slujești. 

Aerul a devenit mai rece. 

— Ar trebui să fii atent cu numele, m-a avertizat Luke. 

— Cronos te-a pus să furi fulgerul și coiful. El ţi-a 
vorbit în vis. 

Lui Luke i s-a zbătut un ochi. 

— ŞI ţie ţi-a vorbit, Percy. Trebuia să-l fi ascultat. 

— Iţi spală creierul, Luke. 

— Te înșeli. Mi-a arătat că talentele mele sunt irosi- 
te. Stii care a fost misiunea mea de acum doi ani, Percy? 
Tatăl meu, Hermes, voia să fur un măr de aur din Gră- 
dina Hesperidelor! şi să-l duc în Olimp. După toată pre- 
gătirea, doar la atât s-a putut gândi. 

— Nu-i o misiune simplă, am spus. Numai Hercule 
a mai reușit asta. 

— Exact, a spus Luke. Ce mare lucru să repet ceva ce 
s-a mai făcut? Tot ce știu zeii e să-şi retrăiască trecutul. 


1 Hesperidele sunt nimfe și locuiesc într-o grădină în care 
crește pomul cu mere de aur, dăruit de Gaia Herei, la nunta 
cu Zeus. Această grădină este păzită de un dragon cu o sută de 
capete. 

Eu n-aveam chef de asta. Dragonul din grădină mi-a fă- 
cut asta — mi-a arătat furios cicatricea — și când m-am 
întors, tot ce am primit a fost milă. Aș fi vrut să dărâm 
Olimpul piatră cu piatră chiar atunci, dar am așteptat 
momentul potrivit. Am început să-l visez pe Cronos. El 
m-a convins să fur ceva valoros, ceva ce niciun erou nu 
mai avusese curajul să fure. Când am plecat în excursia 
din timpul solstițiului de iarnă, în timp ce colegii mei 
dormeau, m-am strecurat în sala tronului și am luat ful- 
gerul lui Zeus chiar de pe scaunul lui. Și, la fel, coiful 
lui Hades, Coiful întunericului. Nu ţi-ar veni să crezi ce 
ușor a fost! Olimpienii sunt atât de aroganți; nu și-au 
imaginat că cineva ar îndrăzni să fure de la ei. Paza 
lor este penibilă. Eram la jumătatea drumului, în New 
Jersey, când am auzit huruitul furtunilor și mi-am dat 
seama că au descoperit furtul. 

Scorpionul stătea acum pe genunchiul meu, privin- 
du-mă cu ochii lui strălucitori. Am încercat să-mi păs- 
trez vocea calmă. 

— Și de ce nu i-ai dus obiectele lui Cronos? 

Zâmbetul lui Luke s-a șters. 

— Am devenit... prea încrezător. Zeus şi-a trimis fiii şi 
fiicele să găsească fulgerul furat — pe Artemis, pe Apollo, 
pe tatăl meu, Hermes. Dar Ares a fost cel care m-a prins. 
L-aș fi putut învinge, dar n-am fost destul de atent. M-a 
dezarmat, a luat însemnele puterii, a amenințat că le va 
duce înapoi în Olimp și că voi fi ars de viu. Apoi am auzit 
vocea lui Cronos care mi-a spus ce să zic. I-am vârât în 
cap lui Ares ideea unui mare război între zei. I-am spus 
că tot ce trebuie să facă e să ascundă obiectele o vreme și 
să-i privească pe ceilalți luptându-se. Ares a avut o sclipi- 
re răutăcioasă în ochi. Am ştiut c-a mușcat momeala. M-a 
lăsat să plec și m-am întors în Olimp înainte ca absenţa 
mea să fie observată. 

Luke și-a scos sabia cea nouă. Și-a trecut degetul pes- 
te lamă, de parcă ar fi fost hipnotizat de frumuseţea ei. 

— După aceea, Stăpânul Titanilor... m-a pedepsit să 
am coşmaruri. Mi-am jurat să nu mai dau greș. În Tabă- 
ra Semizeilor, în vis, mi s-a spus că va mai veni un erou, 
unul care putea fi păcălit să ducă fulgerul și coiful restul 
drumului — de la Ares până în Tartar. 

— Tu ai chemat câinele infernal în noaptea aceea în 
pădure. 

— Trebuia să-l facem pe Chiron să creadă că tabăra 
nu e sigură pentru tine, ca să te trimită în misiune. Tre- 
buia să-i confirmăm temerile că Hades era pe urmele 
tale. Și a mers. 

— Bascheţii zburători erau blestemaţi, am spus. Ar fi 
trebuit să mă tragă pe mine şi rucsacul în Tartar. 

— Şi ar fi făcut-o, dacă i-ai fi purtat. Dar i-ai dat sati- 
rului, ceea ce nu făcea parte din plan. Grover strică tot 
ce atinge. A reușit să desființeze până și blestemul. 

Luke s-a uitat la scorpion, care era acum pe coapsa 
mea. 

— Trebuia să fi murit în Tartar, Percy. Dar nu-ți face 
griji, te las cu micul meu prieten, care va aranja lucru- 
rile. 

— Thalia s-a sacrificat ca să te salveze, am spus, 
scrâșnind din dinţi. Și asta-i răsplata ta? 

— Să nu-mi vorbeşti de Thalia! a strigat el. Zeii au 
lăsat-o să moară! Asta e unul din multele lucruri pentru 
care vor plăti. 

— Ai fost folosit, Luke. Și tu, și Ares. Nu-l asculta pe 
Cronos. 

— Eu am fost folosit? Vocea lui Luke a devenit stri- 
dentă. Uită-te la tine. Ce a făcut tatăl tău pentru tine? 
Cronos se va ridica. N-ai făcut decât să-i amâni planurile. 

Îi va arunca pe Olimpieni în Tartar ȘI va mâna omenirea 
înapoi în peșteri. Pe toți, cu excepția celor puternici — cei 
care îl slujesc. 

— Cheamă-ţi gângania, am spus. Dacă ești atât de 
puternic, luptă-te tu singur cu mine. 

Luke a zâmbit. 

— Ai vrea tu, Percy. Dar eu nu sunt Ares. Nu mă poți 
momi. Stăpânul mă aşteaptă și are o grămadă de misi- 
uni pe care să le îndeplinesc. 

— Luke... 

— La revedere, Percy. Urmează o nouă Epocă de Aur. 
Din care tu nu vei mai face parte. 

A desenat un arc cu sabia și a dispărut într-un val de 
întuneric. 

Scorpionul a sărit. 

L-am înlăturat cu mâna și mi-am scos sabia. S-a repe- 
zit la mine şi l-am tăiat în jumătate. 

Eram pe cale să mă felicit, când mi-am văzut mâna. 
În palmă aveam o urmă mare, roşie, din care curgea o 
zeamă galbenă. Apucase, totuși, să mă muște. 

Urechile îmi vâjâiau. Vedeam ca prin ceață. „Apă“, 
m-am gândit. Ea mă mai vindecase. 

M-am împleticit până la pârâu și mi-am scufundat 
mâna, dar nu părea să se întâmple nimic. Otrava era 
prea puternică. Vederea mi s-a întunecat. Abia mă pu- 
team ţine pe picioare. 

„Șaizeci de secunde“, îmi spusese Luke. 

Trebuia să mă întorc în tabără. Dacă mă prăbușeam 
aici, corpul meu ar fi ajuns cina vreunui monstru. Ni- 
meni n-ar fi aflat vreodată ce s-a întâmplat. 

Picioarele îmi erau grele ca de plumb. Fruntea îmi 
ardea. M-am împleticit spre tabără. Nimfele au fremă- 
tat în copacii lor. 

— Ajutor, am murmurat. Vă rog... 

Două dintre ele m-au apucat de brațe, trăgându-mă 
după ele. Îmi amintesc că am ajuns în poiană, unde un 
consilier a strigat după ajutor și un centaur a suflat în 
cornul-scoică. 

Apoi totul s-a întunecat. 


XX X 


M-am trezit cu un pai în gură. Am sorbit ceva cu gust 
de fursecuri cu ciocolată. Nectar. 

Am deschis ochii. 

Eram în pat, în infirmeria Casei celei Mari, cu mâna 
dreaptă bandajată, arătând ca o bâtă. Argus stătea de 
pază în colț. Annabeth şedea lângă mine, ţinându-mi 
paharul cu nectar și tamponându-mi fruntea cu un prosop. 

— Și am ajuns din nou aici, am spus. 

— Idiotule! m-a certat Annabeth, și am știut că e bu- 
curoasă să vadă că mi-am venit în simţiri. Când te-am 
găsit, erai verde și începeai să te faci gri. Dacă nu era 
puterea vindecătoare a lui Chiron... 

— Să nu exagerăm, s-a auzit vocea lui Chiron. Con- 
formaţia lui Percy are meritul ei. 

Chiron stătea la picioarele patului; avea înfățișarea 
de om, de aceea nu-l observasem. Jumătatea lui inferi- 
oară fusese înghesuită în mod miraculos în scaunul cu 
rotile, iar jumătatea superioară purta haină și cravată. 
Zâmbea, dar avea fața obosită și palidă, ca atunci când 
corecta toată noaptea extemporale la latină. 

— Cum te simţi? m-a întrebat el. 

— De parcă măruntaiele mi-ar fi fost înghețate, apoi 
băgate în cuptorul cu microunde. 

— Normal, odată ce a fost vorba de venin de scor- 
pion. Acum trebuie să-mi spui, dacă poţi, ce s-a întâm- 
plat exact. 

Printre înghițituri de nectar, le-am spus povestea. 

Camera a rămas mult timp învăluită în tăcere. 

— Nu pot să cred că Luke..., a spus Annabeth cu voce 
tremurătoare, iar chipul i-a devenit furios și trist. Ba da. 
Pot să cred. Blestemat fie de zei... S-a întors schimbat 
după ce şi-a încheiat misiunea. 

— Olimpul trebuie anunţat, a murmurat Chiron. Voi 
pleca de-ndată. 

— Luke poate fi oriunde pe-acolo, acum, am spus. 
Trebuie să merg după el. 

Chiron a clătinat din cap. 

— Nu, Percy. Zeii... 

— Dar zeii nu vor nici măcar să vorbească despre Cro- 
nos! am izbucnit. Zeus a declarat problema închisă! 

— Percy, ştiu că e greu. Dar nu te grăbi cu răzbuna- 
rea. Încă nu ești pregătit. 

Nu-mi convenea, dar o parte din mine bănuia că are 
dreptate. Ajungea să-mi privesc mâna ca să-mi dau sea- 
ma că nu voi putea lupta cu sabia prea curând. 

— Chiron... în profeția pe care ţi-a făcut-o Oracolul... 
era vorba de Cronos, nu-i așa? Apăream și eu în ea? Și 
Annabeth? 

Chiron a privit neliniștit în sus. 

— Percy, nu-i treaba mea să... 

— Ți s-a ordonat să nu vorbeşti cu mine despre asta, 
nu-i așa? 

Ochii lui erau înțelegători, dar trişti. 

— Vei fi un mare erou, băiete. Voi face tot ce-mi stă 
în putință ca să te pregătesc. Dar dacă am dreptate cu 
privire la calea ce te așteaptă... 

Un tunet a bubuit în ceruri, făcând să zăngănească 
geamurile. 

— În regulă! Bine! a strigat Chiron și a oftat nemul- 
tumit. Zeii au motivele lor, Percy. Nu-i bine să cunoşti 
prea multe despre viitorul tău. 

— Nu putem sta fără să facem nimic, i-am spus. 

— Noi n-o să stăm, a promis Chiron. Dar tu trebuie să 
fii atent. Cronos vrea să te distrugă. Vrea să-ți tulbure 
viața, să-ți întunece gândurile cu frică și furie. Nu-i da 
ceea ce vrea. Antrenează-te cu răbdare. Va veni și vre- 
mea ta. 

— Presupunând că voi mai trăi până atunci. 

Chiron mi-a pus mâna pe gleznă. 

— Trebuie să ai încredere în mine, Percy. Vei trăi. 
Dar mai întâi trebuie să hotărăști ce vei face la anul. Eu 
nu-ţi pot spune ce să faci... 

Am avut senzaţia că ştie foarte bine ce e de făcut și că 
are nevoie de întreaga voinţă pentru a nu-mi da sfaturi. 

— Dar trebuie să hotărăști dacă vei locui în Tabăra 
Semizeilor tot anul sau revii în lumea muritorilor pentru 
clasa a șaptea și stai aici doar peste vară. Gândește-te 
la asta. Când mă întorc din Olimp, trebuie să-mi spui 
decizia ta. 

Am vrut să protestez. Aveam atâtea să-l mai întreb! 
Dar din expresia lui am înţeles că discuţia se încheiase; 
spusese cât îi fusese îngăduit. 

— O să mă întorc cât mai repede, a promis Chiron. 
Argus va veghea asupra ta. 

S-a uitat la Annabeth. 

— O, şi, draga mea... când ești gata, să știi că au ajuns. 

— Cine a ajuns? am întrebat. 

Niciun răspuns. 

Chiron a ieși din încăpere. Am auzit roțile scaunului 
coborând cu atenție pe treptele din faţă, câte două odată. 

Annabeth se uita fix la gheaţa din băutura mea. 

— S-a întâmplat ceva rău? am întrebat-o. 

— Nu, mi-a răspuns și a pus paharul pe masă. Doar 
că... Ti-am urmat sfatul într-o problemă. Ai... ăăă... ne- 
voie de ceva? 

— Da. Ajută-mă să mă ridic. Vreau să ies. 

— Percy, nu-i o idee bună. 

Am ieșit pe jumătate din pat. Annabeth m-a prins ca 
să nu mă prăbușesc pe podea. M-a lovit un val de greață. 

Annabeth a zis: 

— Ţi-am spus eu... 

— Sunt bine, am insistat. 

Nu voiam să stau întins pe pat ca un invalid în timp 
ce Luke plănuia să distrugă lumea occidentală. 

Am reuşit să fac un pas. Apoi încă unul, sprijinin- 
du-mă încă de Annabeth. Argus ne-a urmat afară, dar a 
păstrat distanţa. 

Când am ajuns pe terasă, faţa îmi era plină de bro- 
boane de sudoare. Stomacul mi se făcuse ghem. Dar re- 
ușisem să ajung la balustradă. 

Se lăsa seara, iar tabăra părea complet pustie. Caba- 
nele erau întunecate și terenul de volei era tăcut. Nicio 
canoe nu brăzda întinderea lacului. Dincolo de păduri 
și de câmpurile cu căpşuni, estuarul Long Island Sound 
strălucea sub ultimele raze ale soarelui. 

— Ce-ai de gând să faci? m-a întrebat Annabeth. 

— Nu știu. 

I-am spus că am senzaţia că Chiron dorea să rămân 
pe tot parcursul anului, ca să am mai mult timp pentru 
antrenament, dar nu eram sigur că asta vreau. Am re- 
cunoscut că mi-ar fi părut rău s-o las singură, doar în 
compania Clarissel... 

Annabeth și-a ţuguiat buzele, apoi a spus încet: 

— Mă duc acasă pe durata anului școlar, Percy. 

M-am uitat la ea. 

— Vrei să spui, la tatăl tău? 

A arătat spre coama Dealului Semizeilor. Lângă pi- 
nul Thaliei, chiar la marginea hotarelor magice ale tabe- 
rei, se vedea silueta unei familii — doi copii mici, o femeie 
și un bărbat înalt și blond. Păreau să aștepte. Bărbatul 
avea un rucsac care semăna cu cel pe care Annabeth îl 
luase de la Waterland, în Denver. 

— l-am scris când ne-am întors, a spus Annabeth. 
Așa cum m-ai sfătuit. I-am spus... că-mi pare rău. Și că 
pot să merg acasă pe durata anului școlar dacă mă mai 
dorește. Mi-a răspuns imediat. Am decis... să mai facem 
o încercare. 

— Ţi-a trebuit ceva curaj. 

Și-a ţuguiat buzele. 

— N-o să încerci să faci vreo prostie în timpul școlii, 
nu-i așa? Cel puţin... nu fără să-mi trimiți un mesaj prin 
Iris? 

Am reușit să zâmbesc. 

— N-o să caut probleme cu lumânarea. De obicei, nici 
nu-l nevoie. 

— Când mă voi întoarce la vară, a spus ea, îl vom 
vâna pe Luke. Vom cere să plecăm în misiune, iar dacă 
nu primim aprobarea, o ștergem de-aici și mergem ori- 
cum. De acord? 

— Pare un plan demn de Atena. 

Mi-a întins mâna. I-am scuturat-o. 

— Ai grijă, creier de alge, a spus Annabeth. Fii cu 
ochii-n patru. 

— Și tu, isteaţo. 

Am privit-o cum urca dealul și s-a alăturat familiei 
ei. Și-a îmbrățișat stângaci tatăl și a privit înspre vale 
pentru ultima dată. A atins pinul Thaliei, apoi s-a lăsat 
condusă în vale, în lumea muritorilor. 

Pentru prima dată de când eram în tabără, m-am 
simțit cu adevărat singur. Am privit spre Long Island 

Sound și mi-am amintit cuvintele tatălui meu: „Mării 
nu-i place să fie ținută în frâu.“ 

M-am hotărât. 

Oare, dacă Poseidon mă privea, ar fi fost de acord cu 
alegerea mea? 

— Mă voi întoarce la vară, i-am promis. Voi supravie- 
ţui până atunci. La urma urmei, sunt fiul tău. 

L-am rugat pe Argus să mă ducă la cabana trei, ca 
să-mi fac bagajele. 

